Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-3-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΑ΄ συνεδριάσεώς του, της Τετάρτης 6 Μαρτίου 2019, σε ό,τι αφορά την ψήφιση στο σύνολο του σχεδίου νόμου: «Επιτροπή επαγγελματικού αθλητισμού και άλλες διατάξεις».]] [[ΑΛΛΑΓΗ ΣΕΛΙΔΑΣ]] [[Να μπει η σελ. 5α]] [[Να μπει η σελ. 6α]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 8 Μαρτίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού Βουλής) 1. Η με αριθμό 404/5-3-2019 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Ναυτιλίας και Νησιωτικής Πολιτικής, με θέμα «Δυσκολία εφοδιασμού με το πτυχίο Επιτηρητή της Σχολής Δυτών Καλύμνου του πληρώματος που εργάζεται σε οστρακοαλιευτικά σκάφη». 2. Η με αριθμό 400/4-3-2019 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Παιδείας, Έρευνας και Θρησκευμάτων, με θέμα: «Επαναλειτουργία του Γενικού Λυκείου Μαγούλας ως εξεταστικό κέντρο». 3. Η με αριθμό 394/27-2-2019 επίκαιρη ερώτηση του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «Διορισμός τομεακού γραμματέα του Υπουργείου Μεταναστευτικής Πολιτικής». 4. Η με αριθμό 407/5-3-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομίας και Ανάπτυξης, με θέμα: «Να σταματήσει η εγκατάσταση αιολικών πάρκων στις βουνοκορφές των Αγράφων». 5. Η με αριθμό 395/1-3-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Μπλοκάρει τα όνειρα των μαθητών η νέα υπουργική απόφαση για την εισαγωγή φοιτητών στα μουσικά τμήματα της χώρας». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 405/5-3-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών». 2. Η με αριθμό 401/4-3-2019 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Απαράδεκτη η κατάσταση στον χώρο φιλοξενίας προσφύγων - μεταναστών στη Σάμο». 3. Η με αριθμό 406/5-3-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Περιβάλλοντος και Ενέργειας, με θέμα: «Προβληματισμός στη δυτική Θεσσαλονίκη για την παρατεταμένη αέρια ρύπανση και την αφόρητη δυσοσμία». 4. Η με αριθμό 399/4-3-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Μεταναστευτικής Πολιτικής, σχετικά με την έκθεση ανάλυσης κινδύνου για το 2019 του «Frontex» όπου εμφαίνεται ότι η μεταναστευτική πίεση παραμένει υψηλή στα εξωτερικά σύνορα της Ευρωπαϊκής Ένωσης. 5. Η με αριθμό 388/26-2-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση». 6. Η με αριθμό 389/26-2-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως καθηγητή Σηροτροφίας - Μελισσοκομίας στο Δημοκρίτειο Πανεπιστήμιο Θράκης». 7. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο». Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις». Πριν εισέλθουμε στη συζήτηση του ανωτέρω νομοσχεδίου, θα προχωρήσουμε στη διεξαγωγή ονομαστικής ηλεκτρονικής ψηφοφορίας επί του άρθρου 91 και της υπουργικής τροπολογίας με γενικό αριθμό 2013 και ειδικό 163 του σχεδίου νόμου του Υπουργείου Υγείας: «Εκσυγχρονισμός και αναμόρφωση θεσμικού πλαισίου ιδιωτικών κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις». Έχει υποβληθεί αίτηση διεξαγωγής ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή επί του άρθρου 91 του σχεδίου νόμου, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της: Ο κ. Αϊβατίδης Ιωάννης. Παρών. Η κ. Σωτήρια Βλάχου. Παρούσα. Ο κ. Γεώργιος Γερμενής. Παρών. Ο κ. Αντώνιος Γρέγος. Παρών. Η κ. Ελένη Ζαρούλια. Παρούσα. Ο κ. Παναγιώτης Ηλιόπουλος. Παρών. Ο κ. Ευάγγελος Καρακώστας. Παρών. Ο κ. Ηλίας Κασιδιάρης. Παρών. Ο κ. Νικόλαος Κούζηλος. Παρών. Ο κ. Ιωάννης Λαγός. Παρών. Ο κ. Κωνσταντίνος Μπαρμπαρούσης. Παρών. Ο κ. Ηλίας Παναγιώταρος. Παρών. Ο κ. Χρήστος Παππάς. Παρών. Ο κ. Ιωάννης Σαχινίδης. Παρών. Ο κ. Χρήστος Χατζησάββας. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επίσης, έχει υποβληθεί αίτηση διεξαγωγής ονομαστικής ψηφοφορίας Βουλευτών της Νέας Δημοκρατίας επί της υπουργικής τροπολογίας με γενικό αριθμό 2013 και ειδικό 163 , της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Ιάσωνας Φωτήλας. Παρών. Ο κ. Κωνσταντίνος Τσιάρας. Παρών. Ο κ. Κωνσταντίνος Τζαβάρας. Παρών. Ο κ. Κωνσταντίνος Τασούλας. Παρών. Ο κ. Σπυρίδωνας - Άδωνις Γεωργιάδης. Παρών. Η κ. Φωτεινή Αραμπατζή. Παρούσα. Ο κ. Γεώργιος Καρασμάνης. Παρών. Ο κ. Κωνσταντίνος Κουκοδήμος. Παρών. Ο κ. Γεώργιος Γεωργαντάς . Παρών. Ο κ. Αθανάσιος Δαβάκης. Απών. Ο κ. Κωνσταντίνος Γκιουλέκας. Απών. Ο κ. Αναστασιάδης Σάββας. Παρών. Ο κ. Χρήστος Κέλλας. Παρών. Ο κ. Σταύρος Καλαφάτης. Απών. Ο κ. Δημήτρης Σταμάτης. Παρών. Ο κ. Χαράλαμπος Αθανασίου. Παρών. Ο κ. Αθανάσιος Καββαδάς. Παρών. Η κ. Άννα Καραμανλή. Παρούσα. Αφαιρώντας τους τρεις απόντες, έχουμε φτάσει στους δεκαοκτώ Βουλευτές, οπότε δεν χρειάζεται να αναγνώσω τους υπόλοιπους. Υπάρχει συνεπώς ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Κυρίες και κύριοι συνάδελφοι, δέχεστε να συμπτύξουμε τις δυο ψηφοφορίες σε μία;
Το Σώμα συνεφώνησε. Συνεπώς διακόπτουμε τη συνεδρίαση για δέκα λεπτά (10΄), σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα γίνει ονομαστική ηλεκτρονική ψηφοφορία επί του άρθρου 91 του σχεδίου νόμου και επί της υπουργικής τροπολογίας με γενικό αριθμό 2013 και ειδικό 163. Σας υπενθυμίζουμε ότι αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Υπενθυμίζουμε στους εισηγητές και ειδικούς αγορητές του σχεδίου νόμου να παραμείνουν μετά την ολοκλήρωση της ονομαστικής ψηφοφορίας για να ψηφίσουν επί του ακροτελεύτιου άρθρου και του συνόλου του σχεδίου νόμου του Υπουργείου Υγείας. Κυρίες και κύριοι συνάδελφοι, σας ενημερώνω ότι οι συνάδελφοι κ.κ. Γεώργιος Κουμουτσάκος, Εμμανουήλ Κόνσολας, Κωνσταντίνος Γκιουλέκας, Σάββας Αναστασιάδης, Σταύρος Καλαφάτης, Θεόδωρος Καράογλου, Ελένη Ράπτη, Χρήστος Σταϊκούρας, Αικατερίνη Μάρκου, Χρήστος Μπουκώρος, Ανδρέας Λοβέρδος, Δημήτριος Κρεμαστινός και Κωνσταντίνος Σκανδαλίδης δεν θα παρευρεθούν στη σημερινή ονομαστική ψηφοφορία και μας γνωρίζουν με επιστολή τους πως αν ήταν παρόντες θα ψήφιζαν «Ναι» επί του άρθρου 91 και «ΟΧΙ» επί της υπουργικής τροπολογίας με γενικό αριθμό 2013 και ειδικό 163. Άπαντες δηλώνουν ότι ψηφίζουν σύμφωνα με την απόφαση των κομμάτων τους. Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Κυρίες και κύριοι συνάδελφοι, έχω την τιμή να ενημερώσω το Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Βύρωνα. [[ΑΛΛΑΓΗ ΣΕΛΙΔΑΣ]] Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Ψήφισαν συνολικά 262 Βουλευτές. Επί του άρθρου 91: Υπέρ του άρθρου, δηλαδή «ΝΑΙ», ψήφισαν 229 Βουλευτές. Κατά του άρθρου, δηλαδή «ΟΧΙ», ψήφισαν 32 Βουλευτές. Ψήφισε «ΠΑΡΩΝ» 1 Βουλευτής. Συνεπώς το άρθρο 91 έγινε δεκτό κατά πλειοψηφία. Επί της τροπολογίας με γενικό αριθμό 2019 και ειδικό 163: Υπέρ της τροπολογίας, δηλαδή «ΝΑΙ», ψήφισαν 152 Βουλευτές. Κατά της τροπολογίας, δηλαδή «ΟΧΙ, ψήφισαν 110 Βουλευτές. «ΠΑΡΩΝ» ουδείς εψήφισε. Συνεπώς η τροπολογία με γενικό αριθμό 2019 και ειδικό 163 έγινε δεκτή κατά πλειοψηφία και εντάσσεται στο νομοσχέδιο ως ίδιον άρθρο. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Αφού ολοκληρώθηκε η ονομαστική ηλεκτρονική ψηφοφορία, προχωρούμε στην ψήφιση του ακροτελεύτιου άρθρου και του συνόλου του σχεδίου νόμου. Δεν θα ψηφίσουν οι Βουλευτές. Οι εισηγητές και οι αγορητές μόνο. Η ψηφοφορία θα γίνει και πάλι ηλεκτρονικά από τους εισηγητές και ειδικούς αγορητές του νομοσχεδίου. Σας επισημαίνουμε ότι η ψηφοφορία περιλαμβάνει το ακροτελεύτιο άρθρο καθώς και το σύνολο του νομοσχεδίου. Αφού καταχωρίσετε την ψήφο σας, έχετε την δυνατότητα να την ελέγξετε ή ακόμα και να την αναθεωρήσετε ως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο. Παρακαλώ να ανοίξει το σύστημα της ηλεκτρονικής ψηφοφορίας για τα δυο κομμάτια που προανέφερα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεφτά μαθήτριες και μαθητές και ένας συνοδός εκπαιδευτικός από το 4ο Δημοτικό Σχολείο Υμηττού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Υπάρχει μια μικροεμπλοκή στο σύστημα της ηλεκτρονικής ψηφοφορίας. Πρέπει για τυπικούς λόγους να πάρω έγκριση από εκεί. Η ώρα είναι 11.05΄. Θα κάνουμε μια διακοπή για δέκα λεπτά και στις 11.15΄ θα εισέλθουμε στο νομοσχέδιο του κ. Σταθάκη.
Υπήρχε ένα τεχνικό πρόβλημα. Οι άξιοι τεχνικοί μας μου λένε ότι το διόρθωσαν. Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υγείας: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Επανερχόμαστε στη συζήτηση του εγγεγραμμένου στη σημερινή ημερήσια διάταξη σχεδίου νόμου του Υπουργείου Περιβάλλοντος και Ενέργειας: «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις». Το συγκεκριμένο νομοσχέδιο, μετά την απόφαση την οποία έλαβε η Διαρκής Επιτροπή Παραγωγής και Εμπορίου και ύστερα από πρόταση του αρμοδίου Υπουργού, συζητείται με τη διαδικασία του επείγοντος. Η απόφαση ελήφθη κατά πλειοψηφία, σύμφωνα με το άρθρο 76 παράγραφος 5 του Συντάγματος και το άρθρο 110 του Κανονισμού της Βουλής. Θα ήθελα να σας υπενθυμίσω ότι η Διάσκεψη των Προέδρων αποφάσισε στη συνεδρίασή της στις 4ης Μαρτίου 2019, τη συζήτηση του νομοσχεδίου σε μια συνεδρίαση ενιαία επί της αρχής, των άρθρων και των τροπολογιών. Γνωρίζετε τι σημαίνει επείγον. Οι Κοινοβουλευτικοί Εκπρόσωποι έχουν χρόνο δώδεκα λεπτών, οι ειδικοί αγορητές και οι εισηγητές έχουν χρόνο δώδεκα λεπτών και οι ομιλητές πέντε λεπτών. Ο Υπουργός έχει δώδεκα λεπτά και ο Αναπληρωτής Υπουργός πέντε λεπτά. Εκεί, βέβαια, θα υπάρξει μια ανοχή, γιατί ίσως πρέπει να απαντήσει σε κάποιες ερωτήσεις κ.λπ.. Επίσης, θέλω να κάνω μια ενημέρωση. Υπάρχουν, απ' ό,τι βλέπω, μια υπουργική τροπολογία και δύο βουλευτικές τροπολογίες. Εάν πάμε όπως πρέπει - σήμερα είναι Πέμπτη - θα τελειώσουμε εγκαίρως, ώστε να πάτε όλοι στις περιφέρειές σας.
Κύριε Πρόεδρε, μπορώ να ρωτήσω κάτι τον κύριο Υπουργό;
Ο κ. Μανιάτης έχει τον λόγο.
Κύριε Υπουργέ, υπάρχει περίπτωση να έρθουν και άλλες τροπολογίες;
Κύριε Μανιάτη, δεν θα ρωτήσετε τον κύριο Υπουργό, σας απαντά το Προεδρείο ότι η ενημέρωση που έχω από τον Πρόεδρο της Βουλής, μέχρι αυτή τη στιγμή που μιλάμε, είναι ότι δεν υπάρχουν άλλες υπουργικές τροπολογίες.
Μάλιστα.
Μπορεί να κατατεθεί μια εκπρόθεσμος βουλευτική.
Κατά συνέπεια, εάν έρθει - για παράδειγμα λέω - μια τροπολογία από την Κυβέρνηση για τα κόκκινα δάνεια, ο Υπουργός…
Κύριε Μανιάτη, μιλάτε πολύ καλά την ελληνική γλώσσα, μιλάω και εγώ πολύ καλά την ελληνική γλώσσα και σας απήντησα στο βασικό σας ερώτημα.
Ωραία.
Μην πάμε σε διευκρινίσεις περαιτέρω.
Άρα, ο Υπουργός δεν θα την κάνει αποδεκτή, εάν έρθει άλλη τροπολογία.
Δεν ερμηνεύω τον Υπουργό. Εγώ ενημερώνω το Σώμα τι μου είπε ο Πρόεδρος της Βουλής. Ό,τι άλλο προκύψει, που ελπίζω ότι δεν θα προκύψει, τότε θα απαντήσει ο Υπουργός.
Ευχαριστώ, κύριε Πρόεδρε.
Θα δώσω τώρα τον λόγο στην κ. Αναστασία Γκαρά, ειδική εισηγήτρια του ΣΥΡΙΖΑ. Κυρίες και κύριοι συνάδελφοι, σας ενημερώνω ότι άνοιξε το σύστημα εγγραφής, το οποίο θα κλείσει μόλις κατέλθει του Βήματος ο συνάδελφος από τη Νέα Δημοκρατία κ. Σκρέκας. Κυρία Γκαρά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, καλούμαστε σήμερα να συζητήσουμε ένα ακόμη καινοτόμο πολυνομοσχέδιο που αφορά στη ρύθμιση του ενεργειακού πεδίου στη χώρα μας, λύνοντας παθογένειες του παρελθόντος και δημιουργώντας ένα θεσμικό πλαίσιο που εκτιμάται ότι θα συμβάλει ουσιαστικά στην ανάπτυξη της οικονομίας, αλλά και στην προστασία του περιβάλλοντος. Το νομοσχέδιο περιλαμβάνει ρυθμίσεις για την έρευνα, εκμετάλλευση και διαχείριση του γεωθερμικού δυναμικού της χώρας, τη σύσταση της ελληνικής αρχής γεωλογικών και μεταλλευτικών ερευνών, τον ιδιοκτησιακό διαχωρισμό των δικτύων διανομής φυσικού αερίου και άλλες διατάξεις χωροταξίας και ενέργειας. Το παρόν σχέδιο νόμου έχει στον πυρήνα του την ανασύσταση του θεσμικού πλαισίου για την αξιοποίηση της γεωθερμίας, ένα πεδίο στο οποίο η χώρα έχει τεράστιο δυναμικό, το οποίο όμως για πολλά χρόνια παρέμενε ανεκμετάλλευτο, κυρίως λόγω του αποσπασματικού, αποτρεπτικού ή δυσλειτουργικού θεσμικού πλαισίου. Ωστόσο, η αξιοποίηση της γεωθερμίας μπορεί να παράγει πολλαπλά οφέλη, κυρίως στις τοπικές κοινωνίες, από τον τουρισμό και τις επενδύσεις έως την εξοικονόμηση ενέργειας και πόρων. Έχουμε επισημάνει αρκετές φορές ότι η αειφόρος ανάπτυξη, η σύγχρονη προσέγγιση χρήσης της τεχνολογίας, παράλληλα με την προστασία του περιβάλλοντος, αλλά και η αξιοποίηση των ενεργειακών πηγών της χώρας μας βρίσκονται σε προτεραιότητα στον πολιτικό μας σχεδιασμό και αυτό διαφαίνεται και στις διατάξεις του παρόντος σχεδίου νόμου. Το προτεινόμενο σχέδιο, λοιπόν, αποσκοπεί στη διάκριση και χαρακτηρισμό των γεωθερμικών πεδίων, στην απλούστευση των διαδικασιών έκδοσης αδειών για την αξιοποίησή τους και τη μείωση της γραφειοκρατίας, πάντα σ' ένα πλαίσιο σχεδίου αειφόρου και κοινωνικής ανάπτυξης της εκάστοτε περιοχής, η οποία θα είναι σε θέση να καλύψει μια σειρά από τις ενεργειακές της ανάγκες, εξασφαλίζοντας έτσι και την ενεργειακή της αυτονομία. Επίσης, απλοποιείται η κατηγοριοποίηση των γεωθερμικών πεδίων, δίνοντας παράλληλα έμφαση στην ανάπτυξη των πεδίων με θερμοκρασία έως 90 βαθμούς Κελσίου. Τα γεωθερμικά πεδία από εδώ και στο εξής θα διακρίνονται σε τοπικού ενδιαφέροντος από 30 έως 90 βαθμούς και εθνικού ενδιαφέροντος άνω των 90 βαθμών Κελσίου. Στα εθνικά πεδία η αρμοδιότητα προκήρυξης διαγωνισμού και σύναψης σύμβασης μίσθωσης ανήκει στον Υπουργό Περιβάλλοντος και Ενέργειας. Ως φορέας διαχείρισης των τοπικών γεωθερμικών πεδίων ορίζεται η οικεία αποκεντρωμένη διοίκηση, η οποία θα έχει ρυθμιστικό και συντονιστικό ρόλο σε ό,τι αφορά στη διενέργεια της διαγωνιστικής διαδικασίας για την παραχώρηση δικαιώματος μίσθωσης στους ενδιαφερόμενους. Από την άλλη, στα τοπικού ενδιαφέροντος πεδία η διαδικασία διαγωνισμού προκαλείται πλέον με αίτηση του ενδιαφερόμενου και η αποκεντρωμένη διοίκηση προχωρεί σε άμεση δημόσια πρόσκληση εκδήλωσης ενδιαφέροντος, παραλείποντας έτσι τη χρονοβόρα διαδικασία χαρακτηρισμού της περιοχής γεωθερμικού ενδιαφέροντος από το ΙΓΜΕ. Επιπλέον, αυξάνεται η ελάχιστη θερμοκρασία καθορισμού γεωθερμικού πεδίου, γεωθερμικού δυναμικού, κατά 5 βαθμούς, δηλαδή αναπροσαρμόζεται στους 30, παρέχοντας τη δυνατότητα αξιοποίησης αρκετών αγροτικών γεωτρήσεων για άρδευση. Γενικότερα δίνεται έμφαση στη διαχείριση των γεωθερμικών πεδίων, που πλέον ορίζεται ως το σύνολο των δραστηριοτήτων που ρυθμίζουν την εκμετάλλευση του γεωθερμικού ρευστού από τα υπόγεια γεωθερμικά συστήματα, με σκοπό τη βιώσιμη, ορθολογική και ολοκληρωμένη αξιοποίησή του και αναφέρεται στο σύνολο του πεδίου. Το σημαντικότερο, όμως, είναι ότι θεσπίζονται ανταποδοτικά οφέλη από τα μισθώματα για τις τοπικές κοινωνίες, στις οποίες αναπτύσσεται η γεωθερμία. Ορίζεται, δηλαδή, ότι ποσοστό 10% του ποσού των ετήσιων αναλογικών μισθωμάτων θα διατίθεται στους οικείους δήμους. Επίσης, σε περίπτωση που η μίσθωση του δικαιώματος εκμετάλλευσης γεωθερμικού πεδίου πραγματοποιείται για την κάλυψη θερμικών αναγκών, σχολείων, κέντρων υγείας και νοσοκομείων, δεν υφίσταται υποχρέωση προσκόμισης εγγυητικής επιστολής, ούτε και καταβολή μισθώματος. Παράλληλα, θεσμοθετείται η σύσταση Επιτροπών Αντιμετώπισης Προβλημάτων, με σκοπό την εξέταση σχετικών προκλήσεων και συστήνεται το Εθνικό Μητρώο Σημείων Αξιοποίησης Γεωθερμίας, καθώς και το Εθνικό Μητρώο Καταγραφής και Παρακολούθησης Γεωθερμικών Σημείων και οι αντίστοιχες διαδικτυακές τους πύλες. Από τις τοποθετήσεις των εκπροσώπων των φορέων που κλήθηκαν στην επιτροπή, προκύπτει η ευρύτερη αποδοχή της συγκεκριμένης παρέμβασης, καθώς με τις διατάξεις επιτυγχάνεται ο εκσυγχρονισμός και η βελτίωση του υφιστάμενου θεσμικού πλαισίου, η γεωθερμία, ιδίως στα πεδία χαμηλής ενθαλπίας, γίνεται πιο προσιτή στους ενδιαφερόμενους, διασφαλίζεται η αειφορία του γεωθερμικού πεδίου, προσελκύονται νέοι επενδυτές, θεσμοθετείται η ολοκληρωμένη παροχή γεωλογικών, υδρογεωλογικών και μεταλλευτικών υπηρεσιών προς τον πολίτη και κυρίως ενισχύονται ο τουρισμός, αλλά και ο αγροτικός τομέας και ειδικότερα οι θερμοκηπιακές καλλιέργειες, διότι ένα μεγάλο ποσοστό της γεωθερμικής ενέργειας θα αξιοποιηθεί προς αυτήν την κατεύθυνση. Ωστόσο, η αξιοποίηση των γεωθερμικών πεδίων με τη χρήση και του εργαλείου των ενεργειακών κοινοτήτων, θεωρούμε ότι μπορεί έμπρακτα και χειροπιαστά να συμβάλει στην οικονομική ανάπτυξη σε τοπικό και εθνικό επίπεδο, στη δημιουργία νέων θέσεων εργασίας, ιδίως σε μικρές τοπικές κοινωνίες, στη μείωση χρήσης ορυκτών καυσίμων σε εθνικό επίπεδο, στη μείωση εκπομπών αερίου του θερμοκηπίου, στην αειφόρο ανάπτυξη των τοπικών κοινωνιών, στην παραγωγή εκτός εποχής αγροτικών προϊόντων, στη μείωση εισαγωγών και στην αύξηση των εξαγωγών αγροτικών προϊόντων σε εθνικό επίπεδο, στην περαιτέρω αύξηση του ιαματικού τουρισμού και άλλες δράσεις. Ένα χαρακτηριστικό παράδειγμα αξιοποίησης των γεωθερμικών πεδίων, πέρα από τις ιαματικές πηγές, αποτελεί το γεωθερμικό πεδίο στο Αρίστηνο Τραϊανούπολης του Δήμου Αλεξανδρούπολης, το οποίο στοχεύει σε πολλαπλά οφέλη για την τοπική μας κοινωνία. Συγκεκριμένα, η ενέργεια απ' αυτό το γεωθερμικό πεδίο θα χρησιμοποιηθεί για τη θέρμανση όλων των δημοτικών κτηρίων, για τηλεθέρμανση των οικισμών και θέρμανση ή άλλη ενεργειακή χρήση από τους κατοίκους, τους αγρότες, διάφορες ομάδες παραγωγών και τοπικούς επιχειρηματίες με δίκτυα που θα αναπτύσσονται σε τρεις αγροτικές περιοχές. Το δεύτερο μέρος του νομοσχεδίου αναφέρεται στην αντικατάσταση του ΙΓΜΕ από μια νέα δημόσια γεωλογική αρχή, την Ελληνική Αρχή Γεωλογικών και Μεταλλευτικών Ερευνών, την ΕΑΓΜΕ. Ουσιαστικά μετατρέπουμε τον φορέα σε νομικό πρόσωπο δημοσίου δικαίου, με νέες διευθύνσεις, πολύ πιο συγκροτημένο και κυρίως με νέες αρμοδιότητες που απαντούν στις σύγχρονες ανάγκες και αφορούν σε θέματα που εκπορεύονται από την κλιματική αλλαγή, με τον έλεγχο ποιότητας υπεδάφους των υπόγειων υδάτων, με τον έλεγχο των γεωθερμικών πεδίων, των μεταλλείων και των λατομείων και άλλα ζητήματα που πριν δεν ήταν στην αρμοδιότητα του ΙΓΜΕ. Η νέα δημόσια αρχή αναλαμβάνει τον ρόλο του κεντρικού ελεγκτικού και εργαστηριακού βραχίονα του κράτους προς όλες τις εμπλεκόμενες υπηρεσίες περιβαλλοντικού ελέγχου και επιθεώρησης τόσο προς τις κεντρικές υπηρεσίες του Υπουργείου Περιβάλλοντος και Ενέργειας, όσο και στις κατά τόπους περιβαλλοντικές υπηρεσίες αποκεντρωμένων διοικήσεων και των ΟΤΑ. Στη νέα αρχή συστήνεται η Διεύθυνση Διαχείρισης Φυσικών και Τεχνολογικών Κινδύνων, η οποία θα έχει στενή συνεργασία με την τοπική αυτοδιοίκηση στο κομμάτι της πρόληψης, καταγραφής και αντιμετώπισης των γεωλογικών κινδύνων, όπως πλημμυρών και κατολισθήσεων και πρόκειται να ενταχθεί στην οργάνωση της πολιτικής προστασίας της χώρας, κάτι το οποίο δεν ίσχυε μέχρι σήμερα. Προβλέπεται, επίσης, να τηρείται Εθνικό Μητρώο Γεωθερμικών Σημείων σε συνεργασία με το Υπουργείο και έτσι θα ελέγχεται και θα αναβαθμίζεται η ποιότητα του υπεδάφους και των υπόγειων υδάτινων πόρων. Να σημειώσουμε πως το ΕΑΓΜΕ θα αναλάβει και την αξιοποίηση του δημόσιου πλούτου, που ανήκε στο ΙΓΜΕ και τη δημιουργία ειδικού ερευνητικού λογαριασμού για τη χρηματοδότηση της έρευνας και των σχετικών έργων δημόσιας ωφέλειας. Επίσης, διασφαλίζεται η ομαλή συνέχιση όλων των έργων ΕΣΠΑ και των προγραμμάτων που είχε αναλάβει το ΙΓΜΕ, με σκοπό την ολοκλήρωσή τους. Σε ό,τι αφορά τώρα στους εργαζόμενους, προβλέπεται να διατηρηθούν όλες οι θέσεις εργασίας με την ίδια έννομη σχέση, να αναγνωριστεί ο χρόνος προϋπηρεσίας τους για μισθολογική και βαθμολογική κατάταξη και να προστατευτεί η προσωπική διαφορά των αποδοχών τους. Αξίζει να σημειωθεί ότι πρόσφατα, με πρωτοβουλία αυτής της Κυβέρνησης, επιλύθηκαν συνταξιοδοτικά και μισθολογικά ζητήματα που αντιμετώπιζαν οι εργαζόμενοι, με σημαντική, μάλιστα, αύξηση των μισθών τους. Συνολικότερα, στοχεύουμε στη δημιουργία ενός σύγχρονου και λειτουργικού φορέα, που θα λειτουργεί ως αξιόπιστος βραχίονας στον τομέα της γεωλογικής έρευνας και τεχνολογίας και θα συμβάλει στην ανάπτυξη, την οικονομία, την πρόληψη και την προστασία του περιβάλλοντος, καθώς και των ενεργειακών πόρων. Στο τρίτο μέρος του νομοσχεδίου προβλέπεται ο ιδιοκτησιακός διαχωρισμός των υφιστάμενων δικτύων διανομής φυσικού αερίου από τις δραστηριότητες παραγωγής, προμήθειας και εμπορίας φυσικού αερίου και ηλεκτρικής ενέργειας. Ιδιαίτερα σημαντικό είναι ότι το κράτος διατηρεί υπό δημόσιο έλεγχο τα δίκτυα ηλεκτρισμού και φυσικού αερίου, δηλαδή τις βασικές ενεργειακές υποδομές. Αυτό αποτελεί βασική προσέγγιση αυτής της Κυβέρνησης, καθώς σύμφωνα και με το μοντέλο που εφαρμόζεται στις περισσότερες ευρωπαϊκές χώρες, προχωράμε στην αποκρατικοποίηση μόνο των εμπορικών δραστηριοτήτων, οι οποίες ούτως ή άλλως γίνονται στο πλαίσιο απελευθέρωσης των αγορών ενέργειας. Η επιλογή να διατηρηθούν τα δίκτυα υπό το δημόσιο έλεγχο του κράτους, ενισχύει την ταχύτερη ανάπτυξη δικτύων ενώ διασφαλίζει το δημόσιο και εθνικό συμφέρον, καθώς, όπως γνωρίζουμε, εμπίπτουν σε γεωπολιτικά θέματα μεγάλα έργα και διασυνοριακές συνδέσεις. Σύμφωνα, λοιπόν, με αυτό το μοντέλο που επελέγη, θα διαχωριστεί η ΔΕΠΑ σε δύο εταιρείες, τη «ΔΕΠΑ ΥΠΟΔΟΜΩΝ ΑΕ» και τη «ΔΕΠΑ ΕΜΠΟΡΙΑΣ ΑΕ». Το μετοχικό κεφάλαιο και τα δικαιώματα ψήφου της ΔΕΠΑ Υποδομών θα ανήκουν άμεσα και έμμεσα κατά πλειοψηφία στο ελληνικό δημόσιο, με ρητή μνεία ότι το ποσοστό του ελληνικού δημοσίου επί των μετοχών εκδόσεως της ΔΕΠΑ Υποδομών δεν μπορεί να μειωθεί κάτω του 51% του συνολικού μετοχικού κεφαλαίου και των δικαιωμάτων ψήφου της ΔΕΠΑ Υποδομών. Αναφορικά με τις υπόλοιπες μετοχές και τα δικαιώματα ψήφου της ΔΕΠΑ Υποδομών κυριότητας του ΤΑΙΠΕΔ, προβλέπεται η μεταβίβαση αυτών κατόπιν διαγωνιστικής διαδικασίας. Παράλληλα, η ΔΕΠΑ Υποδομών υποχρεούται εντός τριών μηνών από την ολοκλήρωση της μερικής διάσπασης να προχωρήσει σε απορρόφηση των θυγατρικών και να ιδρύσει νέα εταιρεία, που θα δραστηριοποιείται στα διεθνή έργα, εισφέροντας και την υφιστάμενη συμμετοχή της στην εταιρεία «ΥΑΦΑ ΠΟΣΕΙΔΩΝ ΑΕ». Ακολούθως, πραγματοποιείται ο ευρύτερος εταιρικός μετασχηματισμός της υφιστάμενης «ΔΕΠΑ ΑΕ» σε «ΔΕΠΑ ΕΜΠΟΡΙΑΣ ΑΕ», στην οποία θα παραμείνουν όλες οι εμπορικές δραστηριότητες της ΔΕΠΑ, απορροφώντας όλες τις θυγατρικές της. Επιπλέον, με τις διατάξεις του σχεδίου νόμου καθίσταται σαφές ότι ο ιδιοκτήτης των δικτύων διανομής φυσικού αερίου πρέπει να είναι ανεξάρτητος από συμφέροντα προμήθειας, εμπορίας και παραγωγής. Επομένως, δεν μπορούν να αποκτήσουν τον έλεγχο στη ΔΕΠΑ Υποδομών εταιρείες που δραστηριοποιούνται στην παραγωγή ή προμήθεια φυσικού αερίου και ηλεκτρισμού στην Ελλάδα. Όσον αφορά στους εργαζόμενους στις εταιρείες αυτές, είναι ευρέως γνωστό ότι το εργασιακό καθεστώς που επικρατεί στη ΔΕΠΑ σήμερα, δεν είναι το ενδεδειγμένο, καθώς ένας πολύ μικρός αριθμός εργαζομένων είναι μόνιμοι και υπάρχει ένας πολλαπλάσιος αριθμός εργολαβικών εργαζομένων, γεγονός που δυσχεραίνει την εύρυθμη λειτουργία μιας τόσο σημαντικής ενεργειακής εταιρείας. Για τον λόγο αυτόν δίνεται η δυνατότητα στους εργολαβικούς εργαζόμενους που καλύπτουν πάγιες και διαρκείς ανάγκες των εταιρειών, να συνάψουν συμβάσεις αορίστου χρόνου κατά τη διάρκεια αυτής της μετάβασης, ώστε να επιλυθεί ένα από τα βασικά τους προβλήματα και να καταργηθεί πλέον το εργολαβικό καθεστώς, που είναι εντελώς ξένο προς την πολιτική αυτής της Κυβέρνησης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα παρακαλούσα την ανοχή σας για δύο λεπτά.
Επειδή εδώ και πέντε χρόνια είστε επί του καταλόγου στις ψηφοφορίες, έχετε ιδιαίτερη μεταχείριση. Έχετε δύο λεπτά παραπάνω.
Σας ευχαριστώ. Στο τέταρτο μέρος συμπεριλαμβάνονται ρυθμίσεις χωροταξίας για το Κτηματολόγιο και πολεοδομικές ρυθμίσεις για τις οριογραμμές ρευμάτων και τις κατεδαφίσεις αυθαιρέτων, αλλά και σειρά ρυθμίσεων που αφορούν ενεργειακά ζητήματα, όπως οι ρυθμίσεις για τις οικοδομικές άδειες των αιολικών, τη χρήση ενεργειακού συμψηφισμού από ΟΤΑ α΄ και β΄ βαθμού, τα φωτοβολταϊκά και τις ενεργειακές κοινότητες, τα παρατηρητήρια υδρογονανθράκων, ενώ εξειδικεύεται η ρύθμιση για απαγόρευση των σχιστολιθικών πετρελαίου και αερίου. Σχετικά με τα χωροταξικά ζητήματα, θα προσπαθήσω να είμαι σύντομη, γιατί είναι αρκετές οι διατάξεις. Το παρόν σχέδιο νόμου δίνει παράταση στους ιδιοκτήτες αυθαιρέτων που επιθυμούν να προβούν οικειοθελώς σε κατεδάφιση των αυθαίρετων κτισμάτων τους έως τη λήξη της προθεσμίας για υπαγωγή στις διατάξεις του ν.4495/2017. Με τη λήξη του νόμου για την τακτοποίηση των αυθαιρέτων, όποια αυθαίρετα κτίσματα ή κατασκευές εντοπίζονται από τους ελεγκτές, θα κατεδαφίζονται άμεσα, είτε την ώρα που κατασκευάζονται είτε όταν αυτά έχουν ολοκληρωθεί. Στο ίδιο σχέδιο νόμου επιλύονται δυσχέρειες που είχαν δημιουργηθεί κατά την εκτέλεση πράξεων κατεδάφισης και καθίσταται πιο αποτελεσματικό το έργο των αρμόδιων υπηρεσιών. Επίσης, διευκολύνεται σημαντικά η διαδικασία κατεδάφισης. Με άλλη ρύθμιση προβλέπεται η απαλλαγή των πολιτών από τέλη για τα απαιτούμενα κτηματολογικά έγγραφα, σχετικά με τις μεταβολές στις αρχικές τους δηλώσεις, καθώς και για διόρθωση σφαλμάτων που αφορούν σε γεωμετρικά στοιχεία των εγγράφων κατά τη διενέργεια της κτηματογράφησης. Ειδικότερα, για τα ενεργειακά ζητήματα προβλέπονται πολύ σημαντικές διατάξεις, όπως: Η δυνατότητα χρήσης ενεργειακού ή εικονικού ενεργειακού συμψηφισμού από ΟΤΑ α΄ και β΄ βαθμού για κάλυψη ενεργειακών αναγκών κοινωφελών επιχειρήσεων, όπως σχολεία και νοσοκομεία. Ορίζεται τιμή αναφοράς για φωτοβολταϊκούς σταθμούς, με προσαύξηση επί της μεσοσταθμικής τιμής των δημοπρασιών της ίδιας τεχνολογίας της περασμένης χρονιάς ύψους 5% για εγκατεστημένη ισχύ έως 500 KW και 10% για σταθμούς ενεργειακών κοινοτήτων με εγκατεστημένη ισχύ έως 1 MW. Αυτή η ρύθμιση αφορά και στα αγροτικά φωτοβολταϊκά. Αντιμετωπίζεται η κατάτμηση έργων ΑΠΕ, καθώς κάθε φυσικό ή νομικό πρόσωπο μπορεί να κατέχει άμεσα ή έμμεσα έως δύο έργα, με δυνατότητα σύναψης σύμβασης ενίσχυσης εκτός διαγωνισμών, ενώ οι ενεργειακές κοινότητες μπορούν να κατέχουν αντίστοιχα έργα συνολικής ισχύος έως 18 MW. Θεσμοθετούνται περιφερειακά παρατηρητήρια για το περιβάλλον και την ασφάλεια της έρευνας και εκμετάλλευσης υδρογονανθράκων με τη συμμετοχή εκπροσώπων της τοπικής αυτοδιοίκησης και επιστημονικών φορέων. Εισάγεται ακριβέστερος ορισμός των υδρογονανθράκων, που σε κάθε περίπτωση αποκλείει το σχιστολιθικό πετρέλαιο και αέριο. Με τον τρόπο αυτό απαγορεύονται οι συμβάσεις έρευνας και εξόρυξης υδρογονανθράκων σε διάφορες θαλάσσιες και χερσαίες περιοχές της χώρας ως μία προσπάθεια να αποφευχθεί η μελλοντική εφαρμογή σε περιοχές της χώρας μας της εξορυκτικής μεθόδου της υδραυλικής ρωγμάτωσης - γνωστό ως fracking - αλλά και άλλων μη συμβατικών μεθόδων εξόρυξης φυσικού αερίου και πετρελαίου.
Κυρία Γκαρά, πρέπει να συντομεύετε.
Δώστε μου ένα λεπτό ακόμα, κύριε Πρόεδρε και θα κλείσω.
Οι εισηγητές έχετε και δευτερολογία, κυρία συνάδελφε.
Τελειώνω, κύριε Πρόεδρε. Το παρόν σχέδιο νόμου χαρακτηρίζεται όχι μόνο αναγκαίο, αλλά και αναπτυξιακό ή σύγχρονο, καθώς δημιουργεί ένα νέο πλαίσιο αδειοδότησης και αξιοποίησης των γεωθερμικών πεδίων. Είναι ένας πολύπαθος τομέας, ο οποίος, όμως, μπορεί να συμβάλλει στην αξιοποίηση των εναλλακτικών μορφών ενέργειας, στην ανάπτυξη μικρών και μεγάλων επενδύσεων, στην εξοικονόμηση χρημάτων για την κατανάλωση ενέργειας σε τοπικούς οικισμούς, καθώς και στην ανάπτυξη της γεωργίας και του τουρισμού. Παράλληλα, στον τομέα των γεωλογικών μελετών, ο νέος δημόσιος φορέας που συστήνεται, θωρακίζει την πρόληψη, την έρευνα και την αξιοποίηση των γεωλογικών ενεργειακών πόρων της χώρας. Για όλους αυτούς τους λόγους, κυρίες και κύριοι συνάδελφοι, για τη δημιουργία νέων σύγχρονων εργαλείων και την αποδέσμευση από αγκυλώσεις του παρελθόντος, για να γράψουμε άλλη μία σελίδα στη νέα εποχή, σας καλώ να υπερψηφίσουμε το προτεινόμενο σχέδιο νόμου. Ευχαριστώ.
Τον λόγο έχει ο εισηγητής της Νέας Δημοκρατίας, ο Βουλευτής κ. Κωνσταντίνος Σκρέκας. Θα έχετε και εσείς, κύριε Σκρέκα, μια σχετική ανοχή. Ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς, πριν εισέλθω στην ανάλυσή μου για το νομοσχέδιο που έχει καταθέσει η Κυβέρνηση, επιτρέψτε μου να αδράξω την ευκαιρία μετά τη δημοσιοποίηση του εισαγγελικού πορίσματος για την πυρκαγιά στο Μάτι και να πω ότι αυτή η καταστροφή, αυτό το ασύλληπτο γεγονός, όπου εκατό συνάνθρωποί μας έχασαν με τραγικό τρόπο τη ζωή τους, αποδεικνύει περίτρανα, δυστυχώς, τα έντονα σημάδια αποσύνθεσης και διάλυσης, στα οποία έχει περιέλθει ο κρατικός μηχανισμός κατά την περίοδο διακυβέρνησης του κ. Τσίπρα. Ο κ. Τσίπρας, κυρίες και κύριοι συνάδελφοι, δεν οφείλει μία συγγνώμη μόνο στους συγγενείς και τους φίλους των αδικοχαμένων συνανθρώπων μας. Οφείλει μία μεγάλη συγγνώμη απέναντι στον ελληνικό λαό για το άθλιο θέατρο που έστησε εκείνη την τραγική νύχτα, σε εκείνη τη σύσκεψη στο αρχηγείο της Πυροσβεστικής, όπου όλοι δήθεν έκαναν ότι δεν γνώριζαν και όλοι αποδεδειγμένα γνώριζαν τις τραγικές συνέπειες και τα αδικοχαμένα θύματα από εκείνη την τραγική πυρκαγιά. Τώρα, σε ό,τι αφορά στο νομοσχέδιο που συζητούμε σήμερα, επιτρέψτε μου να ξεκινήσω με το θέμα του ιδιοκτησιακού διαχωρισμού της ΔΕΠΑ, που είναι πάρα πολύ σημαντικό, γιατί αφορά στον ενεργειακό κλάδο. Ξέρετε πάρα πολύ καλά, κυρίες και κύριοι συνάδελφοι και κύριε Υπουργέ, ότι η ανάπτυξη της χώρας εν πολλοίς περνάει μέσα από την καλή λειτουργία του ενεργειακού κλάδου, την ασφάλεια εφοδιασμού της χώρας με ενέργεια και την παροχή ενέργειας και στην παραγωγική βάση της χώρας, αλλά και στα νοικοκυριά αυτής της χώρας, σε χαμηλές τιμές. Τι κάνει σήμερα η Κυβέρνηση με αυτό το νομοσχέδιο; Προχωράει σε έναν ιδιοκτησιακό διαχωρισμό, διαχωρίζοντας τις υπηρεσίες διανομής και τα δίκτυα διανομής φυσικού αερίου από τις υπηρεσίες και τα προϊόντα πώλησης και εμπορίας φυσικού αερίου. Για να το πω πιο καλά, διαχωρίζει τις ρυθμιζόμενες υπηρεσίες από τις μη ρυθμιζόμενες υπηρεσίες. Τι εννοούμε με τον όρο «ρυθμιζόμενες υπηρεσίες», κυρίες και κύριοι Βουλευτές; Εννοούμε ότι όλα τα δίκτυα μεταφοράς ενέργειας - είτε αυτή είναι φυσικού αερίου είτε είναι ηλεκτρικής ενέργειας - αποζημιώνονται με έναν σταθερό τρόπο, μέσα από ένα σταθερό ποσοστό αποζημίωσης επί του επενδεδυμένου κεφαλαίου. Δηλαδή, αν η εταιρεία, η οποία έρχεται και κατασκευάζει τους αγωγούς διανομής φυσικού αερίου, επενδύσει, για παράδειγμα, 1.000.000.000 ευρώ, στη συνέχεια, μέσα από την ρυθμιστική αρχή ενέργειας που ελέγχεται 100% από την πολιτεία, ορίζεται ένα σταθερό ποσοστό απόδοσης επί του ποσού που αυτή η εταιρεία έχει επενδύσει για να κατασκευάσει τα δίκτυα. Τι κάνει η Κυβέρνηση; Δημιουργεί δύο εταιρείες, δύο νομικά πρόσωπα, τη ΔΕΠΑ Υποδομών και τη ΔΕΠΑ Εμπορίας. Στη ΔΕΠΑ Υποδομών περνάει όλα τα δίκτυα διανομής της Αττικής, της υπόλοιπης Ελλάδος, και τις μετοχές που σήμερα η ΔΕΠΑ κατέχει στα δίκτυα διανομής Θεσσαλονίκης - Θεσσαλίας. Επίσης, περνάει τα διεθνή έργα και τις συμφωνίες ή τα «memorandum of understanding», δηλαδή τα μνημόνια συνεργασίας που έχει συνάψει σήμερα η ΔΕΠΑ με διεθνείς οργανισμούς για κατασκευή διεθνών έργων, περνάει τη δέσμευση και τις υποχρεώσεις που απορρέουν από τη συμφωνία που έχει συνάψει η ΔΕΠΑ με το «FSRU» της Αλεξανδρούπολης, με την εταιρεία που προωθεί την κατασκευή του τερματικού σταθμού Αλεξανδρούπολης. Ακόμη, περνάει και όλες τις υποχρεώσεις της ΔΕΠΑ που αφορούν μικρά έργα φυσικού αερίου ή μικρής κλίμακας υγροποιημένου φυσικού αερίου. Από την άλλη, έρχεται και όλο το υπόλοιπο κομμάτι που αφορά στην εισαγωγή φυσικού αερίου στην Ελλάδα, δηλαδή τα συμβόλαια που έχει η ΔΕΠΑ με την «GAZPROM» και την εισαγωγή φυσικού αερίου μέσω του αγωγού που περνάει από το Σιδηρόκαστρο, με την τουρκική «BOTAS» και την εισαγωγή φυσικού αερίου μέσα από τους Κήπους και τη συνεργασία που έχει με την αλγερινή «SONATRACH» για την εισαγωγή υγροποιημένου φυσικού αερίου, το οποίο αποθηκεύει στη Ρεβυθούσα, στην εγκατάσταση αποθήκευσης υγροποιημένου φυσικού αερίου που υπάρχει εκεί. Όλα αυτά τα συμβόλαια τα περνάει στη ΔΕΠΑ Εμπορίας, η οποία κάνει και χονδρική πώληση. Πουλάει, δηλαδή, φυσικό σε μεγάλους πελάτες είτε είναι ηλεκτροπαραγωγοί είτε είναι μεγάλοι καταναλωτές φυσικού αερίου. Επίσης, περνάει όλες τις υπηρεσίες λιανικής πώλησης, δηλαδή όλες τις υπηρεσίες εμπορίας της ΔΕΠΑ προς μικρούς καταναλωτές, νοικοκυριά και άλλους. Τι κάνει στη συνέχεια; Σε ό,τι αφορά τη ΔΕΠΑ Υποδομών - όπου μετά το διαχωρισμό θα έχει 65% μερίδιο το κράτος και 35% μερίδιο μετοχών τα «ΕΛΛΗΝΙΚΑ ΠΕΤΡΕΛΑΙΑ» - κρατάει το 51% το κράτος και προγραμματίζει να πωλήσει το 14% σε έναν ιδιώτη επενδυτή. Σε ό,τι αφορά στη ΔΕΠΑ Εμπορίας αντίστοιχα - που πάλι θα έχουν 35% μερίδιο μετοχών τα «ΕΛΠΕ» και 65% το κράτος - εκεί πουλάει το 51% σε ιδιώτη και κρατάει το κράτος 14% και το 35%, βέβαια, παραμένει στα «ΕΛΠΕ». Ποια είναι τα προβλήματα; Επιτρέψτε μου να πω τι θα ήθελε η πολιτεία από αυτόν τον διαχωρισμό. Η πολιτεία θα ήθελε τα εξής πέντε πράγματα: Πρώτον, θα ήθελε να υπάρξει ο διαχωρισμός, έτσι όπως απορρέει από τις ρυθμιστικές υποχρεώσεις της Ελλάδας, μεταξύ, όπως είπα, δικτύων διανομής και εμπορίας. Το δεύτερο που θα ήθελε να πετύχει η ελληνική πολιτεία, είναι να έχει ένα καλό αντίτιμο για τις μετοχές που θα πωλήσει, δηλαδή να έχει ένα καλό έσοδο ο κρατικός προϋπολογισμός προς όφελος της πολιτείας και του δημοσίου συμφέροντος. Τρίτον, θα ήθελε να πετύχει την προσέλκυση εύρωστων και σοβαρών επενδυτών, οι οποίοι θα έχουν την οικονομική δυνατότητα αλλά και το know how και τη γνώση, να επενδύσουν στην ανάπτυξη των υποδομών, αλλά και στην ανάπτυξη προϊόντων και υπηρεσιών που θα βοηθούσαν στην ανάπτυξη της ελληνικής οικονομίας. Τέταρτον, θα έπρεπε η πολιτεία να πετυχαίνει με αυτόν τον τρόπο τη θωράκιση του ενεργειακού εφοδιασμού της χώρας. Πέμπτον, θα έπρεπε η πολιτεία να διασφαλίζει τον εφοδιασμό ενέργειας στους Έλληνες πολίτες και στην παραγωγική βάση με χαμηλές τιμές ενέργειας. Το ερώτημα, λοιπόν, κυρίες και κύριοι συνάδελφοι, είναι αν με τον τρόπο που προχωράει η Κυβέρνηση στο διαχωρισμό, αυτό το πετυχαίνει. Θα σας πω ότι δεν το πετυχαίνει. Και γιατί δεν θα το πετυχαίνει; Γιατί σε ό,τι αφορά την πώληση μειοψηφικού πακέτου μόλις 14% στη ΔΕΠΑ Υποδομές και κρατώντας το μάνατζμεντ υπό κρατικό έλεγχο, δεν πρόκειται κανένας επενδυτής να έρθει και να δώσει πάρα πολλά χρήματα, ούτε πρόκειται να έρθει και να ενδιαφερθεί να γίνουν μεγάλες επενδύσεις από τη στιγμή που το μάνατζμεντ το έχει το κράτος και από τη στιγμή που θα περιορίζεται μόνο στο να πάρει μία απόδοση επί του επενδεδυμένου κεφαλαίου, δηλαδή επί των χρημάτων που θα δώσει για το 14%. Άρα, ουσιαστικά, τι είναι αυτό; Είναι ένα «δωράκι» σε μία κεφαλαιακά εύρωστη οργάνωση που θα έρθει, θα αγοράσει το 14%, θα κάθεται και θα εισπράττει ένα ποσοστό επί των χρημάτων που θα δώσει, το οποίο ποσοστό, όπως ξέρετε, θα επιβαρύνει όλους τους Έλληνες πολίτες και τους Έλληνες καταναλωτές, για να είμαι πιο δίκαιος. Εμείς τι λέμε σε αυτό; Γιατί δεν ακολουθείτε το σχέδιο που ακολουθήσατε στη ΔΕΣΦΑ; Ναι, το κράτος, η ελληνική πολιτεία να κρατήσει ένα μειοψηφικό πακέτο μετοχών, να έχει μία συμμετοχή σε αυτήν την εταιρεία, τη ΔΕΠΑ Υποδομών, αλλά να δώσει το μάνατζμεντ στον ιδιώτη επενδυτή και να του δώσει και ένα πακέτο μετοχών, που θα τον κάνει να έχει το κίνητρο να αναπτύξει τις υποδομές. Επίσης, να αναπτύξει μη ρυθμιζόμενα προϊόντα, μετά από αυστηρό έλεγχο, βέβαια, από τη ΡΑΕ, που θα του δώσουν έσοδα τα οποία δεν θα επιμερίζονται οριζόντια στους καταναλωτές, αλλά θα έχει έσοδα μόνο από αυτούς που θα αγοράζουν και θα χρησιμοποιούν τις ανταγωνιστικές υπηρεσίες. Και όχι μόνο αυτό βέβαια, αλλά θα δώσει τη δυνατότητα και μέσα από τη γνώση που θα έχει και θα μεταφέρει στην ελληνική αγορά, να βελτιωθεί ο τρόπος διαχείρισης των υποδομών και αυτό να είναι προς όφελος της ελληνικής οικονομίας. Από την άλλη, στη ΔΕΠΑ Εμπορίας τι κάνετε; Πουλάτε, βέβαια, το 51% - πλειοψηφικό πακέτο - σε ιδιώτη, δίνετε και το μάνατζμεντ, αλλά για το 14% που παρακρατεί το δημόσιο δίνετε ειδικά δικαιώματα. Και τι ειδικά δικαιώματα του δίνετε; Να λέει από πού θα αγοράζει φυσικό αέριο ο μεγαλοϊδιοκτήτης - έτσι θα το πω - και ο διαχειριστής της ΔΕΠΑ Εμπορίας. Και ρωτάω το εξής: Για ποιον λόγο το κάνετε αυτό; Λέτε ότι το κάνετε για να διασφαλίζετε τον ενεργειακό εφοδιασμό της χώρας και για να πετύχετε αυτό το οποίο είναι αναγκαίο, δηλαδή τη διαφοροποίηση πηγών και οδεύσεων. Και σας λέω - σας το είπα και στην επιτροπή - το εξής: Αυτό μπορείτε να το πετύχετε με το απόλυτο όργανο που έχει η πολιτεία στη διάθεσή της, τη Ρυθμιστική Αρχή Ενέργειας, η οποία θα ζητάει και από τον επενδυτή και διαχειριστή της ΔΕΠΑ Εμπορίας - όπως ζητάει και από τους ηλεκτροπαραγωγούς ιδιώτες και τη ΔΕΗ - επιχειρηματικό πλάνο και αποδείξεις ότι μπορούν να καλύψουν το 90% της ζήτησης ενέργειας σε περιόδους αιχμής. Έρχεται, λοιπόν, η ΡΑΕ και λέει - και καλά κάνει - το εξής: «Έλα εδώ ΔΕΠΑ Εμπορίας, εσύ έχεις πει ότι θα καλύπτεις το 90% των ημερών και των χρονικών περιόδων αιχμής, όπου έχουμε μεγάλη απαίτηση για φυσικό αέριο. Απέδειξέ μου πώς διασφαλίζεις ότι θα έχεις αυτό το φυσικό αέριο το οποίο λες ότι θα διαθέτεις». Και εκεί να έρθει η ΡΑΕ και να πει: «Εγώ δεν δέχομαι…» - αν υπάρχει μονοψώνιο, δηλαδή αν αγοράζει μόνο από έναν - «…αυτό το επιχειρηματικό πλάνο που λες, αγαπητή ΔΕΠΑ Εμπορίας, ότι είναι ασφαλές για την Ελλάδα. Θέλω να διαφοροποιήσεις τις πηγές σου. Θέλω να έχεις παραπάνω από έναν αγοραστές. Θέλω να μην εισάγεις αέριο μόνο από μία πηγή, από μία όδευση. Θέλω και από άλλες οδεύσεις και με αυτό τον τρόπο να διασφαλίσεις την ενεργειακή ασφάλεια της χώρας και τον ενεργειακό της εφοδιασμό». Εσείς τι πετυχαίνετε με αυτό που κάνετε; Πετυχαίνετε να απαξιώσετε και να οδηγήσετε σε χαμηλότερο τίμημα από αυτό το οποίο θα μπορούσε να πετύχει η ελληνική πολιτεία μέσα από την πώληση των μετοχών είτε στη ΔΕΠΑ Υποδομών είτε στη ΔΕΠΑ Εμπορίας. Άρα, προκαλείτε ζημιά στην ελληνική πολιτεία, προκαλείτε ζημιά στο δημόσιο συμφέρον. Αυτό ερχόμαστε και λέμε εμείς. Από τη μία ζημιώνετε, οδηγώντας σε χαμηλότερο τίμημα από αυτό που θα μπορούσε να πετύχουμε για την πώληση των μετοχών και από την άλλη, με τον τρόπο που το κάνετε, δεν βοηθάτε να γίνουν γρήγορα και να αναπτυχθούν οι επενδύσεις είτε στις υποδομές, αλλά και να αναπτυχθούν και νέα, καινοτόμα προϊόντα. Επανειλημμένα έχετε πει πόσο πετυχημένο είναι το μοντέλο του ΑΔΜΗΕ. Να τα βάλουμε τα πράγματα με τη σειρά τους, κυρίες και κύριοι Βουλευτές. Ποιο είναι το πετυχημένο μοντέλο του ΑΔΜΗΕ; Αυτό που επί τέσσερα χρόνια καθυστέρησε μία σύνδεση που σε δύο χρόνια - από το 2012 μέχρι το 2014- οραματίστηκε, σχεδίασε και ξεκίνησε να υλοποιείται, να κατασκευάζεται επί κυβέρνησης κ. Σαμαρά, με Υπουργό τον παριστάμενο κ. Μανιάτη, για να τα λέμε όλα με το όνομά τους; Μέσα σε δύο χρόνια το οραματίστηκαν, το σχεδίασαν, έκαναν το διαγωνισμό, ανέθεσαν την κατασκευή και ξεκίνησε να κατασκευάζεται. Και εσείς καθυστερήσετε ενάμιση χρόνο να αποπερατώσετε την κατασκευή, κοστίζοντας 50 με 80 εκατομμύρια ευρώ στους Έλληνες καταναλωτές μέσα από τα ΥΚΩ. Ποιο είναι, λοιπόν, το επιτυχημένο μοντέλο; Επειδή ο ΑΔΜΗΕ έχει κάνει ένα φιλόδοξο δεκαετές πλάνο; Φιλόδοξο είναι. Τι έχει πετύχει; Εδώ και τέσσερα χρόνια δεν μπορεί να ξεκινήσει η μικρή διασύνδεση της Κρήτης. Ξέρετε ότι η διασύνδεση Πελοποννήσου - Στερεάς Ελλάδος έχει καθυστερήσει τρία χρόνια; Κάθε χρόνο ανανεώνουμε την ολοκλήρωση για έναν χρόνο της διασύνδεσης. Ποια είναι, λοιπόν, η πετυχημένη συνταγή που έχετε καταφέρει; Τίποτα δεν έχετε καταφέρει. Ήρθε ένας επενδυτής από την Κίνα, αγόρασε το 25%, κάθεται, κατασκευάζει, όπως κατασκευάζει, ο ΑΔΜΗΕ και εισπράττει προμήθεια από τις κατασκευές. Εισπράττει, δηλαδή, έσοδο από την απόδοση της επένδυσης, χωρίς να κάνει τίποτα. Έχετε προχωρήσει και σε κάποιες ενέργειες, που είναι σε «γκρίζα περιοχή» σε ό,τι αφορά και τη μικρή διασύνδεση. Και γνωρίζω και γνωρίζετε κι εσείς πολύ καλά, ότι έχει αρχίσει να έχει προβλήματα σε ό,τι αφορά τα χρήματα που θα έρθουν από τα χρηματοπιστωτικά ταμεία και τα χρηματοπιστωτικά ιδρύματα. Υπάρχουν προβλήματα εκεί. Έχει κολλήσει εκεί η διαπραγμάτευση. Ελπίζουμε, βέβαια, να ξεκολλήσει, γιατί το 2019 η Κρήτη μένει χωρίς ρεύμα. Το 2019 έχει υποχρέωση η Κρήτη να κλείσει 400 MV εγκατεστημένης ισχύος από πετρελαιοκίνητα - να το πω έτσι - από εργοστάσια που παράγουν ηλεκτρική ενέργεια από πετρέλαιο και από ντίζελ. Τι θα κάνετε όταν θα καθυστερήσει και η μικρή και η μεγάλη διασύνδεση; Βέβαια, κινδυνεύουμε για τη μεγάλη διασύνδεση όχι μόνο να μην πάρουμε χρήματα από ταμεία έξτρα και πάνω από το ΕΣΠΑ. Θα τα χάσουμε αυτά τα χρήματα που αφορούν έργα κοινού ενδιαφέροντος, τα λεγόμενα PCI, από το Connecting Europe Facility, το ταμείο για τη διασυνδεσιμότητα της Ευρώπης. Από εκεί μπορούμε να πάρουμε μέχρι και 300.000.000-400.000.000 ευρώ για το εθνικό σκέλος, για το Αθήνα - Κρήτη. Και πάτε να τα απεμπολήσετε αυτά τα χρήματα. Και όχι μόνο αυτό, αλλά ετοιμάζουν, ίσως, και infringement. Ετοιμάζουν, δηλαδή, και διαδικασία «πέναλτι» στην Ελλάδα, επειδή, τελικά, δεν θα εφαρμόσετε το PCI και δεν έχετε ικανοποιήσει τους κανονισμούς του TEN - E. Αυτά ακούγονται. Ελπίζουμε να μη γίνουν.
Κύριε Σκρέκα, ολοκληρώστε.
Τελειώνω, κύριε Πρόεδρε. Άρα, δεν ψηφίζουμε αυτό το οποίο έχετε κάνει σε ό,τι αφορά τη ΔΕΠΑ. Τρία πράγματα να σημειώσω: Η γεωθερμία είναι προς τη σωστή κατεύθυνση. Το στηρίζουμε. Ο Δήμος Αλεξανδρούπολης έχει κάνει σοβαρές ενέργειες για να αξιοποιήσει τα γεωθερμικά πεδία και το στηρίζουμε. Πρέπει, όμως, να λαμβάνουμε υπ' όψιν και τις τοπικές ιδιαιτερότητες. Μην το ξεχνάτε αυτό. Δεν υπάρχουν οριζόντια μέτρα για όλους και για όλα. Πρέπει πάντα να λαμβάνουμε υπ΄όψιν τις τοπικές ιδιαιτερότητες. Όμως, θα το ψηφίσουμε αυτό. Σε ό,τι αφορά το άρθρο 69, πάτε να προσλάβετε εβδομήντα εννέα άτομα…
Κύριε Σκρέκα, στη δευτερολογία αυτά. Κλείστε.
Ένα λεπτό, κύριε Πρόεδρε.
Ναι, ένα λεπτό αυστηρά όμως. Σας έχω δώσει επιπλέον πέντε.
Θα έχω δευτερολογία;
Έχετε δευτερολογία.
Ωραία. Ένα λεπτό θα χρειαστώ τότε. Σχετικά με τη ΡΑΕ: Εδώ το νομοσχέδιο βρίθει ρουσφετολογικών διατάξεων. Προσλαμβάνετε κόσμο, παρακάμπτοντας μονίμως το ΑΣΕΠ και κατά παρέκκλιση των άλλων διατάξεων. Στη ΡΑΕ εβδομήντα εννέα άτομα, στον ΔΑΠΕΕΠ είκοσι πέντε άτομα! Στην «ΑΡΙΑΔΝΗ», την εταιρεία που πρέπει να κατασκευάσει τη μεγάλη διασύνδεση, η οποία όχι μόνο δεν κατασκευάζεται, αλλά έχει και πρόβλημα - θα φάμε και «πέναλτι» έτσι όπως το κάνετε εσείς, θα πληρώσει η Ελλάδα πρόστιμα - προσλαμβάνετε τριάντα άτομα, λες και έχει έλλειμμα προσωπικού ο ΑΔΜΗΕ!
Τελευταία προειδοποίηση!
Τελευταία παρατήρηση, τα αγροτικά φωτοβολταϊκά. Είπατε χθες ότι θα τα ταιριάξετε - να το πω έτσι - θα δώσετε, δηλαδή, αυτά που δίνετε στις ενεργειακές κοινότητες. Αυτό είναι περίπου 80 ευρώ η MWh και 7,5 με 8 λεπτά η kWh. Σας λέμε, όμως, ότι επειδή έτσι δεν θα είναι βιώσιμα, να λύσουμε το πρόβλημα της γης υψηλής παραγωγικότητας, να μπορούν να κατασκευάσουν εκεί, για να μην έχουν έξτρα κόστη διασύνδεσης και δεύτερον, να μπορούν να ενταχθούν στον αναπτυξιακό νόμο.
Κλείστε!
Τα υπόλοιπα στην επί των άρθρων συζήτηση.
Αθροίζονται τα λεπτά. Παρακαλώ να κλείσει ο κατάλογος εγγραφών. Να γνωρίζετε, κυρίες και κύριοι συνάδελφοι, ότι οι εισηγητές και οι αγορητές έχουν και έξι λεπτά δευτερολογίας. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και έξι εκπαιδευτικοί συνοδοί τους από τα Γυμνάσια Δοξάτου και Κυργίων Δράμας και το Γυμνάσιο Χανδρά Λασιθίου. Η Βουλή σάς καλωσορίζει! [[Χειροκροτήματα απ' όλες τις πτέρυγες της Βουλής]] Τον λόγο έχει ο Ειδικός Αγορητής της Δημοκρατικής Συμπαράταξης κ. Γεώργιος Αρβανιτίδης.
Κύριε Πρόεδρε, συνήθως είμαι συνεπής, αλλά ελάχιστο χρόνο θα τον χρειαστώ.
Θα υπάρχει μια σχετική ανοχή, για να κρατηθούν ίσες αποστάσεις και στους υπόλοιπους. Απλά υπενθυμίζω ότι είναι Πέμπτη και καλό θα είναι γύρω στις 17.00΄ να έχουμε τελειώσει. Και μπορούμε να έχουμε τελειώσει.
Κυρίες και κύριοι συνάδελφοι, όπως τόνισα και στις επιτροπές, αυτό το σημαντικό πολυνομοσχέδιο - όπως τελικά κατάληξε να είναι - δεν έπρεπε να το φέρει ο κύριος Υπουργός με επείγουσες διαδικασίες. Έπρεπε να υπάρχει η ευχέρεια να το μελετήσουμε και να διατυπώσουμε αναλυτικά τις απόψεις μας, ιδιαίτερα γιατί οι διατάξεις για τη ΔΕΠΑ θα καθορίσουν τον τομέα του φυσικού αερίου στην Ελλάδα για την επόμενη τουλάχιστον δεκαετία. Φέρνετε μια σειρά από διατάξεις για τη γεωθερμία, το ΙΓΜΕ, το Κτηματολόγιο, τα αυθαίρετα, τα φωτοβολταϊκά και τα αιολικά, με μπόνους την τροπολογία για τη ΔΕΗ. Τι να πρωτοπούμε για όλα αυτά και πόσες φορές να πούμε ότι οι δικές σας αποκλειστικά επιλογές και καθυστερήσεις είναι αυτές που κάθε φορά οδηγούν τα πράγματα στο παρά πέντε; Και η κανονικότητας ας περιμένει! Περιμένοντας, όμως, την κανονικότητα, εσείς δείχνετε να επαναλαμβάνετε τα ίδια λάθη, χωρίς διάθεση να διορθώσετε απολύτως τίποτα, χωρίς διάθεση να ακούσετε τον οποιονδήποτε. Ούτε ένα κόμμα, κύριε Υπουργέ, δεν αλλάζετε στο νομοσχέδιο. Και όσον αφορά εμένα προσωπικά και το Κίνημα Αλλαγής που εκπροσωπώ, προσπαθήσαμε να δούμε με εποικοδομητική κριτική, κύριε Υπουργέ, όλα τα άρθρα του παρόντος νομοσχεδίου. Όμως, οι κεντρικές πολιτικές σας επιλογές για τα δύο βασικά ζητήματα του νομοσχεδίου, τη ΔΕΠΑ και το ΙΓΜΕ, μας αναγκάζουν να καταψηφίσουμε τόσο επί της αρχής, όσο και το σύνολο των άρθρων που αφορούν στα δύο συγκεκριμένα μέρη του νομοσχεδίου. Προειδοποιούσαμε πριν από έναν χρόνο ότι η μέθοδος που επιλέξατε να πουλήσετε τις λιγνιτικές μονάδες της ΔΕΗ, είναι προβληματική και δεν θα «περπατήσει». Δεν μας ακούγατε. Τώρα, έναν χρόνο μετά και αφού ήρθε το αδιέξοδο, ψάχνετε ακόμη για αγοραστή και πάτε από παράταση σε παράταση. Και ερωτώ: Θα φέρετε κι άλλες τροποποιήσεις του διαγωνισμού; Με αυτά και με αυτά, το μέλλον της ΔΕΗ αλλά και της ηλεκτροδότησης της Κρήτης, είναι αβέβαιο. Αφού βλέπετε πλέον μπροστά σας ένα νέο αδιέξοδο να έρχεται, εξαιτίας των δικών σας καθυστερήσεων, και με την ενεργειακή επάρκεια του νησιού να κινδυνεύει από τον Ιανουάριο του 2020, μετά από τέσσερα χρόνια λανθασμένων επιλογών, σπεύδετε σήμερα απεγνωσμένα να μπαλώσετε καταστάσεις με τις κατά παρέκκλιση αδειοδοτήσεις των εγκαταστάσεων της ΔΕΗ στην Κρήτη. Όταν εμείς προειδοποιούσαμε και στηλιτεύαμε αυτή την αδράνεια, ήμασταν κακοί, ήμασταν Κασσάνδρες. Μόνο που η Κασσάνδρα δεν έκανε κακές προβλέψεις, έκανε σωστές προβλέψεις. Το ίδιο προειδοποιούμε και για τη ΔΕΠΑ. Θα βρεθούμε, κύριε Υπουργέ, προ δυσάρεστων εκπλήξεων με τις επιλογές σας. Προχωράτε σε ένα σπάσιμο και σε ένα περιττό ιδιοκτησιακό διαχωρισμό της ΔΕΠΑ, σε ΔΕΠΑ Υποδομών και ΔΕΠΑ Εμπορίας, που οδηγεί με μαθηματική ακρίβεια σε δύο προβληματικές εταιρείες: Μια προβληματική και δυσκίνητη κρατική ΔΕΠΑ Υποδομών που θα κρατήσει το 51% το κράτος, πουλώντας μειοψηφικό πακέτο σε ιδιώτες, και μια απαξιωμένη, δυστυχώς, ΔΕΠΑ Εμπορίας, που δύσκολα θα βρει ιδιώτες επενδυτές έτοιμους να καταβάλουν ένα αξιόλογο τίμημα για την αγορά της. Ποιος θα θέλει να αγοράσει ακριβά μια αποδυναμωμένη ΔΕΠΑ Εμπορίας φορτωμένη με χρέη και χωρίς καθαρές και οριστικές ρυθμίσεις για τους εργαζόμενους, μόνιμους και συμβασιούχους, που αν μείνουν όπως έχουν, αφού ούτε το εργασιακό τους μέλλον διασφαλίζεται, ούτε στον ιδιώτη καταστούν ελκυστική την εταιρεία και μάλιστα, χωρίς, μάλιστα, να έχει προηγηθεί η οριστική πώληση των ΕΛΠΕ τα οποία κατέχουν ήδη 35% στη ΔΕΠΑ; Επιπλέον, τα ΕΛΠΕ, κύριε Υπουργέ, βρίσκονται και αυτά τώρα σε διαδικασία πώλησης, με τα δικά τους προβλήματα, που πρέπει να αποσαφηνιστούν, προβλήματα όπως η προσφυγή των εργαζομένων των ΕΛΠΕ στην Επιτροπή Αναφορών του Ευρωπαϊκού Κοινοβουλίου κατά της διαδικασίας ιδιωτικοποίησης του ΤΑΙΠΕΔ. Φοβάμαι ότι θα είμαστε στο ίδιο έργο θεατές, όπως ακριβώς έγινε και με την αποτυχία της αποεπένδυσης της ΔΕΗ. Έτσι και στη ΔΕΠΑ θα υπάρξουν επιπλοκές και στο βάθος πιθανή κήρυξη άγονου διαγωνισμού και στα ΕΛΠΕ. Αλήθεια, σας ερωτώ ευθέως, κύριε Υπουργέ, τα ΕΛΠΕ τα θεωρείτε βασικής στρατηγικής σημασίας υποδομή για τη χώρα και την οικονομία, ναι ή όχι; Για να καταλάβω, δηλαδή, αυτό το κατά περίπτωση δόγμα σας περί κρατικής ιδιοκτησίας σε δίκτυα και υποδομές και για τον ΔΕΣΦΑ, ο οποίος είναι ο Διαχειριστής του Εθνικού Συστήματος για το Φυσικό Αέριο, που λέτε ότι δεν μπορούσατε να κάνετε αλλιώς και τον δώσατε κατά 66% σε ιδιώτη. Στα ΕΛΠΕ δίνεται το 51%. Εδώ στη ΔΕΠΑ υψώνετε το λάβαρο του κρατικοκαπιταλισμού με το ψευδεπίγραφο επιχείρημα της δημόσιας ιδιοκτησίας δικτύων και υποδομών. Και λέω ψευδεπίγραφο, γιατί το μοντέλο ανάπτυξης και διαχείρισης υποδομών φυσικού αερίου, το οποίο εφαρμόζεται από το ελληνικό δημόσιο και τη ΔΕΠΑ με επιτυχία είκοσι χρόνια τώρα στη χώρα, έχει προσελκύσει ιδιωτικές επενδύσεις πάνω από 400 εκατομμύρια και έχει ως βασική αρχή το γεγονός ότι η ιδιοκτησία των υποδομών, που κατασκευάζονται, ανήκει στο ελληνικό δημόσιο. Το ελληνικό δημόσιο απλώς παραχωρεί τη χρήση και το μάνατζμεντ των υποδομών στις εταιρείες που τις κατασκευάζουν και τις λειτουργούν για κάποια χρόνια. Εμείς δεν συναινούμε σε αυτόν τον εμπαιγμό. Λέμε «όχι» σε αυτόν τον διαχωρισμό. Απλά δεν χρειάζεται να γίνει. Η ΔΕΠΑ, για λόγους δημοσίου συμφέροντος και προς όφελος των πολιτών, πρέπει να παραμείνει ενιαία, με τη δύναμη και την ισχύ που τις δίνουν συνδυαστικά τόσο τα δίκτυα και η εμπορία, όσο και η συμμετοχή της σε διεθνή έργα όπως ο IGB, ο IGI και ο East Med. Μέσω των έργων αυτών, όπως γνωρίζετε, γίνεται η ενεργειακή διπλωματία της χώρας. Αυτό το υπάρχον σύστημα έχει δουλέψει αποδοτικά και αποτελεσματικά ως τώρα. Σήμερα εσείς θέλετε να οδηγήσετε τη ΔΕΠΑ Εμπορίας σε μια άρον άρον κακή ιδιωτικοποίηση. Θέλετε, επίσης, να επιβάλλετε ένα μοναδικό μείγμα κρατικοποίησης και νεοφιλελεύθερου ξεπουλήματος στον τομέα του φυσικού αερίου. Τα αποτελέσματα αυτών των πολιτικών σας επιλογών, δεν έχουν καμμία σχέση με αυτό το προοδευτικό προφίλ που προσπαθείτε να χτίσετε τον τελευταίο καιρό στον ΣΥΡΙΖΑ. Η Νέα Δημοκρατία από την άλλη πλευρά, διαφωνεί στις λεπτομέρειες. Γι' αυτό κι εμείς λέμε ότι Νέα Δημοκρατία και ΣΥΡΙΖΑ είναι οι ίδιες πλευρές του συντηρητικού νομίσματος. Εμείς λέμε - και θέλω να υπογραμμίσω τη θέση μας όπως την ανέπτυξα και στην επιτροπή - ότι οι διατάξεις που φέρνετε για τη ΔΕΠΑ, αποτελούν μία αναίτια, αναποτελεσματική, αντιαναπτυξιακή και επικίνδυνη κρατικοποίηση των υποδομών του φυσικού αερίου και θεωρούμε μη βιώσιμο και χωρίς διασφάλιση για τους εργαζόμενους το μοντέλο που επιλέγετε. Καταθέτουμε τη δική μας πρόταση για μια ενιαία και ισχυρή ΔΕΠΑ, με το δημόσιο να κρατά ένα σημαντικό ποσοστό - ακόμα και πλειοψηφικό ποσοστό αν χρειαστεί - και τον ιδιώτη επενδυτή να μπαίνει στο μανατζμεντ. Το μοντέλο που θέλετε να εφαρμόσετε, δεν στηρίζεται σε τεχνικοοικονομικές μελέτες, ούτε επιβάλλεται από την κείμενη ευρωπαϊκή νομοθεσία ο ιδιοκτησιακός διαχωρισμός των δραστηριοτήτων, προκειμένου να ιδιωτικοποιηθεί η ΔΕΠΑ. Επιπλέον, δεν βελτιώνει τους όρους ανταγωνισμού στην αγορά φυσικού αερίου, αφού αυτοί εξασφαλίζονται πλήρως από το νομικό και λογιστικό διαχωρισμό της ΔΕΠΑ, που ισχύει από τον Ιανουάριο του 2017, ούτε θα υπάρχει - και αυτό είναι το ιδιαίτερα σημαντικό - μείωση της τιμής του φυσικού αερίου για τους καταναλωτές. Εύλογα, λοιπόν, γεννώνται ερωτήματα: Γιατί το κάνετε, κύριε Υπουργέ; Θα ήθελα, έστω και σήμερα, να λάβω πέντε απαντήσεις για θέματα που θα σας βάλω, όπως εσείς τοποθετηθήκατε στην επιτροπή. Πρώτο θέμα: Αναφερθήκατε στο καθεστώς ανταγωνισμού που η ΔΕΠΑ και η ΕΠΑ έχουν να αντιμετωπίσουν. Η ΔΕΠΑ Εμπορίας λειτουργεί σε περιβάλλον ανταγωνιστικότητας όχι από το 2010, που μάλλον από λάθος διατυπώσατε στην τοποθέτησή σας, αλλά από το 2017. Η ερώτηση είναι: Η ανταγωνιστική ΔΕΠΑ Εμπορίας της νέας εποχής είναι αυτή των διακοσίων πενήντα εργαζομένων, με την κρατική συμμετοχή και τον παρεμβατισμό στις συμβάσεις προμήθειας αερίου; Δεύτερο θέμα: Αναφέρατε ότι μετά από πολύ σκληρές διαπραγματεύσεις που κάνατε, καταφέρατε και θέλετε να κρατήσετε υπό δημόσιο έλεγχο όλα τα δημόσια δίκτυα. Η ερώτηση είναι: Ποιες είναι οι σκληρές διαπραγματεύσεις, κύριε Υπουργέ; Τα 155 εκατομμύρια που δόθηκαν από το ελληνικό δημόσιο στη «SHELL», η οποία από μόνη της θέλει να κάνει αποεπένδυση στην Ελλάδα; Αυτό, όπως είπατε, το κάνατε για μια σειρά από λόγους. Πρώτον, για να μπορεί το δημόσιο να αναπτύσσει πιο γρήγορα τα δίκτυα και αυτά να γίνονται καθαρά από κρατικές εταιρείες. Πώς θα γίνει αυτό; Σας έθεσα το ερώτημα και στην επιτροπή. Με την εφαρμογή του νόμου περί δημοσίων συμβάσεων, του ν.4412/2016; Και συνεχίζετε επί λέξει: «Δεύτερον, διότι εμπίπτουν σε γεωπολιτικά θέματα, μεγάλα έργα και διασυνδέσεις». Ερώτηση: Θα εγερθούν μεγάλα γεωπολιτικά θέματα από μια ΔΕΠΑ διεθνών, άδειο πουκάμισο, χωρίς κεφάλαια; Πώς σκοπεύετε να υλοποιήσετε τα τρία μεγάλα διεθνή έργα, που με τόσο κόπο δημιούργησε η ΔΕΠΑ εδώ και τόσα χρόνια, με τη στήριξη των κυβερνήσεων του ΠΑΣΟΚ; Λέτε, επίσης, - τρίτον - ότι οι κανόνες του διαχωρισμού είναι καθολικοί κανόνες. Ερώτηση: Σε ποια ευρωπαϊκή νομοθεσία προβλέπεται ο υποχρεωτικός διαχωρισμός δικτύων και εμπορικών δραστηριοτήτων; Κύριε Υπουργέ, ας είμαστε ειλικρινείς. Στη ΔΕΠΑ Υποδομών ονειρεύεστε μια δημόσια εταιρεία, όχημα κομματικών διευθετήσεων και συναλλαγών, με τις περιφερειακές και δημοτικές αρχές και βόλεμα, δυστυχώς, δικών σας παιδιών. Τρίτο θέμα: Αναφέρατε, επίσης, κύριε Υπουργέ, ότι στη ΔΕΠΑ Υποδομών θα πουλήσετε το 14%, γιατί έχει 65% το δημόσιο και ο νόμος λέει 51%. Ερώτηση: Με δημόσιο μάνατζμεντ; Πού το είδατε αυτό; Ποιος θα επενδύσει τα χρήματά του σε μια δημόσια εταιρεία, προκειμένου να συνδιοικεί με τις γνωστές παθογένειες των κρατικών επιχειρήσεων, που σύντομα θα την οδηγήσουν να καταστεί μια ακόμα προβληματική επιχείρηση; Τέταρτο θέμα: Πάμε στο ζήτημα των εργολαβικών εργαζομένων, όπου υποσχεθήκατε να τακτοποιήσετε το θέμα με αόριστες υποσχέσεις. Γιατί δεν τους συμπεριλαμβάνετε στο νομοσχέδιο με σχετική ρύθμιση; Επικαλείστε ότι είναι θέμα πολύπλοκο και αντ' αυτού, πετάτε το μπαλάκι στις διοικήσεις των θυγατρικών της ΔΕΠΑ, που ήδη εκφράζουν ενστάσεις και ζητούν νομική κάλυψη. Ποια είναι η αλήθεια; Τους θέλετε όμηρους μέχρι τις εκλογές, για να τους αφήσετε τελικά στους επόμενους; Βάλτε τώρα, αφού έχετε αυτή την πρόθεση, σχετικές πρόνοιες στο νομοσχέδιο. Πέμπτο θέμα: Μας είπατε, κύριε Υπουργέ, ότι με το θέμα της ΔΕΠΑ ουσιαστικά κλείνει ο κύκλος των αποκρατικοποιήσεων στον ενεργειακό τομέα. Αποκρατικοποιήσεις ή κρατικοποιήσεις; Κύριε Υπουργέ, η αλήθεια είναι μία: Κλείνει ο κύκλος της Κυβέρνησής σας με δυο μεγάλες κρατικοποιήσεις, αυτή της ΔΕΠΑ Υποδομών και του ΙΓΜΕ. Κάνατε το χατίρι της «SHELL» με το παραπάνω και μετά, για να μην εκτεθείτε με το τίμημα, κάνατε την εταιρεία κρατική. Διότι ξέρετε ότι αν τολμήσετε και τη βγάλετε πάλι για πώληση, θα εκτεθείτε. Σε κάθε περίπτωση και εφόσον προχωρήσει η διαδικασία του σπασίματος και των όποιων ιδιωτικοποιήσεων, θα πρέπει να εξασφαλιστούν οι όροι της πλήρους και απόλυτης διαφάνειας. Έρχομαι τώρα στις διατάξεις για το ΙΓΜΕ, όπου ισχύει η ίδια πολιτική κριτική μας, όπως και στη ΔΕΠΑ, ότι πρόκειται για μια αναίτια, αναποτελεσματική, αντιαναπτυξιακή και επικίνδυνη κρατικοποίηση, η οποία παγώνει τη δραστηριότητα του σημαντικού αυτού θεσμού τουλάχιστον μέχρι τις επόμενες εκλογές, θέτοντας τον νέο φορέα, τον ΕΑΓΜΕ, και τους εργαζόμενους υπό προεκλογική ομηρία. Διογκώνετε τη γραφειοκρατική δομή και επιβαρύνετε τον κρατικό προϋπολογισμό με περίπου 600.000 ευρώ, με πλήθος διορισμένων διευθυντικών στελεχών και συμβούλων. Δεν περιγράφεται πουθενά ποια προβλήματα επιλύει το προτεινόμενο νέο καθεστώς του ΕΑΓΜΕ ως νομικό πρόσωπο δημοσίου δικαίου. Δεν υπάρχει καμμιά αναφορά σε κάποιο πλεονέκτημα από αυτή την αλλαγή θεσμικού πλαισίου. Στο ερώτημα «Τι ΙΓΜΕ θέλουμε;», η απάντηση, κυρίες και κύριοι συνάδελφοι, είναι η εξής: Θέλουμε ένα ευέλικτο, ανεξάρτητο επιχειρησιακά ΙΓΜΕ, που ταιριάζει στον χαρακτήρα και τον ρόλο που οφείλει να έχει ένα τέτοιο ίδρυμα στη γεωλογική έρευνα και τις ανάγκες της χώρας. Είναι σίγουρο ότι το συγκεκριμένο νομοσχέδιο όχι μόνο δεν πορεύεται στην κατεύθυνση αυτή, βελτιώνοντας την κατάσταση, όπως ισχυρίζεστε ότι κάνει, αλλά θα οδηγήσει τα πράγματα αρκετά βήματα πίσω. Καταθέτω για τα Πρακτικά την πιο εμπεριστατωμένη άποψη που κατατέθηκε ως σχολιασμός στη δημόσια διαβούλευση του νομοσχεδίου από έναν συνεπώνυμό μου, τον Νίκο Αρβανιτίδη, έναν, από ό,τι γνωρίζω, εξαιρετικό επιστήμονα, με μεγάλη εμπειρία στο ΙΓΜΕ, που νομίζω ότι θα άξιζε τον κόπο όλοι να τη μελετήσουμε. [[Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε σχέση με τη γεωθερμία, αναγνωρίζουμε ότι μπαίνει, επιτέλους, ένα θεσμικό πλαίσιο και ελπίζουμε να «τρέξει» στην πράξη. Γι' αυτό και υπερψηφίζουμε το συγκεκριμένο άρθρο. Όμως, ας πούμε ότι «τρέχει» η γεωθερμία και μπορεί να συμβάλει τα μέγιστα στον ενεργειακό τομέα της χώρας. Πώς, όμως, τα σημαντικότερα γεωθερμικά πεδία της χώρας, που βρίσκονται στα Δωδεκάνησα, θα διοχετεύσουν την ισχύ τους σε όλη τη χώρα, όταν με βάση τους προγραμματισμούς σας στο ΕΣΕΚ η διασύνδεση των Δωδεκανήσων θα πάει για το 2029 και βάλε; Εμείς μιλάμε για προτεραιοποίηση των διασυνδέσεων. Τα Δωδεκάνησα οφείλουν να συνδεθούν μέχρι το 2025. Κάνετε ένα βήμα μπροστά με τις διατάξεις της γεωθερμίας και δυόμισι πίσω με τις διατάξεις της ΔΕΠΑ, του ΙΓΜΕ και τις κατευθύνσεις του ΕΣΕΚ. Η χώρα χάνει πολύτιμο χρόνο. Δεν αξίζει σε κανέναν μας αυτή η μίζερη κατάσταση, ούτε στη χώρα, ούτε στους πολίτες, ούτε στον όμιλο της ΔΕΠΑ και του ΙΓΜΕ με την πολύχρονη προσφορά τους. Αυτό που έχει ανάγκη η χώρα, ο ενεργειακός τομέας στην Ελλάδα, είναι επενδύσεις σε δίκτυα και Ανανεώσιμες Πηγές Ενέργειας και όχι κρατικοποιήσεις και δαιδαλώδεις γραφειοκρατικές διαδικασίες, οι οποίες μας γυρνούν πίσω. Δίκτυα, λοιπόν, και Ανανεώσιμες Πηγές Ενέργειας θα είναι η μόνιμη επωδός μου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Εκεί πρέπει να στοχεύει κάθε προσπάθεια και κάθε μέτρο της ενεργειακής μας πολιτικής. Σε αυτούς τους τομείς πρέπει να κατευθυνθούν και τα ιδιωτικά κεφάλαια. Με τον κορμό, όμως, του νομοσχεδίου όχι μόνο δεν γίνεται κάτι τέτοιο, αλλά πολύ φοβάμαι ότι θα βρεθούμε αντιμέτωποι με νέα αδιέξοδα και νέες δυσκολίες. Αυτές οι δυσκολίες μπορεί να έχουν μεγαλύτερο κόστος, ως αποτέλεσμα πάλι των δικών σας επιλογών. Ας το καταλάβουμε όλοι μας. Τα ζητήματα που φέρνετε σήμερα προς νομοθέτηση, είναι πρωτίστως πολιτικά και όχι τεχνοκρατικά. Έχουν σοβαρές κοινωνικές και οικονομικές επιπτώσεις. Λέμε «όχι» σε αυτόν τον γραφειοκρατικό λαβύρινθο που στήνετε στο φυσικό αέριο και το ΙΓΜΕ, με τον «Μινώταυρο» της αγοράς να καραδοκεί για τα ασημικά σε καλές τιμές και τη Νέα Δημοκρατία να σιγοντάρει τις εξελίξεις αυτές. Έτσι δεν έρχεται ανάπτυξη, κυρίες και κύριοι. Δεν είναι αυτές οι λύσεις και οι προτάσεις που έχει ανάγκη ο ενεργειακός τομέας της χώρας μας. Γι' αυτούς τους λόγους καταψηφίζουμε επί της αρχής το τελευταίο σας, μάλλον, νομοσχέδιο, κύριε Υπουργέ.
Ευχαριστώ πολύ. Τον λόγο έχει ο Ειδικός Αγορητής της Χρυσής Αυγής κ. Ιωάννης Σαχινίδης.
Ευχαριστώ, κύριε Πρόεδρε. Πριν αναφερθώ στο σχέδιο νόμου, θα μου επιτρέψετε, κύριε Πρόεδρε, να κάνω και εγώ μια αναφορά σχετικά με το πόρισμα των αδικοχαμένων θυμάτων της φονικής πυρκαγιάς. Σίγουρα υπάρχουν ευθύνες για τους ανθρώπους που είχαν κληθεί τη συγκεκριμένη ημέρα να διαχειριστούν μια κρίση. Το ζήτημα είναι, όμως, κατά πόσο φταίνε αυτοί και μόνο. Οι ευθύνες είναι διαχρονικές. Πολλοί σήμερα καταδίκασαν - και ορθώς καταδίκασαν - την αμέλεια που υπήρχε από πλευράς της σημερινής Κυβέρνησης όχι μόνο στο Μάτι, αλλά και με τους πνιγμένους στη Μάντρα. Το ζήτημα είναι τι έγινε και με τις δικές τους κυβερνήσεις. Μην ξεχνάμε το 1995, το 1996, το 2002. Σχεδόν κάθε χρόνο έχουμε φαινόμενα τέτοιου τύπου, οπότε δεν έχει κανείς το δικαίωμα - από όλους τους προλαλήσαντες - να μιλάει για ευθύνες αποκλειστικά για τώρα. Υπάρχουν σίγουρα ευθύνες πολύ σοβαρές, οι οποίες θα πρέπει να καταμεριστούν και να καταλογιστούν, αλλά θα πρέπει να κοιτάξουν και κάποιοι στον καθρέφτη για το τι έπραξαν σε αντίστοιχες περιπτώσεις. Εδώ, όμως, βάσει μιας έρευνας του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, το 44% έχει δηλώσει μείωση εισοδήματος το 2018 σε σχέση με το 2017, το 61% δήλωσε πως χρειάζεται να κάνει περικοπές για να καλύψει βασικές ανάγκες, το 13% ότι τα εισοδήματα δεν επαρκούν ούτε καν για τις βασικές ανάγκες, ένα στα δύο νοικοκυριά, το 50%, ότι έχει λάβει κοινωνικό μέρισμα τον προηγούμενο χρόνο και ένα στα τρία νοικοκυριά δήλωσε ότι έλαβε κοινωνικό εισόδημα αλληλεγγύης. Ο κατάλογος δεν τελειώνει. Και εδώ, θα μου επιτρέψετε να σχολιάσω το πόσο ανερυθρίαστα και ξετσίπωτα, θα έλεγα, η σημερινή Κυβέρνηση, όταν είχε γίνει η καταστροφή στο Μάτι, θέλησε να εξαγοράσει τη σιωπή των συγγενών και των οικείων, προσφέροντας θέση στο δημόσιο, με αντάλλαγμα να μην υπάρχουν άλλες απαιτήσεις. Ας περάσω στο σχέδιο νόμου. Σχετικά με τα άρθρα 1 μέχρι και 24, τα οποία αφορούν την έρευνα, εκμετάλλευση και διαχείριση του γεωθερμικού δυναμικού της χώρας, θέλω να αναφέρω τα εξής: Θα μπορούσε να έχει σημαντικά οφέλη η τοπική και εθνική οικονομία, ειδικά τη στιγμή που η γεωθερμική κατέχει την τρίτη θέση μεταξύ των Ανανεώσιμων Πηγών Ενέργειας, ακολουθώντας την υδροηλεκτρική και τη βιομάζα. Όμως, όπως είναι διαρθρωμένο αυτό το μέρος των δεδομένων των δειγμάτων γραφής των κυβερνήσεων, δεν αποτελεί παρά την απελευθέρωση και σε αυτόν τον τομέα ενέργειας. Επιπροσθέτως, η αποτελεσματικότητα των διατάξεων εξαρτάται και από τον χρόνο έκδοσης των προβλεπόμενων υπουργικών αποφάσεων, αλλά και από το πώς θα ανταποκριθεί ο κρατικός μηχανισμός στις άμεσες και απαιτούμενες διαδικασίες. Στα άρθρα 25 μέχρι και 52, που αφορούν τη σύσταση Ελληνικής Αρχής Γεωλογικών και Μεταλλευτικών Ερευνών, από την ακρόαση των φορέων προέκυψε - και, δυστυχώς, για σας προς επίρρωση όσων είχαμε πει - πως θα πρέπει να υπάρξει αναδιοργάνωση του ΙΓΜΕ και όχι μετατροπή του από ένα ερευνητικό ινστιτούτο σε μια δημόσια αρχή. Συντασσόμαστε με τους εργαζόμενους και την άποψή τους, ότι το τμήμα αυτό του νομοσχεδίου είναι αντιαναπτυξιακό, αντιεπιστημονικό, αντιδημοκρατικό και αντεργατικό. Οφείλουμε να αναγνωρίσουμε, πάντως, ότι ακόμα και η αιτιολογική έκθεση αδικεί το ΙΓΜΕ, όσον αφορά την προσφορά του μέχρι σήμερα στην ελληνική κοινωνία. Μιλάμε για εξήντα ολόκληρα χρόνια πορείας στην εφαρμοσμένη γεωλογική και μεταλλευτική έρευνα της χώρας. Συνεπώς θα πρέπει να διαφυλαχθεί, να υποστηριχθεί και να ενισχυθεί. Δεδομένου ότι υπάρχουν δικαστικές αποφάσεις υπέρ των εργαζομένων, θα πρέπει να δοθούν τα χρωστούμενα σε εργαζομένους. Δεδομένου, μάλιστα, ότι ούτως ή άλλως φροντίζετε να κάνετε προσλήψεις, παρακάμπτοντας κάθε άλλη διαδικασία, με το πρόσχημα της ενίσχυσης διαφόρων αρχών και φορέων, θα έπρεπε να φροντίσετε, αν σεβόσασταν όλα όσα έχει προσφέρει το ΙΓΜΕ στη διάρκεια αυτών των δεκαετιών, να το διαφυλάξετε και να το ενισχύσετε, να το υποστηρίξετε και να το ανανεώσετε με νέο προσωπικό, αφού ακόμα ένας εκ των εκπροσώπων ανέφερε πως πλέον του 50% του προσωπικού είναι άνω των εξήντα ετών και ο μέσος όρος ηλικίας του προσωπικού είναι τα πενήντα έξι έτη. Από εκεί και πέρα, άλλη μια σημαντική σημείωση είναι πως θα πρέπει να υπάρξει ένα Εθνικό Μητρώο Καταγραφής Γεωτεχνικών Γεωτρήσεων και Υδρογεωτρήσεων, ώστε να συλλέγεται η γεωλογική πληροφορία, η οποία και να διαχέεται προς τους μελετητές και την κοινωνία. Σκεφτείτε αυτό το ενδεχόμενο να γινόταν ακόμα και δωρεάν. Άρθρα 53-55, τα οποία αφορούν τον ιδιοκτησιακό διαχωρισμό δικτύων διανομής φυσικού αερίου: Μιας και έχουμε συνηθίσει τόσο από την Κυβέρνηση του ΣΥΡΙΖΑ, όσο και από την προηγούμενη, να έρχονται νομοθετήματα ενσωμάτωσης ευρωπαϊκής νομοθεσίας και λοιπών κανονισμών, οφείλουμε να αναγνωρίσουμε πως ο ιδιοκτησιακός διαχωρισμός δεν υπαγορεύεται από ευρωπαϊκή νομοθεσία ή πλαίσιο ανταγωνισμού ή άλλου κανονισμού. Η δρομολογούμενη διάσπαση της ΔΕΠΑ αποτελεί την τρίτη κατά σειρά διάσπασή της τα τελευταία δώδεκα χρόνια. Οι εξελίξεις, όπως περιγράφονται στις διατάξεις του παρόντος, έχουν δημιουργήσει στους εργαζόμενους ανησυχίες και αγωνία - και θα έλεγα, απόλυτα δικαιολογημένες - για τη βιωσιμότητα των δύο εταιρειών, όπως είχα τονίσει και τις συνεδριάσεις των επιτροπών. Δεν υπάρχει καμμία πρόβλεψη για την εξασφάλιση των εργασιακών δικαιωμάτων του προσωπικού και όπως είδαμε, πηγαίνουν περίπατο οι δεσμεύσεις και οι υποσχέσεις της πολιτικής ηγεσίας προς το προσωπικό. Ακόμα μια φορά, οι απαντήσεις του Υπουργού και ο σχολιασμός του δεν μας έχει πείσει. Το άρθρο 58 είναι τροποποίηση διατάξεων του ν.4512/2018 Η διάταξη αφορά την «Ελληνικό Κτηματολόγιο, Ανώνυμος Εταιρεία». Το βασικό που προκύπτει είναι πως ο φορέας είναι αυτοχρηματοδοτούμενος και τα έσοδα προκύπτουν από το πάγιο και αναλογικό τέλος των πολιτών. Συνεπώς οι πολίτες πληρώνουν εξ ολοκλήρου το έργο του Κτηματολογίου - και όχι μόνο - εν αντιθέσει με το πώς ξεκίνησε το εγχείρημα αυτό, ενάντια στα οποιαδήποτε οφέλη των πολιτών και αποδεικνύεται ο εισπρακτικός πρακτικός χαρακτήρας του έργου. Το άρθρο 61, που είναι τροποποίηση διατάξεων του ν.4030/2011, αφορά τροποποίηση που γίνεται στο Μητρώο Ελεγκτών Δόμησης, το οποίο έχει συσταθεί με προγενέστερους νόμους και για πολλοστή φορά τροποποιείται ξανά, παρακάμπτοντας, ουσιαστικά, ό,τι έχει δομηθεί ως σήμερα. Δεν μπορούμε παρά να συμφωνήσουμε με την άποψη του εκπροσώπου της ΕΕΤΕΜ, ότι το άρθρο θα πρέπει να αποσυρθεί, καθώς δεν αποσκοπεί στη βελτίωση του δημοσίου συμφέροντος, δεδομένου ότι οι πτυχιούχοι μηχανικοί θα μπορούν να είναι γραμμένοι σε κάποιο μητρώο τεχνικών επωνυμιών, που είναι απλά ένας κατάλογος, όπου περιλαμβάνονται από ατομικές επιχειρήσεις μέχρι ανώνυμες εταιρείες και που ουσιαστικά δεν γίνεται κανένας απολύτως έλεγχος, ενώ δημιουργείται μία σύγχυση στους πτυχιούχους μηχανικούς για το πού θα πρέπει να είναι γραμμένοι και για το πώς θα πρέπει να λειτουργούν βάσει των νόμων που θεσπίζετε. Είναι δεδομένο ότι θα πρέπει να διασφαλίζεται η δημόσια ασφάλεια και να εξασφαλίζεται το κράτος, ακόμα και μέσω του πειθαρχικού ελέγχου των μηχανικών για τον τρόπο που ασκούν το επάγγελμά τους. Αφού, λοιπόν, δεν επήλθε καμμία νομοτεχνική βελτίωση, το άρθρο αυτό θα πρέπει να αποσυρθεί. Στο άρθρο 72, που είναι τροποποίηση διατάξεων του ν.4414/2016, υπάρχει βασική παράλειψη, καθώς, όπως ακούσαμε και στην ακρόαση των φορέων, δεν περιλαμβάνεται η κατηγορία των κατ' επάγγελμα αγροτών και τα πέντε χιλιάδες έργα, τα οποία δεν κατασκευάστηκαν λόγω στρεβλώσεων, προκειμένου να ενσωματωθούν στον εθνικό σχεδιασμό για την παραγωγή ηλεκτρικής ενέργειας από Ανανεώσιμες Πηγές Ενέργειας. Είναι σημαντικό να κατανοήσουμε τόσο τα ρίσκα που πήραν αυτοί οι άνθρωποι, όσο και τις δυσκολίες που έχουν αντιμετωπίσει και, βεβαίως, το γεγονός πως με την ενίσχυση του κλάδου αυτού θα υπάρξει μια βελτίωση της τοπικής οικονομίας, ανανέωση της υπαίθρου και βελτίωση της πρωτογενούς παραγωγής. Τα άρθρα 75 και 76 αφορούν πενήντα πέντε επιπλέον προσλήψεις. Θυμίζουμε ότι στη ΡΑΕ αναμένονται εβδομήντα εννέα προσλήψεις εκτός διαδικασιών ΑΣΕΠ και πάλι σε εταιρείες οι οποίες ελέγχονται από το δημόσιο για την κάλυψη έκτακτων αναγκών. Προβλέπεται πως ο διάδοχος του λειτουργού αγοράς ηλεκτρικής ενέργειας ΛΑΓΗΕ, η εταιρεία ΔΑΠΕΕΠ - Διαχειριστής Ανανεώσιμων Πηγών Ενέργειας και Εγγυήσεων Προέλευσης - δύναται, κατά παρέκκλιση κάθε γενικής και ειδικής διάταξης, να συνάψει είκοσι πέντε συμβάσεις μίσθωσης έργου ή εργασίας ιδιωτικού δικαίου ορισμένου χρόνου με διετή διάρκεια. Οι προσλήψεις θα γίνονται με απόφαση του διοικητικού συμβουλίου της εταιρείας και κρίνονται ως απαραίτητες για την κάλυψη έκτακτων αναγκών, οι οποίες προέκυψαν με τη μεταφορά εργαζομένων από τη ΔΑΠΕΕΠ στο Ελληνικό Χρηματιστήριο Ενέργειας και τη μεταβίβαση αρμοδιοτήτων στην εταιρεία. Προβλέπεται, επίσης, η πρόσληψη ως και τριάντα εργαζομένων με συμβάσεις εργασίας ιδιωτικού δικαίου στη θυγατρική εταιρεία ΑΔΜΗΕ «ΑΡΙΑΔΝΗ». Η εταιρεία αναμένεται να αναλάβει ένα από τα μεγαλύτερα έργα των επόμενων ετών, την ηλεκτρική διασύνδεση Αττικής - Κρήτης με υποβρύχιο καλώδιο, με τον προϋπολογισμό του έργου να υπολογίζεται σε περισσότερα από ένα δισεκατομμύριο ευρώ. Οι εργαζόμενοι που θα προσληφθούν στην «ΑΡΙΑΔΝΗ», ενδέχεται να παραμείνουν στην εταιρεία για αρκετά χρόνια, δεδομένου πως ανώτατο όριο διάρκειας των συμβάσεων ορίζεται το ένα έτος, μετά την ολοκλήρωση του έργου ηλεκτρικής διασύνδεσης Κρήτης - Αττικής. Το έργο, όμως, δεν έχει ξεκινήσει ακόμα, ενώ δεν αποκλείεται να συμβεί αυτό το 2020, δεδομένου ότι υπάρχουν δικαστικές περιπέτειες που θα οδηγήσουν σε νέες καθυστερήσεις. Σε περίπτωση, δε, που δεν μεσολαβήσουν νομικές διεκδικήσεις από τα εμπλεκόμενα μέρη και εν προκειμένω από την κοινοπραξία κυπριακών συμφερόντων «EuroAsia Interconnector», που αποτελεί τον επίσημο φορέα υλοποίησης του PCI Κρήτη - Κύπρος - Αττική, η διατυπωμένη πρόθεση του Υπουργείου Ενέργειας να προχωρήσει το έργο ως εθνικό θα επιβαρύνει τους Έλληνες καταναλωτές με επιπλέον κόστος της τάξης των 456 εκατομμυρίων ευρώ. Όλα αυτά, βέβαια, γίνονται εξαιτίας εκβιασμών της Κομισιόν και προς χάριν μιας ιδιωτικής εταιρείας που - κακά τα ψέματα - σκανδαλωδώς στήριξαν την «EuroAsia Interconnector» η Κομισιόν, η Νέα Δημοκρατία και το ΠΑΣΟΚ, προκειμένου να είναι ο φορέας έργου. Κλείνοντας θα αναφερθώ σε ένα θέμα της επικαιρότητας. Επιτρέψτε μου, κύριε Πρόεδρε. Ο θυμόσοφος λαός μας έχει για κάθε περίσταση ένα ρητό. Υπάρχει ένα που ταιριάζει γάντι σε αυτό που θα αναφέρω. Αν και δεν μου επιτρέπεται να το πω ακριβώς όπως το χρησιμοποιεί ο ελληνικός λαός, θα προσπαθήσω να το πω όσο πιο κομψά μπορώ. «Θέλει … να κρυφτεί και η χαρά δεν την αφήνει.» Πού κολλάει; Μα φυσικά στην παρουσίαση του νέου βιβλίου του Αντιπροέδρου του Κόμματος της Νέας Δημοκρατίας, ο οποίος εξηγώντας για ποιο λόγο κάλεσε τον Νίκο Δένδια στην εκδήλωση είπε επί λέξει ότι το έκανε γιατί συν τοις άλλοις έδειξε αντίστοιχη αποφασιστικότητα και στο ζήτημα της Χρυσής Αυγής. Γιατί αυτός ήταν κυρίως ο Υπουργός που σήκωσε το βάρος για την εκκαθάριση αυτού του άγους, για να γίνει τελικά αυτό που είδαμε: να οδηγηθεί η Χρυσή Αυγή σε δίκη. Να μας πει ο κ. Δένδιας αν συμφωνεί με αυτό. Εδώ, όμως, έρχεται η Νέα Δημοκρατία να δικαιώσει άλλη μία γνωστή λαϊκή έκφραση η οποία λέει «αυτοί μαρτυράνε χωρίς ξύλο». Αυτή τη φορά ο Χατζηδάκης ομολογεί ξεκάθαρα ότι στελέχη της Νέας Δημοκρατίας έστησαν τη μεγαλύτερη πολιτική σκευωρία στη σύγχρονη ιστορία του τόπου σε βάρος της τρίτης πολιτικής δύναμης στην Ελλάδα, της Χρυσής Αυγής. Ξέχασε, όμως, να αναφέρει πως αυτή η σκευωρία έχει γυρίσει μπούμερανγκ στους εμπνευστές της, κάτι που, όπως φαίνεται, αποδεικνύεται και στην εξέλιξη της δίκης. Ξεχάσαμε ότι η Κυβέρνηση αυτή έχει καταρρεύσει και ότι ο Σαμαράς πλέον βρίσκεται σε κομματική εφεδρεία, θα έλεγα, και πρακτικά απενεργοποιημένος. Συμπέρασμα: Μετά την ψήφιση προ ολίγων ημερών του τεκμηρίου αθωότητας να προσέχετε, κύριοι και κυρίες της Νέας Δημοκρατίας, πώς θα εκφράζεσθε για το κίνημα των Ελλήνων εθνικιστών. Θα σας ρημάξουμε στη νομιμότητα ή, αν θέλετε, θα χρησιμοποιήσω μία φράση δικού σας στελέχους, θα σας πάμε «αίμα».
Ο κ. Δένδιας θα απαντήσει, όταν πάρει τον λόγο ως Κοινοβουλευτικός Εκπρόσωπος, εφόσον το επιθυμεί, γιατί την ώρα που κάνατε αναφορά στο όνομά του έμπαινε στην Αίθουσα.
Έχει απαντήσει στην πράξη, κύριε Πρόεδρε.
Δεν σας έδωσα τον λόγο, κύριε Ηλιόπουλε.
Δεν πειράζει. Κανείς δεν ξεχνά.
Ησυχία! Ο κ. Γεωργιάδης θα με αντικαταστήσει στην Έδρα. Το λέω εγώ εκ των προτέρων. Κατόπιν τούτου δεν θα εκφωνηθεί το όνομά του. Όταν θα κατέβει από την Έδρα, εφόσον το επιθυμεί, θα πάρει τον λόγο. Επειδή και εγώ δεν έχω δικαίωμα να μιλήσω από την Έδρα, αλλά ούτε και από κάτω μπορώ, γιατί, πρώτον, δεν θέλω να διακόψω την κ. Μανωλάκου και, δεύτερον, έχουμε Διάσκεψη Προέδρων και πρέπει να πάω εκεί, θα πω την άποψη μου σχετικά με την τροπολογία για την ανάπλαση στα Κουντουριώτικα. Φυσικά, δεν είμαι αντίθετος με την ανάπλαση στα Κουντουριώτικα. Είμαι, όμως, κατηγορηματικά αντίθετος με αυτό που έχει γίνει: Κατά παράτυπο τρόπο πάρθηκε περιουσία του Δήμου Αθηναίων και δόθηκε στην Περιφέρεια και συνεχίζεται τώρα η παρατυπία. Υπάρχουν συμβόλαια ότι το κτήμα Αμπελοκήπων, μέρος του οποίου ήταν τα Κουντουριώτικα, ανήκει στον Δήμο Αθηναίων. Νομίζω ότι είναι εγγεγραμμένο και στο Κτηματολόγιο. Τώρα στο ερώτημα πού είναι ο Δήμαρχος της Αθήνας, για να κάνει παρέμβαση, η απάντηση, όπως πάντα, είναι «απών». Τον λόγο τώρα έχει η κ. Διαμάντω Μανωλάκου από το Κομμουνιστικό Κόμμα Ελλάδας.
Θα αναφερθώ στο πόρισμα για το Μάτι. Βεβαίως, είναι μεγάλες οι πολιτικές ευθύνες της σημερινής Κυβέρνησης, αλλά και όλων των προηγούμενων κυβερνήσεων, γιατί είναι τεράστια τα προβλήματα και οι ελλείψεις στους τομείς της πυρόσβεσης, της πολιτικής προστασίας, του χωροταξικού σχεδιασμού, που έχει βάση την εμπορευματοποίηση της γης. Όμως, αυτό που θέλουμε να τονίσουμε από τη μεριά μας είναι ότι υπάρχει δίκαιη αγανάκτηση των κατοίκων της περιοχής. Είναι μεγάλος ο αγώνας που δίνουν, έχοντας να αντιμετωπίσουν έναν ολγοθά από προσωπικές δυσκολίες και γι' αυτό δεν πρέπει να ξεχαστούν. Το αντίθετο, πρέπει να βοηθηθούν. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Και τώρα έρχομαι στο παρόν νομοσχέδιο. Είναι ένα νομοσχέδιο για τις σύγχρονες κοινωνικές ανάγκες που να αναπληρώνει όλα τα κλεμμένα εργαζομένων και συνταξιούχων της τελευταίας δεκαετίας, μία και τελείωσαν τα μνημόνια, όπως λέει η Κυβέρνηση ή μήπως μειώνει τη φοροληστεία και την ακρίβεια; Όχι, βέβαια. Νέες φοροαπαλλαγές έδωσε η Κυβέρνηση προχθές, με τροπολογία, στους επιχειρηματικούς ομίλους και πριν ξεκινήσει η συζήτηση για το νομοσχέδιο μία νέα τροπολογία, που την ψηφίσατε, δίνει πακτωλό χρημάτων στους φαρμακοβιομήχανους και, βεβαίως, ακριβαίνει το φάρμακο στη λαϊκή κατανάλωση. Κατά τα άλλα κάνετε τους τιμητές για το σκάνδαλο στη «NOVARTIS». Κοροϊδεύετε σε πολλά επίπεδα. Όμως, και με το παρόν νομοσχέδιο δίνετε φιλέτα της Δημόσιας Επιχείρησης Αερίου, αλλά και των γεωθερμικών πεδίων, αφού απελευθερώνει έναν ακόμα πολύτιμο ενεργειακό πόρο. Όλος ο πλούτος βορά στα σαγόνια των επιχειρηματικών ομίλων για την κερδοφορία τους. Ταυτόχρονα ό,τι εμποδίζει τις ιδιωτικοποιήσεις το διαλύετε, όπως κάνετε με το Ινστιτούτο Γεωλογικών Μεταλλευτικών Ερευνών. Έτσι είναι η μεταμνημονιακή εποχή. Έχει μπαράζ ιδιωτικοποιήσεων για τις οποίες βέβαια συμφωνούν Νέα Δημοκρατία και ΠΑΣΟΚ. Τις είχαν και στα δικά τους μνημόνια, ανεξάρτητα αν καταψηφίζουν από αντιπολιτευόμενο λαϊκισμό. Υπάρχουν βεβαίως μπροστά μας και οι κατασχέσεις και οι πλειστηριασμοί που θα επιταχυνθούν με το νομοθέτημα για τα κόκκινα δάνεια. Ωστόσο, αυτό που περιέχει το παρόν νομοσχέδιο είναι τα προαπαιτούμενα της δεύτερης αξιολόγησης και αφορά και την τροπολογία. Γι' αυτό στη γεωθερμία επανακαθορίζεται το νομικό πλαίσιο έρευνας και εκμετάλλευσης των γεωθερμικών πεδίων στην Ελλάδα. Οι αλλαγές σας ξεδιπλώνουν και επιταχύνουν την απελευθέρωση, εμπορευματοποίηση των γεωθερμικών πεδίων. Μάλιστα με σαφήνεια αναφέρεστε στον στόχο προώθησης, απελευθέρωσης της γεωθερμίας. Με ακρίβεια περιγράφεται ο τρόπος και η μεθοδολογία μίσθωσης των γεωθερμικών πεδίων. Είναι η ίδια μεθοδολογία με τα κοιτάσματα υδρογονανθράκων, δηλαδή και στη γεωθερμία έχουμε τη μέθοδο της παράλληλης αναζήτησης και εκμετάλλευσης ενός γεωθερμικού πεδίου και το κράτος θα εκμισθώνει γεωθερμικά πεδία που δεν θα ξέρει ούτε θέλει να μάθει καν το δυναμικό τους. Η χώρα διαθέτει αρκετά γεωθερμικά πεδία υψηλής απόδοσης. Ήδη υπάρχουν αρκετές αναφορές για σειρά διερευνητικών επαφών μεταξύ επιχειρηματικών ομίλων και εκπροσώπων τοπικών αρχών στη βόρεια Ελλάδα, αλλά και σε νησιά του Αιγαίου για την επίσπευση των επενδυτικών σχεδιασμών. Προβλέπεται το 10% των ετήσιων μισθωμάτων των εταιρειών που θα προβούν σε τέτοιες επενδύσεις να καταβάλλεται στους δήμους σαν ανταποδοτικό όφελος, προφανώς για να μην υπάρχουν αντιδράσεις. Το σύνολο των εργαζομένων, ειδικά στην ενέργεια, αλλά και των κατοίκων όπου έγιναν στο παρελθόν τέτοιες επενδύσεις γνωρίζουν πάρα πολύ καλά ότι οι υποσχέσεις αυτές διαψεύστηκαν. Η ενέργεια πανάκριβη, οι θέσεις εργασίας λίγες και κακοπληρωμένες. Η εκμετάλλευση σε ένταση. Οι επιπτώσεις στο περιβάλλον και στην υγεία μεγάλες. Η Κυβέρνηση ΣΥΡΙΖΑ κινείται στην ίδια γραμμή με όλες τις προηγούμενες αστικές κυβερνήσεις: Εκχωρεί ένα πολύτιμο ενεργειακό πόρο στο μεγάλο κεφάλαιο, με μοναδικό στόχο την κερδοφορία. Εξάλλου η διαγωνιστική διαδικασία για την επιλογή του ποιος θα χρησιμοποιήσει το γεωθερμικό πεδίο σημαίνει πως η προτεραιότητα χρήσης της γεωθερμίας θα εξαρτάται από το μίσθωμα και όχι από τη συνολική χρησιμότητα της πηγής για το κοινωνικό σύνολο. Ίσως γι' αυτό παιδεύετε τον Δήμο Ικαρίας από την άδεια που έπρεπε να έχει πάρει εδώ και χρόνια για τις θερμές πηγές που έχει και ζητά να κατοχυρωθεί μέσα από την τροποποίηση του άρθρου 18. Καταθέτουμε το αίτημά του και ζητάμε να υιοθετηθεί. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια, στον χορό των προαπαιτούμενων αντεργατικών μέτρων υπάρχουν και αντιστάσεις. Προσπαθείτε να τις ισοπεδώσετε και να βγάλετε από τη μέση εμπόδια που βρίσκετε μπροστά σας. Αυτό κάνετε με το ΙΓΜΕ και τη μετατροπή του σε ΕΑΓΜΕ. Δεν είναι καινούργιο. Το κάνανε και η συγκυβέρνηση Νέας Δημοκρατίας - ΠΑΣΟΚ που μετέτρεψε το ΙΓΜΕ σε ΕΚΒΑΑ. Μετατρέπετε, όμως, μια δημόσια υπηρεσία ελεγκτικού, γνωμοδοτικού χαρακτήρα και όχι αποφασιστικού, όπως ήταν. Υλοποιείτε έτσι τη μνημονιακή πίεση, επιταγή και υποχρέωση για ένα ξεδοντιασμένο, μικρό και ευέλικτο ΙΓΜΕ, για το οποίο δεσμεύτηκε ο Υπουργός στον Σύνδεσμο Μεταλλευτικών Επιχειρήσεων, ώστε να λειτουργεί συμπληρωματικά στις επιχειρήσεις που δραστηριοποιούνται στην εκμετάλλευση του ορυκτού πλούτου. Έτσι, απλώς θα διαχειρίζεστε κονδύλια, δεδομένα και εργαζόμενους, με ελαστικές μορφές εργασίας και συνθήκες γαλέρας. Γι' αυτό οι οργανικές θέσεις μειώνονται δραματικά, από χίλιες - που θα έπρεπε να είναι - σε διακόσιες είκοσι. Ουσιαστικά εγκαταλείπεται η εργαστηριακή και εργοταξιακή έρευνα σε τρίτους με τη συρρίκνωση του εργοτεχνικού προσωπικού μέσα από τη διαδικασία αποχώρησης από την υπηρεσία για να μην έχει αυτοτέλεια στη λειτουργία του το διοικητικό και τεχνικό προσωπικό. Αλλά η απορρόφηση των 20 εκατομμυρίων ευρώ από ΕΣΠΑ θα γίνει με αναθέσεις εργασιών σε τρίτους και εκχωρήσεις εργασιών σε γραφεία παροχής υπηρεσιών. Αυτό βεβαίως θέλατε. Ακόμα, προβλέπεται μεταφορά κινητής και ακίνητης περιουσίας στο Υπουργείο Οικονομικών μέσα από τη διαδικασία εκκαθάρισης που δημιουργεί πολλά ερωτηματικά στα οποία, κύριε Υπουργέ, δεν απαντήσατε. Ιδιαίτερο ενδιαφέρον, όμως, έχει και η εκκαθάριση της ακίνητης περιουσίας του αξιόλογου βαρέος εργοταξιακού εξοπλισμού και του σύγχρονου εργαστηριακού εξοπλισμού του. Τα εργαστήρια είναι σύγχρονα, πιστοποιημένα. Τα έχετε με ελάχιστο προσωπικό. Αυτοί οι άνθρωποι δεν έχουν να παραδώσουν με πείρα δεκαετιών και τώρα τα στραγγαλίζετε. Αυτό ονομάζετε προκλητικά «εκσυγχρονισμό». Ντροπή! Επίσης, καταργείτε εργασιακά δικαιώματα που έχουν μέχρι σήμερα κατοχυρώσει οι εργαζόμενοι μέσα από συλλογικές συμβάσεις και κανονισμό προσωπικού και ταυτόχρονα κλέβετε τα αναδρομικά των εργαζομένων που είναι πάνω από 3,5 εκατομμύρια ευρώ. Χαιρετίζουμε, λοιπόν, τις κινητοποιήσεις των εργαζομένων και του ΙΓΜΕ και της ΔΕΠΑ, γιατί και στη ΔΕΠΑ οι αλλαγές που κάνετε εξυπηρετούν την ιδιωτικοποίησή τους και την απελευθέρωση στο φυσικό αέριο με τον διαχωρισμό σε ΔΕΠΑ Υποδομές και ΔΕΠΑ Εμπορία, ιδιωτικοποιώντας, βέβαια, τη ΔΕΠΑ Εμπορία που φέρνει το μεγάλο κέρδος, ενώ το κράτος θα διατηρεί τον έλεγχο της ΔΕΠΑ Υποδομές, δηλαδή τα δίκτυα διανομής, το μεγαλύτερο ποσοστό. Έτσι, με αυτόν τον τρόπο, προωθείται η πολιτική της απελευθέρωσης και στο φυσικό αέριο, δίνοντας τη δυνατότητα σε άλλες εταιρείες να χρησιμοποιήσουν το δίκτυο φυσικού αερίου για διανομή του δικού τους φυσικού αερίου. Η λύση που προκρίνει η Κυβέρνηση ΣΥΡΙΖΑ είναι η λύση που επιθυμεί το κεφάλαιο, γιατί μπορούν με αυτόν τον τρόπο και άλλες εταιρείες να μπουν στην πώληση του φυσικού αερίου στους καταναλωτές. Είναι λύση προώθησης της απελευθέρωσης σε ευρωενωσιακό προσανατολισμό που θα οδηγήσει σε αυξήσεις στη λαϊκή κατανάλωση, ενώ το κοστοβόρο δίκτυο παραμένει στον έλεγχο του κράτους που πρέπει να το συντηρεί. Ωστόσο, οι προσοδοφόρες πωλήσεις ιδιωτικοποιούνται. Η πείρα από την απελευθέρωση δείχνει ποιος χάνει και ποιος κερδίζει. Οι αλλαγές θα φέρουν αυξήσεις στις τιμές, επιδείνωση συνθηκών ασφάλειας του δικτύου και τεράστια κέρδη στους επενδυτές. Το προετοιμάζατε πολύ νωρίτερα, γι' αυτό φαίνεται ότι χρησιμοποιείτε σε οργανικές θέσεις εργαζόμενους μέσω εργολαβιών που αποτελούν την πλειονότητα, το 75% στις εταιρείες φυσικού αερίου. Μάλιστα, διαχρονικά υπογράφουν συμβάσεις διάρκειας ενός ή δύο εξαμήνων και ουσιαστικά εργάζονται δεκαετίες - πάνω από είκοσι χρόνια - στη ΔΕΠΑ. Ακριβώς σε αυτούς τους εργαζόμενους στηρίζεται σε τεράστιο βαθμό η παραγωγική διαδικασία. Κάνουν την ίδια δουλειά με μόνιμους εργαζόμενους, όμως αμείβονται με χαμηλότερους μισθούς και εξευτελιστικούς μισθούς κάποιοι νεότερης ηλικίας. Αυτό το καθεστώς ομηρίας επηρεάζει ταυτόχρονα και άλλα δικαιώματα: συνταξιοδοτικά, αποζημίωσης, εξέλιξης και άλλα. Στις ιδιωτικοποιήσεις κρατικών εταιρειών οι εργαζόμενοι θεωρούνται βαρίδι και γι' αυτό διατηρείτε εργολαβικούς, δηλαδή ξεκρέμαστους εργαζόμενους. Εμείς θεωρούμε δίκαιο το αίτημα όλων αυτών των εργαζομένων μέσω εργολαβιών ότι πρέπει να υπάρξει μετατροπή των συμβάσεών τους σε συμβάσεις αορίστου χρόνου και μάλιστα απευθείας μέσω της ΔΕΠΑ ή μέσω της ΔΕΔΑ για όσους μεταφέρθηκαν εκεί από την 1η Γενάρη του 2017 και μάλιστα να αναγνωριστεί η προϋπηρεσία τους. Καταθέτουμε, λοιπόν και την πρότασή τους και καλούμε τους συναδέλφους να την υιοθετήσουν, γιατί χωρίς αυτούς τους εργαζόμενους ούτε το νέο σχήμα δεν μπορεί να λειτουργήσει. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε ό,τι αφορά την τροπολογία για τη ΔΕΗ που καταθέσατε το πρωί, είναι η τροπολογία αποεπένδυσης της ΔΕΗ. Εμείς τα έχουμε ξαναπεί και σε προηγούμενη τοποθέτηση μας. Υπάρχει κίνδυνος για γρήγορη εξάντληση των αποθεμάτων λιγνίτη, γιατί ακριβώς ο επιχειρηματίας που θα επενδύσει δεν πρόκειται να δει την πλήρη αξιοποίησή του, αλλά θα κοιτάξει να δει τα κοιτάσματα που έχουν τον μεγαλύτερο βαθμό θερμικής απόδοσης και βεβαίως θα παρατήσει τα υπόλοιπα. Άρα θα μείνουν ανεκμετάλλευτα, με κίνδυνο ακριβώς να χαθεί ένας πολύτιμος πόρος από αυτή την εγκληματική αξιοποίηση των κοιτασμάτων. Εμείς την καταψηφίζουμε. Τι προτείνουμε; Το λέμε καθαρά, για το Κομμουνιστικό Κόμμα Ελλάδας η αξιοποίηση κάθε πηγής ενέργειας εξετάζεται με σαφή και συγκεκριμένα κριτήρια, δηλαδή, πρώτον εάν ανταποκρίνεται στις διευρυνόμενες λαϊκές ανάγκες, δεύτερον, εάν διασφαλίζει φθηνό ρεύμα και γενικότερα φθηνό ενεργειακό προϊόν για τον λαό, τρίτον, εάν συμβάλλει στην αξιοποίηση των εγχώριων πηγών ενέργειας, τέταρτον, εάν αναβαθμίζει την ασφάλεια των κατοίκων και των εργαζομένων στον ενεργειακό τομέα, καθώς και στην προστασία του περιβάλλοντος, πέμπτον, εάν οδηγεί στη διεύρυνση των εργασιακών και ασφαλιστικών κατακτήσεων και δικαιωμάτων των εργαζομένων στον ενεργειακό τομέα και, έκτον, εάν διασφαλίζει ένα αξιόπιστο και ευσταθές σύστημα ηλεκτροπαραγωγής για τη χώρα, αξιοποιώντας για την ανάπτυξη συγκεκριμένων περιοχών και χωρών βιομηχανικών κλάδων. Αυτά είναι ζητήματα βαθύτατα πολιτικά. Έχουν σχέση με το ποιος είναι ιδιοκτήτης των μέσων παραγωγής μεταφοράς και διανομής της ενέργειας και με ποιο βασικό κριτήριο επιλέγεται η τεχνολογία, το μέγεθος, η χωροθέτηση κάθε λύσης, δηλαδή αν γίνεται με γνώμονα το καπιταλιστικό κέρδος ή την ικανοποίηση των διευρυνόμενων λαϊκών αναγκών. Και σε αυτό το νομοσχέδιο εκφράζεται η αντιλαϊκή συνέπεια της Κυβέρνησης. Τεκμηριώνεται και επιβεβαιώνεται ο ταξικός προσανατολισμός της πολιτικής σας σε όφελος του κεφαλαίου και των μονοπωλιακών ομίλων. Γι' αυτό καταψηφίζουμε το νομοσχέδιο, όπως και την αντιλαϊκή πολιτική σας.
Ευχαριστούμε την κ. Μανωλάκου. Τον λόγο έχει ο Υπουργός και αμέσως μετά θα μιλήσουν δύο Κοινοβουλευτικοί Εκπρόσωποι, ο κ. Δένδιας και ο κ. Παναγιώταρος και ακολούθως θα ξεκινήσουμε με τη λίστα των ομιλητών.
Δεν θα μιλήσουν με τη σειρά οι Κοινοβουλευτικοί; Μετά τον κ. Δένδια είμαι εγώ.
Πώς να το πάμε έτσι; Δεν έχετε δηλώσει, κύριε Μανιάτη. Δεν πάει με την κοινοβουλευτική σειρά, αλλά όπως έχετε δηλώσει. Έχετε δηλώσει; Τέλος πάντων, ελάτε στην Έδρα να το λύσουμε εσωτερικά. Κύριε Υπουργέ, έχετε τον λόγο.
Αγαπητές και αγαπητοί συνάδελφοι νομίζω ότι έχουμε τέσσερις μεγάλες ενότητες θεμάτων στο παρόν νομοσχέδιο. Θα ήθελα να σταθώ σε κάθε μία από αυτές και να τοποθετηθώ και σε θέματα που θίχτηκαν στη διαβούλευση με τους φορείς και φυσικά στην κριτική που ασκήθηκε στο παρόν νομοσχέδιο από τους εκπροσώπους των κομμάτων. Θα σταθώ λίγο στη γεωθερμία. Στη γεωθερμία διαφαίνεται ότι υπάρχει μια μεγάλη σύγκλιση, όσον αφορά το γεγονός, ότι εισάγεται επιτέλους ένα ενιαίο νομοσχέδιο, για έναν ταλαιπωρημένο τομέα, στον οποίο έχει τεράστιες δυνατότητες η Ελλάδα και αυτό αποτυπώνεται και στον τρόπο με τον οποίο εισάγουμε τη γεωθερμία ως αναπόσπαστο κομμάτι του εθνικού σχεδίου για την ενέργεια και το κλίμα για το 2030, όπου κατατέθηκε στη Κομισιόν και αποτελεί την εθνική στρατηγική της χώρας για τα επόμενα δώδεκα χρόνια, όπου η γεωθερμία μαζί με άλλες κατηγορίες ΑΠΕ αποτελεί αναπόσπαστο κομμάτι του μεγάλου ενεργειακού μετασχηματισμού, που υπενθυμίζω ότι βασικός τους στόχος είναι το 2030 η Ελλάδα να παράγει σχεδόν 60% ενέργεια από ΑΠΕ και να έχει πετύχει τον στόχο του 32%, δηλαδή στο σύνολο της κατανάλωσής μας το 32% να είναι από ΑΠΕ. Επαναλαμβάνω ότι στο πλαίσιο αυτό το παρόν νομοσχέδιο, οι ρυθμίσεις για τη γεωθερμία δημιουργούν κανόνες διαφάνειας, απλοποιούν το σύστημα, κατηγοριοποιούν τις διάφορες κατηγορίες, θέτουν τους κανόνες και τα οφέλη για τις τοπικές κοινωνίες και ανοίγουν το δρόμο σε μια αξιοποίησή τους, όπως τέθηκε και εισηγητικά, για να προσελκύσουν επενδύσεις που είναι πολύ χρήσιμες για τη γεωργία, τον τουρισμό, τα δημόσια κτήρια και πολλούς άλλους τομείς της οικονομίας. Θα σταθώ στη δεύτερη ενότητα, την ενότητα που αφορά τη μετατροπή του ΙΓΜΕ από τη σημερινή του μορφή ως ένα νομικό πρόσωπο ιδιωτικού δικαίου σε έναν νέο φορέα, ο οποίος θα έχει τα χαρακτηριστικά του νομικού προσώπου δημοσίου δικαίου. Αυτός ο φορέας αναβαθμίζεται. Αποκτά νέες δραστηριότητες και λειτουργίες, οργανώνεται με έναν πολύ συγκεκριμένο τρόπο που επίσης αναβαθμίζει τη σημερινή του δομή, διατηρεί προσωπικό στα επίπεδα που έχει σήμερα - περίπου στους διακόσιους - προσθέτει λίγα άτομα ακόμα, διακόσια είκοσι άτομα και κατοχυρώνεται πλήρως η μεταφορά του προσωπικού. Η ανανέωση του προσωπικού με το νέο καθεστώς για όποιους αποχωρούν από τον οργανισμό πλέον όπως ξέρετε, γίνεται «ένα προς ένα». Δεν υπάρχουν πια μνημονιακές δεσμεύσεις, άρα θα ανανεωθεί το προσωπικό. Ιδρύεται ο ΕΛΚΕ, ο θεσμός μέσα από τον οποίο, όπως και στα πανεπιστήμια, αλλά σε όλα τα άλλα ερευνητικά κέντρα της χώρας, αναπτύσσεται η έρευνα απρόσκοπτα. Τέλος, υπάρχουν μεταβατικές διατάξεις για ορισμένες κατηγορίες του προσωπικού. Ο στόχος του νομοσχεδίου πέρα από τον εκσυγχρονισμό, την αναβάθμιση και την ένταξη πλέον αυτού του φορέα στις προοπτικές της ανάπτυξης του μεταλλευτικού κλάδου ορυκτών και άλλων δραστηριοτήτων συναφών, έρχεται να απαντήσει και σε δύο ακόμη ερωτήματα. Πρώτον, να γυρίσει σελίδα, μιας και ο παλιός φορέας είχε συσσωρεύσει θέματα, τα οποία είχαν να κάνουν με τις προσφυγές στους συνταξιούχους, στα ιδιωτικά ασφαλιστήρια και δεκάδες άλλα θέματα και είχαν οδηγήσει πρακτικά σε παράλυση αυτόν τον φορέα. Δεύτερον, να δημιουργήσει τις προϋποθέσεις - και αυτό αποτυπώθηκε και στον τρόπο που προσδιορίστηκε το νέο μισθολόγιο του φορέα - , τις προοπτικές και τη βάση για μια υγιή και προστατευμένη λειτουργία αυτού του φορέα. Το τρίτο θέμα είναι η ΔΕΠΑ κι εδώ είμαστε στο επίκεντρο μιας σαφούς διαφοροποίησης του τρόπου που αντιμετωπίζει τον ενεργειακό τομέα η παρούσα Κυβέρνηση και φυσικά η Νέα Δημοκρατία - προς μεγάλη μου έκπληξη - και το ΚΙΝΑΛ. Η στρατηγική της Κυβέρνησης είναι πάρα πολύ απλή, αποτυπωμένη και διακριτή σε όλους τους τόνους. Ο ενεργειακός τομέας μετασχηματίζεται. Αυτό επέβαλε δύο μεγάλες ενότητες μεταρρυθμίσεων. Πρώτη ενότητα μεταρρυθμίσεων: Προσαρμογή όλου του θεσμικού πλαισίου του ενεργειακού τομέα σε διακριτές αγορές, unbundling δίκτυα, εμπόριο, δραστηριότητες, εισαγωγές κ.ο.κ., σε ένα νέο θεσμικό πλαίσιο που έχει τα χαρακτηριστικά της διάκρισης των δραστηριοτήτων και φυσικά της προσαρμογής της λειτουργίας των αγορών ενέργειας σε ένα πιο φιλελεύθερο πλαίσιο, με στόχο το target model, το οποίο αποτελεί τον κοινό ευρωπαϊκό κανόνα. Ως προς αυτό, έχει κλείσει ο κύκλος των μεταρρυθμίσεων. Απελευθερώθηκε η αγορά ηλεκτρισμού, η αγορά φυσικού αερίου το '17, λιανικής του φυσικού αερίου το '18, ιδρύθηκε το χρηματιστήριο ενέργειας, το χρηματιστήριο ενέργειας τέλη του '19 θα λειτουργήσει και θα έχει και προθεσμιακή αγορά. Άρα ο τρόπος με τον οποίο παραγωγοί και καταναλωτές, μεγάλοι, μικροί ή μεσαίοι λειτουργούν, θα πάρει άλλη μορφή, με βάση τις προθεσμιακές αγορές, τα διμερή συμβόλαια και πολλά άλλα θέματα. Δεύτερον, η ενότητα αυτών των θεσμικών προσαρμογών συνοδεύτηκε και από μία αντίστοιχη προσαρμογή των εταιρειών, κατά κανόνα μονοπωλιακών, που υπήρχαν στο παρελθόν. Στο θέμα αυτό, λοιπόν, παραλάβαμε ένα μοντέλο από την προηγούμενη κυβέρνηση, την κυβέρνηση Σαμαρά, που έλεγε: ιδιωτικοποίηση όλου του ενεργειακού τομέα. ΔΕΠΑ, ΔΕΣΦΑ, ΑΔΜΗΕ, 17% της ΔΕΗ. Όλα ιδιωτικά. Απέναντι σε αυτό το μοντέλο, το οποίο το ανατρέψαμε - το υπογραμμίζω - και βρήκαμε έναν άλλον τρόπο λειτουργίας, προσεγγίσαμε το θέμα με μια απλή αρχή. Τα δίκτυα στις υποδομές και οι υποδομές θα παραμείνουν υπό δημόσιο έλεγχο και τα εμπορικά τμήματα που εντάσσονται στο λιανεμπόριο, στο χονδρεμπόριο κ.λπ., γι' αυτά θα προχωρήσουμε στην ιδιωτικοποίησή τους. Βγάλαμε από την άκρη το 17%. Το 17%, λοιπόν, της ΔΕΗ έχει σημασία, όχι μόνο για τη ΔΕΗ, αλλά και για το ΔΕΔΗΕ, το βασικό δίκτυο ηλεκτρισμού, όπως ξέρετε. Άρα μπήκε στην άκρη αυτό. Ανατρέψαμε τον ΑΔΜΗΕ. Θα σταθώ στον ΑΔΜΗΕ λίγο παραπάνω μιας και άκουσα μια κριτική από τη Νέα Δημοκρατία, στην οποία οφείλω να απαντήσω. Ανατρέψαμε την ιδιωτικοποίηση του ΑΔΜΗΕ και στη θέση της, της πλήρους ιδιωτικοποίησης, διατήρησε το δημόσιο το 51% και προσέλκυσε έναν στρατηγικό επενδυτή, την «STATE GRID», τη μεγαλύτερη εταιρεία δικτύων στον κόσμο, η οποία έδωσε ένα εξαιρετικό τίμημα και έγινε στρατηγικός επενδυτής στο 25%. Ανοίγω τώρα την παρένθεση για να απαντήσω στον αγαπητό κ. Σκρέκα. Πέτυχε το μοντέλο; Απαριθμώ τι έκανε μέσα σε δύο χρόνια. Ολοκλήρωσε τη διασύνδεση των Κυκλάδων Α΄, η οποία είχε καθυστερήσει ενάμιση χρόνο - συμφωνώ, την ολοκλήρωσε - διότι ήταν το στάδιο 2015 και 2016 που έγινε η - εντός εισαγωγικών - «ιδιωτικοποίηση» και η ανεύρεση στρατηγικού επενδυτή. Ολοκληρώνει τις Κυκλάδες Β΄ μέχρι τέλους του '19. Ολοκληρώνει τις Κυκλάδες Γ΄ μέχρι τέλους του '20. Η μικρή διασύνδεση της Κρήτης - όχι μόνο έχει προκηρυχθεί το έργο, όχι μόνο έχουν κατοχυρωθεί οι επενδυτές που κατασκευάζουν το έργο - κατασκευάζεται. Ξεκίνησε και έχει δεκαοκτώ μήνες. Περάσαν οι δύο μήνες. Σε δεκαέξι μήνες η μικρή διασύνδεση της Κρήτης θα λειτουργεί. Πελοπόννησος. Είχε καθυστέρηση και τεράστιες αστοχίες. Χωροταξικά προβλήματα, τα ξέρετε. Επιλύθηκαν τα χωροταξικά προβλήματα, ειδικά στην Πάτρα και αλλού, τέλος του 2019 θα λειτουργεί. Ανακεφαλαιώνω: Κυκλάδες Α΄, Κυκλάδες Β΄, Κυκλάδες Γ΄, μικρή διασύνδεση Κρήτης, Πελοπόννησος σε δύο χρόνια. Επενδύσεις; Πάνω από 600 εκατομμύρια. Και κλείνω με τη μεγάλη διασύνδεση, την οποία επίσης ωρίμασε μέσα σε ενάμιση χρόνο ο ΑΔΜΗΕ. Αυτό το κεφάλαιο πρέπει να κλείσει οριστικά και αμετάκλητα. Άρα θεωρώ πως επειδή είναι θέμα ύψιστου εθνικού συμφέροντος, δεν υπάρχουν διαφωνίες και δεν πρέπει να υπάρχουν διαφωνίες ανάμεσα στα πολιτικά κόμματα και εγώ ισχυρίζομαι ότι υπάρχει συνέχεια στον τρόπο αντιμετώπισης αυτού του θέματος και από την προηγούμενη κυβέρνηση και από τη σημερινή. Να το θέσω πολύ απλά. Η μεγάλη διασύνδεση της Κρήτης δικαιωματικά είναι εθνικό έργο που ανήκει στον ΑΔΜΗΕ, όπως ανήκουν και όλα τα μεγάλα εθνικά έργα και είναι και στο επενδυτικό του πρόγραμμα. Για να κάνει κάποιος άλλος αυτό το έργο, πρέπει να του το παραχωρήσει ο ΑΔΜΗΕ, να του πει «δεν μπορώ να το κάνω εγώ, κάντο εσύ». Αυτό δεν το έκανε η προηγούμενη κυβέρνηση. Είπε, συμφωνώ στο να γίνει το μεγάλο PSI κ.λπ., αλλά στο αίτημα να παραχωρήσει ο ΑΔΜΗΕ το έργο, δεν το παραχώρησε ποτέ, παρά το γεγονός ότι υπήρξε αίτημα. Είναι ένα έργο, το οποίο είναι εθνικό από τη φύση του, δικαιωματικά και είχε ενταχθεί και σε ένα διασυνοριακό έργο. Ποια ήταν η λύση; Η λύση ήταν αυτή που πρόκρινε η παρούσα Κυβέρνηση: Να γίνει από κοινού το έργο, αντί να γίνουν δύο έργα, που δεν έχει κανένα νόημα, με έναν όρο - κόκκινη γραμμή που βάλαμε, το 51% του έργου θα ανήκει στον ΑΔΜΗΕ. Πάγιο εθνικό συμφέρον. Υπογράψαμε τις συμβάσεις, είπαμε «ελάτε να το κάνουμε» και μετά η άλλη πλευρά άρχισε τις υπαναχωρήσεις. Πολλές υπαναχωρήσεις, πάρα πολλές υπαναχωρήσεις απ' αυτό το οποίο υπέγραψε. Ακούω με πολύ δέος τα επιχειρήματα περί χαμένων χρημάτων, πόρων κ.λπ.. Υπάρχουν δύο θέματα που είναι υπέρτατου εθνικού συμφέροντος και δεν το συζητάμε. Στην Κρήτη πρέπει να γίνει μεγάλη διασύνδεση. Έπρεπε να ξεκινήσει από χθες. Με όλη αυτή την εμπλοκή παρατάθηκε και αυτή τη στιγμή μετρώ ότι χάσαμε έναν ολόκληρο χρόνο, για να μην πω ενάμιση. Πόσο κοστίζει αυτό στον Έλληνα καταναλωτή; Η Κρήτη κοστίζει κάθε χρόνο στον Έλληνα καταναλωτή 450 εκατομμύρια ευρώ. Επαναλαμβάνω το νούμερο, 700 εκατομμύρια πληρώνουν ΥΚΩ όλοι οι Έλληνες πολίτες και τα 450 εκατομμύρια από τα 700 είναι κάθε χρόνο το κόστος της Κρήτης που παράγει με πετρέλαιο κ.λπ.. Δεν πάει άλλο αυτή η κατάσταση. Είναι 450 εκατομμύρια η ζημιά που έχει υποστεί και 1.300.000 είναι κάθε μέρα που καθυστερούμε αυτό το υψίστης σημασίας έργο. Κλείνω αυτό το θέμα, και με αυτό την παρένθεση. Άρα προχωρεί το έργο, θα το προχωρήσει η «ΑΡΙΑΔΝΗ» ή όπως θέλετε, είναι δεδομένο. Επαναλαμβάνω ότι ο ΑΔΜΗΕ είναι πλέον μαζί με την «STATE GRID», η οποία δεν είναι παθητικός μέτοχος στον ΑΔΜΗΕ. Η «STATE GRID» προσθέτει τεχνολογία, είναι η μεγαλύτερη εταιρεία στον κόσμο, έχει οικονομική δυνατότητα, δανειοδοτήσεις κ.λπ.. Είναι μια εγγύηση για τον ΑΔΜΗΕ και ήταν μοντέλο, το οποίο μαζί με την «STATE GRID» - το υπογραμμίζω - μεταμόρφωσε τον ΑΔΜΗΕ σε έναν φορέα που μπορεί αποδεδειγμένα και κάνει γρήγορα μεγάλα έργα που μέχρι χθες ήταν αδιανόητα. Άρα πάνω σε αυτή τη βάση θα προχωρήσουμε. Θεωρώ τον ΑΔΜΗΕ κατ' εξοχήν παράδειγμα της δικής μας προσέγγισης σε αυτό το θέμα. Οι κρατικές εταιρείες δεν είναι κατάρα. Το αντίθετο, υπό δεδομένες συνθήκες και με αυτό το μοντέλο αποδεικνύεται ότι μπορούν να λειτουργήσουν και να αποδώσουν και να φέρουν τα επιθυμητά αποτελέσματα αρκεί να έχουν αξιόπιστους εταίρους και στρατηγικούς επενδυτές μέσα σε αυτό. Απαντώ και στην κριτική του ΚΙΝΑΛ. Ναι, με τον νόμο των δημοσίων προμηθειών γίνονται όλα αυτά τα έργα από τον ΑΔΜΗΕ. Με τον νόμο περί δημοσίων προμηθειών και δεν θα κάνουμε βήμα πίσω από αυτό, με διαφάνεια, με εγγυημένες συνθήκες, χωρίς τίποτα αδιαφανές. Αυτός είναι ο τρόπος που λειτουργούν. Ο νέος νόμος για τις δημόσιες προμήθειες έχει ένα πολύ γρήγορο, διαυγές και καλό σύστημα. Σε τρεις μήνες ή σε πέντε μήνες ολοκληρώνονται οι προκηρύξεις, κατοχυρώνονται οι διαγωνισμοί και με τρομερή διαφάνεια υπερασπιζόμαστε, λοιπόν, ότι οι δημόσιες εταιρείες πρέπει, μπορούν και έχουν αποτελέσματα με αυτόν τον νόμο. Μπαίνω στην τρίτη ενότητα. Άρα θεωρώ ότι με αυτό το πνεύμα προσεγγίσαμε και το θέμα της ΔΕΠΑ, το τρίτο μείζον θέμα το οποίο συζητάμε. Και εκεί όντως ανατρέψαμε μια ιδιωτικοποίηση, που έλεγε «πουλήστε το 65% της ΔΕΠΑ, όπως είναι, υποδομές, εμπόρια». Εκεί προσεγγίσαμε πάλι το θέμα και είπαμε να υπάρξει διαχωρισμός της εταιρείας σε υποδομές, αυτή που αναπτύσσει τα δίκτυα και θέλουμε να αναπτυχθούν τα δίκτυα σε τριάντα δύο πόλεις, θέλουμε να αναπτυχθούν στην Αθήνα περισσότερο, να αναπτυχθούν παντού και το εμπορικό κομμάτι, το οποίο, όπως αναλυτικά είπε ο κ. Σκρέκας, θα λειτουργήσει με ορισμένα σημεία. Ας δεχθώ τώρα τα σημεία κριτικής που γίνονται και είναι δύο. Πρώτον, εάν το 14% από τις υποδομές θα προσελκύσει επενδυτές. Κατά τη γνώμη μου, θα προσελκύσει. Παράδειγμα είναι ο ΑΔΜΗΕ. Υπάρχουν πολλοί στρατηγικοί επενδυτές που δέχονται να πάρουν ένα μειοψηφικό πακέτο και να αποκτήσουν όφελος από μια τέτοια δραστηριότητα, η οποία είναι καλή και αμοιβαία επωφελής. Άρα δεν θεωρώ ότι εξ ορισμού δεν θα προσελκύσει σημαντικό ενδιαφέρον, επειδή είναι μειοψηφικό πακέτο. Το δεύτερο επιχείρημα είναι, γιατί το δημόσιο που κρατήσαμε και ένα ποσοστό στο εμπόριο, στο οποίο μεταφέρουμε και τα τέσσερα μακροχρόνια συμβόλαια, να έχει δικαιώματα βέτο στα μακροχρόνια συμβόλαια, τα διακρατικά δηλαδή συμβόλαια, απέναντι στον πλειοψηφoύντα μέτοχο, τον ιδιώτη, ο οποίος θα αποθαρρυνθεί να παίρνει σωστές εμπορικές αποφάσεις; Κατ' αρχάς, να διευκρινίσουμε ότι δεν εμπλέκεται καθόλου με την εμπορική δραστηριότητα που θα κάνει ο μέτοχος. Θα αγοράζει και δεν θα πουλάει, θα κάνει ό,τι θέλει και στο χονδρεμπόριο και στο λιανεμπόριο. Αυτού του χαρακτήρα τα συμβόλαια έχουν δύο πτυχές. Είναι μακροχρόνια, άρα μπορεί να τα επιλέξει και ο ιδιώτης, γιατί είναι συμφέροντα υπό συγκεκριμένους όρους, εάν δηλαδή η συμφωνία με έναν μεγάλο παραγωγό από οποιαδήποτε χώρα με ένα μακροχρόνιο συμβόλαιο επταετίας ή οκταετίας είναι θεμιτό, μπορεί να έχει μεγαλύτερη εμπορική σημασία ανάλογα με το πώς υπολογίζονται και προσδιορίζονται αυτές οι εμπορικές συμφωνίες. Άρα αυτή η εταιρεία θα έχει και ένα πλεονέκτημα ως προς αυτό. Δεύτερον, για λόγους ασφάλειας του συστήματος. Θεωρώ ότι και στις δύο περιπτώσεις η ενσωμάτωση αυτού του μικρού ποσοστού του κράτους σε αυτή την εταιρεία θα δημιουργεί ένα μεγαλύτερο πλεονέκτημα έναντι των ιδιωτών ανταγωνιστών, οι οποίοι, όπως ξέρετε θα λειτουργούν με ιδιωτικοοικονομικά κριτήρια, με τα συμβόλαια και με βάση την αγορά αερίου, βραχυχρόνια, μεσοπρόθεσμα, ανάλογα με το πώς και τι συμβόλαια θα έχουν. Άρα είναι ένα κεφάλαιο και όχι κατ' ανάγκη ένας περιορισμός στη λειτουργία αυτής της εταιρείας και αυτό θα αποτυπωθεί, κατά τη γνώμη μου, και στο πολύ υψηλό τίμημα που θα προκύψει από τον ανταγωνισμό για την απόκτηση της ΔΕΠΑ εμπορίου. Επαναλαμβάνω, θα δείτε ότι το τίμημα θα είναι πολλαπλάσιο και πολλαπλάσιο της συναλλαγής που κάναμε εξαγοράζοντας το μερίδιο της «SHELL», προκειμένου να διασφαλίσουμε τις υποδομές ότι θα πάνε στη ΔΕΠΑ υποδομών. Ακούστηκαν και πράγματα που δεν στέκουν, εάν είναι υποχρεωτικό το unbundling. Ναι, είναι υποχρεωτικό το unbundling, δεν μπορείς να έχεις και εμπόρια και δίκτυα και όλα αυτά μαζί, πρέπει να υπάρχει διάκριση. Προς τα εκεί είναι οι κανονισμοί πλέον και προς τα εκεί κινείται όλη η αγορά. Κλείνω το θέμα της ΔΕΠΑ με το θέμα των εργαζομένων. Εμείς βάζουμε τριετή εγγύηση γι' αυτούς που θα μεταφερθούν στον ιδιωτικό τομέα. Δεν υπάρχει η παραμικρή αμφιβολία ότι οι εργαζόμενοι της ΔΕΠΑ είναι το μεγάλο κεφάλαιο της εταιρείας. Η εταιρεία είναι πολύ πετυχημένη, δεν υπάρχει η παραμικρή αμφιβολία επ' αυτού. Και οι μόνιμοι και οι εργολαβικοί αποτελούν εκ των πραγμάτων…
Κύριε Υπουργέ, ολοκληρώστε, παρακαλώ.
Τελειώνω, κύριε Πρόεδρε. Συνεπώς, η πρόθεσή μας έχει διατυπωθεί σε όλους τους τόνους. Κατά τη διάσπαση της εταιρείας, η επιδίωξή μας είναι να ενσωματωθούν και οι εργολαβικοί, καθώς θεωρούμε ότι είναι απαράδεκτο το καθεστώς λειτουργίας για αυτούς που καλύπτουν πάγιες και διαρκείς ανάγκες στις εταιρείες. Πρέπει να εξομοιωθούν και να γίνει συμβατό με αυτό που όλοι θέλουμε, δηλαδή οι εταιρείες να δουλεύουν με κανονικούς εργαζόμενους, χωρίς διακρίσεις σε οποιοδήποτε επίπεδο. Κλείνοντας, θα τοποθετηθώ μαζί με τις τροπολογίες σε κάποια σημεία. Θα κάνω αποδεκτά δύο - τρία σημεία από την ομιλία του κ. Σκρέκα, αλλά θα βάλω τα θέματα μαζί με τις νομοτεχνικές βελτιώσεις που θα καταθέσω σε λίγο.
Ευχαριστούμε τον κύριο Υπουργό. Ο κ. Δένδιας, Κοινοβουλευτικός Εκπρόσωπος της Νέας Δημοκρατίας, έχει τον λόγο για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, θα διαθέσω ένα λεπτό από τον χρόνο για να απαντήσω στο προσωπικό, το οποίο ελέχθη προηγουμένως από την πλευρά της Χρυσής Αυγής. Συνήθως, τα αγνοώ αυτά, δεν δίνω και πολύ σημασία, αλλά υπάρχει κάποιο πράγμα που θα ήθελα να σχολιάσω, επειδή αφορά και την νομική μου ιδιότητα. Κυρίες και κύριοι συνάδελφοι, εγώ το τεκμήριο αθωότητας το σέβομαι απολύτως για όλους, προφανώς και επί της αρχής. Εδώ, όμως, είναι λίγο περίεργο να υπάρχει τέτοιο ζήτημα, όταν ο ίδιος ο Αρχηγός της Χρυσής Αυγής στη διαδικασία ανέλαβε την πολιτική ευθύνη του θανάτου, τουλάχιστον, του Παύλου Φύσσα, αν δεν απατώμαι.
Της δολοφονίας, όχι του θανάτου.
Κατά συνέπεια η αποδοχή πολιτικής ευθύνης της δολοφονίας τι απόκλιση έχει από την ηθική αυτουργία; Για να καταλάβουμε και να συνεννοηθούμε λίγο. Τι έννοια έχει η πολιτική ευθύνη επί δολοφονίας από στέλεχος της Χρυσής Αυγής; Αυτό δεν αμφισβητείται. Επίσης, θα ήθελα να πω και κάτι ακόμα, για να λείπουν οι ψευδεπίγραφες επιγραφές. Η Χρυσή Αυγή δεν είναι εθνικιστικό κόμμα, κυρίες και κύριοι συνάδελφοι, τουλάχιστον στον πυρήνα. Μπορεί να υπάρχουν στελέχη, ίσως κάποιοι Βουλευτές, που να ανήκουν σε αυτό, αλλά η Χρυσή Αυγή, ως Χρυσή Αυγή, ο πυρήνας της δεν είναι εθνικιστικός, είναι ναζιστικός. Έχει τεράστια διαφορά. Άλλο ναζιστές και άλλο εθνικιστές. Πάντοτε ομνύουν στον Αδόλφο Χίτλερ. Υπάρχουν φωτογραφίες με τους αγκυλωτούς σταυρούς. Υπάρχουν νεκρολογίες για τον Αδόλφο Χίτλερ από στελέχη της Χρυσής Αυγής. Τι εθνικιστές και πράσινα άλογα μας λένε εδώ πέρα; Απόλυτοι ναζιστές είναι, ναζιστές του αισχίστου είδους. Αυτό είναι. Τελεία. Να τα αφήσουμε τα περί εθνικιστών και τα λοιπά, να τα πουλάμε πουθενά αλλού. Έρχομαι τώρα, κύριε Υπουργέ, στο θέμα του νομοθετήματος, αφού, όμως, παρατηρήσω πριν ότι δεν κάνατε καμμία αναφορά σε αυτά τα οποία είπε ο κ. Σκρέκας, ο επιμελής εισηγητής μας, για το ζήτημα στο Μάτι. Και δεν σας αναφέρω για το ποινικό κομμάτι, διότι το ποινικό κομμάτι αφορά τη δικαιοσύνη. Όμως, το εισαγγελικό πόρισμα δημιουργεί ένα τεράστιο πολιτικό θέμα και εσείς εδώ, κύριε Υπουργέ, εκπροσωπείτε την Κυβέρνηση, όχι μόνο το Υπουργείο σας.
Θα αρχίσουμε κουβέντα για το Μάτι;
Εάν θέλουμε να αρχίσουμε; Αφού τοποθετήθηκε ο εισηγητής μας, δεν θεωρείτε ότι είναι λογικό αυτός που εκπροσωπεί την Κυβέρνηση να απαντήσει; Το ζήτημα στο Μάτι έχει μια τεράστια σημασία, διότι αναδεικνύει πλήρως τις τεράστιες πολιτικές ευθύνες της Κυβέρνησης και του Πρωθυπουργού για τον θάνατο εκατό ανθρώπων, τις οποίες όχι μόνο η Κυβέρνηση δεν ανέλαβε διά των παραιτήσεων των συγκεκριμένων στελεχών αμέσως μετά την τραγωδία, αλλά προσπάθησε να συγκαλύψει. Θυμίζω δήλωση δύο ή τρεις μέρες μετά την απίστευτη τραγωδία Υπουργού, ο οποίος είπε «Μα, δεν καταλαβαίνω τι κάναμε λάθος; Εάν βρισκόμουνα στην ίδια θέση, θα έκανα ακριβώς τα ίδια και πάλι», χωρίς να απολυθεί από τον Πρωθυπουργό μετά από αυτή τη δήλωση, που σημαίνει την απόλυτη αποδοχή, κύριε Υπουργέ, από τον Πρωθυπουργό της ενιαίας κυβερνητικής ευθύνης γι' αυτή την τραγωδία. Το μεν λοιπόν, ποινικό θα το βρουν τα δικαστήρια, το πολιτικό, όμως, που συνιστά αφ' ενός μεν την επιλογή των στελεχών ποιος θα το βρει; Θυμίζω ότι ο κατ' εξοχήν αρμόδιος για τον συντονισμό, ο Γενικός Γραμματέας Πολιτικής Προστασίας, ήταν άτομο το οποίο είχε κριθεί ακατάλληλο από προηγούμενη κυβέρνηση, επί της δικής μου υπουργίας, να αναλάβει θέση ακόμη και υποστρατήγου. Αυτός ο οποίος δεν εκρίθη κατάλληλος για υποστράτηγος, εκρίθη από σας κατάλληλος για αρχιστράτηγος. Επί της αρχιστρατηγίας τού επιλεγέντος αρχιστράτηγου, χάσαμε εκατό ανθρώπους και δεν υφίσταται πολιτική ευθύνη; Δεν υφίσταται ανάγκη να λεχθεί, εν πάση περιπτώσει, κάτι; Η συγγνώμη είναι το ελάχιστο, δεν αρκεί εδώ, αλλά ούτε αυτή ελέχθη. Μην πω για τα απίστευτα του Πρωθυπουργού που εμφανιζόταν τότε να ρωτάει τι ώρα θα πετάξουν αεροπλάνα όταν είχαμε τους εκατό νεκρούς και διάφορα άλλα κωμικοτραγικά. Ανέμενα, λοιπόν, από εσάς να τοποθετηθείτε, κατ' ελάχιστο να τοποθετείτε. Το Μάτι δεν είναι κάτι που θα περάσει και θα ξεχαστεί, όπως η Κυβέρνηση επιδιώκει. Δεν πρόκειται να συμβεί αυτό το πράγμα. Αποτελεί δικαιοσύνη για τη μνήμη των εκατό νεκρών, να υπάρξει πλήρης διαλεύκανση. Και το λέω αυτό με απόλυτο σεβασμό της μνήμης τους και γι' αυτό και οι τόνοι πρέπει να είναι χαμηλοί, γιατί σεβόμαστε τη μνήμη αυτών που χάθηκαν. Αλλά δεν μπορούμε στο όνομα του σεβασμού για τη μνήμη αυτών που χάθηκαν, να αφήνουμε την Κυβέρνηση να παριστάνει ότι το ζήτημα δεν υφίσταται. Αυτό συνιστά πρόκληση, κυρίες και κύριοι συνάδελφοι. Έρχομαι τώρα στο νομοθέτημα. Κύριε Σταθάκη, αν μου επιτρέπετε, με το θάρρος της όχι μακράς γνωριμίας μας, αλλά της - νομίζω - καλής μας σχετικά σχέσης μια ενδυματολογική παρατήρηση. Βλέπω ότι σιγά - σιγά εγκαταλείπετε αυτό το οποίο ονομάζεται «στυλ Τσακαλώτου», αν μου επιτρέπετε να το ονομάσω εγώ, και προσιδιάζετε περισσότερο στην ένδυση τραπεζικού στελέχους.
Εγώ;
Εσείς, λοιπόν, κατ' εικόνα έρχεστε πιο κοντά σε εμάς. Όμως το νομοθετικό σας έργο δεν έρχεται πιο κοντά, κύριε Υπουργέ. Κυρίες και κύριοι συνάδελφοι, αυτό το νομοθέτημα, θα μου επιτρέψετε να σας πω ότι - επί της ουσίας τοποθετήθηκε απολύτως ο εισηγητής μας, ο κ. Σκρέκας - διαβάζοντας το είναι απολύτως ένα νομοθέτημα «αλά ΣΥΡΙΖΑ». Τι σημαίνει αυτό; Πρώτον, διαδικασία: Επείγον. Γιατί επείγον, κυρίες και κύριοι συνάδελφοι; Γιατί επείγον, κύριε Υπουργέ; Θέλετε να μου πείτε ένα πράγμα εδώ το οποίο να συνιστά επείγον με την κυριολεξία του όρου, κάτι, δηλαδή, το οποίο για να εξεταστεί πρέπει η Βουλή να φύγει από την ορθή διαδικασία χρόνου και να το συζητήσει ξαφνικά και γρήγορα; Δεν είναι κατ' αρχάς καν ένα νομοθέτημα. Πάμε τώρα στο ζήτημα το νομοτεχνικό, της διάρθρωσης. Ακούτε, κυρίες και κύριοι συνάδελφοι. Κατ' αρχάς, το επείγον έχει τέσσερα μέρη. Το πρώτο μέρος είναι η αναμόρφωση του πλαισίου για την εκμετάλλευση και διαχείριση του γεωθερμικού δυναμικού. Υποτίθεται ότι αυτό είναι και επικεφαλίδα και αυτό συζητάμε. Το υπόλοιπο είναι «και άλλες διατάξεις». Θα μου πείτε, αυτό είναι το νομοθέτημα; Όχι. Υπάρχει δεύτερο μέρος. Τι είναι το δεύτερο μέρος; Η σύσταση της Ελληνικής Αρχής Γεωλογικών και Μεταλλευτικών Ερευνών, νομικό πρόσωπο δημοσίου δικαίου. Εδώ είμαστε στη στέρεη συριζαϊκή παράδοση. Φτιάχνουμε άλλο ένα νομικό πρόσωπο δημοσίου δικαίου. Υποτίθεται ότι είχαμε συμφωνήσει ότι πρέπει να περιορίσουμε τις δαπάνες του κράτους κ.λπ.. Εσείς, όμως, έχετε φτιάξει περίπου εξήντα επτά, νομίζω, νομικά πρόσωπα αυτό το διάστημα. Αυτό πρέπει να είναι το εξηκοστό όγδοο. Πιθανόν να κάνω λάθος ένα ή δύο, πάνω ή κάτω. Ελπίζω να μην προλάβετε να τα εκατοστίσετε. Αναφέρομαι στα νομικά πρόσωπα που φτιάχνετε. Μέρος τρίτο, εδώ ερχόμαστε σε άλλο θέμα: Ιδιοκτησιακός διαχωρισμός δικτύων διανομής φυσικού αερίου. Αυτό είναι άλλο θέμα. Ερχόμαστε και στο τέταρτο. Το τέταρτο, όμως, πάλι κατά την απόλυτα γνήσια συριζαϊκή παράδοση, που σημαίνει ότι τίποτα δεν σχετίζεται με τίποτε, υποδιαιρείται σε άλλα τέσσερα μέρη. Δηλαδή έχουμε τέσσερα θέματα στο νομοθέτημα και στο τέταρτο, στο επείγον νομοθέτημα άλλα τέσσερα. Το πρώτο είναι το Κτηματολόγιο. Και αυτό είναι πάρα πολύ επείγον ζήτημα. Έπρεπε να πάει με ειδική διαδικασία. Το δεύτερο είναι διατάξεις για την πολεοδομική νομοθεσία. Μετά υπάρχει και κάτι άλλο για τα ενεργειακά θέματα και στο τέταρτο κεφάλαιο υπάρχουν κάποιες διατάξεις για το Υπουργείο Περιβάλλοντος, το οποίο, αν αγαπάτε, κυρίες και κύριοι συνάδελφοι, προβλέπει και εγκαταστάσεις κέντρων για τη φιλοξενία και περίθαλψη άγριων ζώων. Αυτό είναι στο νομοθέτημα για την γεωθερμία, κύριε Υπουργέ. Επειδή κάθε «συριζαϊκή σαλάτα» πρέπει να έχει και την κάπαρη, υπάρχει το απαραίτητο. Το απαραίτητο τι είναι, κυρίες και κύριοι συνάδελφοι; Οι διορισμοί. Διότι, σας παρακαλώ, κοιτάξτε πίσω όλα τα νομοθετήματα σας. Δεν υπάρχει ένα νομοθέτημά σας το οποίο να μην έχει μέσα κάπου κρυμμένη διάταξη διορισμού ή ευνοιοκρατίας υπέρ κάποιας ομάδας. Αυτός είναι ο τρόπος νομοθεσίας επί τέσσερα χρόνια. Τι έχουμε εδώ, λοιπόν; Εβδομήντα εννιά άτομα, εκτός ΑΣΕΠ βέβαια. Μακριά το ΑΣΕΠ, η ιστορική κατάκτηση αυτής της χώρας για να φύγουμε από το ρουσφέτι. Όχι επί δικής μας κυβερνήσεως, για να είμαστε ειλικρινείς. Ήταν νομοθέτημα του μακαρίτη του Πεπονή για να αποδεικνύεται και η δικαιοσύνη. Ο ΣΥΡΙΖΑ που υποτίθεται ότι επ' ονόματι της αξιοκρατίας και της επιβολής ήρθε στην εξουσία, μακριά το ΑΣΕΠ, αποδιοπομπαίο. Έχουμε εδώ εβδομήντα εννέα άτομα στη ΡΑΕ, είκοσι πέντε στη ΔΑΠΕΕΠ και τριάντα προσλήψεις στην «ΑΡΙΑΔΝΗ». Νόμιμες; Παράνομες. Μέσα στη ρουσφετολογία σας, παρανομείτε κιόλας. Κύριε Υπουργέ, έρχεται η Επιστημονική Επιτροπή της Βουλής και σας λέει ότι είναι ανακόλουθο με το π.δ.164/2004. Και σας λέει ακόμη ότι δεν προσδιορίζετε χρόνο απασχόλησης, που είναι υποχρεωτικό. Κατά συνέπεια, και ρουσφέτι και εκτός ΑΣΕΠ και παράνομο εν ονόματι της αξιοκρατίας. Αλλά, κυρίες και κύριοι συνάδελφοι, δεν φτάνει αυτό. Για να είναι ένα νομοθέτημα πραγματικό νομοθέτημα ΣΥΡΙΖΑ, πρέπει να υπάρχει και η παραδοξολογία. Και αναφέρομαι, κύριε Υπουργέ, σε αυτό το περίεργο 80Ε΄ που τροποποιεί τον ν.4001/2011, που λέει ένα απίστευτο πράγμα. Τι λέει; «Κάθετα ολοκληρωμένη επιχείρηση που έχει στην κυριότητά της δίκτυο διανομής φυσικού αερίου, δεν επιτρέπεται να παρεμποδίζεται να λάβει μέτρα για τη συμμόρφωσή της με τις διατάξεις του παρόντος». Έρχεται, δηλαδή, ο νομοθέτης και λέει ότι δεν επιτρέπεται να απαγορευτεί σε κάποιον να συμμορφωθεί με τη νομιμότητα. Και αυτό είναι διάταξη που έρχεται στο εθνικό Κοινοβούλιο προς ψήφιση, κυρίες και κύριοι συνάδελφοι. Μπορείτε να μου πείτε, παρεμπιπτόντως, τι λέει αυτό, έτσι από νομική περιέργεια; Όταν θα πηγαίνουμε στις νομικές σχολές τα χρόνια που έρχονται και θα μιλάμε γι' αυτή την περίοδο και την παραδοξολογία της και την κακή της νομοθέτηση και τη ρουσφετολογική της νομοθέτηση, να εξηγούμε και αυτό σαν παράδειγμα περί έργου νομοθετήσεως, που ο νομοθέτης λέει ότι απαγορεύεται να μην προβλέπεται η υπαγωγή στον νόμο. Τι είναι αυτά, κυρίες και κύριοι συνάδελφοι; Σοβαρά μιλάμε τώρα; Βέβαια, η γενική παραδοξολογία, κύριε Υπουργέ, δεν έχει τέλος. Ήρθατε εδώ και μας είπατε ότι βεβαίως η αρχή σας είναι το 51% των εταιρειών των δικτύων να παραμένει στο δημόσιο. Μας το είπατε αυτό. Με τη ΔΕΣΦΑ τι κάνατε; Αυτές οι εξηγήσεις που είπατε, ότι τάχα, μα, μου, σου, του, ψου. Αφού είχατε διακόψει τη διαγωνιστική διαδικασία, μπορούσατε να την ξεκινήσετε από την αρχή, μπορούσατε να κάνετε ό,τι θέλετε. Για να καταλάβω: Είναι δυνατόν να έρχεστε εδώ και να μας λέτε από τη μία το ένα και από την άλλη να έχετε κάνει το άλλο; Και αυτά να τα παίρνουμε και στα σοβαρά; Και μάλιστα σε ένα νομοθέτημα, το οποίο σας περιέγραψα και νομίζω με ακρίβεια και χωρίς κανέναν φανατισμό και χωρίς ένταση; Τελειώνω με το θέμα της διασύνδεσης της Κρήτης. Να είμαστε ξεκάθαροι, κυρίες και κύριοι συνάδελφοι. Θα σας τα πει και ο εισηγητής μας στη δευτερολογία του. Κύριε Υπουργέ, εμείς δεν μπαίνουμε στα θέματα. Εσείς τα διαχειρίζεστε. Εσείς είστε η εκτελεστική εξουσία. Εμείς είμαστε η νομοθετική εξουσία και έχουμε ελεγκτικό έργο. Εμείς τι ζητάμε; Πρώτον, να γίνει κατά τον φθηνότερο τρόπο. Για να είμαστε και ειλικρινείς, επειδή μιλάμε επί Κυβέρνησης ΣΥΡΙΖΑ: Κατ' αρχάς, να γίνει. Γιατί και αυτό είναι μεγάλη κουβέντα. Να γίνει, δηλαδή, στη διάρκεια της ζωής μας, όχι στο υπερπέραν. Δεύτερον, να γίνει φθηνά, δηλαδή με ένα λογικό κόστος. Να χρηματοδοτηθεί το έργο από πόρους εξωελληνικούς. Δηλαδή, να μην ματώσει ο ελληνικός προϋπολογισμός, κύριε Υπουργέ, να μη χαθούν πόροι. Επίσης, να μην υπάρξουν πρόστιμα. Η δική σας υποχρέωση απέναντι στην Εθνική Αντιπροσωπεία είναι να έρθετε να τους πείτε ότι «εγώ με αυτό που κάνω πληρούνται ένα, δύο, τρία, τέσσερα». Τελεία και παύλα. Εσείς έχετε την ευθύνη. Θα κριθείτε γι' αυτό. Κυρίες και κύριοι συνάδελφοι, ξαναλέω ότι επί των ρυθμίσεων θα υπάρξει δευτερολογία του εισηγητή μας, του κ. Σκρέκα. Προσπάθησα, πέραν των γενικών θεμάτων, να σας δείξω για λίγο γιατί η χώρα βρίσκεται ακόμα σε πλαίσιο κρίσης. Το νομοθέτημα αυτό, νομοθέτημα που ορισμένες διατάξεις του θα μπορούσαν να θεωρηθούν καλών προθέσεων και θα μπορούσαμε να τις συζητήσουμε και μερικές θα μπορούσαμε και να τις ψηφίσουμε, στο σύνολό του δημιουργεί, κύριε Σταθάκη, αυτή την εικόνα που δημιούργησε η Κυβέρνηση ΣΥΡΙΖΑ - ΑΝΕΛ σε πρώτη εκδοχή - και ΣΥΡΙΖΑ σκέτο τώρα - όλο αυτό τον καιρό. Αυτό, το οποίο είναι ιδιαιτέρως ευχάριστο πρέπει να σας πω για μας - δεν νομίζω, κυρίες και κύριοι συνάδελφοι, ότι είναι ιδιαιτέρως ευχάριστο για σας και σε προσωπικό επίπεδο ευχόμεθα σε όλους σας πάντοτε όλα να πηγαίνουν καλά - αλλά αυτό που είναι ιδιαιτέρως ευχάριστο είναι ότι αυτή η περίοδος σε λίγες εβδομάδες με το καλό έρχεται στο τέλος της. Θα αναλάβει μια άλλη κυβέρνηση, η οποία με σοβαρότητα απέναντι στα πράγματα θα τα φτιάξει, θα τα φέρει στα ίσια. Σας ευχαριστώ πολύ.
Ευχαριστούμε τον κ. Δένδια.
Κύριε Πρόεδρε, μπορώ να έχω τον λόγο;
Τι θα θέλατε, κύριε Υπουργέ; Δεν υπήρξε κάτι προσωπικό.
Μία ανακρίβεια.
Έχετε τον λόγο για ένα λεπτό.
Ο κ. Δένδιας παρουσίασε ότι υπήρχε ενδυματολογική συγγένεια δική μου με τον κ. Τσακαλώτο για χρόνια, από την οποία σιγά - σιγά αποκλίνουμε.
Προσομοίωση, όχι συγγένεια.
Είναι ανακριβές αυτό που λέτε. Οφείλετε να το διορθώσετε. Ιδεολογική συγγένεια κ.λπ.. Αλλά ενδυματολογική, όπως το είπατε, νομίζω ότι απέχει πολύ από την πραγματικότητα.
Χαίρομαι αν σας προσέβαλα, κύριε Υπουργέ.
Όχι, δεν είναι θέμα προσβολής. Είναι θέμα ακρίβειας διατύπωσης. Είναι πραγματολογικό δεδομένο. Να δώσω μια διευκρίνιση. Αυτό, το οποίο διαβάσατε ως νομικό παράδοξο, είναι μια ευρωπαϊκή οδηγία, την οποία έχουμε ενσωματώσει στον ΔΕΣΦΑ. Την επαναφέρουμε τώρα και για τη ΔΕΠΑ. Δεν έχει κάποια άλλη διάσταση, αυτό θέλω να πω. Για τα θέματα των προσλήψεων εκτός ΑΣΕΠ θα επανέλθουμε όταν φτάσει η ώρα των νομοτεχνικών. Εμείς δεν είμαστε οι πιο κατάλληλοι για να παραβιάζουμε το ΑΣΕΠ, ειδικά στον ενεργειακό τομέα αφού, όπως καταλάβατε, βρήκαμε μερικές εκατοντάδες εργολαβικούς να δουλεύουν για δέκα και είκοσι χρόνια. Μάλλον εμάς δεν μπορείτε να μας κατηγορήσετε για εργασιακά θέματα. Ευχαριστώ.
Ευχαριστούμε τον κύριο Υπουργό. Τον λόγο έχει ο κ. Παναγιώταρος, Κοινοβουλευτικός Εκπρόσωπος από τη Χρυσή Αυγή. Επειδή έχει αρχίσει ο κύκλος και θέλουν όλοι οι Κοινοβουλευτικοί να τοποθετηθούν, θα τοποθετηθούν όσοι Κοινοβουλευτικοί θέλουν με τη σειρά και αμέσως μετά θα ξεκινήσει η λίστα των ομιλητών. Σε περίπτωση που δεν έρθει κάποιος Κοινοβουλευτικός να τοποθετηθεί με τη σειρά, θα προηγηθούν δέκα ομιλητές και μετά θα τοποθετηθεί ο επόμενος Κοινοβουλευτικός, αν δεν είναι κάποιος εντός της Αιθούσης. Έχετε τον λόγο για δώδεκα λεπτά, κύριε συνάδελφε. Αμέσως μετά είναι ο κ. Μανιάτης.
Ευχαριστώ, κύριε Πρόεδρε. Πριν ξεκινήσω την ομιλία μου να δώσω μια οφειλόμενη απάντηση στον κ. Δένδια για τα όσα είπε. Πρώτον, καταθέτω στα Πρακτικά τη διευκρινιστική δήλωση του Γενικού Γραμματέα της Χρυσής Αυγής κ. Νικόλαου Μιχαλολιάκου σχετικά με το «αναλαμβάνω την πολιτική ευθύνη», το οποίο δεν ήταν μόνο δυο λέξεις. Ήταν μία ολόκληρη παράγραφος που επεξηγούσε ακριβώς το τι εννοούσε ο Αρχηγός της Χρυσής Αυγής. Τώρα, αν θέλει ο κ. Δένδιας, ο δικηγόρος των Ρότσιλντ, να εφαρμόζει σταλινικές μεθόδους προπαγάνδας, του τις επιστρέφουμε πίσω. Τα ίδια έκαναν και στην παντοδυναμία τους το 2013 και μετά από λίγο καιρό ήρθε η στιγμή του έτσι. Και ο νοών νοείτω. Και το παρεάκι, το οποίο οργάνωσε τη μεγαλύτερη πολιτική σκευωρία που έχει υπάρξει ποτέ στην πατρίδα μας, σιγά - σιγά τελείωσε. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ένας εξ αυτών - για να θυμόμαστε και να λέμε κάποια πράγματα - ήταν και ο κ. Μιχελάκης. Όταν έψαχναν να βρούνε τα κρυφά οπλοστάσια της Χρυσής Αυγής σε ένα μουσείο του κ. Πάλλη, αντί να βρούνε το οπλοστάσιο της Χρυσής Αυγής, βρήκαν το τεφτέρι του Πάλλη με τα πόσα έδινε και λάδωνε τον κ. Μιχελάκη για να κάνει ερωτήσεις προς όφελος του κ. Πάλλη εις βάρος των συμφερόντων άλλων επιχειρηματιών. Και τελικά ο κ. Μιχελάκης, όταν η υπόθεση έπρεπε να έρθει και ήρθε εντός του ελληνικού Κοινοβουλίου για την άρση ασυλίας του, δεν έγινε άρση ασυλίας διότι έβαλε πλάτη ο ΣΥΡΙΖΑ. Για να τα θυμόμαστε όλα. Και τότε είχε βγει και ο κ. Μιχελάκης για να μιλήσει για την υπόθεσή του, αλλά ο νυν Πρόεδρος της Δημοκρατίας, ο κ. Παυλόπουλος, είχε εξηγήσει νομικά γιατί δεν ευσταθεί αυτή η υπόθεση. Τελικά, όταν ο κ. Μιχελάκης δεν ήταν Βουλευτής και δεν είχε βουλευτική ασυλία, η υπόθεση οδηγήθηκε στο ακροατήριο και την καμπάνα την έφαγε γιατί τα «έπαιρνε» για να κάνει ερωτήσεις για λογαριασμό κάποιου επιχειρηματία εις βάρος άλλου επιχειρηματία. Αυτά, κύριε Δένδια. Όπως, επίσης, παλεύετε και αγωνίζεστε για τον αυτοπροσδιορισμό όλων, αφήστε και εμάς να αυτοπροσδιοριζόμαστε όπως θέλουμε και όπως είμαστε. Είμαστε Έλληνες εθνικιστές και όλους τους υπόλοιπους χαρακτηρισμούς σας τους επιστρέφουμε. Να τους πάρετε πίσω. Δεν τσιμπάει ούτε ο κόσμος. Και το έχετε δει, παρά την τεράστια προπαγάνδα εις βάρος μας. Περαστικά σας! Όσο για τα όσα συμβαίνουν στην πατρίδα μας, βλέπουμε μια ελληνική κοινωνία που βράζει στην κυριολεξία σε όλα τα επίπεδα. Μια ελληνική κοινωνία που την έχετε καταστρέψει οικονομικά, μετά από τρεισήμισι μνημόνια, κοντά δέκα χρόνια λιτότητας, αφαίμαξης, διάλυσης της οικονομίας. Μια κοινωνία που την έχετε καταρρακώσει σε εθνικό επίπεδο με αποκορύφωμα τα όσα συνέβησαν τον τελευταίο ενάμιση χρόνο με την επαίσχυντη προδοσία των Πρεσπών, που ενώ η συντριπτική πλειοψηφία των Ελλήνων πολιτών ήταν και είναι αντίθετη σε αυτό το έκτρωμα, και ακόμα και κάποιο λίγοι που έλεγαν ότι ενδεχομένως να είναι ένας έντιμος συμβιβασμός, βλέποντας τα μεθεόρτια έχουν αρχίσει και αλλάζουν και αυτοί την άποψή τους, εσείς της Κυβέρνησης να συνεχίζετε να εφαρμόζετε μεθόδους που είχε γράψει ο Τζορτζ Όργουελ στο βιβλίο του «1984». Μάλλον εσάς είχε κατά νου. Επίσης, βλέπουμε ΜΑΤ παντού. Όπου πηγαίνετε πρέπει να έχετε διμοιρίες ΜΑΤ γιατί χωρίς αυτές δεν μπορεί να κάνετε τίποτα. Προληπτικές προσαγωγές, συλλήψεις και παρακολουθήσεις πολιτών διά στόματος Όλγας Γεροβασίλη, η οποία είπε κατά λέξη - για να μην ξαναπεί ότι όλα αυτά είναι γκεμπελίστικες μέθοδοι - ότι «πολλές από τις προληπτικές προσαγωγές που έχουν γίνει σε διάφορα γεγονότα τους τελευταίους μήνες κυρίως στη βόρεια Ελλάδα, οι προσαγωγές έχουν ονοματεπώνυμα και οι ίδιοι ξέρουν γιατί. Και ξέρουν τι ετοιμάζονταν να κάνουν. Αυτό είναι μέρος της δουλειάς». Παραδοχή ότι παρακολουθείτε τους πάντες και τα πάντα. Για να καταλάβετε το μέγεθος παρακολούθησης και της προσπάθειας φίμωσης της έκφρασης των πολιτών στο διαδίκτυο, σας δίνουμε τα στοιχεία των αιτημάτων της κυβέρνησης προς το Facebook και τη Google από το 2013 ως το 2018 για να δείτε ότι τα αιτήματα προκειμένου να ανευρεθεί ποιος είναι ο χρήστης μιας ιστοσελίδας ή ενός site έχουν αυξηθεί κατακόρυφα. Το καταθέτω για τα Πρακτικά για όποιον ενδιαφέρεται. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μέσα σε όλα αυτά που συμβαίνουν και στους Έλληνες πολίτες οι οποίοι είναι ζαλισμένοι από τη συνεχιζόμενη λαίλαπα την οποία δέχονται σε όλα τα επίπεδα, βγήκε και αυτό το περίφημο πόρισμα των δικαστικών αρχών για το Μάτι. Βέβαια λίγες εβδομάδες πριν έβγαλε την έκθεσή του το Τεχνικό Επιμελητήριο Ελλάδος, που όπως όλοι γνωρίζουμε ελέγχεται πλήρως πολιτικά από τον ΣΥΡΙΖΑ και τους ανθρώπους του. Έβγαλε ένα πόρισμα, το οποίο επί της ουσίας έβγαζε λάδι την κ. Δούρου. Γιατί αυτό είναι το ζητούμενο. Ο άνθρωπός μας να βγει λάδι. Έριχνε το φταίξιμο στο παρελθόν, στα όσα συνέβησαν τα τελευταία πενήντα χρόνια και διάφορες άλλες κουφές δικαιολογίες. Βέβαια το πόρισμα των εισαγγελικών αρχών λέει ποιοι ευθύνονται. Από τους πρώτους που έχουν ευθύνη είναι η κ. Δούρου η οποία ακόμα και με τη χθεσινή της δήλωση δεν παραδέχεται τίποτα και ρίχνει το φταίξιμο σε όλους τους άλλους. Ωραία ηθική. Είδαμε ότι το πόρισμα ρίχνει ευθύνες και διώκονται ποινικά όσοι όλοι εμπλέκονταν σε εκείνη την συνέντευξη τύπου φιάσκο οπερέτα που ο κ. Τζανακόπουλος επεξηγούσε με χάρτη, με φωτογραφίες από δορυφόρους, από την ελληνική διαστημική υπηρεσία και άλλες ότι ήταν ένα οργανωμένο σχέδιο εμπρησμών και διάφορες άλλες ιστορίες για μικρά παιδιά. Τελικά ήταν η εγκληματική αμέλεια ενός ηλικιωμένου στο Νταού Πεντέλης και η ακόμα μεγαλύτερη εγκληματική αμέλεια από μέρους όλων των υπηρεσιών που εμπλέκονταν. Πέραν όλων αυτών των φοβερών αβλεψιών των υπηρεσιών, είχαμε και το τραγικό λάθος του ότι η εποπτεύουσα αρχή Περιφέρεια Αττικής δεν έδωσε ποτέ την εντολή για εκκένωση. Ας δινόταν αυτή η εντολή και όπως λένε πλέον όλες οι πραγματογνωμοσύνες ο περισσότερος κόσμος θα είχε σωθεί. Με τα πόδια να κατέβαιναν στη θάλασσα οι ηλικιωμένοι και οι ηλικιωμένες θα γλίτωναν τη ζωή τους.
Κύριε Παναγιώταρε, να σας διακόψω, σας παρακαλώ, για μερικά δευτερόλεπτα. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμε΄νως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Αλίμου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Σας ευχαριστώ πολύ, κ. Παναγιώταρε. Συνεχίστε, παρακαλώ.
Είναι μία Κυβέρνηση που έχει απωλέσει προ πολλού την εμπιστοσύνη όχι μόνο του ελληνικού λαού αλλά και της πλειοψηφίας του Κοινοβουλίου. Βλέπουμε με διάφορες μεταγραφές, αποσπάσεις, υποσχετικές, να στηρίζεται κατά περίπτωση στα διάφορα νομοσχέδια. Ακόμα και τώρα υπάρχουν Βουλευτές που ανήκουν στους Ανεξάρτητους Έλληνες, στηρίζουν την Κυβέρνηση και παραμένουν στους Ανεξάρτητους Έλληνες. Αυτή η Κυβέρνηση το μόνο που χρειαζόταν από την Αξιωματική Αντιπολίτευση ήταν ένα «φου» για να πέσει. Και αντ' αυτού βλέπουμε τη Νέα Δημοκρατία να βάζει συνεχώς πλάτη - είτε με λόγια είτε με πράξεις - όπως του Αρχηγού της Νέας Δημοκρατίας, του κ. Μητσοτάκη, που ενώ η πατρίδα μας μαστίζεται από τη λαθρομετανάστευση, τη συνεχή εισβολή και τη διάλυση των πάντων, στηλιτεύει έναν άλλο ηγέτη της δεξιάς, τον Ούγγρο Ορμπάν, διότι εφαρμόζει αντιμεταναστευτική πολιτική. Στην Ουγγαρία δεν υπάρχουν λαθρομετανάστες, δεν υπάρχει εγκληματικότητα, δεν υπάρχει κανένα από αυτά τα προβλήματα και εμείς που έχουμε τα πάντα να βάζουμε πλάτη στον ΣΥΡΙΖΑ. Όσο για το εν λόγω νομοσχέδιο αναφέρθηκε ο εισηγητής μας στα διάφορα θέματα. Δεν είναι ένα μόνο θέμα. Είναι ένα ποτ πουρί θεμάτων και ζητημάτων. Ένα γενικό συμπέρασμα στο οποίο θα μπορούσαμε να τοποθετηθούμε και το οποίο θα μπορούσαμε να επισημάνουμε είναι ότι με τα μνημόνια τα οποία έχετε ψηφίσει όλοι σας πλέον - κάποιοι τα έχετε ψηφίσει όλα, και το πρώτο και το δεύτερο και το τρίτο, θα πάρετε το μεγάλο βραβείο - έχετε επί της ουσίας εκχωρήσει όλες τις πλουτοπαραγωγικές πηγές σε ξένα συμφέροντα. Όσες δεν τις έχετε παραχωρήσει, το ετοιμάζετε οσονούπω, μάλιστα έναντι πινακίου φακής. Όλες οι ενέργειές σας ή οι πράξεις σας, όλα όσα λέτε εδώ επί της ουσίας δεν έχουν κανένα ιδιαίτερο νόημα. Ακόμα και για τα μελλοντικά κοιτάσματα πετρελαίου και φυσικού αερίου για τα οποία γίνονται διεργασίες συνεχώς, υπάρχει διαξιφισμός μεταξύ Κυβέρνησης και στελεχών της Αντιπολίτευσης που κάποτε ήταν κυβέρνηση για το ποιος ξεκίνησε πρώτος αυτή την προσπάθεια. Το ζητούμενο είναι αν από όλα αυτά θα ωφεληθεί το ελληνικό κράτος και οι Έλληνες πολίτες. Δυστυχώς φοβούμεθα ότι δεν πρόκειται να ωφεληθούν με όσα έχετε υπογράψει επί της ουσίας καθόλου οι Έλληνες και το ελληνικό κράτος. Βλέπουμε εδώ διάφορα ζητήματα στο εν λόγω νομοσχέδιο που αφορούν το Κτηματολόγιο. Σε αυτό το αμαρτωλό Κτηματολόγιο που δεκαετίες τώρα το έχει χρυσοπληρώσει ο ελληνικός λαός, έχουν δαπανηθεί τεράστια ποσά κατά το παρελθόν και συνεχώς, επειδή τρώγονταν αυτά τα λεφτά και χάνονταν, καλούνταν ξανά οι πολίτες να καταθέσουν ξανά χαρτιά, αλλά πάντοτε με το απαραίτητο παράβολο. Να δούμε κάποτε και πότε θα τελειώσει αυτό το περίφημο Κτηματολόγιο, ώστε να μπορέσουμε και εμείς να πούμε ότι σε αυτό το κομμάτι είμαστε προοδευμένο κράτος. Όπως και να έχει, κυρίες και κύριοι, η κατάσταση, επαναλαμβάνω και κλείνω, στην πατρίδα μας είναι άσχημη σε όλα τα επίπεδα. Λίαν συντόμως, σε λιγότερο από τρεις μήνες θα έχουμε τις πρώτες εκλογές, αυτοδιοικητικές και ευρωεκλογές. Στις αυτοδιοικητικές εκλογές θα δώσουμε όλοι δείγματα γραφής για το τι κάναμε μέχρι τώρα για το τι πρόκειται να κάνουμε και στις ευρωεκλογές θα είναι ένα πρώτο δείγμα γραφής για να καταλάβει η πρώην συγκυβέρνηση ΣΥΡΙΖΑ - ΑΝΕΛ ότι όλα όσα έκαναν αυτά τα χρόνια ήταν απέναντι στη βούληση του ελληνικού λαού. Επίσης να δούμε και αυτό το οποίο λέει η Αξιωματική Αντιπολίτευση, η Αντιπολίτευση, εμείς, αν αγγίζουν τον κόσμο. Ειδικότερα για την Νέα Δημοκρατία που προαλείφεται για την εξουσία στις επόμενες εθνικές εκλογές, να δούμε αν πείθει τον κόσμο. Γιατί μέχρι τώρα τα γκάλοπ, κύριοι της Νέας Δημοκρατίας, δείχνουν ότι αγκομαχάτε για να βγείτε μπροστά παρά τα αίσχη που συμβαίνουν στην πατρίδα μας. Ευχαριστώ πολύ.
Ευχαριστούμε τον κ. Παναγιώταρο. Ο κ. Μανιάτης, Κοινοβουλευτικός Εκπρόσωπος της Δημοκρατικής Συμπαράταξης έχει τον λόγο για δώδεκα λεπτά. Αμέσως μετά ο κ. Ξυδάκης και ο κ. Καραθανασόπουλος. Ορίστε, έχετε τον λόγο.
Εκατόν ένας νεκροί και ούτε μία παραίτηση. Εκατόν μία ψυχές άδικα χαμένες και δεν υπήρχε τσίπα σε κανέναν να παραιτηθεί. Πλημμέλημα σύμφωνα με τη δικαιοσύνη. Κακούργημα για όποιον στοιχειωδώς έχει συνειδητοποιήσει το χάος, την ανοργανωσιά, την έλλειψη υπευθυνότητας, τον κυνισμό, την αδιαφορία για καθήκοντα που τους είχε αναθέσει η πολιτεία. Ο ΣΥΡΙΖΑ έλεγε κάποτε: «Είμαστε κυβέρνηση, αλλά δεν έχουμε την εξουσία» και διεκδικούσε να πάρει την εξουσία με κάθε τρόπο για να κυβερνηθεί σωστά η χώρα. Στο Μάτι την είχατε όλη την εξουσία. Ήταν δικός σας ο Αρχηγός της Αστυνομίας. Ήταν δικός σας ο Αρχηγός της Πυροσβεστικής. Ήταν δικός σας ο Γενικός Γραμματέας Πολιτικής Προστασίας. Ήταν δική σας η Περιφερειάρχης. Ήταν δικός σας ο Πρωθυπουργός που έστησε τη θεατρική παράσταση εκείνο το βράδυ ότι δήθεν δεν ήξερε, όταν υπήρχαν επίσημες ανακοινώσεις ότι υπήρχαν νεκροί. Είναι δικός σας ο «Υπουργός προπαγάνδας» που παρουσίαζε δήθεν είκοσι τρεις ταυτόχρονες πυρκαγιές και όταν του ζήτησα, με ερώτησή μου, να καταθέσει στη Βουλή τις δορυφορικές εικόνες, όπως επίσης και τα πορίσματα των εργαστηρίων που είπαν ότι υπήρξαν είκοσι τρεις ταυτόχρονες πυρκαγιές, αρνήθηκε να τα καταθέσει. Είναι δική σας όλη η πολιτική και ηθική ευθύνη. Συζητάμε για άλλη μια φορά, συναδέλφισσες και συνάδελφοι, ένα νομοσχέδιο που τα έχει όλα και δεν έχει τίποτα. Ο εισηγητής μας, ο Γιώργος Αρβανιτίδης, κατέθεσε την άποψή μας για τις απαράδεκτες ρυθμίσεις που προβλέπονται και για τη ΔΕΠΑ και για το ΙΓΜΕ. Τη ΔΕΠΑ την παραλάβατε, κύριε Υπουργέ - και είναι ακόμη και σήμερα - ως μια πολύ ισχυρή εταιρεία του λιανεμπορίου στο φυσικό αέριο και μια από τις πιο ισχυρές εταιρείες της Νοτιοανατολικής Μεσογείου σε διεθνοπολιτικά θέματα, με συμμετοχή σε κορυφαίους γεωστρατηγικούς αγωγούς. Με τη ρύθμισή σας θα καταντήσετε αδειανό πουκάμισο και τη ΔΕΠΑ Υποδομών και τη ΔΕΠΑ Εμπορίας και θα συνεχίσετε, δυστυχώς, να κρατάτε σε ομηρία τους εργαζομένους της εταιρείας, που έχετε χρέος να προχωρήσετε και να ρυθμίσετε το θέμα τους. Δεν λέτε, όμως, τίποτα για τη ΔΕΠΑ, για τα 155 εκατομμύρια ευρώ που χαρίσατε στη «SHELL», μια εταιρεία που εδώ και μια δεκαετία έχει στρατηγική να αποχωρήσει από τη λιανική αγορά όλης της Ευρώπης. Ξέραμε όλοι ότι θέλει να αποχωρήσει και της δώσατε χάρισμα 155 εκατομμύρια ευρώ, χωρίς καμμία τεκμηρίωση. Και δεν μας είπατε και τίποτε για τον Μανώλη Πετσίτη και τα 120 εκατομμύρια ευρώ που χρωστάει ο Λαυρεντιάδης. Έχουν παρθεί τα αναγκαία μέτρα από τη ΔΕΠΑ εσωτερικά, ώστε να μη γίνουν ακόμη χειρότερα τα πράγματα; Και, βεβαίως, το ερώτημα είναι τεράστιο και είναι ερώτημα πια προς τη δικαιοσύνη. Όταν γίνεται δημόσια αναφορά - και φανταζόμαστε ότι υπάρχει στον φάκελο της δικογραφίας - σε ονόματα Υπουργών που έχουν εμπλακεί στο σκάνδαλο Λαυρεντιάδη - ΔΕΠΑ, αυτός ο φάκελος αντί να έρθει αμελλητί στη Βουλή, πού βρίσκεται; Τι συμβαίνει; Σε αυτό το νομοσχέδιο δεν μπορούσε ο ΣΥΡΙΖΑ να αποφύγει για άλλη μια φορά να επαναλάβει τις ντροπές των παράνομων προσλήψεων εκτός ΑΣΕΠ. Η Ρυθμιστική Αρχή Ενέργειας, κυρίες και κύριοι συνάδελφοι, είναι ένας σπουδαίος φορέας, που τον καταψήφισε ο ΣΥΡΙΖΑ όταν φέραμε τη νομοθεσία για τη δημιουργία του ρυθμιστή. Όμως, ο ρυθμιστής έχει ως ευθύνη να μην επιτρέπει κρυφούς ανταγωνισμούς και συνεννοήσεις ανάμεσα σε καρτέλ στις εταιρείες της ενέργειας. Και αντί να τιμήσει η Κυβέρνηση τα παιδιά που μαθαίνουν γράμματα, που σπουδάζουν, που κάνουν μεταπτυχιακά και διδακτορικά και με αντικειμενικό τρόπο να ενισχύσει τη Ρυθμιστική Αρχή Ενέργειας, προβλέπει, έξω από κάθε διαδικασία, έξω από κάθε πρόβλεψη, ουσιαστικά παράνομες προσλήψεις εβδομήντα εννέα κολλητών της Κυβέρνησης. Και το συνεχίζει με εξίσου παράνομες και αδιανόητες προσλήψεις άλλων τριάντα σε αυτό το ειδικό επενδυτικό όχημα - στο οποίο θα επανέλθω - το οποίο - υποτίθεται - θα κατασκευάσει ως εθνικό έργο την ηλεκτρική διασύνδεση Κρήτης - Αττικής. Έχετε απαξιώσει τον ρυθμιστή της ενέργειας και τον έχετε καταντήσει παραμάγαζο του Υπουργείου. Και γι' αυτό σας ζήτησε η διοίκηση της ΡΑΕ να περάσετε την προκλητική ρύθμιση, την απαράδεκτη, που κανένας Υπουργός πριν από σας δεν είχε διανοηθεί να περάσει, να απαλλάσσονται από τις αστικές τους ευθύνες τα μέλη της ΡΑΕ. Γιατί τόσα χρόνια κανένας Υπουργός δεν είχε περάσει αυτή την εκ των προτέρων απαλλαγή από αστική ευθύνη της ΡΑΕ; Τι θέλετε να κρύψετε; Ποιοι σας είπαν ότι δεν θα βάλουν υπογραφή, αν δεν τους απαλλάξετε προκαταβολικά; Γιατί προφανώς δεν σας ήρθε ουρανοκατέβατο. Αγαπητές και αγαπητοί συνάδελφοι, θα συνεχίσω με δύο κορυφαία, εθνικής σημασίας πατριωτικά θέματα, τα οποία σχετίζονται με τα ενεργειακά ζητήματα της χώρας και τα οποία θεωρώ ότι βρίσκονται σε μία σοβαρή διακινδύνευση. Το πρώτο ζήτημα είναι η ηλεκτρική διασύνδεση Ισραήλ - Κύπρου - Κρήτης - Αττικής, ο γνωστός «EuroAsia Interconnector», ένα έργο το οποίο σχεδιάσαμε την περίοδο 2011-2014 και το εντάξαμε στα χρηματοδοτούμενα ευρωπαϊκά προγράμματα με προοπτική να πάρει περίπου 350 εκατομμύρια ευρώ από τα ευρωπαϊκά ταμεία. Έχει ήδη πάρει 70 εκατομμύρια ευρώ για να ωριμάσει τις μελέτες. Και εκτός όλων των άλλων - γιατί πρόκειται για το πρώτο καλώδιο που συνδέει δυο ηπείρους, την Ασία με την Ευρώπη - αίρει την ενεργειακή, την ηλεκτρική απομόνωση της Κύπρου, αίρει την ηλεκτρική απομόνωση της Κρήτης και βοηθά πάρα πολύ στη διασφάλιση του ενεργειακού ισοζυγίου της χώρας. Είναι ένα έργο που προχωρούσε κανονικά. Τέσσερα χρόνια τώρα, σκόπιμα, υπηρετώντας ύποπτες σκοπιμότητες και ύποπτα συμφέροντα, η Κυβέρνηση το έχει οδηγήσει σε αδιέξοδο. Και πού φτάσαμε; Αυτή εδώ είναι η επίσημη ανακοίνωση της κυπριακής κυβέρνησης και της Ευρωπαϊκής Επιτροπής, το κοινό ανακοινωθέν, με ημερομηνία 27 Φεβρουαρίου 2019: «Η Γενική Διεύθυνση Ενέργειας της Ευρωπαϊκής Επιτροπής, η κυπριακή κυβέρνηση, όλοι οι φορείς της Κύπρου παρακαλούν την ελληνική Κυβέρνηση…».
Και ο «EuroAsia».
Και ο «EuroAsia». Δεν με ενδιαφέρει! Με ενδιαφέρει ότι είναι η κυπριακή κυβέρνηση.
Και η εταιρεία.
Κύριε Υπουργέ, δεν ακούγεστε!
Και με ενδιαφέρει ότι είναι και η Ευρωπαϊκή Επιτροπή.
Κύριε Μανιάτη, μην ανοίγετε διάλογο. Σας παρακαλώ!
Ντροπή σας! Μην το κρύβετε! Δεν ντρέπεστε;
Κύριε Υπουργέ, σας παρακαλώ, μη διακόπτετε!
Θα σας πω τι κάνετε, γιατί πρέπει να απολογηθείτε. Ο Κύπριος Υπουργός Ενέργειας έχει στείλει επιστολή στον κ. Σταθάκη εδώ και λίγες εβδομάδες και του λέει: «Σε παρακαλώ, έλα στον διάλογο, γιατί θέλω να άρω την ενεργειακή απομόνωση της πατρίδας μου, του νησιού μου». Και ο κ. Κανιέτε, ο Ευρωπαίος Επίτροπος Ενέργειας, του λέει το ίδιο. Και ζητώ με ερώτησή μου στη Βουλή να κατατεθεί και η επιστολή του κ. Λακκοτρύπη, του Υπουργού της Κύπρου, και η επιστολή του Κανιέτε και οι απαντήσεις του κ. Σταθάκη και ουδέποτε κατατέθηκαν. Τι θέλετε να κρύψετε;
Έχουν κατατεθεί. Έχουν δοθεί.
Τι θέλετε να κρύψετε; Θα σας πω, όμως, πώς αποκαλύπτεται εξ αντικειμένου τι θέλετε να κρύψετε. Καταθέτω για τα Πρακτικά το κοινό ανακοινωθέν της Ευρωπαϊκής Επιτροπής και της κυπριακής κυβέρνησης. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν ανακοινωθέν, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρετε τι κάνει, κυρίες και κύριοι, η σημερινή Κυβέρνηση; Λέει δήθεν ηρωικά: Θα το κάνω το Κρήτη - Αττική εθνικό έργο». Ξέρετε τι σημαίνει «εθνικό έργο»; Σημαίνει ότι δεν υπογράφω την αίτηση για να πάρει το καλώδιο 350 εκατομμύρια ευρώ από τα ευρωπαϊκά χρήματα και επιβαρύνω τον Έλληνα πολίτη, τον Έλληνα καταναλωτή με 400 εκατομμύρια από το Πρόγραμμα Δημοσίων Επενδύσεων. Επιπλέον, δύο χρόνια τουλάχιστον καθυστερεί η υλοποίηση της μεγάλης διασύνδεσης Κρήτης - Αττικής. Ο κύριος Υπουργός είπε νωρίτερα ότι κάθε χρόνος καθυστέρησης σύνδεσης της Κρήτης με την Αττική κοστίζει 450 εκατομμύρια ευρώ. Ναι, συμφωνούμε. Τα δύο χρόνια, λοιπόν, δικής σας καθυστέρησης κοστίζουν επιπλέον στον Έλληνα πολίτη 900 εκατομμύρια ευρώ, συν άλλα 350 εκατομμύρια που θα χάσουμε από τα ευρωπαϊκά κονδύλια, πάνω από 1,1 δισεκατομμύριο ευρώ. Αυτή είναι η πολιτική που ασκείτε. Είναι μια πολιτική βλαπτική για την πατρίδα, μια πολιτική βλαπτική για το δημόσιο συμφέρον, μια πολιτική βλαπτική για τον Έλληνα πολίτη. Τελειώνω, κυρίες και κύριοι συνάδελφοι, με αυτό που ψευδώς, για άλλη μια φορά, είπε σε συνέντευξή του χθες στην ΕΡΤ ο Υπουργός κ. Σταθάκης. Περνώ στο μεγάλο γεωπολιτικό θέμα της ανακάλυψης του πολύ καλού κοιτάσματος υδρογονανθράκων «Γλαύκος» στην Κύπρο. Στο ερώτημα, λοιπόν, τι κάνει τέσσερα χρόνια ο ΣΥΡΙΖΑ, ο κ. Σταθάκης είπε ότι είχε προκηρυχθεί ένας διαγωνισμός από τους προηγούμενους, που όμως ήταν κακός και γι' αυτό δεν εκδηλώθηκε ενδιαφέρον για τα είκοσι θαλάσσια οικόπεδα στο Ιόνιο και νότια της Κρήτης. Αγαπητές και αγαπητοί συνάδελφοι, έχω μπροστά μου την «Επίσημη Εφημερίδα της Ευρωπαϊκής Ένωσης», όπου δημοσιεύτηκε η διεθνής προκήρυξη του διαγωνισμού. Ξέρετε πότε προκηρύχθηκε ο διαγωνισμός; Στις 13 Νοεμβρίου 2014. Στη σελίδα 9 της προκήρυξης ξέρετε τι λέει; «Οι προσφορές θα κατατεθούν μέσα σε έξι ημερολογιακούς μήνες». Μιλάμε, δηλαδή, για τον Μάιο του 2015. Εάν υπάρχει, λοιπόν, αποτυχία στον διαγωνισμό, είναι αποτυχία ΣΥΡΙΖΑ, που απέτρεψε τους επενδυτές από το να καταθέσουν προσφορές. Αυτός ο διαγωνισμός έγινε με τους δύο κορυφαίους επιστημονικούς συμβούλους του κόσμου, έγινε μετά από συμβουλές της μεγαλύτερης εταιρείας του κόσμου, της νορβηγικής «PGS», που κάνει τις σεισμικές έρευνες, και, επιπλέον, έγινε με συμβουλές του Κρατικού Γαλλικού Ινστιτούτου Πετρελαίου του «BEICIP»…
Κύριε συνάδελφε, πρέπει να ολοκληρώσετε.
Θα τελειώσω, κύριε Πρόεδρε. …που και το «PGS» και το «BEICIP» ήταν οι επίσημοι σύμβουλοι της ελληνικής πολιτείας και έκαναν τη χάραξη των οικοπέδων. Αν, λοιπόν, η σημερινή Κυβέρνηση θεωρεί ότι έχει καλύτερους συμβούλους, να κάνει νέες χαράξεις. Δεν θα επιτρέψουμε, όμως, σε κανέναν να υποσκάπτει μια εθνική προσπάθεια, η οποία σήμερα, αν είχε προχωρήσει με τον ρυθμό που είχε πάρει την περίοδο 2011-2014, θα συνεισέφερε 500 εκατομμύρια ευρώ στο ασφαλιστικό σύστημα της χώρας και σε βάθος πενταετίας 3 δισεκατομμύρια ευρώ, με βάση τον νόμο μας για το Ταμείο Αλληλεγγύης Γενεών, τον νόμο του 2013, που καταψήφισε ο ΣΥΡΙΖΑ και που μόλις πριν δέκα μέρες η Κύπρος, ακολουθώντας εμάς, υιοθέτησε τη λογική του νορβηγικού μοντέλου και έφτιαξε το Ταμείο Αλληλεγγύης Γενεών της Κύπρου. Καταθέτω για τα Πρακτικά την προκήρυξη του διαγωνισμού στην «Επίσημη Εφημερίδα της Ευρωπαϊκής Ένωσης». [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως - και θα κλείσω με αυτό, κύριε Πρόεδρε - υπάρχει ένα ακόμα θέμα. Η ευρύτερη περιοχή της Ελλάδας, η περιοχή της Νοτιοανατολικής Μεσογείου, σπαράσσεται από αναταραχές, είτε πολέμους είτε εμφυλίους πολέμους. Η Ελλάδα μπορεί και πρέπει, μαζί και αντάμα με την Κύπρο, να διαμορφώσει ένα πολύ ισχυρό εθνικό, πατριωτικό μέτωπο γεωστρατηγικής αναβάθμισης των δύο χωρών ως μοναδικής νέας πηγής τροφοδοσίας με ενεργειακά αγαθά ολόκληρης της Ευρωπαϊκής Ένωσης.
Ολοκληρώστε, κύριε συνάδελφε,
Τελειώνω, κύριε Πρόεδρε. Δεν θα δευτερολογήσω.
Έχετε μιλήσει ήδη δεκαεπτά λεπτά. Δευτερολογίες δεν υπάρχουν στους κοινοβουλευτικούς.
Παρακαλεί εδώ και πολλούς μήνες η «ΕXXON MOBIL» - κολοσσός - να της δοθούν τα δύο οικόπεδα νότια και νοτιοδυτικά της Κρήτης που διασφαλίζουν την πλήρη επήρεια της Γαύδου - κάντε την αναγωγή με το Καστελόριζο - και ανοιχτό τον κόλπο της Σύρτης. Και λέμε στην Κυβέρνηση: Προχώρα σε προκηρύξεις για τα δύο οικόπεδα - κατοχυρωμένα στους χάρτες εδώ και τέσσερα χρόνια από τον διαγωνισμό - στα ανατολικά κάτω από την Κρήτη, για να πάψει ο Τούρκος να προκαλεί με χάρτες, όπου δείχνει τη δική του ΑΟΖ να φτάνει μέχρι και στα νότια της Κρήτης. Και η Κυβέρνηση αρνείται να προσελκύσει ισχυρούς παίκτες, που, όπως και στην Κύπρο, μπορούν να παίξουν τον ρόλο του συνεργάτη της ελληνικής πολιτείας. Με αυτά, κυρίες και κύριοι συνάδελφοι, είναι προφανές γιατί εμείς θα καταψηφίσουμε το συγκεκριμένο νομοσχέδιο. Και γι' αυτό ακριβώς καταθέτουμε την εθνική μας αγωνία, ότι τα πράγματα όπως πηγαίνουν, λειτουργούν, δυστυχώς, σε βάρος του εθνικού συμφέροντος. Γι' αυτό ζητάμε το συντομότερο δυνατόν να γίνουν εθνικές εκλογές.
Ευχαριστούμε τον κ. Μανιάτη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Αλιάρτου Βοιωτίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σταθάκης για ένα λεπτό.
Αυτά που ακούστηκαν από τον κ. Μανιάτη, είναι ντροπή. Το εννοώ. Βρίθουν ανακριβειών. Τη συνάντηση της Κύπρου την προκάλεσε ο «EuroAsia». Το αποκρύψατε. Δεύτερον, οι τρεις επιστολές, η δική μου, του κ. Κανιέτε και του κ. Λακκοτρύπη, έχουν δημοσιευτεί στις εφημερίδες. Έχω πάρει εντολή να δοθούν και σε εσάς και οι τρεις επιστολές. Δεν υπάρχει το παραμικρό πρόβλημα. Την καθυστέρηση για δύο χρόνια δεν την έκανε η Κυβέρνηση. Υπεγράφη το MOU τον Οκτώβρη του 2017. Ο «EuroAsia» αρνήθηκε να υπογράψει το «share holders agreement» του SPV «ΑΡΙΑΔΝΗ», η ΡΑΕ ανέθεσε το έργο τον Σεπτέμβρη, έδωσε προθεσμία για να αγοράσει το 49% των μετοχών μέχρι τα Χριστούγεννα και ο επίσημος φορέας που επιβλέπει τα PCI, από τον Ιούνιο του 2018 ανακήρυξε το έργο με καθυστέρηση δύο χρόνων. Ποια κυβέρνηση καθυστερεί; Ποιον εξυπηρετείτε με αυτές τις ανακρίβειες που λέτε; Πραγματικά, ποιον εξυπηρετείτε; Έχει χαρακτηριστεί το έργο καθυστερούμενο από το 2014. Σε ποιο στάδιο ωρίμανσης είναι το δεύτερο κομμάτι Κύπρος - Κρήτη; Μηδέν. Σας το λέω εγώ. Δεν παίζουμε με το εθνικό συμφέρον. Δεν θα πάρει κανείς ένα έργο το οποίο θα γίνει. Και ο μόνος τρόπος για να γίνει, είναι αυτός τον οποίο ακολουθήσαμε - και η δική σας κυβέρνηση, που δεν παραχώρησε το δικαίωμα ο ΑΔΜΗΕ, το υπογραμμίζω αυτό - με συνεννόηση, με συνεργασία, με διατήρηση του 51%. Αν ο άλλος δεν μπορεί, δεν θέλει ή είχε αλλότρια συμφέροντα, είναι μια άλλη ιστορία. Η Ελλάδα δεν θα θυσιάσει το μεγαλύτερο εθνικής σημασίας έργο της σε μια περαιτέρω διολίσθηση και εμπλοκή με μια ανύπαρκτη εταιρεία - για να είμαστε και ειλικρινείς τώρα - που δεν έχει φράγκο, δεν έχει τεχνολογία, δεν έχει κάνει ποτέ της κανένα έργο και που κάποιοι, για διάφορους λόγους, συνεχίζουν να θεωρούν ότι μπορεί να υλοποιήσει το μεγαλύτερο έργο της χώρας. Δεν γίνεται. Η Ελλάδα θα προχωρήσει και θα προχωρήσει με τον μόνο τρόπο που είναι εφικτό το έργο.
Ευχαριστούμε, κύριε Υπουργέ.
Κύριε Πρόεδρε, ζητώ τον λόγο για ένα λεπτό.
Κύριε Μανιάτη, δεν ανοίγουμε διάλογο αυτή τη στιγμή.
Για ένα λεπτό, κύριε Πρόεδρε!
Κύριε Μανιάτη, μιλούσατε για δεκαοκτώ λεπτά. Απάντησε ο Υπουργός σε όσα αναφέρατε. Δεν θα σας δώσω, λοιπόν, τον λόγο για ένα λεπτό. Δεν θα ανοίξουμε διάλογο. Καθυστερούμε τη διαδικασία αυτή τη στιγμή.
Ένα λεπτό, να απαντήσω στον Υπουργό.
Κύριε Μανιάτη, είπατε κάτι, απάντησε ο Υπουργός, δεν ανοίγουμε διάλογο αυτή τη στιγμή. Σας παρακαλώ πολύ!
Υπάρχει το αίτημα για να μου δώσετε τον λόγο για ένα λεπτό. Είμαι Κοινοβουλευτικός Εκπρόσωπος…
Θα σας δώσω τον λόγο, κύριε Μανιάτη, επειδή είστε ο Κοινοβουλευτικός Εκπρόσωπος, αλλά δεν θέλω να ανοίξουμε διάλογο. Σας παρακαλώ πολύ!
Όχι, καθόλου.
Είναι εκτός νομοσχεδίου.
Δεν είναι εκτός Κανονισμού. Ως Κοινοβουλευτικός Εκπρόσωπος δικαιούται τον λόγο. Είναι Κοινοβουλευτικός.
Είναι εκτός νομοσχεδίου.
Ακούστε, δεν είχα σκοπό να δώσω ένα ακόμη έγγραφο στη δημοσιότητα. Από τη στιγμή, όμως, που ο κύριος Υπουργός είπε ότι η επιστολή του κ. Λακκοτρύπη, του Υπουργού Ενέργειας της Κύπρου, έχει δοθεί, απελευθερώνομαι κι εγώ και θα το καταθέσω στα Πρακτικά. Τι λέει ο Υπουργός Ενέργειας της Κύπρου, με ημερομηνία 16 Οκτωβρίου 2018; «Μας προβληματίζει ο κίνδυνος στο σκέλος του έργου Κρήτη - Αττική να μην μπορεί να αποδειχθεί ότι είναι διασυνοριακού χαρακτήρα εάν δεν παρουσιαστεί ενώπιων των ευρωπαϊκών θεσμών ως ενιαίο μέρος της διασύνδεσης Κύπρου - Αττικής». Μετά από αυτά, καλά θα κάνει ο Υπουργός κ. Σταθάκης να απαντήσει στο κορυφαίο ερώτημα που του έθεσα, για το ποια συμφέροντα εξυπηρετούνται από το να γίνει μόνο με λεφτά του Έλληνα πολίτη το Κρήτη - Αττική. Καταθέτω στα Πρακτικά την επιστολή του Κύπριου Υπουργού Ενέργειας.
Ευχαριστούμε, κύριε Μανιάτη. Τον λόγο έχει ο κ. Ξυδάκης, Κοινοβουλευτικός Εκπρόσωπος του ΣΥΡΙΖΑ.
Θα ήθελα τον λόγο να απαντήσω.
Σαφέστατα, αν θέλετε, κύριε Υπουργέ, μπορείτε να απαντήσετε αφού άνοιξε ο διάλογος. Έχετε κι εσείς ένα λεπτό στη διάθεσή σας.
Η μοναδική απάντηση είναι τόσο απλή, που απορώ γιατί ασχολείστε περαιτέρω με το θέμα. Όταν έκλεισε το θέμα συμβατότητας του «ΑΡΙΑΔΝΗ» με το PCI - γιατί έκλεισε αυτό το θέμα - η μόνη πράξη που έπρεπε να κάνει ο «EuroAsia», για να συνεχίσει το PCI πλήρως, ενταγμένο, όπως λένε, ήταν μία: Να γράψει σε μια κόλλα χαρτί μια πρόταση: «Ο «EuroΑsia» ως project promoter, αναγνωρίζω την «ΑΡΙΑΔΝΗ» ως φορέα υλοποίησης του πρώτου σκέλους του έργου». Και δεν υπήρχε πλέον κανένα πρόβλημα. Διότι η «ΑΡΙΑΔΝΗ» ως μέρος του PCI, με την αναγνώριση αυτή - μία πρόταση είναι, και αυτό απάντησα και στον Κύπριο συνάδελφο και φίλο μου - θα προχωρούσε κανονικά. Το δεύτερο κομμάτι, όταν ωριμάσει και έχοντας διασφαλίσει ότι οι τεχνικές προδιαγραφές θα είναι το ίδιο, θα βρει ένα άλλο SPV σχήμα και θα προχωρούσε κ.ο.κ.. Άρα, όλο το θέμα είναι μια απλή παραδοχή, την οποία υπέγραψε το Οκτώβρη του 2017, αναίρεσε την υπογραφή του και αφού μπήκε το θέμα σε μια σειρά με απόφαση της ΡΑΕ κ.λπ. και αφού δεν είχε τα λεφτά να συμμετέχει στην «ΑΡΙΑΔΝΗ», έπρεπε απλώς να το αναγνωρίσει. Η επιστολή μου στον Κανιέτε λέει ότι οφείλει, με βάση τον ευρωπαϊκό κανονισμό, να το αναγνωρίσει, επειδή αδυνατεί να κάνει οτιδήποτε άλλο. «He is obliged to recognize…». Δεν το κάνει; Τι θέλετε να κάνουμε; Να περιμένουμε;
Ευχαριστούμε, κύριε Υπουργέ. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ για δώδεκα λεπτά. Αμέσως μετά τον λόγο θα λάβει ο κ. Καραθανασόπουλος. Κύριε Ξυδάκη, σας ζητώ συγγνώμη και για την καθυστέρηση.
Έχει ενδιαφέρον ο διάλογος πολιτικής συμπεριφοράς. Δείχνει σε μεγάλο βαθμό το πώς πολιτεύεται αυτή τη στιγμή το ΚΙΝΑΛ. Μια ανεξήγητη υστερία, η οποία συχνά κατασκευάζει σημεία τριβής, κατασκευάζει παροξυσμούς και υπερτονισμούς, δυστυχώς, για να καλύψει ένα υπαρξιακό πολιτικό αδιέξοδο. Και σε αυτή την κατεύθυνση, στα μεν πραγματολογικά δέκα στις δέκα περιπτώσεις δίδονται πλήρεις και εμπεριστατωμένες απαντήσεις, όπως τώρα. Η καλύτερη απάντηση που έδωσε ο κ. Σταθάκης στον κ. Μανιάτη είναι ότι οι επιστολές τις οποίες ζητεί και δεν κατατίθενται έχουν δημοσιευτεί στον Τύπο. Δεν διαβάζει εφημερίδες, τα θέματα που τον ενδιαφέρουν, τα θέματα του του τομέα του, του χαρτοφυλάκιο του ο κ. Μανιάτης. Ή αυτά για τα οποία κατηγορεί την Κυβέρνηση και τον Υπουργό ότι εξυπηρετεί συμφέροντα, τα εξυπηρετεί ο ίδιος. Αλλά αν φτάσουμε τον πολιτικό διάλογο σε αλληλοκατηγορίες ποιος κάνει λόμπι για ποιον, δεν έχει κανένα νόημα. Γνωρίζει πολύ καλά ο κ. Μανιάτης - Υπουργός Ενέργειας ήταν - και τις συμβάσεις και το ποιος είναι ο εργολάβος, ο ανάδοχος του μεγάλου αυτού έργου και αν μπορεί να τα βγάλει πέρα με τις υποχρεώσεις που έχει αναλάβει και αν δεν μπορεί. Όλα τα υπόλοιπα, διανθισμένα με πατριωτικούς τόνους, με μεγάλες γεωπολιτικές κορώνες και, δυστυχώς, ας μου επιτραπεί, με υπερβολικές υποσχέσεις προς τον ελληνικό λαό ότι οσονούπω λύνεται το εθνικό πρόβλημα, θέλει μεγάλη προσοχή, έχουμε μεγάλη υποχρέωση. Ούτε στην Κύπρο λύνεται κάνα τεράστιο πρόβλημα - γίνονται αποφασιστικά βήματα και αυτό τον τόνο φροντίζει να κρατήσει και η Κυβέρνηση της Κυπριακής Δημοκρατίας - ούτε στην Ελλάδα ότι η Ελλάδα θα γίνει του χρόνου ή την επόμενη εβδομάδα Νορβηγία! Θέλει σοβαρότητα, σύνεση και να λέμε αυτά τα οποία έχουμε στα χέρια μας κάθε φορά, να μην τρελαίνουμε τους πολίτες που μας ακούν, δημιουργώντας υπερπροσδοκίες οι οποίες δημιουργούν άλλους ψυχισμούς, μάλλον επικίνδυνους και για την πορεία της χώρας και για την εργασία που χρειάζεται για την ανάταξή της. Σοβαρότητα, λίγα λόγια και όχι αυτή τη δημαγωγία που ακούσαμε πριν. Αλλά το πολιτικό συμπέρασμα είναι - και ισχύει και για το ΚΙΝΑΛ και για τη Μείζονα Αντιπολίτευση, τη Νέα Δημοκρατία - ότι αυτή η ανά στιγμές πύρινη δημαγωγία έχει μερικά μοτίβα. Έχει το μοτίβο της επιλεκτικής απόκρυψης, της επιλεκτικής αποσιώπησης. Έχει το μοτίβο της μνησικακίας ότι κάποτε κάτι μας είπατε και τώρα εδώ εμείς αιτούμεθα τη στρατηγική ήττα να σέρνεστε στα γόνατα. Μια επιμελέστατη πεισματάρικη τροφοδότηση διχασμού και εμφυλίου πολέμου. Και όλη αυτή η απουσία στρατηγικής - ολοφάνερη ιδίως σε ζητήματα κοινωνικής και οικονομικής πολιτικής από τη Νέα Δημοκρατία - υπερκαλύπτεται και αναπληρώνεται από την συστηματική ευλαβική παραγωγή ψευδών ειδήσεων, φημών, που οποιοσδήποτε θεωρεί τον εαυτό του σοβαρό αναγνώστη των δημόσιων κειμένων του δημόσιου λόγου, αναλίσκει τον περισσότερο χρόνο για να διασταυρώνει τα hoaxes και τα fake news, τα ψεύδη και τις τερατολογίες, παρά να προσπαθήσει να καταλάβει, να προσεγγίσει με εμπιστοσύνη πρωτογενείς πηγές, πρωτογενή ειδησεογραφία. Δεν έχει μείνει τίποτα όρθιο. Η καθημερινή ατζέντα τροφοδοτείται με συνωμοσιολογία για το αεροπλάνο της Βενεζουέλας, με συνωμοσιολογία για το ποιος κουβαλάει χρυσό στο αεροδρόμιο «Ελευθέριος Βενιζέλος», με απίθανες κατασκευές ψεμάτων που μπαίνουν στα χείλη Υπουργών, όπως στην κ. Γεροβασίλη πρόσφατα. Κάθε μέρα από το πρωί στις 8.00΄μέχρι τις 12.00΄ το μεσημέρι κατακλύζεται όλη η μιντιακή σφαίρα από τέτοιου είδους φημολογίες, ψέματα και κατασκευές, τα οποία καταρρέουν μέχρι το απόγευμα, και την άλλη μέρα το πρωί σε κάποια γραφεία έχουν κατασκευάσει το επόμενο κύμα. Θα ήταν φαιδρό και θα έδειχνε την πολιτική ρηχότητα πολιτικών δυνάμεων και πολιτικών αντιπάλων, δυστυχώς, όλη αυτή η κατασκευή ψέματος, μνησίκακου κύματος, κύματος μνησικακίας και κατασκευής. Διότι αυτή είναι η στρατηγική. Είναι κατασκευή μιας αυτοεκπληρούμενης προφητείας πως υπάρχει μια τάση ότι ο κόσμος στρέφει το πρόσωπό του, πράγμα που δεν καταγράφεται ούτε καν δημοσκοπικά σε τέτοια έκταση, σύμφωνα με αυτές τις κραυγές και τα ουρλιαχτά στη μιντιακή σφαίρα. Κατασκευάζεται μια αυτοεκπληρούμενη προφητεία, η οποία προφητεία έχει χαρακτηριστικά πια να χαίρεται ο αντίπαλος, αν πάθει μια ζημιά η χώρα, προκειμένου να πάθει ζημιά ο πολιτικός αντίπαλος. Να χαίρεται η Αντιπολίτευση, αν πάθει ζημιά η χώρα με τις πράξεις της Κυβερνήσεως και να αρνείται τα μεγάλα και υπαρκτά κέρδη, τις μεγάλες και υπαρκτές νίκες που καταγράφονται μέρα με τη μέρα, βδομάδα με τη βδομάδα, για ανάταξη της χώρας, όταν συμβαίνουν από τα χέρια, τις πράξεις και τις ενέργειες της παρούσας Κυβέρνησης. Το ίδιο είπε ο κ. Νίκος Δένδιας για τη δικαστική διερεύνηση στο Μάτι. Θεωρεί ότι υπάρχουν πολιτικές ευθύνες. Οι πολιτικές ευθύνες καταγράφονται μέσα στην ιστορία και μέσα στη συνείδηση του ελληνικού λαού, που μας κρίνει. Ωστόσο, αυτό που μπορούμε να πούμε είναι ότι ελάχιστους μήνες μετά τη μεγάλη ανθρώπινη τραγωδία, για την οποία όλος ο ελληνικός λαός θρήνησε, η ελληνική δικαιοσύνη με διαδικασίες εξπρές βρήκε πόρισμα και απαγγέλλει κατηγορίες. Αυτό είναι μια απάντηση σε όλη την υστερία, τη δημαγωγία και τη φρικτή ψευδολογία, ότι η Κυβέρνηση ΣΥΡΙΖΑ παρεμβαίνει στη δικαστική εξουσία. Είναι εντελώς μόνη, εντελώς ανεξάρτητη, εντελώς απερίσπαστη να προχωρήσει τους φακέλους και τα θέματα τα οποία κρίνει και θέλει να προχωρήσει. Αυτό είναι μια περίτρανη απόδειξη. Όμως, θα ήθελα να αναρωτηθούμε με τις μεγάλες πυρκαγιές της Πελοποννήσου πότε έγινε δικαστική διερεύνηση, πότε αποδόθηκαν ποινικές ευθύνες, πότε συγκροτήθηκαν κατηγορητήρια και πότε έφθασαν ενώπιον του ακροατηρίου. Ας τα θυμόμαστε αυτά, διότι κανένας δεν είναι χθεσινός. Όλοι συμμετέχουμε στα πάθη και τις ταλαιπωρίες του ελληνικού λαού, όλοι έχουμε το μερίδιο της πολιτικής ή της ηθικής ευθύνης, αλλά οι ποινικές ευθύνες είναι κάτι άλλο και αφορούν τα δικαστήρια. Σε ότι αφορά στις αιτιάσεις της Αντιπολίτευσης για το επείγον του νομοσχεδίου - τα είπε ο κ. Δένδιας - νομίζω ότι θα απαντήσει ο Υπουργός στη δευτερολογία του. Ωστόσο, από τις τέσσερις προβλεπόμενες συνεδριάσεις της επιτροπής έγιναν οι τρεις. Μία δεν έγινε, η κατ' άρθρον. Ούτε πιέστηκε το νομοθετικό Σώμα να νομοθετήσει βεβιασμένα ούτε παρελείφθησαν ουσιώδεις συζητήσεις. Και οι φορείς ακούστηκαν και ακούσαμε και ενδιαφέροντα πράγματα και, επίσης, υπάρχει ένας πολιτικός περιορισμός. Την επόμενη εβδομάδα συνέρχεται το Eurogroup και οι διευθετήσεις για τη ΔΕΠΑ είναι μέσα στο μεγάλο πακέτο των προαπαιτουμένων. Είναι υποχρέωση της ελληνικής πολιτείας να το πράξει. Το πράττει, νομοθετεί, ώστε να μπορεί να πάει ο Υπουργός Οικονομικών έτοιμος, με αυτά που είχε υποσχεθεί, για να συζητήσει τα σημαντικά ανταποδοτικά οφέλη από το κλείσιμο των προαπαιτουμένων. Ούτε είναι θέματα σε αυτό το νομοθετικό πακέτο που έφερε ο Υπουργός Ενέργειας κ. Σταθάκης. Ακούστηκαν από τους φορείς. Αυτό έχει σημασία. Βάζει ένα κανονιστικό πλαίσιο και ρυθμίζει πάρα πολλά θέματα για τη γεωθερμία σε πράγματα που δεν είχαν γίνει ποτέ. Όλοι αυτό το αναγνώρισαν. Δεν καταλαβαίνω, λοιπόν, προς τι όλη αυτή η στείρα άρνηση και η κατεδάφιση, πλην ενός. Το μεν - ας μου επιτραπεί η έκφραση - «ρευστοποιημένο» ΚΙΝΑΛ έχει τη δική του υπαρξιακή αγωνία και εκπέμπει τα δικά του κύματα μνησικακίας προς την Κυβέρνηση, η δε Νέα Δημοκρατία έχει μια παντελή απουσία στρατηγικής και στα μεγάλα θέματα της οικονομικής ανασυγκρότησης της χώρας, να γίνει μια χώρα με κορμό και σκελετό που δεν θα σπάσει σαν κλαράκι στην πρώτη μεγάλη διεθνή κρίση και μια παντελή απουσία και όχι μόνο απουσία, αλλά και μια στρατηγική που είναι μισάνθρωπη και αντικοινωνική σε όλα τα θέματα κοινωνικής πολιτικής, προστασίας του κοινωνικού κράτους, προστασίας της δημόσιας υγείας, προστασίας του δημόσιου σχολείου. Το πρόσωπο που εκπέμπετε, αγαπητοί συνάδελφοι της Νέας Δημοκρατίας, προς τον ελληνικό λαό στα μεγάλα ζητήματα του κοινωνικού κράτους, είναι αποκρουστικό και αποτρόπαιο. Όπως και να το φκιασιδώνετε, σας ξεφεύγουν. Ο κόσμος καταλαβαίνει, ξέρει ποιος υπερασπίζεται τον κόσμο της εργασίας, τον κόσμο της παραγωγής, τον κόσμο της κοινωνικής ανάπτυξης και όχι της μεγέθυνσης των ολιγαρχών, με τους οποίους είστε σύμμαχοι. Αυτά καταγράφονται και μέσα στο έργο της Βουλής και στο έργο που διαδραματίζεται, τη μεγάλη κοινωνική παραγωγή, τη μεγάλη κοινωνική ταινία που εκτυλίσσεται στην κοινωνία, στους χώρους δουλειάς, στους δρόμους, στους χώρους συνεύρεσης και στην κορυφαία στιγμή της αντιπροσωπευτικής δημοκρατίας, τη στιγμή της κάλπης. Σας ευχαριστώ πολύ.
Και εμείς ευχαριστούμε και για την ακρίβεια στον χρόνο, κύριε συνάδελφε. Τον λόγο έχει ο Κοινοβουλευτικός Εκπρόσωπος από το Κομμουνιστικό Κόμμα Ελλάδας κ. Καραθανασόπουλος και αμέσως μετά ξεκινά η λίστα των ομιλητών.
Ευχαριστώ πολύ, κύριε Πρόεδρε. Βεβαίως, είναι άχαρη η συζήτηση για τις ευθύνες σε σχέση με τις καταστροφικές συνέπειες από την πυρκαγιά στο Μάτι. Η προσπάθεια εισαγγελικής διερεύνησης εμείς λέμε ότι πρέπει να συνεχιστεί, πρέπει να ολοκληρωθεί. Παρ' όλα αυτά, όμως, αυτή η εισαγγελική έρευνα δεν μπορεί να συγκαλύψει αυτό το οποίο επιβεβαιώθηκε περίτρανα για τις τεράστιες πολιτικές ευθύνες, για το προμελετημένο έγκλημα των προηγούμενων κυβερνήσεων, αλλά και της σημερινής Κυβέρνησης, όσον αφορά στα ίδια τα μέτρα τα οποία θα έπρεπε να είχαν ληφθεί. Διότι από την ίδια τη ζωή αποδείχτηκε ότι η ολοκληρωμένη πρόληψη των καταστροφών από πλημμύρες, από πυρκαγιές ή από σεισμούς δεν χωράει στο πλαίσιο του καπιταλιστικού δρόμου ανάπτυξης, της διασφάλισης του καπιταλιστικού κέρδους, της καπιταλιστικής ιδιοκτησίας πάνω στη γη. Βεβαίως, είναι φανερό ότι σπάνια μια κυβέρνηση όσο η σημερινή, η Κυβέρνηση του ΣΥΡΙΖΑ, έκανε τόσα πολλά σε τόσο σύντομο χρονικό διάστημα για το μεγάλο κεφάλαιο, για την άρχουσα τάξη. Αυτό επιβεβαιώνει και το σημερινό σχέδιο νόμου το οποίο φέρνετε προς ψήφιση. Υλοποιεί, δηλαδή, η Κυβέρνηση του ΣΥΡΙΖΑ με μεγάλη ταχύτητα αντιδραστικές κατευθύνσεις σε βάρος του λαού. Γι' αυτόν ακριβώς τον λόγο και η Νέα Δημοκρατία και όχι μόνο η Νέα Δημοκρατία, αλλά και το μεταμορφωμένο σε ΚΙΝΑΛ ΠΑΣΟΚ δεν ξέρουν πλέον τι να πει και χάνουν τη σοβαρότητά τους, όταν σας κατηγορούν για αριστερή ιδεοληψία, γιατί αποτελείτε τους πρωταγωνιστές της συντηρητικής επίθεσης σε βάρος των λαϊκών συμφερόντων, για να ανακάμψουν τα κέρδη των μονοπωλιακών ομίλων. Άλλωστε, το συγκεκριμένο σχέδιο νόμου εντάσσεται στα προαπαιτούμενα για τη δεύτερη αξιολόγηση. Βέβαια, είναι βολική η αντιπαράθεση που σας κάνουν τα υπόλοιπα κόμματα της Αντιπολίτευσης, πολύ δε περισσότερο όταν εμφανίζονται και ως λομπίστες επιχειρηματικών συμφερόντων, όπως πολύ συγκεκριμένα έκανε ο Κοινοβουλευτικός Εκπρόσωπος του ΠΑΣΟΚ, ο κ. Μανιάτης, φτάνοντας μάλιστα στο προχωρημένο σημείο να δηλώσει ότι προασπίζονται τα κυριαρχικά δικαιώματα της χώρας του, θέλοντας να παραδώσουμε τα οικόπεδα νότια της Κρήτης στην αμερικανική «EXXON - MOBIL». Φαίνεται ότι δεν έχει διδαχθεί τίποτα από την κατάσταση που επικρατεί στην Ανατολική Μεσόγειο, ποιος είναι αυτός ο οποίος έβαλε φωτιά στην πυριτιδαποθήκη, δηλαδή οι αμερικανικές πολυεθνικές, οι ίδιοι οι Αμερικάνοι ιμπεριαλιστές και οι νατοϊκοί σύμμαχοί τους, για να μπορέσουν ακριβώς να ελέγξουν τους υδρογονάνθρακες, να ξαναμοιράσουν τις πηγές υδρογονανθράκων αλλά και τους δρόμους μεταφοράς. Γι' αυτό ακριβώς η σημερινή συζήτηση που εξελίσσεται, είναι μια συζήτηση ανάμεσα σε τέτοιου είδους επιχειρηματικά συμφέροντα, τα οποία είναι πολύ μακριά από την ικανοποίηση των λαϊκών αναγκών και πολύ περισσότερο είναι και επικίνδυνα για τα κυριαρχικά δικαιώματα της χώρας μας. Έτσι, λοιπόν, δεν χρειάζονται πολλά λόγια για να αποκαλύψουμε ότι οι υποσχέσεις σας για μια ανάπτυξη από την οποία τάχα θα ωφεληθούν όλοι οι εργαζόμενοι, θρυμματίζεται από την εκχώρηση του μεταλλευτικού πλούτου της χώρας στο μεγάλο κεφάλαιο και πρακτικά χωρίς κανέναν έλεγχο από τον νέο γύρο προώθησης και στήριξης των ανανεώσιμων πηγών ενέργειας που θα αυξήσει ακόμα περισσότερο τα τιμολόγια του ηλεκτρικού ρεύματος ή από τις αυξήσεις στα τιμολόγια του φυσικού αερίου που θα φέρει η περαιτέρω απελευθέρωση της αγοράς και η ιδιωτικοποίησή της. Η ανάπτυξη που οικοδομεί η Κυβέρνηση είναι μια ανάπτυξη για το μεγάλο κεφάλαιο, για τους μονοπωλιακούς ομίλους. Απαιτεί φθηνή εργατική δύναμη, νέες εκχωρήσεις στο μεγάλο κεφάλαιο, διαμόρφωση σύγχρονων όρων και προϋποθέσεων, για να γίνουν οι επενδύσεις των ομίλων ακόμη πιο αποτελεσματικές, ακόμα πιο κερδοφόρες. Αυτό ακριβώς είναι το σχέδιο νόμου που σήμερα φέρατε στη Βουλή για ψήφιση. Μάλιστα, αυτό το κάνετε με ιδιαίτερο θράσος, εμφανίζοντας το άσπρο μαύρο. Εμφανίζετε, δηλαδή, τη διάλυση επί της ουσίας του ΙΓΜΕ ως αναβάθμιση του ρόλου του, όταν επί της ουσίας μειώνετε δραστικά το προσωπικό του, τσακίζετε τις εργασιακές σχέσεις και τα κεκτημένα δικαιώματα των εργαζομένων, ενώ χτίζετε πάνω στην απαξίωση κάτι που το έχετε κι εσείς ως σημερινή Κυβέρνηση, αλλά και οι προηγούμενες κυβερνήσεις, καταδικάσει. Στην πραγματικότητα, η νέα αρχή που δημιουργείτε και θα αντικαταστήσει το ΙΓΜΕ θα προσανατολίζεται κυρίως στην παροχή απλών συμβουλών στα ζητήματα ιδιαίτερα πολιτικής προστασίας. Ποιος είναι ο στόχος σας; Στόχος σας είναι να χαθεί ακόμη και η στοιχειώδης δυνατότητα που υπήρχε για μια γνώση του πραγματικού ορυκτού πλούτου και των αποθεμάτων που υπάρχουν στη χώρα μας, ώστε οι μεταλλευτικοί όμιλοι να μπορούν να πολλαπλασιάσουν τα κέρδη τους. Η μέθοδος αυτή είναι δοκιμασμένη. Είναι η ίδια μέθοδος που ακολουθήσατε και για το ζήτημα των υδρογονανθράκων. Άλλωστε, αποτελεί οδηγό σας. Μισθώνετε, δηλαδή, οικόπεδα - έτσι θα κάνετε και με το μεταλλευτικό πλούτο - όπου οι όμιλοι μπορούν να προχωρούν στις έρευνες, χωρίς κανέναν ουσιαστικό έλεγχο. Ακριβώς το ίδιο κάνετε και με τη γεωθερμία που φέρνετε στο ίδιο νομοσχέδιο. Έτσι, λοιπόν, αυτήν ακριβώς τη μέθοδο ακολουθείτε και για τους μεταλλευτικούς πόρους της χώρας. Ποιος θα κάνει τις σχετικές έρευνες; Ακόμα και με τους δικούς σας όρους, ποιος θα ελέγχει τον τρόπο εκμετάλλευσης των μεταλλείων, όταν η νέα δομή που φτιάχνετε έχει πολύ λιγότερο προσωπικό, μεγαλύτερο εύρος αρμοδιοτήτων και υποτυπώδεις υποδομές; Δηλαδή, μετατρέπετε το ΙΓΜΕ από σύμβουλο του κράτους σε σύμβουλο των μεταλλευτικών επιχειρήσεων. Αυτό κάνετε, αποδεικνύοντας βέβαια περίτρανα ότι ο μανδύας του προσώπου δημοσίου δικαίου που το μετατρέπετε δεν είναι τίποτα άλλο ακριβώς παρά η προάσπιση μέσα ακριβώς απ' αυτό το δημόσιο δίκαιο των συμφερόντων των επιχειρηματικών ομίλων. Έτσι, λοιπόν, το σχέδιο νόμου, εκτός από την υποβάθμιση και την αλλαγή του χαρακτήρα του ΙΓΜΕ, φέρνει την πλήρη ιδιωτικοποίηση του γεωθερμικού δυναμικού της χώρας. Οι πηγές γεωθερμίας μπαίνουν στην αγορά, μισθώνονται στον πλειοδότη. Τι σημαίνει αυτό; Σημαίνει πως οι ανάγκες των εργαζομένων και του λαού φεύγουν από το προσκήνιο. Οι γεωθερμικοί πόροι δεν θα αξιοποιούνται, για να ζεσταίνουν τα φτωχά λαϊκά νοικοκυριά ή για να παράγονται τρόφιμα, για τη γεωργική παραγωγή, διότι αυτές οι δραστηριότητες δεν απασχολούν το μεγάλο κεφάλαιο. Αυτό που το απασχολεί είναι ακριβώς να μπορεί να αξιοποιεί τους γεωθερμικούς πόρους, για να αυξάνει τα κέρδη του ή για να συμβάλλουν αυτοί οι γεωθερμικοί πόροι στο να ζεσταίνονται οι πισίνες των μεγάλων ξενοδοχείων που είναι διάσπαρτες στα νησιά. Έτσι, λοιπόν, ο ΣΥΡΙΖΑ κινείται στην ίδια γραμμή με όλες τις προηγούμενες αστικές κυβερνήσεις. Εκχωρεί έναν πολύτιμο ενεργειακό πόρο στο μεγάλο κεφάλαιο, με μοναδικό στόχο την κερδοφορία του. Η απελευθέρωση της γεωθερμίας δεν θα έχει θετικό αποτέλεσμα για τους εργαζόμενους, για τα λαϊκά στρώματα της χώρας. Η γεωθερμική ενέργεια μετατρέπεται σε εμπόρευμα και, μάλιστα, οι περιφέρειες αναλαμβάνουν να παίξουν τον ρόλο του διαχειριστή χρήσης της γεωθερμίας σε τοπικό επίπεδο ανάμεσα στα επιχειρηματικά συμφέροντα που θα ξεδιπλωθούν. Και στο τρίτο κομμάτι του νομοσχεδίου σας επιταχύνετε τη διαδικασία απελευθέρωσης του τομέα του φυσικού αερίου. Με το νομοσχέδιο που φέρνετε σήμερα προωθείτε αποφασιστικά την απελευθέρωση. Η Κυβέρνηση προετοιμάζει το έδαφος για την ιδιωτικοποίηση της ΔΕΠΑ και την προώθηση περαιτέρω της απελευθέρωσης της αγοράς φυσικού αερίου, μέσα από τον διαχωρισμό της ΔΕΠΑ, σε ΔΕΠΑ Υποδομών και ΔΕΠΑ Εμπορίας. Επί της ουσίας, ιδιωτικοποιείται η ΔΕΠΑ Εμπορίας και το κράτος διατηρεί τον έλεγχο της ΔΕΠΑ Υποδομών. Με αυτόν τον τρόπο τι καταφέρνετε να κάνετε; Με αυτόν τον τρόπο δίνετε τη δυνατότητα σε άλλες εταιρείες, σε ιδιωτικές εταιρείες, να αξιοποιήσουν το δίκτυο διανομής του φυσικού αερίου για το δικό τους φυσικό αέριο. Έτσι, λοιπόν, η λύση που προκρίνει η Κυβέρνηση σήμερα και για το φυσικό αρχείο, να διατηρεί δηλαδή το κράτος τον έλεγχο των δικτύων, είναι αυτή που επιθυμεί το κεφάλαιο, γιατί καταλαβαίνετε ότι για να δημιουργήσεις ένα δίκτυο και να το συντηρήσεις, χρειάζονται τεράστια κεφάλαια. Άρα, λοιπόν, οι επιχειρήσεις βρίσκουν έτοιμο το δίκτυο που γίνεται, αναπτύσσεται και συντηρείται με ευθύνη του κράτους και μέσα από αυτή τη διαδικασία διασφαλίζουν τα κέρδη τους, πουλώντας απλά και μόνο το φυσικό αέριο, το εμπόρευμά τους. Απ' αυτή την άποψη, λοιπόν, για να συμβάλετε σε αυτή τη διαδικασία της περαιτέρω απελευθέρωσης της εμπορίας, ιδιωτικοποιείτε και τη ΔΕΠΑ Εμπορίας. Βεβαίως, όλη αυτή η διαδικασία αυτό που θα κάνει είναι να οδηγήσει σε νέες αυξήσεις στην τιμή του φυσικού αερίου για τους λαϊκούς καταναλωτές, παγιδεύοντας επί της ουσίας όλους αυτούς που έσπευσαν να συνδεθούν με το φυσικό αέριο. Το ίδιο ακριβώς αποτέλεσμα είχε και η απελευθέρωση της ηλεκτρικής ενέργειας. Έτσι, λοιπόν, δεν χρειάζεται να κάνουμε πολλή προσπάθεια για να σας θυμίσουμε τι λέγατε όλα αυτά τα χρόνια και τι έλεγαν και οι προηγούμενες κυβερνήσεις στα ζητήματα της απελευθέρωσης αγοράς ηλεκτρικής ενέργειας. Ποιο είναι το πραγματικό αποτέλεσμα; Είναι ότι τα τιμολόγια του ηλεκτρικού ρεύματος εκτινάχτηκαν την τελευταία εικοσαετία. Είναι ότι ανατράπηκαν οι εργασιακές σχέσεις στους εργαζόμενους στις επιχειρήσεις ηλεκτρικής ενέργειας και πρώτα και κύρια στη ΔΕΗ. Είναι ακριβώς ότι παραδόθηκαν οι ορεινοί όγκοι για βιομηχανοποίηση μέσα από τα εκτεταμένα αιολικά και φωτοβολταϊκά πάρκα που δημιουργείτε, βάζοντας σε κίνδυνο τη βιοποικιλότητα της χώρας, τον φυσικό πλούτο της χώρας, τις συμπληρωματικές καλλιέργειες όπως είναι την κτηνοτροφία, η μελισσοκομία και, βεβαίως, διαμορφώνοντας ιδιαίτερα σοβαρούς κινδύνους, όσον αφορά την προστασία του λαϊκών οικογενειών, των οικισμών, των συνοικισμών από πλημμυρικά φαινόμενα. Έτσι, λοιπόν και η απελευθέρωση στον τομέα του φυσικού αερίου θα οδηγήσει σε απότομη αύξηση των τιμών του φυσικού αερίου. Και μέσα από αυτή τη διαδικασία ο μόνος κερδισμένος θα είναι οι εταιρείες οι οποίες δραστηριοποιούνται στην εμπορία του φυσικού αερίου, γνωρίζοντας μια τεράστια κερδοφορία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω με κάτι τελευταίο, κύριε Πρόεδρε. Έτσι, λοιπόν, η καπιταλιστική ανάπτυξη, την οποία υπηρετείτε βεβαίως, απαιτεί επενδύσεις. Οι επενδύσεις αποτιμούν κέρδη. Όμως και τα κέρδη των ομίλων απαιτούν μια περαιτέρω απελευθέρωση της αγοράς, διαμόρφωση νέων πεδίων κερδοφορίας για το μεγάλο κεφάλαιο, απελευθέρωση ακόμα και από τον στοιχειώδη κρατικό έλεγχο για το τι εξορύσσεται, για το τι παράγεται, για το πώς το εμπορεύονται, δρώντας επί της ουσίας ανενόχλητοι. Κι εσείς με το συγκεκριμένο νομοσχέδιο αποδεικνύεσθε ο καλύτερος υπηρέτης των συμφερόντων του κεφαλαίου και αυτού του δρόμου ανάπτυξης.
Ευχαριστούμε τον κ. Καραθανασόπουλο. Ξεκινούμε με τους ομιλητές. Ο κ. Καματερός από την Κοινοβουλευτική Ομάδα του ΣΥΡΙΖΑ έχει τον λόγο, για πέντε λεπτά.
Γιατί μόνο πέντε λεπτά, κύριε Πρόεδρε;
Αφού είναι επείγον. Τα γνωρίζετε.
Θα το σεβαστώ, κύριε Πρόεδρε. Θα προσπαθήσω να είμαι στον χρόνο μου. Απλώς, επειδή έχω να στηρίξω δύο τροπολογίες, ίσως χρειαστώ λίγο παραπάνω χρόνο. Έχουμε καταθέσει δύο συν μία τροπολογίες. Λέω «συν μία», γιατί τη μία θα τη στηρίξει ο συνάδελφος κ. Τσιρώνης και αφορά το Κτηματολόγιο. Όμως, επειδή αφορά και τα νησιά, επιτρέψετε μία σύντομη αναφορά. Βέβαια, γενικά για το Κτηματολόγιο το νομοσχέδιο φέρνει πάρα πολλές βελτιώσεις που εξυπηρετούν τον πολίτη, και σε θέμα χρόνου και σε θέμα χρήματος που πρέπει να καταθέσει, για να ολοκληρωθεί το Κτηματολόγιο. Αυτό που διαπιστώθηκε - και είχε την καλοσύνη ο Υφυπουργός κ. Δημαράς να μας ενημερώσει - είναι ότι έχουν παρουσιαστεί σε πολλές περιοχές πάρα πολλά λάθη επικάλυψης ή διαφορών στα κτηματολόγια όπως εξελίσσονται και θα χρειαστούν διορθώσεις. Πάλι για εξυπηρέτηση των πολιτών η τροπολογία που καταθέτουμε είναι για να υπάρχει ένας χρόνος να γίνει διόρθωση από μελετητές μετά από διαγωνισμό. Όσον αφορά τη δεύτερη τροπολογία, αυτή έχει σχέση με τις κατασκευές σε κοινόχρηστους χώρους σε οικισμούς που δεν έχουν εγκεκριμένο σχέδιο. Γιατί ξέρετε ότι υπάρχουν οικισμοί που έχουν μεν όρια, λειτουργούν ως οικισμοί, αλλά δεν έχουν εγκεκριμένο σχέδιο. Το θεσμικό πλαίσιο που προβλέπει τι μπορεί να γίνει στους κοινόχρηστους χώρους και εμείς το έχουμε βελτιώσει - αν είχαμε χρόνο, θα μπορούσαμε να το αναπτύξουμε με πολύ ενδιαφέρον, για να δούμε σε ποια κατεύθυνση - δεν εφαρμόζεται σε αυτούς οικισμούς. Η τροπολογία, λοιπόν, προβλέπει αυτό να μπορεί να εφαρμοστεί και στους οικισμούς. Γιατί τι σημαίνει αυτό και αφορά σε όλη τη χώρα; Ξέρετε πολύ καλά ότι οι οικισμοί χωρίς εγκεκριμένο σχέδιο είναι πολύ περισσότεροι από τις πόλεις που έχουν εγκεκριμένο σχέδιο. Φανταστείτε, λοιπόν, στις πλατείες των χωριών, στα νησιά, σε όλους αυτούς τους οικισμούς, που δεν έχουν εγκεκριμένο ρυμοτομικό σχέδιο, να μην μπορεί να κατασκευάσει κανείς τίποτα. Ακόμα και αυτές οι ψάθες που είναι πάνω στα τέσσερα ξύλα ή οποιεσδήποτε κατασκευές που θα μπορούσαν να είναι καλαίσθητες μετά από μελέτη και μετά από έγκριση από αρχιτεκτονική επιτροπή, μετά από μελέτη ανάπλασης δεν μπορούν να γίνουν, αν δεν κάνουμε αυτή την τροπολογία, να μπορεί να εφαρμοστεί και στους οικισμούς. Η δεύτερη τροπολογία αφορά στην οριοθέτηση των μικρών ρεμάτων. Με μία νομοθεσία που ψηφίστηκε τελευταία - το 2014, αν δεν κάνω λάθος - προβλέπεται πάρα πολύ καλά, κατά τη γνώμη μου, το πώς πρέπει να οριοθετούνται τα ρέματα. Τα κατατάσσει σε μεγάλα, μεσαία, μικρά, καθορίζει μία διαδικασία. Η απλούστερη διαδικασία είναι ότι πάντα μετά από τοπογράφηση και έλεγχο από τις αρμόδιες υπηρεσίες βγαίνει απόφαση της αποκεντρωμένης διοίκησης. Σε κάποιες άλλες περιπτώσεις, που κρίνονται πιο σημαντικές, χρειάζεται να βγει προεδρικό διάταγμα. Όμως, σε ένα άρθρο προβλέπει ότι σε περιοχές που έχουν αρχαιολογικό ενδιαφέρον χρειάζεται για όλα προεδρικό διάταγμα. Δηλαδή μπορεί να υπάρχει ένα μικρό χαντάκι λίγων εκατοστών, το οποίο αναγκάζει αυτόν που έχει πλησίον σε αυτό την ιδιοκτησία να προχωρήσει μέχρι και σε προεδρικό διάταγμα, προκειμένου να κάνει έστω και μία μικρή αγροτική αποθήκη. Καταλαβαίνετε, φυσικά, ότι αυτό δημιουργεί πάρα πολύ μεγάλη γραφειοκρατία στην οικοδόμηση περιοχών, ιδιαίτερα εκεί όπου έχουμε περιοχές - σχεδόν ολόκληρα τα νησιά - που έχουν κηρυχθεί αρχαιολογικού ενδιαφέροντος. Δεν αφορούν στην αρχαιολογική ζώνη της απόλυτης προστασίας ή του ελέγχου δόμησης που βάζει όρους δόμησης περιορισμένους κ.λπ.. Μιλάμε τώρα για περιοχές που η Αρχαιολογία τις κηρύσσει αρχαιολογικού ενδιαφέροντος και που απλώς ελέγχει τα θεμέλια του οποιουδήποτε οικοδομήματος. Αυτό έτσι κι αλλιώς θα γίνεται. Η τροπολογία που έχουμε καταθέσει δεν το ακυρώνει. Απλώς αντί για το προεδρικό διάταγμα προτείνει να μπορεί να γίνει με την απόφαση της αποκεντρωμένης διοίκησης και μετά από τον έλεγχο όλων με τη διαδικασία που προβλέπει να γίνουν όλα νόμιμα και σωστά. Κλείνοντας, στον χρόνο που απομένει, επιτρέψτε μου να κάνω μία σύντομη αναφορά στο νομοσχέδιο και ως πρώτος ομιλητής, γιατί έχουμε ακούσει πολλά και ιδιαίτερα με ενοχλούν οι βαριές εκφράσεις: «επαίσχυντο», «προκλητικό», «ντροπή», «εξυπηρετούμε τα συμφέροντα του μεγάλου κεφαλαίου». Εντάξει, για να δούμε πολύ σύντομα σε ένα λεπτό αν εξυπηρετεί τα συμφέροντα του μεγάλου κεφαλαίου να αξιοποιήσουμε τη γεωθερμία, αγαπητοί συνάδελφοι. Δηλαδή, δεν θα ωφεληθεί η λαϊκή οικογένεια, δεν θα ωφεληθούν οι κάτοικοι μιας περιοχής, αν έχουν δωρεάν ή φθηνό ζεστό νερό η ενέργεια; Ποιος ωφελείται; Φυσικά, με κάποιον τρόπο θα γίνει όλη αυτή η αξιοποίηση. Και πάλι φροντίζουμε να υπάρχει έλεγχος. Γι' αυτό μπαίνει αυτό το πλαίσιο, για να υπάρχει έλεγχος σε όλη αυτή τη διαδικασία. Όπως, λοιπόν, η γεωθερμία, έτσι και πολλά άλλα - για να μην πω όλα - άρθρα του νομοσχεδίου έχουν χαρακτήρα φιλολαϊκό, φιλοπεριβαλλοντικό και, στο τέλος, αναπτυξιακό. Κάτι σημαντικό για τη γεωθερμία: Λέει και επιβάλλει ότι τα πάντα θα γίνονται σε συνεννόηση με τις τοπικές κοινωνίες. Δεύτερον, για το Κτηματολόγιο είπα πριν μερικά πράγματα, γιατί καταθέσαμε και την τροπολογία. Αυτό, το να υπάρχει Κτηματολόγιο, ποιον ωφελεί; Δεν είναι αναπτυξιακό έργο; Τελειώνω με ένα τελευταίο για τα πολεοδομικά που προβλέπει το νομοσχέδιο και ειδικά για τις αυθαίρετες κατασκευές. Κοιτάτε, όταν ψηφίσαμε τον Νοέμβριο του 2017 τον νόμο του Υπουργείου Περιβάλλοντος, που προέβλεπε όχι μόνο τροπολογίες και ρύθμιση για την τακτοποίηση των αυθαιρέτων αλλά προέβλεπε την έκδοση οικοδομικών αδειών ηλεκτρονικά, προέβλεπε νέες διαδικασίας και με νέα φιλοσοφία για την κατεδάφιση των αυθαιρέτων και πολύ περισσότερο την πρόληψη των αυθαιρέτων με τη δημιουργία Παρατηρητηρίου Ηλεκτρονικής Παρακολούθησης και όλα αυτά τα πράγματα που βοηθούν στο να μη γίνονται άλλα αυθαίρετα. Όμως, βασικό στοιχείο της φιλοσοφίας που θα βοηθήσει στο να μην επαναλαμβάνεται όλη αυτή η ιστορία με τα αυθαίρετα είναι και πώς κατεδαφίζονται. Ξέρω ότι δεν μπορούσε να γίνει εύκολα η κατεδάφιση. Μόνο μία ρύθμιση σας επισημαίνω - και τελειώνω, κύριε Πρόεδρε - δηλαδή την εξής: Το νομοσχέδιο προβλέπει ότι άσχετα αν το πρωτόκολλο κατεδάφισης δεν ταιριάζει με αυτή την κατάσταση, στην οποία πάει να βρει το δημόσιο για να το κατεδαφίσει - γιατί έχουμε τέτοιες περιπτώσεις - η κατεδάφιση θα συμπεριλαμβάνει όχι μόνο το αρχικό αυθαίρετο, αλλά και αυτά που έχουν γίνει πάνω σε αυτό. Και αυτό είναι απαραίτητο, γιατί έως τώρα και ιδιαίτερα επειδή μιλάμε για το Μάτι, αυτό παρατηρήθηκε και στο Μάτι, πήγαιναν να κατεδαφίσουν τα αυθαίρετα και επειδή υπήρχε αυτή η ασυμφωνία, αναγκάζονταν να μπουν πάλι σε μία καινούργια διαδικασία δικαστική, που γι' αυτό καταλαβαίνετε πόσα χρόνια απαιτούνταν. Ευχαριστώ, κύριε Πρόεδρε.
Παρακαλώ όλους σας, επειδή είναι επείγουσα η διαδικασία, ο χρόνος έχει οριστεί στο πεντάλεπτο. Το να υπάρχει ένα λεπτό ανοχή το καταλαβαίνω. Όμως, μην ξεφεύγουμε από τα όρια. Δεν θέλω να κόβω μικρόφωνα. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 26ο Δημοτικό Σχολείο Πάτρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Δημοσχάκη, έχετε τον λόγο για πέντε λεπτά, γιατί είναι επείγουσα η διαδικασία.
Μειώθηκε ο χρόνος;
Μειώθηκε ο χρόνος από την αρχή. Έχετε ενημερωθεί όλοι οι συνάδελφοι από την αρχή. Γι' αυτό το είπα. Υπάρχει σχετική ανοχή, αλλά δεν μπορώ παραπάνω από έξι λεπτά.
Κύριε Πρόεδρε, μας αιφνιδιάζετε.
Κανένας αιφνιδιασμός, κύριοι συνάδελφοι. Το είχε ανακοινώσει ο προεδρεύων από την αρχή.
Ακολουθώντας την προσφιλή σας συνήθεια, φέρνετε ένα σχέδιο νόμου με τη μορφή του κατεπείγοντος, το οποίο έχει σοβαρότατες παραμέτρους. Εσείς, όμως, επιλέξατε τον γρήγορο και πρόχειρο τρόπο αντί τον γόνιμο διάλογο. Στα βασικά θέματα του σχεδίου νόμου αναφέρθηκε με επάρκεια ο εισηγητής της Νέας Δημοκρατίας κ. Κώστας Σκρέκας. Αναφέρομαι αποκλειστικά και μόνο στην πρωτοποριακή ενέργεια του Δήμου Αλεξανδρούπολης του Νομού Έβρου στον τομέα της γεωθερμίας. Οι καινοτόμες σκέψεις και οι οραματισμοί μάς ενέπνευσαν όλους. Τους ενθαρρύναμε και υποχρεώσαμε την Κυβέρνηση να ασχολείται με αυτές. Δυο λόγια για τη γεωθερμία: Έχουν εντοπιστεί γεωθερμικά πεδία σε τριάντα περιοχές της χώρας μας. Η γεωθερμική ενέργεια μπορεί να βρει χρήση σε πολλές περιπτώσεις. Εξασφαλίζει την ενεργειακή αυτονομία περιοχών σε διάφορους παραγωγικούς τομείς. Την περίοδο 2011-2012 ξεκίνησε ο Δήμος Αλεξανδρούπολης, κύριε Υπουργέ, τη γεωθερμική προσπάθεια. Κατάφερε να πάρει το 2013-2014 στο γεωθερμικό πεδίο Αρίστηνου, μέσω διεθνούς διαγωνιστικής διαδικασίας από την Αποκεντρωμένη Διοίκηση Μακεδονίας - Θράκης την προβλεπόμενη άδεια. Το 2017 εκδόθηκε η μοναδική έως σήμερα στην Ελλάδα άδεια διανομής θερμικής ενέργειας για όλες τις γεωθερμικές χρήσεις. Έναν χρόνο μετά προκηρύχθηκε διεθνής διαγωνισμός για την κατασκευή του πρώτου έργου και μάλιστα με θετικό αποτέλεσμα. Το όραμα του τοπικού δήμου δεν σταμάτησε, όμως, εδώ. Έχει στα σκαριά μία μεγαλύτερη τηλεθέρμανση στην περιοχή της παλιάς Τραϊανούπολης. Με αυτό το έργο εξασφαλίζεται στα γύρω χωριά και τους κατοίκους φθηνή θέρμανση για τα σπίτια τους. Αν αυτό δεν είναι ο ορισμός της καινοτομίας, κύριε Υπουργέ, και της αναπτυξιακής προοπτικής ενός δήμου, τότε τι είναι; Έχει γίνει πλέον πεποίθηση σε όλο τον νομό ότι τέτοια γεωθερμικά έργα προσφέρουν γόνιμο έδαφος για πολλαπλές επενδύσεις, που θα φέρουν και πολλές θέσεις εργασίας αλλά και πολλαπλά οφέλη στην τοπική κοινωνία μας και την οικονομία μας. Καμαρώνουμε για την ακριτική και νευραλγική περιοχή μας, διότι έτσι πιστεύουμε ότι ο Νομός Έβρου, μπορεί να μετεξελιχθεί σε πρότυπο νομού όλης της χώρας, όπως ήταν και πάντα το σύνθημά μου, όπως ήταν και πάντα το σύνθημα όλων των Εβριτών: «Φυσικά, γιατί όχι;». Και όλα αυτά με μία Κυβέρνηση που αντιμετωπίζει με ιδεοληπτική προσέγγιση όλες τις επενδύσεις. Ο Δήμος Αλεξανδρούπολης σε αυτόν τον τομέα, όμως, σας παραδίδει δωρεάν μαθήματα, για το τι σημαίνει ουσιαστική ανάπτυξη χωρίς τα δεσμά του κρατισμού και χωρίς κομματική λογική. Τα επιτεύγματα ανήκουν μόνο στον Δήμο Αλεξανδρούπολης που πουλάει τεχνογνωσία, δηλαδή στον τοπικό Δήμαρχο και στον Αντιδήμαρχο της Τραϊανούπολης. Χρησιμοποιήστε τα ως οδικό χάρτη, για να κινηθούν ανάλογα και οι υπόλοιποι δήμοι της χώρας, στην περιφέρεια των οποίων έχουμε γεωθερμικά πεδία. Υπάρχουν δύο ερωτήματα, όμως, κύριε Υπουργέ, που πραγματικά θέλουμε τις δικές σας απαντήσεις. Ο αναπτυξιακός νόμος του 2016 είναι έργο δικό σας. Εκεί φυσικά δεν προβλέπονται κίνητρα και προνόμια στις παραμεθόριες περιοχές. Επειδή αναμένεται ο καινούργιος αναπτυξιακός νόμος, θα συμπεριλάβετε το αντικείμενο της γεωθερμίας, ώστε να ενθαρρυνθεί και ο τοπικός δήμος και οι λοιποί δήμοι της χώρας αλλά πάνω από όλα η ιδιωτική επιχειρηματικότητα; Επίσης το γεωθερμικό πεδίο της Σαμοθράκης γνωρίζεται και εκτιμάται ότι μπορεί να είναι και εκμεταλλεύσιμο και για άλλες δράσεις, όχι μόνο για τον ιαματικό τουρισμό. Τι μέτρα θα λάβετε για τη συνέργεια η οποία διαφαίνεται να έρχεται των δύο τοπικών Δήμων της Αλεξανδρούπολης και της Σαμοθράκης; Με ποιον τρόπο θα τους ενθαρρύνετε, ώστε να συνεργαστούν προς όφελος της τοπικής κοινωνίας και όχι μόνο; Κύριε Υπουργέ, - μια και σας έχουμε εδώ - ανέδειξα με τρεις απανωτές ερωτήσεις το θέμα του ανταποδοτικού τέλους των αιολικών πάρκων, που αφορούσε τριάντα τρεις νομούς της χώρας. Απαγκιστρώθηκε αυτό το θέμα. Πράγματι δόθηκε λύση. Προωθήθηκε ένα προεδρικό διάταγμα και μάλιστα με επισπεύδοντα τον οργανισμό που λέγεται ΚΑΠΕ, προς τιμήν τους έβαλαν πλάτη και μάλιστα τελείωσαν το προεδρικό διάταγμα. Έγινε διανομή και κατανομή όλου αυτού του ποσού των τεσσάρων ετών 2010-2014. Ήδη σας έχω καταθέσει ερώτηση, σχετικά με το τι θα πράξετε για την τετραετία 2014-2018. Ωφελήθηκαν οι τοπικοί δήμοι, ωφελήθηκαν οι τοπικές κοινωνίες - σε είδος φυσικά - και όλοι αναμένουν την απόφασή σας, σε ό,τι αφορά την κατανομή αυτών των ποσών που έχουν ήδη εξασφαλιστεί, βάσει του σχετικού νόμου τον οποίον ψήφισε η προηγούμενη κυβέρνηση. Σας ευχαριστώ πολύ.
Ευχαριστούμε και εμείς. Τον λόγο έχει ο κ. Καρράς, από την Κοινοβουλευτική Ομάδα της Δημοκρατικής Συμπαράταξης, για πέντε λεπτά.
Κύριε Πρόεδρε, μία φιλική προς την Κυβέρνηση πανουργία είναι όταν θέλει να περάσει κάτι με τη διαδικασία του επείγοντος, να ενσωματώσει και δεκάδες άλλα θέματα, ούτως ώστε υπό την πίεση του χρόνου χωρίς την τήρηση της κανονικής κοινοβουλευτικής διαδικασίας να δώσει λύσεις που υποτίθεται ότι επιθυμεί. Το σημερινό νομοσχέδιο δεν αντιμετωπίζει ένα ζήτημα. Αντιμετωπίζει πάρα πολλά από χρονίζοντα προβλήματα, από πάγιες διατάξεις. Θα ξεκινήσω μιλώντας για τη γεωθερμία, που είναι και ο τίτλος του νομοσχεδίου. Η γεωθερμία είναι ταλαιπωρημένη. Γιατί είναι ταλαιπωρημένη; Διότι τα μεγάλα γεωθερμικά πεδία της χώρας δεσμεύτηκαν υπέρ της ΔΕΗ για πολλά χρόνια. Η ΔΕΗ αδιαφόρησε ή δεν θέλησε να λειτουργήσει η γεωθερμία ανταγωνιστικά προς την ηλεκτρική παραγωγή και έμειναν αναξιοποίητα και με την επίκληση ακόμα της τοπικής κοινωνικής αντίδρασης. Σήμερα, όμως, που φτάνουμε να έχουμε ανάγκη να μεταβληθεί το αποτύπωμα της παραγωγής και να πάμε σε ανανεώσιμες πηγές ενέργειας, πρέπει να υποστηρίξουμε τη γεωθερμία, αλλά όχι με τη φιλοσοφία να εξακολουθήσουμε τη φιλοσοφία εκείνη, που από δεκαετίες έχει αδρανοποιήσει τα μεγάλα γεωθερμικά πεδία. Θέλω να είμαι απόλυτος και ξεκάθαρος. Έχω υποστηρίξει από χρόνια την άποψη ότι τα γεωθερμικά πεδία πρέπει να αποχαρακτηριστούν ως μεταλλεύματα. Δεν είναι μεταλλεύματα. Είναι φυσικός πόρος. Θα μπορούν να έχουν μία δική τους αυτόνομη νομοθεσία, που να αντιμετωπίζει την ιδιοκτησία και τη διαχείριση - αλλά όχι με την έννοια του μεταλλεύματος - , να κρατείται υπέρ του κράτους, αιωνίως. Διότι τον πρώτο νόμο περί γεωθερμίας τον έχω συναντήσει στην καριέρα μου ως δικηγόρος το 1985- αν είμαι ακριβής, ίσως και λίγο νωρίτερα. Η προσωπική μου πρόταση, λοιπόν, που κάνω, είναι να αποχαρακτηριστεί από τον μεταλλευτικό κώδικα και ανάλογα με την αξία υψηλής ή χαμηλής ενθαλπίας να είναι ή στον ιδιοκτήτη του ακινήτου όπου βρίσκονται ή να είναι στο δημόσιο, σε συνεργασία πάντοτε με την τοπική αυτοδιοίκηση για να δοθούν λύσεις. Το σημερινό νομοσχέδιο θεωρητικά μπορεί να εμφανίζεται καλό, αλλά συνεχίζει τα του παρελθόντος, διότι με μεταβατική διάταξη μιλάει για συμβάσεις που έχουν υπογραφεί. Και να θυμίσω ότι προ τετραετίας, τον Νοέμβριο του 2015, ο κ. Τσιρώνης τότε ως Αναπληρωτής Υπουργός, έφερε διατάξεις και παρέτεινε για πέντε χρόνια τις συμβάσεις της γεωθερμίας προς τη ΔΕΗ - Ανανεώσιμες. Δεν ξέρω αν έκανε τίποτα η ΔΕΗ - Ανανεώσιμες. Φαντάζομαι πως όχι. Τώρα θα ενσωματωθούν προς τη ΔΕΗ, να αυξήσουν το τίμημα της αποτυχίας των λιγνιτικών πεδίων. Ας μην μπούμε σε αυτή τη λογική. Είναι πολλά τα θέματα. Νομίζω, λοιπόν, ότι πρέπει να είναι διαφορετική η λύση για τη γεωθερμία. Βεβαίως ως προ το ΙΓΜΕ η μορφή του νομικού προσώπου δημοσίου δικαίου δεν προσθέτει τίποτα. Αντίθετα γραφειοκρατικά δίνει μία άλλη διάσταση, γιατί είναι παράλληλο προς τις διευθύνσεις του Υπουργείου. Παράλληλα το Υπουργείο Περιβάλλοντος που έχει διευθύνσεις για τα μεταλλεία, για τα λατομεία έχουν την ίδια αρμοδιότητα. Μάλιστα - πρωτοφανές για τη δική μου σκέψη - βλέπω ότι γίνεται και ένας ειδικός λογαριασμός έρευνας στο ΙΓΜΕ, ενώ έχουμε Σχολή Μεταλλειολόγων στο Πολυτεχνείο από πολλά χρόνια, έχουμε πρόσφατα καλή σχολή στην Κρήτη Μηχανικών Ορυκτού Πλούτου και παράλληλες δραστηριότητες μηχανικών περιβάλλοντος. Τι θα προσθέσει ένας λογαριασμός; Μήπως είναι εκτός πλέον η διαχείριση του χρήματος ως λογαριασμός έρευνας και θέλουμε να έχουμε και μία πηγή διαφορετική εισοδήματος; Πρέπει να απαντηθούν αυτά. Βεβαίως - και για να μη γίνομαι κουραστικός - θέλω να κλείσω με το ζήτημα του Μητρώου Ελεγκτών Δόμησης. Το Μητρώο Ελεγκτών Δόμησης είχε μια καλή πορεία, αλλά σήμερα βλέπουμε κάτι διαφορετικό. Βλέπουμε με το άρθρο 61 του σχεδίου νόμου ότι μεταβάλλονται οι αρμοδιότητες, και στους μηχανικούς ΤΕΙ δεν έχουν απονεμηθεί ουσιαστικά επαγγελματικά δικαιώματα. Να θυμίσω ότι το Συμβούλιο της Επικρατείας, έχει αποφανθεί αρκετές φορές κατόπιν αιτήσεως του αντιπροσωπευτικού τομέα ότι υπάρχει παράλειψη οφειλόμενης ενέργειας από την πολιτεία και δεν έχουν καθοριστεί τα επαγγελματικά δικαιώματα. Έρχεται εδώ κάτι που αποδυναμώνει όχι μόνο τα επαγγελματικά δικαιώματα αλλά και την ισχύ της αντιπροσώπευσης των μηχανικών ΤΕΙ για τον λόγο, κύριε Πρόεδρε, ότι πλέον δικαίωμα να είναι ελεγκτές δόμησης, δεν είναι μόνο τα εγγεγραμμένα μέλη της ΕΕΤΕΜ, δηλαδή της αντιπροσωπευτικής συνδικαλιστικής οργάνωσης η οποία τους κάλυπτε πάντοτε και με ενιαία φωνή και με ενότητα διεκδικήσεων. Λέει και κάτι άλλο. Προστίθενται οι λέξεις «ή εγγεγραμμένα στο βιβλίο τεχνικών επωνυμιών του ΤΕΕ ή σε αντίστοιχο μητρώο του ΤΕΕ». Δηλαδή τι κάνουμε; Διασπούμε, να έχουμε πολλούς, για να μην μπορούν να διεκδικούν τελεσφόρως. Το μητρώο τώρα του ΤΕΕ. Προσπάθησα να εντοπίσω το νομικό έρεισμα βάσει του οποίου δημιουργήθηκε ή τη νομική βάση ή αν δίνει επαγγελματικά δικαιώματα. Δεν μπορώ να έχω απάντηση σε αυτό. Δεν βρήκα κάτι που να με πείσει για την κατάλληλη διάταξη ή για την αναγκαιότητα της διάταξης. Νομίζω, κύριε Υπουργέ, ότι αυτό ανοίγει τον ασκό του Αιόλου για περαιτέρω απομείωση των επαγγελματικών δικαιωμάτων των μηχανικών ΤΕΙ. Αφού το ΤΕΕ έχει τους μηχανικούς, ας έχουν και τον δικό τους φορέα οι μηχανικοί ΤΕΙ, για να μπορούν να διεκδικούν τα δικά τους επαγγελματικά δικαιώματα, τα οποία για πολλά χρόνια δεν κατάφερε η πολιτεία να τα καθορίσει. Ευχαριστώ, κύριε Πρόεδρε.
Ευχαριστούμε τον κ. Καρρά. Τον λόγο έχει ο κ. Κούζηλος τον λόγο από την Κοινοβουλευτική Ομάδα της Χρυσής Αυγής.
Ευχαριστώ, κύριε Πρόεδρε. Θα σταθώ στο μέρος Γ΄ «Ιδιοκτησιακός διαχωρισμός δικτύων διανομής φυσικού αερίου», και θα ξεκινήσω λέγοντας ότι ήταν δίκαιο και έγινε πράξη η μνημονιακή δέσμευση του ΣΥΡΙΖΑ, της Αριστεράς. Τι βλέπουμε; Ξεκινάει η διάσπαση και η πώληση της ΔΕΠΑ. Πάρα πολύ απλά. Όλα αυτά που εσείς ως αντιπολίτευση λέγατε ότι δεν θα τα κάνετε ποτέ, και θα αγωνιστείτε για να μη γίνουν. Και φυσικά σε ποιον ανήκουν; Πού έχουν περάσει το πακέτο μετοχών τους; Στο ΤΑΙΠΕΔ. Στο κακό ΤΑΙΠΕΔ που τώρα, όμως, είναι ένα εργαλείο ανάπτυξης και αξιοποίησης της δημόσιας περιουσίας, τη στιγμή που στην έκθεσή του ο Παγκόσμιος Οργανισμός Ενέργειας λέει ότι κάθε χρόνο θα έχουμε αύξηση ζήτησης του φυσικού αερίου κατά 1,6% έως το 2023, και εμείς δεν θα ελέγχουμε το φυσικό αέριο. Δεν θα είναι δικό μας στην ουσία. Τι να πούμε τώρα για τον ΔΕΣΦΑ που ξεκινάει μαζί με το Χρηματιστήριο Αθηνών τη δημιουργία και την ανάπτυξη μιας χονδρεμπορικής τιμής στο φυσικό αέριο; Όλο αυτό δίνει μια δυνατότητα εξισορρόπησης του εθνικού συστήματος μεταφοράς, αλλά στην ουσία έτσι όπως το έχετε κάνει, αυτό που θα γίνει θα είναι να μην κάνει κουμάντο το Υπουργείο Ενέργειας. Ξεκινάμε τώρα και λέμε ότι έχουμε την τρίτη δεξαμενή της Ρεβυθούσας, που την εγκαινιάσατε και ο Πρωθυπουργός και στα εγκαίνια δήλωσε το Νοέμβριο του 2018: «Η αναβάθμιση της Ρεβυθούσας μπορεί να καλύψει το 1/3 των αναγκών των εισαγωγών χωρών των Βαλκανίων, της Ουγγαρίας και της Σλοβενίας». Τον Σεπτέμβριο του 2018 υπογράφτηκε η σύμβαση συνεργασίας για τον τερματικό σταθμό της Αλεξανδρούπολης ανάμεσα στη ΔΕΠΑ και στην «Gastrade», και όταν υπογράφτηκε η σύμβαση αναφέρθηκε το εξής. Το πρότζεκτ Αλεξανδρούπολης θα δώσει τη δυνατότητα και στους δυνητικούς αγοραστές χωρών των Βαλκανίων, για να διαφοροποιήσουν και λίγο τις πηγές προμήθειας. Δηλαδή η αναβάθμιση της Ρεβυθούσας μέχρι τώρα είχε κάποιες πηγές προμήθειας. Πήραμε από τους κακούς Αμερικάνους φονιάδες των λαών, όπως λέγατε, φυσικό αέριο. Τώρα για την Αλεξανδρούπολη λέτε διαφοροποίηση των πηγών προμηθειών. Άρα και εκεί πάμε στο κομμάτι Αμερική. Στην ουσία όλα θα γίνονται με βάση το τι θέλει η Αμερική, ό,τι θέλει η αγορά της Αμερικής για το φυσικό αέριο. Στις δηλώσεις σας μετά τον Δεκέμβριο του 2017 με τους τοκογλύφους που τώρα γίνανε θεσμοί για εσάς, κάνατε λόγο για αποεπένδυση της ΔΕΠΑ από τις θυγατρικές Θεσσαλονίκης και Αττικής και πουλήσατε τις μετοχές της μετά από ισχυρές πιέσεις. Ισχυρές πιέσεις δέχεται ένα εθνικά κυρίαρχο κράτος, για να καταλαβαινόμαστε; Όσες πιέσεις και να δεχθεί ένα κράτος, όταν είναι ισχυρό και έχει εθνική ανεξαρτησία, δεν πάνε να λένε οι άλλοι; Αλλά σίγουρα τίποτα δεν είναι τυχαίο. Έχουμε την έκθεση της CITIBANK το 2010, που έλεγε ξεκάθαρα ότι οι χώρες του Περσικού μετά το 2030 από χώρες εξαγωγής, θα γίνουν χώρες εισαγωγής πετρελαιοειδών. Βλέπουμε έτσι όλο αυτό που είχε έρθει στην Ελλάδα τι έχει γίνει, που είναι ότι συγκεκριμένοι θα ελέγχουν την αγορά πετρελαιοειδών φυσικού αερίου. Και υπάρχουν και οι δηλώσεις από την αμερικανική πλευρά και στη ΔΕΘ αλλά και από τον Πρόεδρο, τον Υπουργό Ενέργειας της Αμερικής, που ζήτησε στενή σχέση στα ενεργειακά θέματα. Και με όλο αυτό τώρα εμείς δεν θα ελέγχουμε καθόλου το φυσικό αέριο, δεν θα ελέγχουμε καθόλου τις πηγές και έχουμε και έναν αγωγό που λέγεται East Med που θα μπορούμε να είμαστε κυρίαρχοι, για τον οποίο έχει απαντήσει η ΔΕΠΑ με έγγραφό της σε ερώτησή μου ότι όχι μόνο επιβεβαιώνεται η οικονομική ανταγωνιστικότητα του έργου αλλά προσθέτει σωρεία ποιοτικών, γεωπολιτικών πλεονεκτημάτων έναντι των υπολοίπων. Και εμείς δεν θα ελέγχουμε τη ΔΕΠΑ. Εσείς πουλάτε τη ΔΕΠΑ. Ξεκινάτε την πώληση της ΔΕΠΑ και εσείς όλο αυτό το λέτε κυρίαρχο κράτος. Θα συνεχίσουμε να αγωνιζόμαστε για εθνική κυριαρχία, θα συνεχίσουμε να αγωνιζόμαστε γι' αυτό που λέγεται εθνική αξιοπρέπεια. Ευχαριστώ πολύ.
Ευχαριστούμε τον κ. Κούζηλο. Ο κ. Τάσσος από το Κομμουνιστικό Κόμμα Ελλάδας έχει τον λόγο για πέντε λεπτά.
Ευχαριστώ, κύριε Πρόεδρε. Η Κυβέρνηση ΣΥΡΙΖΑ ως - κατά δήλωση του Υπουργείου Εξωτερικών των ΗΠΑ - αφοσιωμένος εταίρος στην προώθηση των συμφερόντων των ΗΠΑ εντός και εκτός Ελλάδας, δηλαδή ως σημαιοφόρος του καπιταλισμού και του ιμπεριαλισμού στην περιοχή μας δεν θα μπορούσε να μην έχει ως πρώτη προτεραιότητα την εκχώρηση του ορυκτού και ενεργειακού πλούτου της χώρας μας στους μεγάλους επιχειρηματικούς ομίλους του κλάδου. Γι' αυτό άλλωστε γίνεται καυγάς στην περιοχή μας. Βασικό εργαλείο γι' αυτό είναι το ΙΓΜΕ, που μετονομάζοντάς το σε ΑΓΜΕ το μετατρέπετε από ερευνητικό ινστιτούτο στην υπηρεσία του ελληνικού λαού, όπως θα έπρεπε να είναι σε ένα μικρό και ευέλικτο ελεγκτικό γνωμοδοτικό όργανο, που αναλαμβάνει ρυθμιστικό, εποπτικό και ελεγκτικό ρόλο στην υπηρεσία, βέβαια, των επιχειρηματικών ομίλων του κλάδου. Έτσι το ΕΑΓΜΕ θα λειτουργεί συμπληρωματικά, στις επιχειρήσεις που δραστηριοποιούνται στην εκμετάλλευση του ορυκτού πλούτου και θα διαχειρίζεται κονδύλια, δεδομένα και εργαζομένους με ελαστικές μορφές εργασίας, συμβάσεις ορισμένου χρόνου κ.λπ.. Βέβαια ο ΣΥΡΙΖΑ δεν πρωτοτυπεί στην υπηρέτηση των συμφερόντων του κεφαλαίου, απλά το κάνει καλύτερα από όλους τους προηγούμενους, αφού όπως είπε και ο Πρέσβης των ΗΠΑ στην Ελλάδα, ο κ. Πάιατ, οι Ελληνοαμερικανικές σχέσεις είναι σήμερα στο καλύτερο σημείο από κάθε άλλη φορά. Έτσι από τους χίλιους τριακόσιους εργαζομένους που δούλευαν στο ΙΓΜΕ την περίοδο της πλήρους ανάπτυξής του, από το 1982 έως το 1988, έφτασε να έχει τετρακόσιους ενενήντα επί συγκυβέρνησης Νέας Δημοκρατίας - ΠΑΣΟΚ, και φτιάχτηκε τότε το υβριδικό εξάμβλωμα του ΕΚΒΑΑ. Σήμερα, βέβαια, η Κυβέρνηση ΣΥΡΙΖΑ το αποτελειώνει, μετατρέποντάς το σε ΕΑΓΜΕ με λιγότερους πρακτικά από εκατόν εξήντα εργαζομένους και με πρόβλεψη διακοσίων είκοσι οργανικών θέσεων, όταν το προηγούμενο διοικητικό συμβούλιο του ΙΓΜΕ, το 2015-2016, μετά από μελέτη είχε καταλήξει ότι χρειάζονταν πεντακόσιες τριάντα οργανικές θέσεις και άμεσες προσλήψεις εκατόν τριάντα εργαζομένων. Ποια άλλα εργαλεία χρησιμοποιούνται για να επιτευχθεί ο στόχος του μικρού και ευέλικτου ΕΑΓΜΕ στην υπηρεσία των επιχειρηματικών ομίλων; Μεταφέρετε την κινητή και ακίνητη περιουσία του ΙΓΜΕ, τον αξιόλογο βαρύ εργοταξιακό εξοπλισμό και τον ιδιαίτερα σύγχρονο εργαστηριακό εξοπλισμό του με αξία πάνω από 40 εκατομμύρια ευρώ, στο Υπουργείο Οικονομικών, μέσα από την ασαφή διαδικασία της εκκαθάρισης. Η απορρόφηση των 20 εκατομμυρίων ευρώ ΕΣΠΑ θα γίνει με αναθέσεις εργασιών σε τρίτους και εκχωρήσεις εργασιών με outsourcing σε γραφεία παροχής υπηρεσιών. Η λειτουργία του νέου φορέα γίνεται με μία νομική ακροβασία, τόσο σε ό,τι αφορά το προσωπικό του, επί άγνωστο χρονικό διάστημα, χωρίς κανονισμό λειτουργίας και θα λειτουργεί ελέω του γενικού διευθυντή, όσο και με την εκτέλεση των έργων ΕΣΠΑ, που λόγω λειτουργικών δυσκολιών του ΕΛΚΕ παγώνουν. Καταργείτε εργασιακά δικαιώματα, που έχουν μέχρι σήμερα κατοχυρώσει οι εργαζόμενοι του ΙΓΜΕ μέσω συλλογικών συμβάσεων εργασίας και του κανονισμού κατάστασης προσωπικού. Νομιμοποιείτε την κλοπή 3,5 εκατομμυρίων ευρώ που αφορούν αναδρομικά, που προκύπτουν τόσο από τις τελεσίδικες αποφάσεις της ελληνικής δικαιοσύνης όσο και από τη νομοθετική άρση της παράνομης εφαρμογής του ενιαίου μισθολογίου. Αλλάζετε το θεσμικό πλαίσιο του ΙΓΜΕ, επειδή αυτό απαιτεί η καπιταλιστική ανάπτυξη και τα ιδιωτικά συμφέροντα που εσείς αλλά κι όλα τα αστικά κόμματα εξυπηρετείτε. Και κατά τη συνήθη πρακτική σας αυτό το κάνετε, ευτελίζοντας και την έννοια του δημοσίου συμφέροντος, όπως έχετε ευτελίσει και την έννοια της Αριστεράς, αφού μετατρέποντας το ΙΓΜΕ από νομικό πρόσωπο ιδιωτικού δικαίου σε νομικό πρόσωπο δημοσίου δικαίου, ισχυρίζεστε ότι το κάνετε για το δημόσιο συμφέρον, ενώ στην πράξη το κάνετε για το ακριβώς αντίθετο. Θα πω και δυο λόγια για τη γεωθερμία, τα αιολικά πάρκα και γενικά τις ανανεώσιμες πηγές ενέργειας. Εμείς είμαστε υπέρ της χρήσης κάθε μορφής ενέργειας με γνώμονα την κάλυψη των λαϊκών αναγκών και όχι την κερδοφορία των επιχειρηματικών ομίλων. Κριτήριά μας είναι το κόστος για τον λαό, η αξιοποίηση των εγχώριων πηγών ενέργειας από την κοινωνία, η ασφάλεια των κατοίκων και των εργαζομένων στο ενεργειακό τομέα και, βέβαια, η προστασία του περιβάλλοντος. Τώρα όσον αφορά τη γεωθερμία, πέρα από τη γενικότερη απελευθέρωση της γεωθερμίας στο μεγάλο κεφάλαιο, υπάρχει και θέμα με την αξιοποίηση διαθέσιμης ποσότητας ιαματικού νερού, πέρα από αυτό που αναγράφεται στην πράξη ανάγκης, όπως έχει επισημάνει ο Δήμος Ικαρίας, με στόχο, βέβαια, να μπορέσει να λειτουργήσει και με παραπάνω ποσότητες ιαματικών νερών από αυτά που σήμερα χρησιμοποιεί. Γιατί, αν δεν γίνει αυτό, τότε εγείρονται ζητήματα και κυριότητας των ιαματικών πηγών αλλά και ιδιοκτησίας των πηγών αυτών, όπως συμβαίνει στην περίπτωση της Ικαρίας. Γι' αυτό έχει κατατεθεί και ανάλογη τροπολογία. Τώρα σε σχέση με τα αιολικά πάρκα δεν μπορούμε να δεχθούμε, για παράδειγμα, η πολυεθνική «IBERDROLA ROKAS» να εγκαταστήσει σε πρώτη φάση τριακόσιες πενήντα τρεις γιγάντιες ανεμογεννήτριες ισχύος 706 MW σε Λήμνο, Λέσβο και Χίο, και ο «Μυτιληναίος» εκατόν δέκα ανεμογεννήτριες ισχύος 330 MW στην Ικαρία, ενώ οι ανάγκες του νησιού σε ενέργεια είναι της τάξης των 10MW. Δεν μπορεί να πληρώσει ο λαός 130 ευρώ ανά MWh, ενώ το κόστος είναι 45 ευρώ από την παραγωγή με λιγνίτη. Δεν μπορούν να εγκατασταθούν ανεμογεννήτριες, που καθεμιά ζυγίζει διακόσιους τριάντα έως τριακόσιους οδοντά τόνους, και έχει εκατόν εφτά έως εκατόν πενήντα μέτρα ύψος και ογδόντα έως ενενήντα μέτρα διάμετρο δρομέα, για την οποία θα χρειαστεί μία βάση δεκαέξι μέτρα επί δεκαέξι μέτρα επί τρία μέτρα, δηλαδή διακόσια εβδομήντα κυβικά μέτρα μπετόν και περιβάλλουσα πλατφόρμα ως και δύο στρεμμάτων. Με άλλα λόγια παίρνοντας υπ' όψιν ότι η απόσταση ανάμεσα στον κάθε πυλώνα πρέπει να είναι διακόσια ογδόντα ως τριακόσια δεκαπέντε μέτρα, γίνεται κατανοητό ότι τα είκοσι οκτώ πάρκα αυτής της πολυεθνικής εταιρείας, θα καταλάβουν πολλές δεκάδες χιλιάδες στρέμματα. Επιπλέον πρέπει να προστεθούν άλλες χιλιάδες στρέμματα, που θα καταληφθούν από τους δρόμους που θα διανοιχθούν για κάθε ανεμογεννήτρια. Θα υπάρχει ζημιά τεράστια, δηλαδή ανεπανόρθωτη, που θα διαλύσει παντελώς το τοπίο. Συμπέρασμα. Όλα για την κερδοφορία του κεφαλαίου. Γι' αυτό θα μας βρίσκετε μαζί με τον λαό, τους εργαζόμενους και τις ανάγκες τους συνέχεια απέναντί σας.
Ευχαριστούμε τον κ. Τάσσο. Ο κ. Τσιρώνης έχει τον λόγο από την Κοινοβουλευτική Ομάδα του ΣΥΡΙΖΑ για πέντε λεπτά κι αμέσως μετά ο κ. Παπαδόπουλος. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Θέλω από αυτό το Βήμα, να καλωσορίσω την επίσπευση της δικαστικής έρευνας για την τραγωδία στο Μάτι, γιατί είμαι πεπεισμένος ότι κάθε υπεύθυνος άνθρωπος, θέλει έγκαιρα και γρήγορα να ξεκαθαρίσουν οι ευθύνες που του αναλογούν. Είμαστε όλοι συντετριμμένοι γι' αυτή την τραγωδία. Δυστυχώς, όμως, βλέπω ότι η στάση της Αντιπολίτευσης, γεννά μόνο απέχθεια. Και εξηγούμαι. Οι υπεύθυνοι άνθρωποι αναζητάμε τις ευθύνες μας. Την Ελλάδα, όμως, δεν την κατέστρεψαν οι υπεύθυνοι άνθρωποι. Την κατέστρεψαν οι ανεύθυνοι, που όποτε ακουστεί το όνομά τους, απειλούν τους δικαστές και μιλάνε για σκευωρίες. Η υπευθυνότητα για μένα είναι τίτλος τιμής και δεν σημαίνει αναγκαστικά ενοχή. Προσωπικά δηλώνω πολύ υπερήφανος, που ανήκω στην παράταξη των υπευθύνων ανθρώπων και όχι στην παράταξη των ανεύθυνων. Δυστυχώς δεν δείχνετε ότι σας ενδιαφέρει το αποτέλεσμα της δίκης. Δεν δείχνετε να σας ενδιαφέρει το να αποδοθούν οι ευθύνες. Δεν δείχνετε να σας ενδιαφέρει να μην ξαναγίνει το κακό, που είναι το σπουδαιότερο. Έχετε κάνει ήδη τις δικές σας δίκες τις τηλεοπτικές. Έχετε ήδη κάνει τις δικές σας καταδίκες με τα κομματικά «πατομπούκαλα». Σας θυμίζω, λοιπόν, ότι ήμουν ο πρώτος Υπουργός, που τόλμησα με τις οικιστικές πυκνώσεις να καταγράψω το τι ακίνητα έχουμε μέσα στα δάση νόμιμα ή παράνομα. Να είναι καταγεγραμμένα, να είναι κλειδωμένα, να ξέρουμε ότι αυτά είναι, να δούμε πώς θα τα αντιμετωπίσουμε. Εσείς, αντίθετα, επί δεκαετίες αυτές τις οικιστικές τις είχατε εξαφανίσει. Είχατε τους ανθρώπους ομήρους και κάνατε πως δεν βλέπατε. Κάνατε πως δεν υπάρχουν τα σπίτια ανάμεσα στα δέντρα. Φυσικά τώρα κουνάτε και το δάχτυλο. Για εμάς, τους Οικολόγους Πράσινους, είναι η πρόληψη που σώζει ζωές και όχι η διαχείριση της καταστροφής. Χαρακτηριστικό παράδειγμα της αδιαφορίας για τα προβλήματα ήταν και η χθεσινή συζήτηση γι' αυτό το νομοσχέδιο. Ποιο ήταν το πρώτο θέμα, λοιπόν, χθες; Το αεροπλάνο της Βενεζουέλας. Μάλλον θα έπρεπε - να χτυπήσω ξύλο - να το καταρρίψουμε, για να μην ξεσηκώσουμε τη μήνι της Αντιπολίτευσης. Τι έπρεπε να γίνει με το αεροπλάνο; Εδώ, όμως, ξαναλέω ότι το μείζον θέμα, το μείζον πρωτοσέλιδο χθες έπρεπε να είναι η γεωθερμία. Στην Ελλάδα επιτέλους θεσμοθετείται η γεωθερμία, ένα ανεκμετάλλευτο χρυσωρυχείο, μία πεντακάθαρη ενέργεια ανεξάρτητη και απόλυτα ασφαλής. Γιατί; Γιατί χρησιμοποιεί μόνο καθαρό, ζεστό νεράκι, τίποτε άλλο, που προσφέρει απλόχερα η φύση. Παραδέχομαι ότι έγινε ένα ατύχημα στη Μήλο τη δεκαετία του 1980. Δεν έγινε κατά τη λειτουργία γεωθερμίας. Έγινε κατά τη λειτουργία μιας πειραματικής γεώτρησης. Ήταν η γεώτρηση λάθος και όχι η γεωθερμία. Να το ξεκαθαρίσουμε αυτό. Η ίδια η γεωθερμία δεν έχει κανέναν κίνδυνο άπαξ και αρχίσει και λειτουργεί. Πολλαπλάσιο κίνδυνο έχει μια απλή δεξαμενή πετρελαίου. Η γεωθερμία δεν έχει κίνδυνο και όμως δυσφημίστηκε. Σήμερα, λοιπόν, μιλάμε για μία νέα εποχή στον ενεργειακό χάρτη της χώρας και αυτή η είδηση δεν έγινε πρωτοσέλιδο, και μιλάμε για έναν ενεργειακό χάρτη, όπου επιτέλους ο πολίτης, ο απλός αγρότης, ο απλός ιδιοκτήτης θα μπορέσει να αξιοποιήσει τη χαμηλή ενθαλπία που είναι κάτω από το σπίτι του χωρίς τεράστιες γραφειοκρατικές διαδικασίες. Οι Οικολόγοι Πράσινοι χαιρετίζουμε αυτό το κεφάλαιο. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Ένα δεύτερο σημαντικό ζήτημα που ξεκαθαρίζει και οφείλουμε να το χαιρετίσουμε, είναι ότι επιτέλους το σχιστολιθικό πετρέλαιο και αέριο δεν είναι διαπραγματεύσιμο, δεν είναι σημαντικό, δεν μπορεί να αξιοποιηθεί, γιατί όπου έγινε εκμετάλλευση του σχιστολιθικού αερίου και πετρελαίου, επειδή γίνεται με μία καταστρεπτική μέθοδο αναγκαστικά, με το fracking, - την υδραυλική ρωγμάτωση για να το πούμε στα ελληνικά - επιφέρει τρομακτικές καταστροφές. Τι είναι αυτή η μέθοδος, για να καταλάβουν οι συμπολίτισσες και οι συμπολίτες; Νερό ανακατεμένο με χημικά εξωθείται σε μεγάλα βάθη, για να σπρώξει το πετρέλαιο ή το αέριο προς τα πάνω. Σεισμικές δονήσεις, μεγάλες καθιζήσεις, αλλά και τεράστια καταστροφή των υπόγειων υδάτων, είναι λίγα από τα αποτελέσματα αυτής της διαδικασίας, που αν μπείτε και τη διαβάσετε είναι εφιαλτική. Χαιρετίζουμε, λοιπόν, κύριε Υπουργέ, την εξαίρεση, αλλά με μια τροπολογία που σας καταθέσαμε, ζητάμε να μην είναι μόνο το αέριο που θα εξαιρείται από την εκμετάλλευση και το πετρέλαιο, αλλά να απαγορευτεί κρυστάλλινα και η μέθοδος η ίδια η υδραυλική ρωγμάτωση. Επίσης, κύριε Υπουργέ, καταθέσαμε μια βουλευτική τροπολογία για την προστασία του «NATURA» από τις εξορύξεις. Ήδη με τον ν.3937/2011 στο άρθρο 9 απαγορεύονται μέσα στις περιοχές «NATURA», οι δραστηριότητες υψηλής όχλησης περισσότερο ή λιγότερο, αφού οι πετρελαϊκές δραστηριότητες είναι και αυτές εξίσου οχλούσες και επικίνδυνες αποδεδειγμένα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε λίγα δευτερόλεπτα, κύριε Πρόεδρε. Ξέρω ότι οι δύο τροπολογίες δεν έγιναν δεκτές, γιατί οι υπηρεσίες ζήτησαν περαιτέρω νομική διερεύνηση. Ευπρόσδεκτη και η διερεύνηση αλλά κάνουμε έκκληση. Η μοναδική μας φύση, η βιοποικιλότητα, τα μοναδικά μας προϊόντα, τα θυμάρια, τα μέλια, η ρίγανη, ο τουρισμός μας είναι το ανυπολόγιστο κεφάλαιο που πρέπει να προστατεύσουμε. Δεν είναι δυνατόν επί των ημερών μας, επί των ημερών της Κυβέρνησης ΣΥΡΙΖΑ, επί των ημερών σας να αφήσουμε αυτό το κεφάλαιο απροστάτευτο. Δείτε γρήγορα τις τροπολογίες που έχουμε καταθέσει. Θεωρώ ότι θα έχουμε ευήκοον ους. Σας ευχαριστώ.
Και εμείς ευχαριστούμε. O κ. Νικόλαος Παπαδόπουλος από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, στη σημερινή συνεδρίαση συζητούμε ένα πολύ σημαντικό σχέδιο νόμου του Υπουργείου Περιβάλλοντος και Ενέργειας, το οποίο ρυθμίζει σημαντικούς τομείς της εθνικής οικονομίας. Το νομοσχέδιο αναφέρεται στην επίλυση των χρόνιων προβλημάτων και παθογενειών του ΙΓΜΕ με την αντικατάστασή του από έναν νέο δημόσιο φορέα, την Ελληνική Αρχή Γεωλογικών και Μεταλλευτικών Ερευνών. Δεύτερον, στη θωράκιση της πολιτικής μας απέναντι στην αυθαίρετη δόμηση με την εισαγωγή διατάξεων χωροταξίας και πολεοδομίας. Τρίτον, την οριοθέτηση και ρύθμιση της διαδικασίας του ιδιοκτησιακού διαχωρισμού της ΔΕΠΑ και επιμέρους θεμάτων που προκαλούν δυσλειτουργίες στον τομέα της ενέργειας. Τέταρτον, την εκπόνηση επιτέλους ενός σαφούς και ολοκληρωμένου θεσμικού πλαισίου, που αφορά την έρευνα, την εκμετάλλευση και τη διαχείριση του γεωθερμικού δυναμικού της χώρας, ενός ολοκληρωμένου θεσμικού πλαισίου, που σχεδόν μισό αιώνα από τις πρώτες έρευνες που ξεκίνησαν από τη ΔΕΗ το 1973, σαράντα χρόνια μετά τη δυναμική έναρξη της συστηματικής αξιοποίησης γεωθερμικών πόρων της χώρας μας για παραγωγή θερμικής ενέργειας και ηλεκτρικής ισχύος στη δεκαετία του '80 και δεκαέξι χρόνια μετά την ψήφιση του ν.3175/2003 για την αξιοποίηση γεωθερμικού δυναμικού της χώρας μας, έρχεται να εκσυγχρονίσει το υφιστάμενο νομοθετικό πλαίσιο, να απλουστεύσει και να κάνει πιο ευέλικτες τις διαδικασίες έκδοσης αδειών έρευνας και εκμετάλλευσης των τοπικών γεωθερμικών πεδίων, να θεσπίσει αυστηρούς και διαφανείς και ενιαίους κανόνες στον αντίποδα των πελατειακών ή τοπικιστικών πρακτικών προηγούμενων ετών, για να μπορέσουν οι τοπικές κοινωνίες να αξιοποιήσουν αυτή τη μορφή εναλλακτικής φιλοπεριβαλλοντικής και χαμηλού κόστους μορφής ενέργειας. Με όλα τα παραπάνω στοχεύουμε, στο να επωφεληθεί επιτέλους η εθνική οικονομία και η κοινωνία από τη χρήση του πλούσιου γεωθερμικού δυναμικού με το οποίο είναι ευνοημένη σε παγκόσμιο επίπεδο, και να φθάσει, ακόμα και να ξεπεράσει τον ευρωπαϊκό μέσο όρο, που η συμμετοχή είναι κατά 28% της γεωθερμίας στην κάλυψη ενεργειακών αναγκών είτε ηλεκτροπαραγωγής είτε θέρμανσης. Αυτός ο στόχος είναι απόλυτα εφικτός, τη στιγμή που σε χώρες του ευρωπαϊκού βορρά, όπως η Ολλανδία, οι γεωτρήσεις για αξιοποίηση γεωθερμικού πεδίου φθάνουν τις δύο χιλιάδες και παραπάνω μέτρα, ενώ στη χώρα μας αρκούν μερικές δεκάδες μέτρων. Επιπλέον η έρευνα και οι τεχνολογικές εξελίξεις και οι δυνατότητες στον τομέα αυτόν καθιστούν την εκμετάλλευση του γεωθερμικού δυναμικού μια εξαιρετικά συμφέρουσα - τόσο από άποψη μειωμένου κόστους όσο και απ' αυτήν της μειωμένης έως μηδενικής περιβαλλοντικής επιβάρυνσης - πηγή ενέργειας. Υπάρχουν θετικές επιπτώσεις στην οικονομική ανάπτυξη σε τοπικό και εθνικό επίπεδο, στη δημιουργία νέων θέσεων εργασίας και στη μείωση εκπομπών αερίου του θερμοκηπίου, τη διασφάλιση φθηνής και καθαρής ενέργειας σε κατοικίες, δημόσια κτήρια, οικισμούς χωριών και πόλεων με τηλεθέρμανση, αγροτική παραγωγή κ.λπ.. Ιδίως στον πρωτογενή τομέα η χρήση της γεωθερμίας ευνοεί τη σταδιακή απεξάρτηση από τα δαπανηρά και επιβαρυντικά για το περιβάλλον ορυκτά καύσιμα, και μπορεί να συμβάλλει στη δραστική μείωση του κόστους παραγωγής άρα και στην ενίσχυση του αγροτικού εισοδήματος, καθώς υπολογίζεται ότι έχει πολύ χαμηλό κόστος παραγωγής. Έχει συνεχή διαθεσιμότητα, δεν απαιτεί αποθήκευση, μπορεί να παράγεται είκοσι τέσσερις ώρες το εικοσιτετράωρο, τριακόσιες εξήντα πέντε μέρες τον χρόνο και μετά τη χρήση της αξιοποιείται σε μειούμενες πλέον θερμοκρασίες. Επανεισάγεται στη γη για να ξαναθερμανθεί. Είναι αυτονόητη η ώθηση που μπορεί να δοθεί, έτσι σε τομείς πρωτογενούς παραγωγής και συγκεκριμένα πλεονεκτήματα όπως θερμικές καλλιέργειες, ιχθυοκαλλιέργειες, θερμική επεξεργασία αγροτικών προϊόντων, θέρμανση εγκαταστάσεων, σταβλικές εγκαταστάσεις, οινοποιία, ξήρανση φρούτων, λαχανικών κ.λπ.. Ιδιαίτερη αναβάθμιση, σύμφωνα με μελέτες του ΕΛΓΟ, υπάρχει σχεδόν παντού σε όλη τη χώρα. Στο σημείο αυτό επιτρέψτε μου μια παρατήρηση - πρόταση - αναφορά στο άρθρο 72 παράγραφος 3, που αναφέρεται μια θετική μέριμνα για διασφάλιση ενός ποσοστού της αύξησης μεσοσταθμικών τιμών, σε ό,τι αφορά κατεστραμμένους φωτοβολταϊκούς σταθμούς. Ωστόσο θεωρούμε ότι χρειάζεται και η πρόβλεψη μιας επιπλέον κατηγορίας, αυτής των 100KW και κάτω, που αφορά μικρά αγροτικά φωτοβολταϊκά. Αυτά προτείνουμε να διαφοροποιηθούν, από τα πεντακοσάρια και εδώ θα χρειαστεί, πιστεύω, κύριε Υπουργέ, μια χρηματοδότηση γι' αυτά τα αγροτικά μικρά περιβαλλοντικά, για να λύσουμε και το ζήτημα της γης υψηλής παραγωγικότητας, το να μπορεί να στηθεί ένα τέτοιο φωτοβολταϊκό σε μια μεγάλη αγροτική έκταση περίπου στο 1% της έκτασής του, και μια τιμή η οποία να είναι κοντά στο 10% της τιμής πώλησης οικιακής χρήσης που δίνει σήμερα η ΔΕΗ, για να μπορέσουν και να κάτσουν οι αγρότες στα χωριά τους και να έχουν ένα επιπλέον εισόδημα ώστε να μπορούν να βρίσκονται στον τόπο τους. Νομίζω ότι είναι μια καλή πρόταση αυτή και θα θέλαμε τη βοήθειά σας, κύριε Υπουργέ, τουλάχιστον γι' αυτά τα μικρά αγροτικά φωτοβολταϊκά. Επανέρχομαι στο θέμα της γεωθερμίας, λέγοντας ότι είναι θετική η αύξηση της ελάχιστης θερμοκρασίας, του καθορισμού γεωθερμικού πεδίου, γιατί υπάρχουν πολλά νερά στις αγροτικές περιοχές με θερμοκρασίες άνω των 25 βαθμών. Συνοψίζοντας, θεωρούμε ότι οι προτεινόμενες διατάξεις, δίνουν τη δυνατότητα να πολλαπλασιαστούν ραγδαία τα αξιόλογα μεν αλλά λιγοστά παραδείγματα αξιοποίησης της γεωθερμίας στην αγροτική παραγωγή. Κυρίες και κύριοι συνάδελφοι, ο δρόμος για την ανόρθωση του πρωτογενούς τομέα, την ανάκαμψη της οικονομίας και της κοινωνίας ανοίγει ολοένα και περισσότερο με βήματα μελετημένα, σταθερά και, κυρίως, αποφασιστικά. Σας καλώ να ψηφίσετε αυτό το νομοσχέδιο. Ευχαριστώ.
O κύριος Υπουργός έχει τον λόγο για την παρουσίαση κάποιων νομοτεχνικών βελτιώσεων.
Επιτρέψτε μου να ανακοινώσω τις νομοτεχνικές βελτιώσεις και να σταθώ λίγο και στην τροπολογία που έχει κατατεθεί για τη ΔΕΗ. Θα ξεκινήσω με τη ΔΕΗ. Όπως λέει η τροπολογία, επαναπροκηρύσσεται ο διαγωνισμός. Αφήνει ένα πολύ σύντομο χρονικό διάστημα - και για τους παλιούς που συμμετείχαν στον προηγούμενο και για πιθανούς νέους επενδυτές - μια σύντομη προθεσμία επτά ημερών. Οι υποψήφιοι μπορούν να υποβάλουν προσφορές και για τη μία ή και για τις δύο μονάδες. Η αξιολόγηση των προσφορών θα γίνει μέσω εκτίμησης διεθνούς ανεξάρτητου εκτιμητή, fairness opinion. Ο independent evaluator δύναται να διατυπώσει άποψη, δηλαδή να τον προσλάβει η ΔΕΗ και να καταθέσει υπόμνημα. Δεσμευτικό, όμως, είναι το fairness opinion από τον διεθνή ανεξάρτητο εκτιμητή για το προσφερόμενο τίμημα. Η σύμβαση αγοραπωλησίας των μετοχών της κάθε νέας εταιρείας θα κυρωθεί νομοθετικά στη Βουλή. Κατά τα λοιπά εφαρμόζονται αναλογικά οι όροι του πρώτου διαγωνισμού. Και στα εργασιακά - μισθολογικά επειδή υπάρχει το γνωστό θέμα με τους δώδεκα και τους δεκατέσσερις μισθούς, κατοχυρώνεται ότι στις μονάδες που έχουν απόσχιση, η ετήσια αμοιβή που έχουν οι εργαζόμενοι, θα παραμείνει ακριβώς όπως είναι. Απλώς θα κατανεμηθεί με διαφορετικό τρόπο. Τέλος για τις ποσότητες των ΝΟΜΕ επανέρχεται η διάταξη του προηγούμενου νόμου, που λέει ότι μόλις ολοκληρωθούν οι σχετικές συμβάσεις αγοραπωλησίας των μετοχών, στις νέες εταιρείες θα καταργούνται αυτόματα οι ΝΟΜΕ. Επιπρόσθετα έχουμε μία ρύθμιση για τη μεταφορά εγκατάστασης και λειτουργία μονάδων παραγωγής ηλεκτρικής ενέργειας στην Κρήτη. Αφορά τη μεταβατική περίοδο. Προβλέπει πώς μέχρι να ολοκληρωθεί, φυσικά, η διασύνδεση της Κρήτης με την Πελοπόννησο - τον Ιανουάριο του 2020 θα είναι αυτή η περίοδος - θα καλύψει έκτακτες ανάγκες για το μεσοδιάστημα. Άρα η ΔΕΗ μπορεί να μετακινήσει μονάδες ή άλλες μορφές παραγωγής ενέργειας για αυτό το μεταβατικό διάστημα με κάποιες συνοπτικές διαδικασίες. Πάω τώρα στις νομοτεχνικές βελτιώσεις. Κατ' αρχάς μετά από τη συζήτηση που έγινε, θα αποσύρουμε τις διατάξεις για τη ΡΑΕ και θα επανέλθω σε επόμενο νομοσχέδιο. Αναφέρομαι στην αστική ευθύνη, στις προσλήψεις κ.λπ.. Δεύτερον, γίνεται δεκτό το αίτημα που βγήκε στη δημόσια συζήτηση, στον διάλογο προχθές, η τιμή των φωτοβολταϊκών έργων να προσδιορίζεται όχι με βάση τον «Ν» τον τελευταίο διαγωνισμό, αλλά των «Ν -1, -2, -3», τους τρεις προηγούμενους - με εξαίρεση τον τελευταίο - γιατί δεν προλαβαίνω να κάνω τους υπολογισμούς. Τρίτον, εντάσσονται τα μικρά φωτοβολταϊκά των κατ' επάγγελμα αγροτών, ακριβώς στους ίδιους όρους που έχουν οι ενεργειακές κοινότητες, μέχρι 500 KW ισχύ δηλαδή και με 10% επιδότηση, τιμή πάνω από αυτή που προσδιορίζεται στους διαγωνισμούς, όπως προσδιορίζεται, ακριβώς με τα ίδια προνόμια που έχουν οι ενεργειακές κοινότητες.
Και μία χρηματοδότηση, κύριε Υπουργέ!
Θα τη δούμε άλλη στιγμή τη χρηματοδότηση. Όπως βγάζουμε ΕΣΠΑ για τις ενεργειακές κοινότητες, κύριε Παπαδόπουλε, θα βγάλουμε και κανένα ΕΣΠΑ για τους αγρότες. Για το «ΑΡΙΑΔΝΗ» διαγράφεται το τμήμα έργου κοινού ενδιαφέροντος. Όμως παραμένουν οι τριάντα προσλήψεις. Διευκρινίζεται, όμως, ότι θα είναι μέχρι την ολοκλήρωση της κατασκευής του έργου. Άρα θα γίνουν οι τριάντα προσλήψεις αλλά έχουν χρονικό ορίζοντα την κατασκευή του έργου. Για το ΔΑΠΕΕΠ επιμένουμε να προσληφθούν αυτοί οι εργαζόμενοι για έναν απλό λόγο ότι είναι μεταβατική διάταξη, διότι έχει προκηρυχθεί ο διαγωνισμός του ΑΣΕΠ. Άρα αντί να φύγουν και να περιμένουμε - οπότε δεν θα λειτουργήσει - είναι μεταβατικό, μέχρι να ολοκληρωθεί ο διαγωνισμός του ΑΣΕΠ. Δεν είναι νέες προσλήψεις, δεν είναι εκτός ΑΣΕΠ αλλά είναι μία μεταβατική κατάσταση. Ο ΔΑΠΕΕΠ, ο νέος φορέας, δεν μπορεί να λειτουργήσει χωρίς τους εργαζόμενους που έχει ήδη και προβλέπονται. Διορθώνεται το άρθρο αυτό που επισημάνατε, κύριε Σκρέκα, για τις εμπορικές πετρελαιοειδών. Όντως υπάρχει μία ασάφεια εκεί, οπότε διορθώνεται αυτό, δηλαδή αποσύρεται. Αυτές ήταν οι νομοτεχνικές. Υπάρχουν και καμμιά δεκαριά άλλες, οι οποίες είναι περισσότερο φραστικές και λιγότερο ουσιαστικές. Τώρα πάω στις τροπολογίες των Βουλευτών. Όσον αφορά την τροπολογία με γενικό αριθμό 2011 που έχει κατατεθεί από Βουλευτές του ΣΥΡΙΖΑ, ουσιαστικά με την προτεινόμενη ρύθμιση καλύπτεται ένα κενό στον Νέο Οικοδομικό Κανονισμό, ώστε να επιτρέπονται οι κατασκευές σε κοινόχρηστους χώρους υπό αυστηρές προϋποθέσεις και σε νομίμως υφιστάμενους οικισμούς χωρίς εγκεκριμένο σχέδιο. Το κείμενο επαναδιατυπώνεται για να είναι ακριβές και το διαβάζω, γιατί έτσι όπως είχε έρθει, είχε κάποιες ανακρίβειες. Γίνεται, λοιπόν, αποδεκτή με τις εξής αλλαγές: Πρώτον, ο τίτλος του άρθρου αλλάζει σε: «Τροποποίηση άρθρου 20 του ν.4067/2012 (Α΄67)» και δεύτερον, το κείμενο του άρθρου αλλάζει ως εξής: «Μετά την παράγραφο 5 του άρθρου 20 του ν.4067/2012 προστίθεται η παράγραφος 6 ως εξής: «Οι διατάξεις του παρόντος εφαρμόζονται και σε νομίμως υφιστάμενους οικισμούς, χωρίς εγκεκριμένο ρυμοτομικό σχέδιο». Γίνεται αποδεκτή η βελτίωση για το Κτηματολόγιο, οι βελτιώσεις που πρέπει να γίνουν εκεί όπου έχουν γίνει λάθη και τα λοιπά, πράγμα το οποίο είναι απαραίτητο. Και όσον αφορά την τελευταία που κατατέθηκε, ενώ είμαι θετικός, θεωρώ ότι θα τη φέρουμε σε άλλο νομοθετικό έργο, διότι θέλει μια επεξεργασία με συναρμόδια Υπουργεία. Όσον αφορά αυτά που είπε και ο κ. Τσιρώνης, είμαστε σε συνεννόηση. Θέλουμε και εμείς ως Υπουργείο μια επεξεργασία. Είναι θεμιτά. Ο νόμος, πάντως, είναι σαφής. Κάνουμε ένα μεγάλο βήμα σήμερα, απαγορεύοντας το fracking στην Ελλάδα, το οποίο ήταν μία δέσμευση που είχαμε κάνει πριν από καιρό. Ευχαριστώ.
Ο κ. Ευάγγελος Αποστόλου έχει τον λόγο.
Κυρίες και κύριοι συνάδελφοι, δεν μπορώ να αποφύγω την τοποθέτηση του κ. Μανιάτη, του ΚΙΝΑΛ, για την τραγωδία στο Μάτι. Γιατί τόση χολή για ένα θέμα με το οποίο όλοι πονέσαμε, με το οποίο πονάμε όλοι; Εμείς επιπλέον δεν ξεχνάμε. Γιατί, όμως, οι ίδιοι ξεχνούν ότι ήταν αυτοί που κυβερνούσαν τη χώρα, όταν δημιουργήθηκε αυτό το πολεοδομικό και χωροταξικό μπάχαλο στην Αττική, όταν χωρίς κανένα σχεδιασμό αποφάσισαν να απομακρύνουν τη Δασική Υπηρεσία από τη δασοπυρόσβεση; Αποτελεί, αγαπητοί συνάδελφοι, παγκόσμια πρωτοτυπία, ο διαχειριστής ενός φυσικού οικοσυστήματος να απουσιάζει, όταν αυτό καταστρέφεται. Εμείς προσπαθούμε όχι μόνο να γιατρέψουμε τις πληγές αλλά και να αντιμετωπίσουμε όλες αυτές τις στρεβλώσεις. Οι πολίτες μπορούν να καταλάβουν, ποιος είναι εκείνος που μπορεί να οδηγήσει τη χώρα στη μεταμνημονιακή πραγματικότητα και ποιος είναι αυτός ο οποίος το μόνο που κάνει είναι να καταστροφολογεί. Κυρίες και κύριοι συνάδελφοι, η παρέμβασή μου στο νομοσχέδιο θα έχει άμεση ή έμμεση σχέση με ρυθμίσεις, που άπτονται του αγροτικού χώρου. Και αρχίζω από το ΙΓΜΕ. Όταν το παραλάβαμε το 2015, βρισκόταν στα πρόθυρα της διάλυσης. Το κρατήσαμε ζωντανό, λύνοντας πάρα πολλά προβλήματα. Τι θέλουμε σήμερα; Να το αναβαθμίσουμε. Θέλω να απευθυνθώ στους συναδέλφους τους γεωτεχνικούς, και να τους πω ότι σε μια περίοδο που τα φαινόμενα κατολισθήσεων, πλημμυρών και γενικά ακραίων φαινομένων δημιουργούν πολλαπλά προβλήματα, θα ήταν αυτοκτονική η υποβάθμισή τους. Και θέλω έτσι, επί τη ευκαιρία, να τους ευχαριστήσω και ιδιαίτερα για την άμεση ανταπόκριση στις πλημμύρες της Χαλκίδας με την παρουσία τους. Θέλω, λοιπόν, να τους καταστήσω σαφές ότι αυτή η μετονομασία σε Ελληνική Αρχή Γεωλογικών και Μεταλλευτικών Ερευνών, δεν αλλάζει τα καθήκοντά τους - αντίθετα, τα διευρύνει - όπως, επίσης, ότι δεν υπάρχει κανένα πρόβλημα με την απασχόλησή τους. Και πριν από λίγο ο κύριος Υπουργός το επιβεβαίωσε για μια ακόμη φορά. Kαι έρχομαι στο θέμα της γεωθερμίας. Η ελληνική επικράτεια, αγαπητοί συνάδελφοι, βρίθει γεωθερμικών πεδίων. Δεν βρήκαμε καμμία σοβαρή δυνατότητα αξιοποίησής τους. Προσπαθήσαμε - και το καταφέραμε - αυτή τη στιγμή, να υπάρχουν αξιόλογες μονάδες, ειδικά του αγροτικού χώρου, αλλά και άλλες μονάδες που λειτουργούν, χρησιμοποιώντας τη γεωθερμία ως βασική πηγή ενέργειας. Επιτρέψτε μου να αναφερθώ στην χαρακτηριστική περίπτωση της «Selecta» μιας ανθοκομικής επιχείρησης στη Χρυσούπολη Καβάλας - την επισκέφθηκε και ο Πρωθυπουργός - , που την εντάξαμε στα αγροτικά προγράμματα του 2017. Παράγει καλλωπιστικά φυτά σε ένα θερμοκήπιο εξήντα στρεμμάτων, αξιοποιώντας το γεωθερμικό πεδίο της περιοχής. Το δε προϊόν που παράγει εξάγεται κατά 95%, και η επιχείρηση απασχολεί μόνιμα εκατόν τριάντα εργαζομένους. Στο Υπουργείο Αγροτικής Ανάπτυξης είχαμε αντιληφθεί τις δυνατότητες που έχουν αυτές οι επιχειρήσεις, και για τον λόγο αυτόν κινηθήκαμε για να βρούμε τρόπο, ώστε να εντάσσονται στον αναπτυξιακό νόμο και να ενισχύονται επενδυτικές προτάσεις άνω των 500 χιλιάδων ευρώ. Σε συνεργασία με το Υπουργείο Οικονομίας και Ανάπτυξης έχουμε υποβάλει στην Ευρωπαϊκή Επιτροπή έναν φάκελο για τις μονάδες θερμοκηπιακού τύπου, που αξιοποιούν ενεργειακά συστήματα ανανεώσιμων πηγών ενέργειας όπως είναι η γεωθερμία. Μετά την έγκρισή του, κύριε Υπουργέ, από την Ευρωπαϊκή Επιτροπή πρέπει να προβείτε και στις απαραίτητες διορθώσεις του εθνικού θεσμικού πλαισίου, για να καλύπτει όλες αυτές τις περιπτώσεις. Έρχομαι τώρα στα αγροτικά φωτοβολταϊκά. Έχουμε δώσει τη δυνατότητα στον αγροτικό χώρο, να καλύπτει ένα μεγάλο μέρος των ενεργειακών του αναγκών με ήπιες μορφές ενέργειας. Χρηματοδοτούνται οι αγρότες από το Πρόγραμμα Αγροτικής Ανάπτυξης μέσω των σχεδίων βελτίωσης τόσο αυτόνομα όσο και με net metering. Και ήταν, πραγματικά, πολύ θετικό αυτό που άκουσα πριν από λίγο από τον κύριο Υπουργό, ο οποίος αποδέχθηκε το αίτημα για την ένταξη και των μικρών αγροτών που θέλουν να εγκαταστήσουν φωτοβολταϊκά τόξα, αρκεί, βεβαίως, να αντιληφθούν οι ίδιοι ότι όλα αυτά γίνονται εύκολα, αν περάσουν μέσα από συνεργατικά σχήματα, γιατί εάν ακολουθήσουν τον συνεργατισμό, είναι πολλαπλά τα οφέλη και πολλαπλές οι δυνατότητες σε όλα τα πεδία για τους αγρότες. Ευχαριστώ.
Και εμείς ευχαριστούμε. Ο κ. Κασιδιάρης από τη Χρυσή Αυγή έχει τον λόγο.
Ξεκινάω με την ουσία του σημερινού νομοσχεδίου, που είναι βεβαίως για μία ακόμα φορά το ξεπούλημα των πλουτοπαραγωγικών πηγών της Ελλάδος. Αναφέρομαι στη ΔΕΠΑ, στη Δημόσια Επιχείρηση Αερίου. Είναι κοροϊδία, βεβαίως, και τραγική ειρωνεία να μιλάμε για Δημόσια Επιχείρηση Αερίου, διότι δεν είναι δημόσια η επιχείρηση. Ανήκει κατά 65% στο ΤΑΙΠΕΔ και τώρα με αυτό το νομοσχέδιο το 50% συν 1, δηλαδή η πλειοψηφία των μετοχών, θα περάσει σε ιδιώτες και συγκεκριμένα σε ξένα χέρια, γιατί ο ιδιώτης επενδυτής θα είναι ξένος. Φεύγει η περιουσία της Ελλάδος, η μόνη οικονομική δύναμη που έχει μείνει στην Ελλάδα, που είναι, βεβαίως, το φυσικό αέριο. Το φυσικό αέριο μπορεί να αποτελέσει την οικονομική μας σωτηρία. Επί της ουσίας, όμως, με την ψήφο της Κυβέρνησης του ΣΥΡΙΖΑ περνάει σε ξένα χέρια. Και γίνεται αυτή η συζήτηση τη χρονική περίοδο, που έχει ανακαλυφθεί νέο υπερκοίτασμα φυσικού αερίου στην ελληνική Κύπρο. Μιλάω για το κοίτασμα «Γλαύκος», που μπορεί να φτάσει και τα 230 δισεκατομμύρια κυβικά μέτρα. Είναι ισάξιο του κοιτάσματος «Αφροδίτη». Αν δούμε τον χάρτη, υπάρχει μία φυσική συνέχεια στα κοιτάσματα. Ξεκινάμε από το υπερκοίτασμα «Λεβιάθαν» στην ΑΟΖ του Ισραήλ, περνάμε στο κοίτασμα «Ζορ» της Αιγύπτου που ανακαλύφθηκε σχετικά πρόσφατα με 800 δισεκατομμύρια κυβικά μέτρα φυσικού αερίου, μετά στα κοιτάσματα της κυπριακής ΑΟΖ, στο κοίτασμα «Αφροδίτη» και στο κοίτασμα «Γλαύκος». Φυσική συνέχεια αυτών είναι τα ενεργειακά κοιτάσματα στη λεκάνη του Ηροδότου στην ελληνική αποκλειστική οικονομική ζώνη. Στην περιοχή νοτιοανατολικά και νότια της Κρήτης, σύμφωνα με τους πιο έγκυρους πανεπιστημιακούς, μπορεί να έχουμε στο νοτιοανατολικό τμήμα, δηλαδή νοτίως του συμπλέγματος της Μέγιστης, του Καστελόριζου, μπορεί να έχουμε 2 τρισεκατομμύρια κυβικά μέτρα φυσικού αερίου και στο νότιο τμήμα της Κρήτης μπορεί να έχουμε ενάμισι τρισεκατομμύριο κυβικά μέτρα φυσικού αερίου. Μιλάμε για την περιουσία της Ελλάδος, την οποία εσείς προδοτικά την απεμπολείτε. Αν είχαμε μία φορά προδοσία στην υπόθεση της Μακεδονίας όπου εκχωρήσατε όνομα και ιστορία, εδώ εκχωρείτε εθνική κυριαρχία και εθνική περιουσία, μη αποδεχόμενοι την πρόταση της Χρυσής Αυγής περί ανακηρύξεως της ελληνικής αποκλειστικής οικονομικής ζώνης. Αυτό μπορεί να το κάνει η Βουλή των Ελλήνων μέσα σε μία μέρα, να ψηφίσει την ανακήρυξη της ελληνικής ΑΟΖ και στη συνέχεια να ξεκινήσουμε να αντλούμε τα ενεργειακά μας κοιτάσματα, να αντλούμε φυσικό αέριο, όπως κάνει η Κύπρος, όπως κάνει το Ισραήλ και η Αίγυπτος. Και να μη μιλάει ο Τσίπρας για τριμερή με τον Αναστασιάδη και τον Νετανιάχου παρουσία των Αμερικανών, όταν η Ελλάδα είναι το μόνο κράτος στην περιοχή, που δεν τολμά υπό τις απειλές της Τουρκίας να ανακηρύξει αποκλειστική οικονομική ζώνη. Και βέβαια τώρα καταλαβαίνω - και έχω να κάνω μία καταγγελία για ένα γεγονός που συνέβη εδώ στη Βουλή - γιατί είχατε βάλει τη φρουρά της Βουλής πριν από λίγες μέρες έξω από την Αίθουσα της Γερουσίας. Πήγα να μπω στην Αίθουσα της Γερουσίας για μία συνεδρίαση της Επιτροπής Εξωτερικών και Άμυνας και ήταν εκεί δέκα άτομα και μου λένε: «Σας παρακαλούμε, δεν γίνεται να περάσετε. Έχει μεταφερθεί η επιτροπή αυτή στην Αίθουσα 223» Και λέω: «Εντάξει, ρε παιδιά, και τι έγινε; Γίνεται κανένα πραξικόπημα μέσα και είναι μαζεμένη εδώ όλη η φρουρά;». Και όμως μετά είδα στις ειδήσεις τι συνέβαινε. Συνεδρίαζε στη Γερουσία η επιτροπή του ΝΑΤΟ. Είχε έρθει ο Τούρκος και προκαλούσε και έλεγε ότι αν η Ελλάδα ξεκινήσει να αντλεί φυσικό αέριο, θα μας κάνουν πόλεμο. Και κάθονταν οι Βουλευτές του ΣΥΡΙΖΑ και της Νέας Δημοκρατίας και άκουγαν τις τουρκικές προκλήσεις μέσα στη Βουλή των Ελλήνων, και είχαν βάλει δέκα άτομα της φρουράς, μην τυχόν και περάσει μέσα ένας Βουλευτής της Χρυσής Αυγής για να τους βάλει στη θέση τους, σε μία επιτροπή από την οποία μας έχετε αποκλειστεί και από εκεί παράνομα και αντισυνταγματικά. Θα δώσετε λόγο και γι' αυτόν τον αποκλεισμό. Στο σημερινό νομοσχέδιο, βέβαια, υπάρχει και μία τροπολογία για τα αυθαίρετα. Είναι μία φωτογραφική υπόθεση για το δράμα, για την εθνική τραγωδία που βίωσε όλος ο ελληνικός λαός στο Μάτι. Νομίζετε ότι με τέτοιου είδους ενέργειες, θα διαγράψετε τα εγκλήματά σας. Νομίζετε ότι με τέτοιου είδους ενέργειες και με τα ψέματα που λέτε στα διαπλεκόμενα μέσα, θα γλιτώσετε τη φυλακή. Για τα εγκλήματα που έγιναν στο Μάτι, πρέπει να πάει στη φυλακή και η Δούρου και ο Τσίπρας και ο Τόσκας. Και βλέπαμε τον Τόσκα να λέει ψέματα. Ο κόσμος που καιγόταν, πήδαγε στη θάλασσα για να γλιτώσει και πνιγόταν και είχαν στήσει ένα τσίρκο στα κανάλια με τον Τσίπρα και του έλεγε ότι στέλνει το Πολεμικό Ναυτικό αρματαγωγά. Και την ίδια ώρα ο κόσμος πνιγόταν και δεν υπήρχε καμμία απολύτως αντίδραση. Κι αυτό το τσίρκο που οδήγησε σε θανάτους, σε εκατόμβη νεκρών, θα το πληρώσετε. Και το ξαναλέω: Για το Μάτι θα πάνε στη φυλακή και η Δούρου και ο Τσίπρας και ο Τόσκας και όλοι οι υπεύθυνοι γι' αυτή την εθνική τραγωδία. Επειδή ήμασταν εκεί από την πρώτη στιγμή που ξέσπασε αυτή η τραγωδία, είδαμε ότι, πράγματι, εκεί δεν υπήρχε ούτε Αστυνομία ούτε Πυροσβεστική ούτε Λιμενικό. Μιλάμε για ένα κράτος - μπάχαλο. Μιλάμε για ένα κράτος σε απόλυτη αποσύνθεση. Θέλω όμως να είμαι δίκαιος. Πρέπει να επιμερίζουμε τις ευθύνες σε όλους. Λέμε ότι πρέπει οι συριζαίοι να φυλακιστούν για την τραγωδία στο Μάτι, για τις ευθύνες και τους νεκρούς στη Μάνδρα…
Τελειώνετε.
Τελειώνω στον χρόνο τον οποίο μου αποδίδει ο Κανονισμός.
Πολύ περισσότερο που αναμένονται αποφάσεις δικαστικές.
Και οι προηγούμενοι ομιλητές είχαν δύο επιπλέον λεπτά.
Να είστε προσεκτικός όταν μιλάτε στη Βουλή.
Και αν δεν μου τρώτε τον χρόνο, θα ολοκληρώσω αμέσως.
Τελειώστε τώρα!
Αυτές τις εντολές στον ΣΥΡΙΖΑ όχι σε μένα. Εγώ τηρώ τον Κανονισμό απαρέγκλιτα και δεν δέχομαι τέτοιου είδους ύφος. Εντολές τέτοιου είδους δεν τις δέχομαι.
Κατέβα από το Βήμα τώρα σου λέω.
Εντολές τέτοιου είδους δεν δέχομαι. Στον ΣΥΡΙΖΑ και στην κλαδική, στο κόμμα σας,…
Τελείωσες.
Στον πληθυντικό να μιλάτε όχι στον ενικό.
Στον πληθυντικό. Τελειώσατε, κύριε Κασιδιάρη.
Θα μου μιλάτε ως μέλος της Εθνικής Αντιπροσωπείας, διότι εδώ με έχει βάλει ο λαός με την ψήφο του και απαιτώ σε κάθε περίπτωση σεβασμό και δεν δέχομαι εντολές από κανέναν συριζαίο. Ολοκληρώνω, λοιπόν, με μία καταγγελία, γιατί βλέπετε το ύφος του Προεδρεύοντος και βλέπετε πώς αντιμετωπίζουν τους πολίτες οι πραγματικοί φασίστες, γιατί οι πραγματικοί φασίστες σε αυτή τη χώρα, είναι η Κυβέρνηση του ΣΥΡΙΖΑ. Και βγαίνει ο Υπουργός Προστασίας του Πολίτη και λέει ότι «εμείς τους συλλαμβάνουμε επειδή αυτοί ξέρουν τι θα κάνουν στο μέλλον». Στη Μακεδονία, λέει, αυτοί ξέρουν τι θα κάνουν στο μέλλον και γι' αυτό τους συλλαμβάνουμε. Είναι μέντιουμ δηλαδή οι υπουργοί του ΣΥΡΙΖΑ και βλέπουν τι έχει ο άλλος μέσα στο μυαλό του και τι θα κάνει στο μέλλον!
Λοιπόν!
Αυτός είναι ο φασισμός! Αυτόν τον φασισμό πολεμάμε και τον εθνομηδενισμό σας! Ευχαριστώ.
Άντε, βγάλτε τον αγκυλωτό σταυρό τώρα! Τώρα τον λόγο έχει η κ. Καρακώστα.
Χθες πάντως, κύριε Πρόεδρε, αφήσατε είκοσι οκτώ λεπτά να μιλήσει η εισηγήτρια του ΣΥΡΙΖΑ!
Είναι αλήθεια ότι όταν οι φασίστες μιλάνε για φασισμό, όταν οι φονιάδες έρχονται να κατηγορήσουν ανθρώπους που πραγματικά δεν έχουν δικαστεί, δεν ξέρεις ούτε αν πρέπει να μιλήσεις ούτε αν πρέπει να ασχοληθείς μαζί τους, γιατί τους φασίστες τους βάζεις στη γωνία και όλοι μαζί πρέπει να τους παλέψουμε, γιατί ξέρουμε ποια είναι η πρακτική τους και ποιες είναι και οι πράξεις τους μέχρι σήμερα. Είναι, όμως, τραγικό να κλαίνε οι υπόλοιποι, όπως ο κ. Μανιάτης που διετέλεσε αντιστοίχως Υπουργός επί χρόνια στην κυβέρνηση, για τους εκατό που πραγματικά χάθηκαν σε πολύ άσχημες συνθήκες, όταν δεν μπόρεσαν επί πάρα πολλά χρόνια οι κυβερνήσεις τους να σχεδιάσουν σε αυτήν τη χώρα. Είναι πραγματικά ντροπή να αποποιούνται των ευθυνών τους και να μη λυπούνται για ό,τι δεν έκαναν μέχρι σήμερα. Όπως επίσης είναι ντροπή πραγματικά να αναδεικνύουμε ένα θέμα που δεν είναι χωρίς σημασία και όπου πραγματικά, όπως είπαν και προηγούμενοι ομιλητές του ΣΥΡΙΖΑ, η δικαιοσύνη πρέπει να αποδοθεί - και βεβαίως είναι ανεξάρτητη και δεν θέλουμε καν να την επηρεάσουμε - κι ενώ δεν έχει δικαστεί, απλά πηγαίνει στο κομμάτι της δικαιοσύνης μια υπόθεση, για το Μάτι, για κάποιους ανθρώπους, μέχρι χθες να δικαιολογούν το ότι δεν πήγε στον δεύτερο βαθμό, δηλαδή δεν τελεσιδίκησε η απόφαση για τον συγκεκριμένο παιδεραστή Νίκο Γεωργιάδη, ενώ τώρα να κόπτονται για ένα πράγμα που δεν έχει περάσει καν από τη δικαιοσύνη, αλλά απλώς αποστέλλεται. Αυτή η Κυβέρνηση, καλώς ή κακώς, βήμα - βήμα αποδεικνύει στους Έλληνες και στις Ελληνίδες ότι φροντίζει να διορθώσει θεμελιακά ζητήματα και ένα από αυτά είναι και το σημερινό νομοσχέδιο. Γι' αυτό και οι εισηγητές της Αντιπολίτευσης, της Μείζονος και της Ελάσσονος, μιλάνε για οτιδήποτε άλλο εκτός από το νομοσχέδιο. Γιατί πραγματικά είναι αρχή μας ότι πρέπει αυτή η χώρα όσο το δυνατόν να απεξαρτηθεί από την ενεργειακή εξάρτηση που έχει. Και πώς θα γίνει αυτό; Θα γίνει με την εκμετάλλευση των περισσότερων πηγών ενέργειας που μπορεί να έχει. Μια από αυτές αποδεικνύεται επιστημονικά ότι είναι η αξιοποίηση του γεωθερμικού δυναμικού. Έχουμε μέχρι σήμερα τριάντα περίπου περιοχές οι οποίες έχουν αναδειχθεί. Οι επιστήμονες μιλάνε για πολύ περισσότερες. Κι έρχεται και γίνεται ένα νομοσχέδιο για τον σωστό και δίκαιο τρόπο εκμετάλλευσης αυτών των πηγών, το οποίο αναγνωρίζει την αξία - και αναφέρθηκε από προηγούμενους ομιλητές - του αγροτικού τομέα σε όλα τα επίπεδα, αναδεικνύει τον τουριστικό τομέα και μάλιστα μιλάμε για τις ιαματικές πηγές που προηγούνται οποιωνδήποτε άλλων ενεργειακών εκμεταλλεύσεων - και είναι πάρα πολύ σημαντικό - , καθορίζει και διανέμει σε διάφορες κατηγορίες - μικρότερες και μεγαλύτερες - αυτά τα πεδία, στις μικρότερες βάζει και εμπεριέχει και την τοπική αυτοδιοίκηση. Και ακούστε τι άκουσα. Άκουσα να λέγεται «ονειρεύεστε μια εταιρεία συναλλαγών με την τοπική αυτοδιοίκηση». Έτσι είπε ο εισηγητής του ΚΙΝΑΛ. Δηλαδή στο μυαλό τους ό,τι και να κάνεις προκειμένου να δώσεις αρμοδιότητες στην τοπική αυτοδιοίκηση, το θεωρούν συναλλαγή. Γιατί φαίνεται ότι αυτό έκαναν μέχρι σήμερα οι ίδιοι. Άρα, λοιπόν, σου λέει δεν μπορεί να υπάρχουν κι άλλοι που να σκέφτονται με διαφορετικό τρόπο και πάμε σε αυτήν την κατεύθυνση. Πάω πολύ γρήγορα γιατί ο χρόνος δεν με παίρνει. Όσον αφορά στη ΔΕΠΑ, ο εισηγητής της Νέας Δημοκρατίας προκαθορίζει ότι δεν θα έρθει ο μεγάλος επενδυτής, γιατί; Γιατί το δημόσιο κρατά το 51%. Εδώ σαφώς αναδεικνύεται ότι εμείς δεν θέλουμε τίποτε στο δημόσιο. Και πραγματικά αυτή η Κυβέρνηση αγωνίζεται μέσα στις δύσκολες οικονομικές συνθήκες που έφεραν τη χώρα μας οι προηγούμενες κυβερνήσεις σε σχέση με τους δανειστές και το να καταφέρνουμε να κρατάμε ποσοστά και τη διαχείριση σε πηγές ενέργειας στη χώρα μας είναι πάρα πολύ σημαντικό. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν θα απασχολήσω παρά ελάχιστα. Επίσης, είναι και το γεγονός ότι αναδεικνύουμε και ενισχύουμε τον επιστημονικό φορέα και φτιάχνουμε μια δημόσια αρχή σχετικά με το ΙΓΜΕ. Αναφέρθηκαν άλλοι, δεν θα αναφερθώ σε αυτό ούτε στις πολεοδομικές τροποποιήσεις. Όμως θέλω να τονίσω κάτι που δεν τονίστηκε μέχρι σήμερα και είναι σημαντικό. Είναι εξαιρετικής σημασίας δυο διατάξεις, στις οποίες θέλω να αναφερθώ. Από 1-1-2021 όλα τα νέα κτήρια πρέπει να είναι μηδενικής κατανάλωσης ενέργειας και αυτή η υποχρέωση για τα δημόσια κτήρια ξεκινά από την 1-1-2019. Είναι εξαιρετικό. Οφείλουμε να το πετύχουμε. Και γι' αυτό δημιουργούνται παρατηρητήρια για το περιβάλλον και την ασφάλεια της έρευνας και της εκμετάλλευσης υδρογονανθράκων, τα οποία έχουν συμβουλευτικό ρόλο σε θέματα προστασίας περιβάλλοντος στις περιφέρειες που ασκούνται αντίστοιχες δραστηριότητες. Ολοκληρώνουμε βήμα - βήμα, πραγματικά, ηλεκτρονικά συστήματα ελέγχου σε όλους τους τομείς. Ευχαριστώ πολύ.
Ευχαριστούμε κι εμείς. Τον λόγο έχει ο κ. Σαρίδης, Κοινοβουλευτικός Εκπρόσωπος της Ένωσης Κεντρώων.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, είμαι σίγουρος πως είναι πολλά τα όμορφα μέρη του κόσμου, μέρη τα οποία δεν είχα την ευκαιρία να τα επισκεφθώ και να τα δω από κοντά, αλλά αυτό δεν με εμποδίζει καθόλου στο να πιστεύω με πείσμα μέσα μου πως ζούμε στην πιο όμορφη χώρα του κόσμου. Και αυτή η χώρα έχει χαρακτηριστεί από πάρα πολλούς - και δίκαια την έχουν χαρακτηρίσει - ως ευλογημένη. Και το λέω αυτό με σκοπό να μεταφέρω στην Αίθουσα αυτό που διαπίστωσαν με ανακούφιση από πολύ νωρίς σήμερα το πρωί χιλιάδες συμπολίτες μας σε όλη τη χώρα όταν με αγωνία έσπευσαν να καταλάβουν τι καιρό έχει σήμερα. Ευτυχώς, είπαν με ανακούφιση, καλό καιρό θα έχει σήμερα, δόξα τω Θεώ. Ξέρετε για ποιον λόγο το είπαν αυτό οι συμπολίτες μας; Γιατί δεν θα χρειαστεί να ανάψουν θέρμανση, δεν θα χρειαστεί να κάψουν πετρέλαιο, δεν θα χρειαστεί να κάψουν αέριο και - πολύ χειρότερα - δεν θα χρειαστεί να κάψουν ξύλα σε κάποια μέρη της χώρας μας. Έχετε αναρωτηθεί, κυρίες και κύριοι συνάδελφοι, πόσοι μπορεί να είναι στο σύνολό τους εκείνοι οι συμπολίτες μας που η πρώτη τους σκέψη, όταν ξυπνάνε το πρωί αυτούς τους κρύους μήνες του χειμώνα στην Ελλάδα, είναι το αν θα έχει ήλιο γιατί δεν έχουν λεφτά για πετρέλαιο, γιατί δεν έχουν λεφτά για να ανάψουν τον θερμοσίφωνα, παρότι πρέπει να ζεστάνουν την οικογένειά τους και να κάνουν ένα μπάνιο τα παιδιά τους; Γι' αυτούς, λοιπόν, έρχεται το σημερινό νομοθέτημα, γι' αυτούς νομοθετούμε σήμερα, στο όνομα αυτών νομοθετούμε, γι' αυτούς μιλάμε. Με την εξουσία που έδωσαν σε όλους εμάς εδώ μέσα, κάνουμε τη συγκεκριμένη συζήτηση γι' αυτούς τους ανθρώπους. Ίσως, λοιπόν, θα έπρεπε, όταν μιλάμε για τη λέξη «γεωθερμία», να μιλάμε απευθυνόμενοι σε αυτούς τους ανθρώπους που την ώρα που μετράνε τα κέρματα της ημέρας, για να δούνε πώς θα περάσουν την ημέρα αυτή και ετοιμάζονται να φύγουν από το σπίτι, τρέμουν στη σκέψη ότι μπορεί ενδεχομένως αύριο να χειροτερέψει ο καιρός. Τι έχουμε, λοιπόν, να πούμε σε αυτούς τους ανθρώπους; Πώς να τους εξηγήσουμε τα ζητήματα με τα οποία καταπιάνεται το σημερινό νομοσχέδιο; Μιλάμε για γεωθερμία και μιλάμε για γεωθερμία σε αυτούς και μιλάμε εδώ και δεκαετίες γι' αυτό το πράγμα σε αυτήν τη χώρα. Μιλάμε περί της καταλληλότητας των γεωλογικών συνθηκών που προσφέρουν πλούσιο γεωθερμικό δυναμικό στη χώρα, περί των γεωθερμικών πεδίων που έχουν ήδη εδώ και καιρό εντοπιστεί, εδώ και τριάντα χρόνια στις διάφορες περιοχές της χώρας - πράγμα που μας καθιστά και πλέον επίσημα μία από τις πιο ευνοημένες χώρες παγκοσμίως, όπως αναφέρει και η ίδια η αιτιολογική έκθεση του συγκεκριμένου νομοσχεδίου - , μιλάμε περί των εξακριβωμένων δυνατοτήτων αξιοποίησης της γεωθερμίας, για άμεσες χρήσεις με ήπιο περιβαλλοντολογικό αποτύπωμα στη θέρμανση, στην ψύξη σχολείων, νοσοκομείων, στην αφαλάτωση του νερού, στην θέρμανση ιχθυοκαλλιεργειών, στις θερμοκηπιακές καλλιέργειες, στην ξήρανση αγροτικών προϊόντων και σε πάρα πολλά άλλα. Είναι γνωστά αυτά σε όλους. Συζητάμε, λοιπόν και αναλύουμε διεξοδικά εδώ και πολλά χρόνια και θα έλεγα πως το θέμα το έχουμε εξαντλήσει θεωρητικά σχετικά πάντα με την ανάγκη εξασφάλισης της ενεργειακής αυτονομίας της χώρας. Ποιος διαφωνεί πάνω σε αυτό, την ενεργειακή αυτονομία της χώρας; Έχουμε ήδη συμφωνήσει όλοι. Υπάρχει ομοφωνία σε αυτήν την κατεύθυνση από όλους. Όποιον και να ρωτήσετε, για την αυτονομία της χώρας θα σας πει. Αυτός ο στόχος είναι που μας ενώνει. Αυτός είναι ο εθνικός μας στόχος, η ενεργειακή αυτονομία, ανεξάρτητα και πέρα από ιδεολογίες, πόσω μάλλον από εξόφθαλμες ιδεοληψίες. Θα ήθελα, επίσης, σε αυτό το σημείο να υπενθυμίσω και σε κάποιους που ενδεχομένως να το ξέχασαν, το γεγονός πως οι Έλληνες γνωρίζουμε πάρα πολύ καλά και καταλαβαίνουμε άριστα το τι ακριβώς σημαίνει ενεργειακή διπλωματία. Ενεργειακή διπλωματία να σας θυμίσω ότι κάνουν και οι αεροπόροι μας, όταν πετούν πάνω από το Αιγαίο, εκεί ψηλά, πάνω από τα νερά του Αιγαίου, αυτά τα νερά τα οποία λιγουρεύονται οι Τούρκοι. Ενεργειακή διπλωματία κάνουν. Επιθυμούμε, λοιπόν, ως Ένωση Κεντρώων, να καλυφθεί άμεσα το κενό, προκειμένου να δρομολογηθεί η σταδιακή απεξάρτηση - ανεξαρτησία μας από τα ορυκτά καύσιμα, αλλά και να αποκομίσουμε τα οφέλη από τη γεωθερμία, όπως είναι η ανάπτυξη, αειφόρος και οικονομική, σε τοπικό και εθνικό επίπεδο, η δημιουργία νέων θέσεων εργασίας, η μείωση εκπομπών αερίων του θερμοκηπίου, η αύξηση παραγωγής αγροτικών προϊόντων. Διαφωνούμε στο συγκεκριμένο νομοσχέδιο - και θα εστιάσω ονομαστικά, γιατί είναι και θέμα χρόνου - με το άρθρο 5, γιατί παραχωρείτε δικαίωμα διαχείρισης και εκμετάλλευσης των πεδίων από τριάντα συν είκοσι, σύνολο πενήντα χρόνια. Διαφωνούμε στο άρθρο 19, το οποίο έχει σύσταση Επιτροπών Αντιμετώπισης Προβλημάτων Αξιοποίησης Γεωθερμικού Δυναμικού στις αποκεντρωμένες διοικήσεις. Εκεί είναι μια διαδικασία που σίγουρα θα γιγαντώσει, ουσιαστικά θα είναι μια απόπειρα γιγάντωσης του κράτους και επειδή δεν υπάρχει αυτήν τη στιγμή ένας σχεδιασμός, εμείς φοβόμαστε για τα χειρότερα, οπότε διαφωνούμε και σε αυτό το άρθρο. Επίσης, διαφωνούμε στην περιγραφή συνολικά των άρθρων 25 έως 50, όπου εκεί πέρα έχουμε την Ελληνική Αρχή Γεωλογικών και Μεταλλευτικών Ερευνών. Σε αυτήν την αρχή ξεκινούμε με διακόσιες είκοσι οργανικές θέσεις εργασίας και δεν υπάρχει πρόβλεψη, δεν υπάρχει όριο προσλήψεων εποχικού και έκτακτου προσωπικού. Τα χρόνια τα οποία έχουν περάσει, τα χρόνια στα οποία έχει δουλέψει η Κυβέρνηση το συγκεκριμένο νομοσχέδιο που μας φέρνει σήμερα, λίγο πριν το τέλος της τετραετίας της, δεν δικαιολογούν αυτές τις ασάφειες και μας κλείνουν πονηρά το μάτι. Ουσιαστικά, μας δημιουργούν την πεποίθηση ότι κάτι δεν πάει καλά και ότι, εν πάση περιπτώσει, όχι ότι λαϊκίζουμε, αλλά ότι ενδεχομένως μπορούμε να φτιάχνουμε νέες θέσεις εργασίας επί Κυβερνήσεως ΣΥΡΙΖΑ και ας τα βρουν μπροστά τους οι άλλοι. Ανακεφαλαιώνοντας όλα αυτά που ακούστηκαν για χιλιοστή φορά σήμερα, δεν είναι ούτε άγνωστα, αλλά ούτε και χρήσιμα, καθώς δεν απαντούν στο πραγματικό ερώτημα. Το ερώτημα αυτό είναι: Πότε επιτέλους ο Έλληνας θα απολαύσει όλα αυτά τα πλουσιοπάροχα αγαθά που προσφέρει αυτός ο ευλογημένος τόπος, τον οποίο είχα γυρίσει, όπως σας είχα πει στην αρχή; Πότε όλα αυτά θα τα απολαύσει ο Έλληνας; Πότε όλα αυτά τα καλά που έχουμε και που κανείς δεν αμφισβητεί στη χώρα μας ότι υπάρχουν; Θα φτάσουν πού; Στον απλό πολίτη. Μετά από πόσα χρόνια όλα αυτά τα καλά θα φτάσουν στον απλό πολίτη; Πότε; Πολλοί λένε «ποτέ». Εγώ είμαι λίγο πιο αισιόδοξος. Θα αργήσουν πολύ, μα πάρα πολύ. Αυτή η απλή ερώτηση σας διαβεβαιώ ότι απασχολεί και όλους εκείνους εκεί έξω, αυτούς όλους που ξυπνούν το πρωί και τρέμουν, όπως σας είπα και περιέγραψα προηγουμένως, με την αλλαγή του καιρού. Για λογαριασμό αυτών των ανθρώπων αισθάνομαι ότι μιλάω σήμερα εγώ εδώ, σε αυτήν την Αίθουσα, καθώς ελπίζω ότι τους εκπροσωπώ με τα λόγια μου. Αν, λοιπόν, έρθει ποτέ ένα τέτοιο νομοσχέδιο στην Ολομέλεια το οποίο θα αφορά την ενέργεια και θα έχει και κάτι σοβαρό να απαντήσει σε αυτό το ερώτημα, η Ένωση Κεντρώων θα το υπερψηφίσει και με τα δύο χέρια. Το σημερινό, όμως, νομοσχέδιο δεν δίνει απαντήσεις στα ερωτήματα που εμάς μας απασχολούν και για αυτό και η στάση της Ένωσης Κεντρώων θα είναι στο «παρών» επί της αρχής. Συμφωνούμε μεν με όλα αυτά τα όμορφα, τα έξυπνα, τα πρωτοποριακά που ακούστηκαν εδώ πέρα μέσα από την πλευρά της Κυβέρνησης, όπως επίσης συμφωνούμε και με τα περισσότερα από όσα γράφονται στο νομοσχέδιο. Όμως, δεν ξεχνούμε, από την άλλη, πως όλα αυτά τα όμορφα δεν φτάνουν, δεν είναι αρκετά. Δεν προσφέρουν τίποτα απολύτως στον μέσο Έλληνα πολίτη. Δυο σχόλια σχετικά με τις σημερινές τροπολογίες. Η υπουργική τροπολογία με γενικό αριθμό 2026 και ειδικό 221, στο πρώτο μέρος της οποίας εισάγονται ρυθμίσεις σχετικά με την επανάληψη της διαγωνιστικής διαδικασίας για την ολοκλήρωση της περίφημης «αποεπένδυσης» της ΔΕΗ, καθώς και ο προηγούμενος διαγωνισμός του άρθρου 3 του ν.4533 κηρύχτηκε άγονος και στο δεύτερο μέρος της οποίας επιχειρείται η ρύθμιση θεμάτων μεταφοράς, εγκατάστασης και λειτουργίας ηλεκτροπαραγωγικών μονάδων στην Κρήτη, μας βρίσκει αντίθετους και θα την καταψηφίσουμε. Ως προς τις βουλευτικές οι οποίες έγιναν αποδεκτές, θα ψηφίσουμε την τροπολογία εκείνη με την οποία ρυθμίζονται θέματα Κτηματολογίου. Όμως, όσον αφορά στη δεύτερη τροπολογία - ως μηχανικός θα μιλήσω - με τα στέγαστρα, πιστεύετε ότι έτσι λύνονται τα προβλήματα; Έτσι, με μια τροπολογία, με μια νομοθετική διάταξη; Έτσι λύνονται τα προβλήματα των λίγων και αυξάνονται, αγαπητοί συνάδελφοι, τα προβλήματα των πολλών. Γιατί δεν περιμένετε να μπούμε πρώτα μέσα στο σχέδιο; Γιατί δεν κοιτούμε πώς θα προχωρήσουν πιο γρήγορα οι νόμιμες διαδικασίες, να βάλουμε μια περιοχή μέσα στο κέντρο και κοιτάμε να εκμεταλλευτούμε τις όποιες καθυστερήσεις πάνω σε αυτό, νομοθετώντας κατά τη χρονική περίοδο αυτών των καθυστερήσεων, χωρίς να είμαστε ενεργητικοί, δημιουργώντας στρεβλώσεις στο γράμμα του νόμου και καταστρατηγώντας το πνεύμα του νόμου; Όσον αφορά, επειδή ακούστηκε πάρα πολύ έντονα στη σημερινή συζήτηση, στο θέμα για το Μάτι, εγώ θα σας πω κάτι από την πλευρά της Ένωσης Κεντρώων. Ευθύνες υπάρχουν. Είναι μεγάλες. Θα πρέπει να αναζητηθούν και θα πρέπει να αποδοθούν. Πολιτικές ευθύνες υπάρχουν. Πολιτικές ευθύνες υπήρχαν και από τη Νέα Δημοκρατία και από το Κίνημα Αλλαγής, το παλιό ΠΑΣΟΚ και από τη σημερινή Κυβέρνηση του ΣΥΡΙΖΑ. Αυτή είναι η αλήθεια. Μην την κρύβετε. Μην κάνετε κοκορομαχίες μέσα εδώ, απευθυνόμενος μόνο και μόνο ο καθένας από εσάς στο δικό του ακροατήριο. Σας ευχαριστώ πολύ.
Και εμείς. Ο κ. Κεγκέρογλου από τη Δημοκρατική Συμπαράταξη έχει τον λόγο.
Ευχαριστώ, κύριε Πρόεδρε. Όπως έχουμε δηλώσει ήδη, δεν μας βρίσκει σύμφωνους το νομοσχέδιο και βέβαια, δεν μας βρίσκει σύμφωνους σε καμμιά περίπτωση ιδιαίτερα αυτή η τροπολογία που προσθέτει μονάδες στην Κρήτη, από την οποία προβλέπεται να αφαιρούνται μονάδες. Αλλάζει ο σχεδιασμός λόγω αποτυχίας της κυβερνητικής πολιτικής. Να πω ότι η διάσπαση της ΔΕΠΑ για μας είναι και αχρείαστη, αλλά βεβαίως γίνεται και με ανορθολογικό τρόπο και θα οδηγήσει σε αδιέξοδο. Γίνεται μόνο και μόνο για να ξεπουληθεί η ΔΕΠΑ Εμπορίας και βέβαια, χωρίς να ξεκαθαριστούν τα ζητήματα που έχουν να κάνουν με τον Πετσίτη του Μαξίμου και με τα 120 εκατομμύρια του Λαυρεντιάδη. Θα θυμίσω, όμως, για πολλούς που ξεχνούν, ότι από το 2010 ξεκίνησε ένας αναπτυξιακός σχεδιασμός για την αξιοποίηση των κοιτασμάτων της χώρας μας, την αξιοποίηση των υδρογονανθράκων. Δεύτερος άξονας αυτού του σχεδιασμού ήταν η χώρα μας να είναι βεβαίως ενεργειακός κόμβος, με αξιοποίηση όμως και διασφάλιση των εθνικών συμφερόντων και αυτό είχε να κάνει με τη συνεργασία με άλλες χώρες, με το Ισραήλ, με την Κύπρο, με όλη την Ευρωπαϊκή Ένωση, την αξιοποίηση των ευρωπαϊκών κονδυλίων για τη δημιουργία του αγωγού από Ισραήλ - Κύπρο - Ελλάδα - Ευρώπη μέσω της Κρήτης, προκειμένου να χρηματοδοτηθεί από ευρωπαϊκούς πόρους και η λεγόμενη μεγάλη διασύνδεση από την Κρήτη μέχρι την Αττική. Έχουμε δώσει, λοιπόν, δείγματα γραφής και με τη δημιουργία και την οργάνωση του φορέα αξιοποίησης υδρογονανθράκων και με τις έρευνες που έγιναν, τα λεγόμενα «σεισμικά» και με τους διαγωνισμούς που προκηρύχθηκαν, οι οποίοι είναι βέβαια μία τύχη άγονη, γιατί ο διαγωνισμός που προκηρύχθηκε τον Νοέμβριο του 2014 και δεχόταν προσφορές μέχρι τον Μάρτη έπεσε στο πρώτο καταστροφικό εξάμηνο της διακυβέρνησης της Ελλάδας από τον ΣΥΡΙΖΑ που έδιωχνε κάθε προσπάθεια, που εξοβέλιζε κάθε επενδυτή που θα ήθελε να συμμετάσχει. Το δεύτερο ήταν ότι ο Λαφαζάνης, ο Σκουρλέτης, ο Αλεξόπουλος ο Γενικός Γραμματέας ήταν αντίθετοι με την αξιοποίηση υδρογονανθράκων και ακύρωσαν διαγωνισμούς. Δεν προχώρησαν τους διαγωνισμούς οι οποίοι ήταν έτοιμοι, αλλά δεν είχαν προλάβει να βγουν στον αέρα. Έτσι, λοιπόν, σήμερα, η χώρα μας χάνει κάθε χρόνο μισό δισεκατομμύριο ευρώ από την αξιοποίηση των υδρογονανθράκων. Το Ταμείο Αλληλεγγύης Γενεών που έχει ιδρυθεί από το 2011, θα μπορούσε σήμερα να έχει στη διάθεσή του χρήματα περίπου τρία δισεκατομμύρια ευρώ, προκειμένου να χρηματοδοτηθεί και το συνταξιοδοτικό, όπως προβλέπεται και οι νέοι επιστήμονες, αλλά και η περιφερειακή ανάπτυξη με το 20% που προβλέπει ο σχετικός νόμος. Αυτά, λοιπόν, είναι ζητήματα τα οποία δεν ενδιαφέρουν, φαίνεται, την Κυβέρνηση και το Υπουργείο το οποίο ασχολείται μόνο πώς επικοινωνιακά θα ξεγελάσει. Κοιτάξτε, για την αποτυχία προώθησης της μεγάλης διασύνδεσης ψάχνουν ακόμα τον κ. Σταθάκη. Και η επιστολή που αποκάλυψε ο κ. Μανιάτης αυτό λέει μέσα. Υπάρχουν ερωτήματα από την Κύπρο, ερωτήματα από τον Ευρωπαίο Επίτροπο, ερωτήματα από όλους γιατί ακριβώς αλλάζει ο σχεδιασμός. Και, βέβαια, γίνεται προσπάθεια να μας πείσουν ότι ο ΑΔΜΗΕ είναι δημόσιος. Μόνο το 25% έχει δοθεί στους Κινέζους, αλλά παραλείπουν να μας πουν ότι με νεότερη ρύθμιση εκχώρησαν ουσιαστικά το πλειοψηφικό πακέτο στους Κινέζους, δηλαδή δικαιώματα πλειοψηφίας. Έχουμε τη λεγόμενη «μικρή διασύνδεση», η οποία έχει πάει ουσιαστικά δύο χρόνια πίσω τον σχεδιασμό. Έτσι δημιουργείται ένα ενεργειακό κενό ή ένα ενδεχόμενο ενεργειακό κενό. Αυτό, λοιπόν, όχι μόνο δεν επιτρέπει κατά την Κυβέρνηση την απομάκρυνση των μονάδων, όπως προβλέπεται από τα Λινοπεράματα και τα άλλα σημεία, αλλά μας λέει ο Υπουργός σήμερα με τροπολογία «Θα σας φέρω και νέες μονάδες». Η αποτυχία, δηλαδή, του σχεδιασμού της Κυβέρνησης έχει ως αποτέλεσμα την ανατροπή των ίδιων των προβλέψεων που είχαν κάνει πριν μερικά χρόνια, πέρα από το κόστος στο οποίο αναφέρθηκε για να λειτουργήσει τον κοινωνικό αυτοματισμό. Μα, είναι αποτέλεσμα της δικιάς σας αποτυχίας, κύριε Υπουργέ, το ότι θα πληρώσουν οι καταναλωτές για δύο χρόνια επιπλέον εισφορά μέσω των λογαριασμών. Είναι, βέβαια και το ευρώ που έχετε βάλει, για το οποίο ο Συνήγορος του Πολίτη έχει βάλει ερωτήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο παραπάνω, κύριε Πρόεδρε. Είναι και το γεγονός ότι χάσατε τη χρηματοδότηση ή θέλετε να χάνετε τη χρηματοδότηση των 450 εκατομμυρίων ευρώ που είχε διασφαλιστεί. Δηλαδή, έτσι τα περνάτε αυτά; Αντί της απομάκρυνσης των μονάδων, μας φέρνετε καινούργιες και λέτε στον κ. Μιχελογιαννάκη: «Ψήφισε, βρε Μιχελογιαννάκη. Έκανες αγώνα τόσα χρόνια μαζί με τους άλλους Βουλευτές και είχαμε εντάξει μέσα σε έναν σχεδιασμό την απομάκρυνση των μονάδων. Ψήφισε τώρα να έρθουν νέες και θα δούμε τι θα γίνει». Ολοκληρώνω την τοποθέτησή μου λέγοντας ότι επ' ουδενί αυτό δεν είναι αποδεκτό και δεν ψηφίζουμε την τροπολογία. Έχετε μια αναφορά σε δύο ρυθμίσεις. Αναφορικά με το ΙΓΜΕ, οι εργαζόμενοι διαμαρτύρονται για την κατάλυση των εργασιακών δικαιωμάτων με τη μετατροπή του νομικού προσώπου. Έχω εδώ την ανακοίνωση και θα την καταθέσω στα Πρακτικά. Επιπλέον, είναι δυνατόν να αγνοείτε τις τελεσίδικες αποφάσεις για τα παρανόμως παρακρατηθέντα; Έχετε αποδώσει στους μισούς υπαλλήλους αυτά τα οποία εδικαιούντο. Στους υπόλοιπους λέτε «Πηγαίνετε στον εκκαθαριστή». Επιπλέον, πρέπει να σας πω ότι υπάρχουν και ποινικές ευθύνες εδώ, διότι μέσα στα παρακρατηθέντα είναι και ασφαλιστικές εισφορές, αλλά και παρακράτηση φόρου. Αυτό δεν επιτρέπεται. Σε καμμιά περίπτωση δεν μπορείτε να το κάνετε. Άρα, τροποποιήστε τη διάταξη και αποδώστε τα χρήματα και στους υπόλοιπους και έντοκα, όπως το κάνατε, με τους μισούς. Από εκεί και πέρα προχωρήστε όπως θέλετε. Τέλος, για την ΕΕΤΕΜ, φαίνεται ότι κάποιοι έχουν υπογράψει συμβόλαιο διάλυσης της τεχνολογικής εκπαίδευσης. Αυτός είναι ο Υπουργός Παιδείας. Από εκεί και πέρα, βεβαίως, υπάρχει συμβόλαιο δολοφονίας και της ΕΕΤΕΜ. Γιατί υπάρχει αυτή η διάταξη; Τη ζήτησε ο κ. Στασινός; Πείτε μας, τη ζήτησε ο κ. Στασινός, ο Πρόεδρος του ΤΕΕ; Τη ζήτησε ο κ. Σπίρτζης; Ποιος τη ζήτησε; Καταψηφίζουμε το νομοσχέδιο.
Ευχαριστούμε.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε Υπουργέ, έχετε τον λόγο.
Κύριε Πρόεδρε, θα πάρω μόνο ένα λεπτό για να διευκρινίσω κάτι στον κ. Κεγκέρογλου. Η μεταφορά μικρών αεροστροβίλων ή μικρών σταθμών δεν θα γίνει στα Ελληνοπεράματα. Μη δημαγωγείτε επ' αυτού. Αφορά αποκλειστικά τα Χανιά και τον Αθερινόλακκο. Προβλέπεται εξάμηνη αδειοδότηση…
Κύριε Υπουργέ… (δεν ακούστηκε)
Μην το κάνουμε τώρα αυτό. Δεν προβλέπεται αυτή η διαδικασία.
Εμείς μιλάμε για όλη την Κρήτη.
Προχωρούμε. Η κ. Ιγγλέζη έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, έχουμε συζητήσει αρκετές φορές στο πλαίσιο των κοινοβουλευτικών διαδικασιών τα ζητήματα της ενεργειακής πολιτικής της χώρας, την ενεργειακή πολιτική της Ευρωπαϊκής Ένωσης, θέματα που αφορούν στη ΔΕΗ, τον εθνικό σχεδιασμό για την ενέργεια και το κλίμα, τη Συμφωνία των Παρισίων για το κλίμα και πολλά ακόμα. Ερχόμαστε, λοιπόν, σήμερα να συζητήσουμε ένα πολυνομοσχέδιο του Υπουργείου Περιβάλλοντος και Ενέργειας που περιλαμβάνει αρκετές ξεχωριστές και συνάμα σημαντικές ενότητες, τη γεωθερμία, τη σύσταση της «Ελληνικής Αρχής Γεωλογικών και Μεταλλευτικών Ερευνών» που αντικαθιστά το ΙΓΜΕ, τον εταιρικό μετασχηματισμό της ΔΕΠΑ, θέματα του Κτηματολογίου, τροποποιήσεις διατάξεων της πολεοδομικής νομοθεσίας και ενεργειακών θεμάτων. Από όλα αυτά, θα ήθελα να σταθώ ιδιαίτερα στα ζητήματα που αφορούν το γεωθερμικό δυναμικό της χώρας. Θα ήθελα να εστιάσω στη γεωθερμία και αυτό όχι γιατί δεν αξιολογώ ως σημαντικά τα υπόλοιπα, αλλά γιατί πιστεύω ακράδαντα ότι η γεωθερμία είναι ένας τομέας που έχει υποτιμηθεί πολύ τα προηγούμενα χρόνια, ενώ μπορεί να αποτελέσει σημαντική ενεργειακή διέξοδο για πολλές περιοχές της χώρας. Σε μια φάση όπου το κύριο ζητούμενο της ενεργειακής μας πολιτικής είναι η αλλαγή του ενεργειακού μείγματος της χώρας με σταδιακή υποχώρηση της χρήσης ορυκτών καυσίμων και ανάπτυξη των ανανεώσιμων πηγών ενέργειας, οι ρυθμίσεις που προτείνονται σήμερα για τον τομέα της γεωθερμίας μπορούν να συμβάλουν σημαντικά σε αυτήν την κατεύθυνση. Και αυτό, γιατί μέχρι σήμερα η γεωθερμία έμοιαζε να είναι ο φτωχός συγγενής των ΑΠΕ. Είναι, όμως, σαφής η βούληση της Κυβέρνησης να φέρει το γεωθερμικό δυναμικό της χώρας στον ενεργειακό χάρτη. Τα παραδείγματα που έχουμε στη χώρα μας από την εκμετάλλευση της γεωθερμίας μετριούνται στα δάχτυλα του ενός χεριού. Αυτό το τοπίο θέλουμε να αλλάξουμε. Η γεωθερμική ενέργεια, δηλαδή η θερμότητα του εσωτερικού της γης, μια ήπια ανανεώσιμη πηγή ενέργειας, με αμελητέες έως μηδενικές περιβαλλοντικές επιπτώσεις, μπορεί να αξιοποιηθεί σημαντικά, ιδιαίτερα από τον πρωτογενή τομέα. Όταν τα ορυκτά καύσιμα εκτινάζουν το κόστος παραγωγής και λόγω του ευμετάβλητου των τιμών τους θέτουν σε ανασφάλεια τον παραγωγό, η γεωθερμία μπορεί να αποτελέσει διέξοδο. Ιδίως ο αγροτοδιατροφικός τομέας και οι ιχθυοκαλλιέργειες της χώρας μας έχουν πολλά να κερδίσουν από την εκμετάλλευση της γεωθερμίας, ενισχύοντας τις τοπικές οικονομίες, δημιουργώντας θέσεις εργασίας και προωθώντας μια πηγή ενέργειας με ήπιο περιβαλλοντικό αποτύπωμα. Η χώρα μας έχει αρκετά γεωθερμικά πεδία, τα οποία μπορούν να αξιοποιηθούν χωρίς μεγάλο κόστος. Στον τόπο μου, στη Χαλκιδική, υπάρχουν δύο γεωθερμικά πεδία χαμηλής ενθαλπίας, αυτό των Ελαιοχωρίων στη Νέα Προποντίδα και της Σάνης Αφύτου στην Κασσάνδρα. Η αξιοποίησή τους θα επιφέρει σημαντικά οφέλη στην τοπική κοινωνία και οικονομία και αυτό γιατί τα γεωθερμικά πεδία αποτελούν αδιαμφισβήτητο φυσικό εθνικό πόρο και η αξιοποίησή τους έχει ιδιαίτερη οικονομική βαρύτητα. Δεν μας λείπει η τεχνολογία για να αξιοποιήσουμε αυτόν τον πόρο. Οφείλουμε, όμως, να θέτουμε τις προϋποθέσεις, ώστε να εξασφαλίζεται η αειφορία στη διαχείρισή του, στοχεύοντας στη μετάβαση σε μια οικονομία χαμηλών εκπομπών, αλλά και σε μια οικονομία των αναγκών. Θα ήθελα να σας θυμίσω, κυρίες και κύριοι συνάδελφοι, ότι πριν από αρκετό καιρό ψηφίσαμε τη νομοθεσία για τις ενεργειακές κοινότητες και αυτό γιατί στον δικό μας ενεργειακό σχεδιασμό μέσω των σχημάτων των ενεργειακών κοινοτήτων προωθείται η κοινωνική και αποκεντρωμένη παραγωγή ενέργειας για παραγωγική ή καταναλωτική χρήση με καθαρή και φθηνή ενέργεια από ΑΠΕ, που ενισχύει και τα χαρακτηριστικά ενεργειακής αυτονομίας. Η αξιοποίηση, λοιπόν, της γεωθερμίας έρχεται να συμπληρώσει τις δυνατότητες που έχουν οι τοπικές κοινωνίες στην αξιοποίηση των ΑΠΕ. Μέσα από τα ενεργειακά συνεργατικά σχήματα μπορεί να αξιοποιηθεί ειδικά η γεωθερμία σε θερμοκηπιακές εγκαταστάσεις, σε εγκαταστάσεις ξήρανσης αγροτικών προϊόντων, στη θέρμανση ιχθυοκαλλιεργειών και σε πολλά ακόμα. Ιδίως οι συνεταιρισμοί της χώρας έχουν ένα ευρύ πεδίο για να δράσουν και να αξιοποιήσουν τις δυνατότητες που τους δίνει η γεωθερμία. Το θεσμικό πλαίσιο υπάρχει, τα κίνητρα έχουν δοθεί. Πρέπει οι αγρότες συλλογικά να βγουν μπροστά και σε αυτόν τον τομέα. Δεν μπορώ, όμως, να μην αναφέρω και τις δυνατότητες από την αξιοποίηση της γεωθερμίας για τη θέρμανση και ψύξη των δημοσίων κτηρίων, των σχολείων και των νοσοκομείων. Από την άλλη, θεωρώ κρίσιμη και την πολιτική παροχής κινήτρων για αντίστοιχες χρήσεις και σε ιδιωτικά κτίσματα. Τελειώνοντας, θα ήθελα να σημειώσω ότι η κατάργηση του ΙΓΜΕ και η σύσταση της Ελληνικής Αρχής Γεωλογικών και Μεταλλευτικών Ερευνών αντανακλά τις προκλήσεις που ένα σύγχρονο κράτος έχει να αντιμετωπίσει στα θέματα της γεωλογίας και των ορυκτών πόρων. Η δράση στα πεδία των γεωκινδύνων, της γεωενέργειας, του γεωπεριβάλλοντος, οι τεχνικές προστασίας και αποκατάστασης του περιβάλλοντος από γεωλογικές και μεταλλευτικές δραστηριότητες απαιτούν μία σύγχρονη δημόσια γεωλογική αρχή, που βασισμένη στην ιστορικότητα και την πολύχρονη εμπειρία και δραστηριότητα του ΙΓΜΕ μπορεί να δώσει νέα προοπτική. Αυτή η στροφή γίνεται με πλήρη διασφάλιση των εργαζομένων και αξιοποίησή τους στη νέα αρχή. Θέλω να τονίσω ότι πρόκειται για τη σύσταση μιας αρχής στην υπηρεσία του κράτους και της κοινωνίας και όχι για μία ακόμα επιχείρηση του δημοσίου με ιδιωτικοοικονομικά κριτήρια και αυτό αποτελεί σαφή πολιτική επιλογή για τον τρόπο αξιοποίησης του φυσικού πλούτου της χώρας μας. Τέλος, να χαιρετίσω και εγώ την εξαίρεση του σχιστολιθικού αερίου και πετρελαίου από τα αξιοποιήσιμα κοιτάσματα, την απαγόρευση στην ουσία της εκμετάλλευσής τους. Και να σημειώσω ότι οι τροπολογίες στις οποίες αναφέρθηκε ο κ. Τσιρώνης πρέπει άμεσα, κύριε Υπουργέ, να επανέλθουν και να ψηφιστούν. Κάθε βήμα προς την προστασία του περιβάλλοντος είναι ένα βήμα για ένα βιώσιμο μέλλον. Σας ευχαριστώ.
Και εμείς σας ευχαριστούμε.
Κύριε Πρόεδρε, μου επιτρέπετε;
Κύριε Μιχελογιαννάκη, νομίζω ότι μετά τη σύντομη παρέμβαση του Υπουργού δεν έχετε να κάνετε κάποια παρατήρηση.
Δώστε μου μόνο ένα λεπτό, κύριε Πρόεδρε.
Ορίστε, έχετε τον λόγο μόνο για ένα λεπτό.
Κύριε Υπουργέ, νομίζω ότι ξεκαθαρίστηκε το θέμα μετά την τοποθέτησή σας. Το πάγιο αίτημα της κοινωνίας του Ηρακλείου εδώ και χρόνια είναι η απομάκρυνση της ΑΗΣ Λινοπεραμάτων. Στην τροπολογία είδαμε ότι παρ' όλο που υπήρχε από εσάς παλιά παρέμβαση και έκδοση ΦΕΚ που όριζε τη μετεγκατάσταση, παρ' όλο που η συνεδρίαση της ΠΕΔ είχε στηρίξει ομόφωνα τη μετεγκατάσταση, είδαμε ξαφνικά να λένε ότι το ενεργειακό κενό θα καλυπτόταν από μία πλωτή μονάδα στην περιοχή Αθερινόλακκος Ηρακλείου. Όμως, αιφνιδιαστήκαμε, γιατί όχι μόνο δεν θα προωθηθεί η μετεγκατάσταση της μονάδας, αλλά θα προβλέπει και την τοποθέτηση νέων αεροστροβίλων. Πιστεύω, όμως, ότι αυτό το πράγμα έφυγε από την τροπολογία. Είναι ξεκάθαρο δηλαδή αυτό;
Ναι.
Ωραία, ξεκάθαρο, πεντακάθαρο. Πάμε παρακάτω. Τον λόγο έχει ο Υφυπουργός κ. Γιώργος Δημαράς.
Κυρίες και κύριοι συνάδελφοι, το νομοσχέδιο λύνει προβλήματα: ανοίγει τον δρόμο για την αξιοποίηση της γεωθερμίας ως ανανεώσιμης πηγής ενέργειας, λύνει προβλήματα σε σχέση με το Κτηματολόγιο. Άκουσα τον εισηγητή της Νέας Δημοκρατίας και στις επιτροπές και στην Ολομέλεια να λέει γιατί διαχωρίζεται η ΔΕΠΑ. Η ΔΕΠΑ διαχωρίζεται από τη μία σε υποδομών και δικτύων και από την άλλη σε εμπορία και παραγωγή, γιατί δεν θέλουμε να δώσουμε την πλειοψηφία της εταιρείας που θα ελέγχει τα δίκτυα σε ιδιωτικές επιχειρήσεις. Θέλουμε, δηλαδή, το ελληνικό δημόσιο να έχει την πλειοψηφία στα δίκτυα, γιατί έτσι μπορεί να σχεδιάζει μια πολιτική παραγωγικής ανασυγκρότησης της χώρας. Η ίδια λογική ήταν και στη ΔΕΗ, γιατί χωρίστηκε η ΔΕΗ με αυτόν τον τρόπο, ώστε πάλι το ελληνικό δημόσιο να ελέγχει τα δίκτυα. Η στάση της Νέας Δημοκρατίας είναι ακόμη και τα δίκτυα και οι υποδομές να περάσουν σε μεγάλες πολυεθνικές, συνήθως, επιχειρήσεις. Αν αυτό δεν είναι νεοφιλελευθερισμός, τότε τι είναι; Όταν λέμε δηλαδή δεξιά πολιτική, σημαίνει παράδοση και της παραγωγής, αλλά και των υποδομών και δικτύων σε πολυεθνικές εταιρείες. Με τις πολιτικές αυτές της Νέας Δημοκρατίας και του ΠΑΣΟΚ παρέδωσαν όλες τις τράπεζες σε επιθετικά ξένα κεφάλαια, τα λεγόμενα funds, αφού τις έφθασαν σε κατάσταση πτώχευσης. Οι τράπεζες που ήλεγχε το ελληνικό δημόσιο, δηλαδή η Εθνική Τράπεζα, το Ταχυδρομικό Ταμιευτήριο, η Αγροτική, η Εμπορική πέρασαν όλες σε επενδυτές και κυρίως σε ξένους επενδυτές. Πώς, λοιπόν, θα χαράξει ένα κράτος μια πορεία παραγωγικής ανασυγκρότησης χωρίς καμμία κρατική τράπεζα; Με την ίδια πολιτική λογική της Νέας Δημοκρατίας το ελληνικό δημόσιο δεν χρειάζεται, λοιπόν, να ελέγχει ούτε τα δίκτυα του Φωταερίου ούτε τα δίκτυα της ΔΕΗ. Άκουσα με προσοχή και την τοποθέτηση του ΚΚΕ. Είναι στην άλλη άκρη. Κατανοώ την άλλη λογική του ΚΚΕ μέχρι ένα σημείο. Καλώς ή κακώς δεν είμαστε μόνοι στον κόσμο. Είμαστε στην Ευρωπαϊκή Ένωση, είτε από επιλογή είτε από ανάγκη. Επιλέξαμε ως χώρα την Ευρωπαϊκή Ένωση ίσως για γεωστρατηγικούς λόγους, οικονομικούς λόγους και άλλους και υπαγόμαστε στους κανόνες της, τους οποίους πράγματι θέλουμε να βελτιώσουμε και να αλλάξουμε, δημιουργώντας ανάλογες συμμαχίες. Όσο επιτρέπουν τα δεδομένα, διεθνή, ευρωπαϊκά, αγωνιζόμαστε για να στήσουμε στη χώρα μας μία βιώσιμη οικονομία και δίκαιη κοινωνία, μια οικονομία που να μην είναι σαν αυτή που οικοδομήθηκε τώρα, που κατέρρευσε σε κάποιους κλυδωνισμούς. Η άλλη επιλογή θα ήταν να ήμασταν μόνοι μας στην Αντιπολίτευση και να αφήσουμε το παλιό σύστημα, Νέα Δημοκρατία και ΠΑΣΟΚ, να κυβερνά τη χώρα όπως τους είδαμε, όπως εκείνοι ήξεραν. Ήθελα να αναφερθώ και στη γεωθερμία, γιατί θέλω να πω ότι είναι απόλυτα ανάγκη να αξιοποιήσουμε και αυτή την ανανεώσιμη πηγή ενέργειας για τη συμβολή μας στην αντιμετώπιση της κλιματικής αλλαγής και για τον περιορισμό εξάρτησης της χώρας σε ενέργεια. Με το νομοσχέδιο που συζητάμε απλουστεύονται οι διαδικασίες και τίθενται όροι για την ταχύτερη και καλύτερη αξιοποίηση της γεωθερμίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Θέλω να θυμίσω ότι έχουμε δεσμεύσεις από την Ευρωπαϊκή Ένωση μέχρι το 2030 να έχουμε μείωση των εκπομπών αερίων του θερμοκηπίου κατά 40%, τουλάχιστον, σε σχέση με το 1990 και άντληση του 27% της συνολικής ενεργειακής κατανάλωσης από ανανεώσιμες πηγές. Επομένως, τέτοιες αποφάσεις πρέπει να πάρουμε πολλές και να στρέψουμε οικονομικούς πόρους και εργασία σε αυτές τις κατευθύνσεις. Μέχρι το 2050 θα πρέπει να μειώσουμε τις εκπομπές κατά 80% με 95% σε σύγκριση με το 1990. Ήθελα να σταθώ και στο Κτηματολόγιο, γιατί εκεί έχω και αρμοδιότητα και εποπτεία. Με τα άρθρα που αναφέρονται στο Κτηματολόγιο αντιμετωπίζονται λειτουργικά προβλήματα που αποδείχτηκε από τη διαδικασία κτηματογράφησης ότι χρειάζονται μερικές νομοθετικές αλλαγές και βελτιώσεις. Να σημειώσω ότι το έτος 2015, ήτοι μετά από είκοσι χρόνια από τον ιδρυτικό νόμο του 1995, το Κτηματολόγιο κάλυπτε το 6,5% της επιφάνειας της χώρας και περίπου το 25% σε δικαιώματα και τίτλους, γιατί κτηματογραφήθηκαν κυρίως περιοχές αστικών κέντρων. Αυτήν την περίοδο κτηματογραφείται όλη η χώρα. Αυτή είναι η διαφορά. Έχουμε στόχο, μέχρι το τέλος του 2021, να τελειώσουμε σχεδόν με την κτηματογράφηση. Υπάρχουν, όμως, από το παρελθόν και λάθη στις παλιές κτηματογραφήσεις και μεγάλες ασυμφωνίες. Οι πολίτες ταλαιπωρούνται. Το ξέρουμε πάρα πολύ και το κατανοούμε. Έχουμε παράπονα από πάρα πολλές περιοχές. Ζητούν συνήθως παρατάσεις. Είναι θέματα των τίτλων. Δεν θέλουμε να πηγαίνουν στα δικαστήρια ξοδεύοντας σε δικηγόρους κ.λπ.. Γι' αυτό προσπαθούμε, παρακολουθώντας την εξέλιξη, να δίνουμε συνέχεια λύσεις και να βελτιώνουμε τον νόμο εκεί που χρειάζεται και που βλέπουμε από την εφαρμογή ότι είναι ανάγκη. Γι' αυτό τα άρθρα 56, 57 και 58 βελτιώνουν πραγματικά τον νόμο. Γι' αυτό δεχθήκαμε και την τροπολογία των Βουλευτών του ΣΥΡΙΖΑ, με γενικό αριθμό 2012 και ειδικό 222, του κ. Τσιρώνη, του κ. Καματερού και άλλων, γιατί και αυτή η τροπολογία λύνει προβλήματα, όπως αυτά που αντιμετωπίζουμε στη Λευκάδα, όπου τα λάθη είναι πάρα πολύ μεγάλα και θα πρέπει να δώσουμε έναν χρόνο για τη διόρθωση των λαθών. Ευχαριστώ πάρα πολύ.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Κιλκίς. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ, κύριε Σπαρτινέ, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το σχέδιο νόμου που συζητάμε σήμερα αντιμετωπίζει πολύ σημαντικά θέματα αρμοδιότητας του Υπουργείου Περιβάλλοντος και Ενέργειας, όπως μεταξύ άλλων ο εκσυγχρονισμός του θεσμικού πλαισίου της γεωθερμικής εκμετάλλευσης, με στόχο να υπάρξει επιτέλους αξιοποίηση του ανεκμετάλλευτου ενεργειακού γεωθερμικού δυναμικού της χώρας, ώστε να καλύψει το μέρος που του αναλογεί στο εθνικό σχέδιο για την ενέργεια και την κλιματική αλλαγή προς το 2030. Η γεωθερμική εκμετάλλευση είναι γνωστό ότι έχει ευρύτατες εφαρμογές από την ηλεκτρική παραγωγή, τηλεθέρμανση, αφαλάτωση, γεωργικές εφαρμογές, υδατοκαλλιέργειες και πολλά άλλα τα οποία μέχρι στιγμής δεν είχε μπορέσει η χώρα να τα εκμεταλλευτεί. Άλλο χρονίζον ζήτημα που έρχεται να επιλύσει το σχέδιο νόμου είναι η δημιουργία του διάδοχου οργανισμού του ΙΓΜΕ, του ΕΑΓΜΕ, νομικού προσώπου δημοσίου δικαίου με διευκρίνιση των αρμοδιοτήτων του που σχετίζονται με ρυθμιστικό ρόλο ή με εποπτικό ρόλο και με εναρμόνιση του αντικειμένου του, της δομής και του προσωπικού του με άλλους φορείς και με τα ισχύοντα στις περισσότερες ευρωπαϊκές χώρες, με διασφάλιση των θέσεων εργασίας για τους εργαζόμενους. Στον χρόνο, όμως, που έχω στη διάθεσή μου, θέλω να εστιάσω στον ιδιοκτησιακό διαχωρισμό των δικτύων διανομής φυσικού αερίου και τον μετασχηματισμό της ΔΕΠΑ. Με το άρθρο 53 του σχεδίου νόμου προστίθενται άρθρα στον ν.4001/2011 που ρυθμίζουν το νέο ιδιοκτησιακό καθεστώς της ΔΕΠΑ, όπως αυτή μετασχηματίζεται μετά τον διαχωρισμό της σε ΔΕΠΑ Υποδομών και ΔΕΠΑ Εμπορίας, καθώς και θέματα όπως, ο έλεγχος των δικτύων διανομής, οι δυνατότητες ελέγχου της ΡΑΕ, η απορρόφηση των θυγατρικών και οι εργασιακές σχέσεις για το υφιστάμενο προσωπικό. Με αυτό το σχέδιο νόμου ολοκληρώνονται οι προβλεπόμενες αποκρατικοποιήσεις μέσα από μια πολύ διαφορετική προσέγγιση από αυτήν που είχαν σχεδιάσει οι προηγούμενες κυβερνήσεις. Ειδικότερα στον τομέα της ενέργειας, τόσο στον ηλεκτρισμό όσο και στο φυσικό αέριο, η σημερινή Κυβέρνηση έκανε την επιλογή και πέτυχε, ανατρέποντας τους σχεδιασμούς της προηγούμενης κυβέρνησης, τα αντίστοιχα δίκτυα να μείνουν υπό δημόσιο έλεγχο εξασφαλίζοντας το 51% του μετοχικού τους κεφαλαίου. Αυτό έγινε με τον ΑΔΜΗΕ για την ηλεκτρική ενέργεια, αυτό γίνεται τώρα και με τη ΔΕΠΑ Υποδομών για το φυσικό αέριο. Ανατρέψαμε το πρόγραμμα του ΤΑΙΠΕΔ για πλήρη ιδιωτικοποίηση του ΑΔΜΗΕ και πετύχαμε κρατώντας το 51% στο δημόσιο και με την εισαγωγή στρατηγικού επενδυτή να έχουμε ένα πολύ πετυχημένο αποτέλεσμα με μεγάλες επενδύσεις σε πολύ σύντομους χρόνους, παρά τις «Κασσάνδρες» της νεοφιλελεύθερης ιδεοληψίας ότι το εγχείρημα θα αποτύχει επειδή δεν τα παραδίδαμε όλα στους ιδιώτες. Διότι στην πραγματικότητα ιδεοληπτικοί είναι αυτοί που ακολουθώντας έναν τυφλοσούρτη συνταγής Θάτσερ, είτε ξεπουλάνε τα πάντα με μία τυφλή ή υστερόβουλη τακτική, ή αποτυγχάνουν να προχωρήσουν σε επιτυχημένες κινήσεις που θα εξασφαλίσουν το δημόσιο συμφέρον και τον έλεγχο σε υποδομές κρίσιμες για την εθνική ασφάλεια και την εθνική στρατηγική, την ενεργειακή επάρκεια και την καταπολέμηση της ενεργειακής φτώχειας. Κλασική περίπτωση αποτυχημένου παραδείγματος είναι η προσπάθεια της προηγούμενης κυβέρνησης για ιδιωτικοποίηση του ΔΕΣΦΑ, όπου προχώρησε σε μία συμφωνία που χαρακτηρίστηκε μη συμβατή με τα ευρωπαϊκά δεδομένα και απορρίφθηκε από τους ευρωπαϊκούς θεσμούς. Σήμερα το δημόσιο κρατάει στον ΔΕΣΦΑ το 34% με πολύ πιο ισχυρά δικαιώματα, με πολύ καλύτερο τίμημα πώλησης και αρμονική συνεργασία με την εταιρεία του πλειοψηφικού πακέτου. Φαίνεται ότι αυτοί που διακηρύττουν ότι η οικονομία - εννοώντας κατά βάση την ιδιωτική οικονομία - είναι πάνω από την πολιτική, πάνω από την κοινωνία, ακόμα και τη δημοκρατία, δεν μπορούν να καταφέρουν μια ιδιωτικοποίηση, ακόμα κι αν αδιαφορούν για το δημόσιο συμφέρον. Τι τους εμποδίζει άραγε; Η έλλειψη ικανότητας, απαραίτητων γνώσεων, σωστής στάθμισης των δεδομένων ή μήπως ότι το μυαλό τους είναι κάπου αλλού; Η σημερινή Κυβέρνηση έχοντας συγκεκριμένο σχέδιο, προσανατολισμό, αρχές και έγνοια για το δημόσιο συμφέρον και το κοινωνικό όφελος προχώρησε κάτω από τη δική της διαφορετική λογική στον διαχωρισμό και την ιδιωτικοποίηση του τμήματος της ΔΕΠΑ που αναφέρεται στην εμπορία, κρατώντας και εδώ την πλειοψηφία για το δημόσιο των υποδομών, των δικτύων διανομής του φυσικού αερίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Στο άρθρο 53 αρχικά τίθενται οι προϋποθέσεις αυτού του ιδιοκτησιακού διαχωρισμού. Καθορίζεται πως στον διαχειριστή, δηλαδή σε αυτόν που έχει στην κυριότητά του το δίκτυο διανομής και τον έλεγχο αυτού, δεν επιτρέπεται να ασκείται άμεσα ή έμμεσα έλεγχος από επιχείρηση ή και πρόσωπο που εκτελεί οποιαδήποτε από τις δραστηριότητες παραγωγής ή προμήθειας φυσικού αερίου ή ηλεκτρικής ενέργειας ή και εμπορίας αυτής. Επίσης, ορίζεται η απορρόφηση από τη ΔΕΠΑ Εμπορίας και τη ΔΕΠΑ Υποδομών των θυγατρικών τους εταιρειών εντός τριών μηνών από την ολοκλήρωση της μερικής διάσπασης. Επίσης, ρυθμίζονται - σημαντικό θέμα - οι εργασιακές σχέσεις με βάση τεχνικοοικονομική μελέτη που εκπόνησε η «ΔΕΠΑ Α.Ε.», ενώ εισάγεται χρονικό όριο προστασίας του υφιστάμενου προσωπικού της ΔΕΠΑ Εμπορίας. Αξίζει να υπογραμμίσουμε την πρόβλεψη υπογραφής συμβάσεων αορίστου χρόνου κατά τη διάρκεια της μετάβασης στο νέο σχήμα για εργαζόμενους που καλύπτουν πάγιες και διαρκείς ανάγκες και απασχολούνται και σήμερα κάτω από το απαράδεκτο καθεστώς των εργολαβικών εργαζομένων. Τελειώνοντας, θέλω να τονίσω ότι το πλειοψηφικό πακέτο του δημοσίου στη ΔΕΠΑ Υποδομών εξασφαλίζει την επέκταση του φυσικού αερίου σε τριάντα δύο πόλεις της Ελλάδας χωρίς αυτό να εμποδίζεται από τα κριτήρια ενός ιδιώτη ο οποίος δεν θα είχε προφανώς ως στρατηγικό σχέδιο τη διείσδυση του φυσικού αερίου στις πόλεις για οικιακή και εμπορική χρήση, πράγμα που είναι στόχος της ενεργειακής πολιτικής της Κυβέρνησης και συγκεκριμένος σχεδιασμός της. Στο πλαίσιο αυτής της πολιτικής έγινε πρόσφατα στην Πάτρα, ως έδρα της Περιφέρειας Δυτικής Ελλάδος, ευρεία σύσκεψη με τον Υπουργό, τη Διοίκηση της ΔΕΔΑ, την αυτοδιοίκηση πρώτου και δεύτερου βαθμού, επιστημονικούς, τεχνικούς και παραγωγικούς φορείς όπου η έλευση του φυσικού αερίου στη δυτική Ελλάδα - αίτημα δεκαετιών - έγινε αντικείμενο θετικότατης αντιμετώπισης και συζητήθηκε όχι με γενικότητες και αοριστολογίες, αλλά σε συγκεκριμένη βάση με σημεία χωροθέτησης εγκαταστάσεων στους τρεις νομούς της περιφέρειας, προβλεπόμενες καταναλώσεις, χρονοδιαγράμματα κ.λπ.. Όλα αυτά μπορεί να τα εξασφαλίσει ο δημόσιος έλεγχος των υποδομών, αφήνοντας ταυτόχρονα χώρο για επενδύσεις μακροχρόνιες μεν, ασφαλείς δε για σοβαρούς ιδιώτες επενδυτές. Ευχαριστώ.
Και εμείς ευχαριστούμε. Τον λόγο έχει η κ. Χαρά Καφαντάρη από τον ΣΥΡΙΖΑ.
Κύριε Πρόεδρε, συζητούμε ένα πολυνομοσχέδιο του Υπουργείου Περιβάλλοντος και Ενέργειας. Θα ήθελα, όμως, να κάνω ένα σχόλιο πρώτα. Όταν στην επιτροπή συζητήσαμε για τη διαδικασία, δηλαδή να γίνει με τρεις επιτροπές σαν διαδικασία επείγοντος, υπήρχε πολύ μεγάλη αντίρρηση, θα έλεγα φασαρία. Κάποιοι έλεγαν «γιατί φέρνετε ένα τόσο σοβαρό νομοσχέδιο μέσα από τρεις επιτροπές κ.λπ. με τη διαδικασία του επείγοντος»; Όμως η εικόνα που παρουσιάζει σήμερα εδώ η Αίθουσα, και αυτήν τη στιγμή και κατά τη μεγαλύτερη διάρκεια της συνεδρίασης, δείχνει ότι αυτές οι αντιρρήσεις, αυτά τα λόγια είναι περισσότερο για λόγους εντυπωσιασμού, για λόγους αντιπολιτευτικούς και όχι για την ουσία, μιας και συζητάμε ένα τόσο σοβαρό νομοσχέδιο. Επίσης, αυτό συνεχίστηκε και σήμερα, θα έλεγα. Όσες ομιλίες έχω ακούσει και από την Αξιωματική Αντιπολίτευση, τον εισηγητή κ.λπ., έχουμε καταστροφολογίας συνέχεια. Κάποια στιγμή θα πρέπει να υπάρξει στοιχειωδώς μια αυτοκριτική από αυτούς που κυβέρνησαν και μας έβαλαν στα μνημόνια για το τι έκαναν στο κομμάτι της ενέργειας. Δεν μπορούμε να ακούμε δηλαδή για τη ΔΕΠΑ, για τα δίκτυα, για τη διαδικασία που ακολουθείται, όταν η Νέα Δημοκρατία και το ΠΑΣΟΚ ως κυβέρνηση ήθελαν να την πουλήσουν ουσιαστικά, ενώ εδώ διασφαλίζονται τα δίκτυα υπό δημόσιο έλεγχο, κάτι το οποίο είχε γίνει και με το 66% του ΑΔΜΗΕ, κάτι που είχε γίνει με το 30%, τη μικρή ΔΕΗ. Όλα αυτά δεν μπορούμε να τα περνάμε έτσι, σαν να μην έχει γίνει τίποτα. Κυρίες και κύριοι Βουλευτές, πραγματικά η κλιματική αλλαγή είναι παρούσα. Είναι παρούσα, δεν είναι fake news και κάνει αισθητή την παρουσία της κάθε στιγμή. Μέσα στο πλαίσιο αυτό και με οδηγό το πολύ σημαντικό Σύμφωνο των Παρισίων για την κλιματική αλλαγή, προχωρούμε μέσα στις δεσμεύσεις της Ευρωπαϊκής Ένωσης και της παγκόσμιας κοινότητας, θα έλεγα, στην παραπέρα ανάπτυξη των ανανεώσιμων πηγών ενέργειας. Μια πολύ σημαντική ανανεώσιμης πηγής ενέργειας αποτελεί η αξιοποίηση της γεωθερμικής ενέργειας. Θα έλεγα, λοιπόν, ότι είναι μια πηγή ανανεώσιμη, φιλική στο περιβάλλον. Επίσης ότι, αν το δούμε από την προϊστορία, οι θερμές πηγές αξιοποιούντο για κάποιους συγκεκριμένους λόγους. Ακόμα, πρώτη η Ιταλία εγκατέστησε γεωθερμικό σταθμό παραγωγής ηλεκτρικής ενέργειας στο Larderello της Τοσκάνης. Από τον Β΄ Παγκόσμιο Πόλεμο άρχισε η ανάπτυξη παραπέρα. Και θα έλεγα ότι ο αριθμός των χωρών που το 2000 αξιοποιούσαν τη γεωθερμία, ήταν πενήντα οκτώ, ενώ προηγούνται οι Ηνωμένες Πολιτείες στον κατάλογο αξιοποίησης γεωθερμίας, καλύπτοντας το 29% της συνολικής παγκόσμιας αξιοποίησης γεωθερμικής ενέργειας. Στην Ελλάδα έχουμε πολλές θερμοπηγές, από την Αιδηψό, τα Μέθανα, την Κασσάνδρα Χαλκιδικής, το Λουτράκι, πάνω από επτακόσιες πενήντα. Από αυτές δε τριακόσιες σαράντα οκτώ είναι διασπαρμένες σε όλη την Ελλάδα και χρησιμοποιούνται, προσφέροντας ιαματικές θεραπείες. Επίσης, δεν μπορώ να μην αναφερθώ και σε μία σημαντική πηγή στον Πολιχνίτο της Λέσβου, που είναι από τις περιοχές, όπου η θερμοκρασία του νερού είναι από τις μεγαλύτερες και φθάνει γύρω στους 92 βαθμούς Κελσίου. Πότε άρχισε όμως στην Ελλάδα η αξιοποίηση της γεωθερμίας; Άρχισε με το Ινστιτούτο Γεωλογικών Ερευνών Υπεδάφους το 1970, τον πρόδρομο του σημερινού ΙΓΜΕ, που στόχο είχε - η πρώτη έρευνα που ξεκίνησε - τα υψηλά γεωθερμικά πεδία, αυτά που λέμε υψηλής ενθαλπίας στο ηφαιστειακό τόξο του νότιου Αιγαίου. Στη Μήλο, όπως είπαμε πριν, υπήρχε ένα κακό παράδειγμα από κακή εφαρμογή από την τότε ΔΕΗ και κάπως δυσφημίστηκε το θέμα. Όμως, στη δεκαετία του '90 συνεχίστηκαν οι έρευνες. Τα οφέλη είναι τα εξής. Ήπια μορφή, καθαρή, φιλική, μικρές εκπομπές ρύπων, απουσία αιθάλης, τέφρας, αιωρούμενων σωματιδίων, συνεχής παροχή, κάτι που την κάνει ανταγωνιστικά ανώτερη από άλλες μορφές, θα έλεγα, ανανεώσιμων πηγών, μικρή επιφάνεια αξιοποίησης της γεωθερμικής ενέργειας, κάτι επίσης πολύ σημαντικό και βέβαια κάτι που πρέπει και στη χώρα μας να γίνει, εκμετάλλευση υποπροϊόντων, μέταλλα κ.λπ.. Εδώ θα πω ότι όσον αφορά την αξιοποίηση γεωθερμικών ρευστών, πάλι η Ιταλία είναι πρωτοπόρος. Από το 1810 υπάρχει παραγωγή βόρακα από γεωθερμική πηγή. Στο άρθρο 13 θα ήθελα να κάνω μια επισήμανση στο σημείο που αναφέρεται στα ενεργειακά συστήματα θέρμανσης και ψύξης ότι εδώ μιλάμε - επειδή υπάρχει και μια σύγχυση για τη λεγόμενη αβαθή γεωθερμία - για τις αντλίες θερμότητας και μια σειρά τεχνολογικές εφαρμογές που υπάρχουν και υλοποιούνται. Να αναφέρω το σημαντικό παράδειγμα του Δήμου Νέας Ιωνίας, που εδώ και τέσσερα - πέντε χρόνια το νοσοκομείο, οι παιδικοί σταθμοί, τα κέντρα νεότητας θερμαίνονται με αντλίες θερμότητας και με συγκεκριμένη εφαρμογή και αξιοποίηση της αβαθούς γεωθερμίας χρησιμοποιούν την ενέργεια. Μπορεί, όμως, να υπάρχει γεωθερμία στην Ελλάδα χωρίς το ΙΓΜΕ; Η Κυβέρνηση διέσωσε το ΙΓΜΕ. Με τα εξήντα πέντε και πλέον χρόνια ιστορίας του - από το ΙΓΕΥ, όπως είπα πριν - είχαμε και επί κυβερνήσεων Νέας Δημοκρατίας και ΠΑΣΟΚ - και λυπάμαι που δεν είναι εδώ ο κ. Κεγκέρογλου που τοποθετήθηκε πριν και μίλαγε για το ΙΓΜΕ - το 2011 με τον ν.4024 και με την υπουργική απόφαση 25200 τη συγχώνευση του ΙΓΜΕ με το ΕΚΠΑΑ στο λεγόμενο ΕΚΒΑΑ. Επίσης, ιδιότυπη εφεδρεία εφάρμοσαν οι προηγούμενες Κυβερνήσεις και αυτά οι εργαζόμενοι στο ΙΓΜΕ δεν τα ξεχνάνε. Εκατόν τριάντα εργαζόμενοι σε εφεδρεία! Επίσης, η δική μας Κυβέρνηση μόλις ανέλαβε το 2015, με την υπουργική απόφαση 12935, αποκατέστησε το ΙΓΜΕ. Καταργήθηκε φυσικά αυτό για τις εφεδρείες των εργαζομένων. Δώσαμε αγώνες όλοι μαζί με τους εργαζόμενους στο ΙΓΜΕ και νομίζω ότι το αναγνωρίζουν και μαζί τώρα, θα συμβάλλουμε ο καθένας από τη θέση του για το νέο σχήμα στα σύγχρονα δεδομένα με το ΕΑΓΜΕ, την Εθνική Αρχή Γεωλογικών Μεταλλευτικών Ερευνών, διότι χρειάζεται στην παραγωγική ανασυγκρότηση της χώρας. Ο ορυκτός πλούτος και οι επιστήμονες και η έρευνα στον τομέα αυτόν είναι πολύ περισσότερο από απαραίτητα. Ευχαριστώ.
Η κ. Σταμπουλή έχει τον λόγο.
Ευχαριστώ, κύριε Πρόεδρε. Κύριοι Υπουργοί, συναδέλφισσες και συνάδελφοι, θα επανέλθω σε ένα θέμα που ακούμε από το πρωί, την εισαγγελική δίωξη για την πυρκαγιά στο Μάτι, γιατί αισθάνομαι αναγκασμένη να θυμίσω προς κάθε κατεύθυνση, όχι το τεκμήριο της αθωότητας, αλλά το τεκμήριο της πραγματικότητας, η οποία πραγματικότητα λέει ότι η Ρένα Δούρου είναι Περιφερειάρχισσα από το 2014, όχι από το 1964. Η Περιφερειάρχισσα, λοιπόν, η Ρένα Δούρου από το 2014, δεν είναι αυτή που έκτισε τα σπίτια μέσα στο πευκοδάσος, δεν είναι αυτή που έφραξε τους δρόμους και τις παραλίες, δεν είναι αυτή που κανόνισε κάτω από το τραπέζι πώς όλοι οι αρμόδιοι θα κάνουν τα στραβά μάτια για όλη αυτήν την ανομία. Εδώ πάει η λέξη «ανομία», η αγαπημένη των δύο πτερύγων που λείπουν αυτή τη στιγμή. Άλλοι ήταν περιφερειάρχες, Υπουργοί ή νομάρχες από το 1964 ή και από το 1834 και πάει πολύ να έρχονται εδώ να μας κουνάνε το δάκτυλο. Επίσης, η δικαιοσύνη ασφαλώς νομιμοποιείται να ελέγξει πόσο γρήγορα και αποτελεσματικά δούλεψαν οι υπηρεσίες, Πολιτική Προστασία, Αστυνομία, Πυροσβεστική, Λιμενικό, αλλά εμείς οφείλουμε να θυμόμαστε ότι από αγαθή τύχη ή από θεία δικαιοσύνη αυτοί που πρώτοι περισυνέλλεξαν και έσωσαν εκατοντάδες συνανθρώπους μας, μαζεύοντάς τους από τη θάλασσα, είναι οι Αιγύπτιοι ψαράδες, οι συνάδελφοι συμπατριώτες και ίσως φίλοι αυτών που πήγαν να μακελέψουν οι νεοναζί μέσα στο ίδιο τους το σπίτι, που και αυτοί πάει πολύ να έρχονται εδώ να μας κουνάνε το δάκτυλο. Τώρα όσον αφορά το νομοσχέδιο, σήμερα γίνεται ένα μεγάλο βήμα για την αναβάθμιση της ενεργειακής πολιτικής της χώρας μας και μάλιστα στην κατεύθυνση της αξιοποίησης μιας πραγματικά Ανανεώσιμης Πηγής Ενέργειας, πολύ σημαντικής, με μηδενική - θα έλεγα - επιβάρυνση στο περιβάλλον, της γεωθερμίας. Η βόρεια Ελλάδα είναι γεμάτη από γεωθερμικά πεδία και στη Μακεδονία και στη Θράκη. Ειδικότερα στις Σέρρες, στην περιφέρειά μου, όλη η λεκάνη του Στρυμόνα αποτελεί ένα σημαντικό γεωθερμικό πεδίο που ξεκινάει από το Άγκιστρο στα Ελληνοβουλγαρικά σύνορα και φθάνει μέχρι τον Στρυμονικό Κόλπο, κοντά στην Αμφίπολη. Πρέπει να πω ότι για πολλά χρόνια αξιοποιείται το θερμαλικό κομμάτι αυτής της πηγής ενέργειας. Είναι γνωστά τα λουτρά της Νιγρίτας, του Σιδηροκάστρου και του Αγκίστρου. Λιγότερα χρόνια αξιοποιείται το γεωθερμικό πεδίο για την παραγωγή κυρίως σπιρουλίνας στη Νιγρίτα, αλλά και στο Σιδηρόκαστρο. Επίσης, οι έρευνες στον Δήμο Ηράκλειας απέδωσαν και προσδοκάται η αξιοποίηση του πεδίου που εντοπίστηκε από το ΙΓΜΕ και ετοιμάζεται ο δήμος να το αξιοποιήσει. Όπου παρεμβαίνουν οι δήμοι, γίνεται αξιοποίηση, όμως απουσιάζει εκείνη η δημόσια αρχή που θα ελέγχει ουσιαστικά την πραγματικά αειφορική διαχείριση. Αυτό το κενό νομίζω ότι καλύπτει το σημερινό νομοσχέδιο, γιατί ρυθμίζει το πλαίσιο εκμετάλλευσης και διαχείρισης του γεωθερμικού δυναμικού, με φορέα την αποκεντρωμένη διοίκηση στα πεδία που ορίζεται και την Ελληνική Αρχή Γεωλογικών και Μεταλλευτικών Ερευνών στα εθνικού ενδιαφέροντος πεδία και συνολικά σε όλη τη χώρα, η οποία θα μπορεί να επιβλέπει και να ρυθμίζει και κυρίως να σχεδιάζει, συντονίζοντας τις τοπικές αρχές. Με αυτό το νομοσχέδιο διευκολύνονται οι έρευνες και δίνονται κίνητρα για αξιοποίηση, εξασφαλίζοντας, όμως, κοινωνική ανταποδοτικότητα από τα τέλη εκμετάλλευσης, όπου το 10% του μισθώματος πάει στον δήμο, ενώ στην περίπτωση που η εκμετάλλευση αποσκοπεί στην κάλυψη αναγκών δομών παιδείας και υγείας, σχολείων και νοσοκομείων, δεν απαιτείται μίσθωμα ούτε εγγυητική επιστολή. Θεωρώ, κύριε Υπουργέ, ότι η ίδια ρύθμιση πρέπει να ισχύσει και για τα καταστήματα κράτησης, όπως αυτό της Νιγρίτας και για τα ιδρύματα και τις δομές ευθύνης του Υπουργείου Κοινωνικής Αλληλεγγύης, όπως αυτά στο Σιδηρόκαστρο. Σας παρακαλώ να το προσθέσετε ρητά στο κείμενο του νόμου, ώστε να εξασφαλιστεί η απρόσκοπτη εφαρμογή αυτής της ρύθμισης άμεσα. Πολύ σημαντική είναι η αύξηση της ελάχιστης θερμοκρασίας καθορισμού γεωθερμικού πεδίου κατά πέντε βαθμούς από τους 25ο στους 30ο Κελσίου, διότι αφήνει περιθώριο για γρήγορη και ανέξοδη εκμετάλλευση πηγών χαμηλότερης θερμοκρασίας για άρδευση θερμοκηπίων ή άλλες ήπιες χρήσεις. Με το νομοσχέδιο, επίσης, στην ΕΑΓΜΕ εντάσσεται το ΙΓΜΕ. Το ανέπτυξε η προηγούμενη ομιλήτρια. Είναι ένας φορέας που ταλαιπωρήθηκε πολύ στα μνημονιακά χρόνια και τώρα αναβαθμίζονται οι αρμοδιότητες και λειτουργίες του και συγχρόνως εξασφαλίζονται οι εργαζόμενοί του. Η εξασφάλιση των εργαζομένων είναι πολύ σημαντική, αξιακή για μας, το ξέρετε. Και όσον αφορά τη ΔΕΠΑ, πέρα από τη διατήρηση του δημόσιου ελέγχου με το 51% των μετοχών, προβλέπεται και η διασφάλιση της ανεξαρτησίας της και του δημοσίου συμφέροντος με τα ασυμβίβαστα που προβλέπονται για τους μετόχους και τα μέλη του διοικητικού συμβουλίου. Το Κτηματολόγιο, που κολλούσε διαρκώς, τώρα προχωράει. Και θεωρώ πολύ θετικό το ότι θεσμοθετούνται επιτροπές εξέτασης υποθέσεων κτηματογράφησης, οι οποίες θα εξετάζουν εξαιρετικές περιπτώσεις που αφορούν εκτεταμένα σφάλματα και δεν συνιστούν απλές δικαστικές αμφισβητήσεις μεταξύ των δηλούντων, ώστε να διασφαλίζεται και εδώ η προάσπιση του δημοσίου συμφέροντος. Ευχαριστώ.
Κι εμείς ευχαριστούμε. Κυρία Γκαρά, έχετε τον λόγο για δύο λεπτά από τη θέση σας.
Θα έρθω στο Βήμα για τη δευτερολογία μου. Σας ευχαριστώ. Κυρίες και κύριοι συνάδελφοι, οδεύοντας προς την ολοκλήρωση της συζήτησης και την ψήφιση του σχεδίου νόμου, θα προσπαθήσω να σταθώ στα σημαντικότερα σημεία του παρόντος σχεδίου νόμου. Δεν χρειάζεται να αναφέρω ξανά τα πλείστα οφέλη αξιοποίησης της γεωθερμίας τόσο στην οικονομία, στον αγροτικό τομέα, στον τουρισμό, στις επενδύσεις, στην ενίσχυση της εργασίας και των εξαγωγών, όσο και στην εξοικονόμηση ενέργειας και την προστασία του περιβάλλοντος. Είναι, όμως, μία καλή ευκαιρία να σημειώσω πως εμείς από την πρώτη μέρα θέσαμε ψηλά στις προτεραιότητές μας την αξιοποίηση των ανανεώσιμων πηγών ενέργειας και τον χαρακτηρισμό της χώρας ως ενεργειακό κόμβο και εργαστήκαμε επισταμένως και στην ολοκλήρωση μεγάλων διακρατικών έργων ή σε σύναψη συμφωνιών, όπως και στην επέκταση δικτύων, στην προώθηση του CNG, του LNG, αλλά και στην αναπροσαρμογή και βελτίωση του θεσμικού πλαισίου συνολικά για το ενεργειακό πεδίο. Η δουλειά μας, αλλά και η προσέγγισή μας σε σχέση με αυτή των προηγούμενων Κυβερνήσεων, αναδεικνύει έντονα την αντίθεση πρόοδος και συντήρηση. Σε ό,τι αφορά τις διατάξεις για το Κτηματολόγιο και τις πολεοδομικές διατάξεις, είναι αξιοσημείωτο ότι ωφελούνται οι πολίτες, τόσο σε εξοικονόμηση χρόνου, όσο και χρημάτων και κυρίως μπαίνει ένα τέλος στην αυθαίρετη δόμηση που κυριάρχησε στο παρελθόν. Σε ό,τι αφορά τον διαχωρισμό της ΔΕΠΑ, για άλλη μία φορά αναδεικνύεται η διαφορετική προσέγγιση που έχουμε με τη Νέα Δημοκρατία και το ΚΙΝΑΛ στο ζήτημα των βασικών υποδομών της χώρας. Αυτοί υποστηρίζουν και είχαν δρομολογήσει την πλήρη ιδιωτικοποίηση, ενώ εμείς προωθούμε το μοντέλο της διάσπασης των υποδομών από την εμπορία, με το δίκτυο να παραμένει υπό δημόσιο έλεγχο, ενώ εισάγεται και το δικαίωμα βέτο για το δημόσιο στα μεγάλα διεθνή συμφέροντα και συνεργασίες. Το μεγαλύτερο ζήτημα είναι η υπεράσπιση του δημόσιου και κυρίως του εθνικού συμφέροντος σε αυτό το θέμα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, παίρνω τον χρόνο από τη δευτερολογία μου.
Κυρία Γκαρά, αφού μιλάμε για τη δευτερολογία, να συνεννοούμεθα. Εσείς έχετε μιλήσει ήδη δεκαέξι και μισό λεπτά, όταν μιλήσατε πρώτη φορά. Ο δε κ. Σκρέκας έχει μιλήσει δεκαεπτά λεπτά και είκοσι εννέα δευτερόλεπτα. Για να μην υπάρχει ένα αίσθημα αδικίας. Καταλάβατε;
Δεν νιώθω κανένα αίσθημα αδικίας, απλώς είχαμε ζητήσει ανοχή, διότι είναι πολυνομοσχέδιο και είπαμε ότι τα μισά θα τα πούμε στη δευτερολογία μας. Δεν θα καθυστερήσω πάρα πολύ. Δύο λεπτά θέλω. Όντως οι διατάξεις είναι πάρα πολλές και για διαφορετικά ζητήματα. Σε ό,τι αφορά, λοιπόν, τη μετατροπή του ΙΓΜΕ σε δημόσιο φορέα ξεκαθαρίζουμε ότι υπερβαίνουμε τις παθογένειες του παρελθόντος που κατέστησαν μη λειτουργικό το ΙΓΜΕ. Συστήνουμε έναν δημόσιο φορέα σύγχρονο, με νέες αρμοδιότητες, ο οποίος θα συμμετέχει και στην πρόληψη για μεγάλες καταστροφές και κινδύνους, που είναι απαραίτητο και επίκαιρο με αυτά που συζητάμε σήμερα. Επίσης, διασφαλίζεται και θωρακίζεται η απρόσκοπτη έρευνα, απαλλαγμένη από πιέσεις και συμφέροντα. Σε ό,τι αφορά τις διατάξεις για τα ενεργειακά, πολύ συνοπτικά θα αναφερθώ. Σημαντική είναι η πρόβλεψη για την αύξηση της τιμής σε μικρά φωτοβολταϊκά και ενεργειακές κοινότητες στο 10%. Σημαντική, επίσης, είναι η απαγόρευση κατάτμησης ενεργειακών έργων, η απαγόρευση του fracking, αλλά και η απόδοση ανταποδοτικού τέλους 10% στις τοπικές κοινωνίες από την αξιοποίηση έργων της γεωθερμίας. Θα ήθελα να τονίσω ότι εξασφαλίζονται τα εργασιακά δικαιώματα και οι θέσεις των εργαζομένων σε ΔΕΠΑ και ΕΑΓΜΕ, ενώ ιδιαίτερα σημαντική είναι η αύξηση των πεδίων στους ενενήντα εννιά βαθμούς για ήδη μισθωμένα γεωθερμικά πεδία, που αφορά κυρίως τα πεδία Αλεξανδρούπολης, Νέστου και άλλα. Τέλος, με αφορμή την ομιλία του συναδέλφου κ. Δημοσχάκη, μου δημιουργήθηκαν κάποιες απορίες. Αφού, λοιπόν, θεωρούμε τα γεωθερμικά πεδία στην Αλεξανδρούπολη ως πρότυπα και σημαντικά έργα, αναρωτιέμαι γιατί τόσα χρόνια δεν άλλαξε το πλαίσιο για να ξεμπλοκάρουν τα έργα της γεωθερμίας; Γιατί δεν προωθήθηκε και δεν στηρίχθηκε η έκδοση της αναμενόμενης άδειας; Γιατί έπρεπε να έρθει ένας κ. Σταθάκης ή ένας ΣΥΡΙΖΑ για να ξεμπλοκάρει αυτό το μεγάλο και ωφέλιμο έργο και να πάρει την πρώτη πανελλαδικά άδεια; Γιατί δεν αναγνωρίζει η Νέα Δημοκρατία τη σημασία και την αξιοποίηση των ενεργειακών κοινοτήτων προς όφελος των μικρών τοπικών κοινωνιών, μια και η πρώτη που έγινε ήταν μεταξύ των Δήμων Αλεξανδρούπολης - Σαμοθράκης, του Οργανισμού Λιμένα και της Μητρόπολης Αλεξανδρούπολης; Αντί, όμως, να εργάζεστε τόσα χρόνια για την προώθηση της γεωθερμίας, εσείς τρέχατε να δώσετε άδειες εξόρυξης στα Χρυσωρυχεία Θράκης. Και τέλος, μια διευκρίνιση σε ό,τι αφορά τα ανταποδοτικά τέλη από τα αιολικά πάρκα. Ήμασταν εμείς που δώσαμε τα ανταποδοτικά τέλη της προηγούμενης περιόδου που κυβερνούσε η Νέα Δημοκρατία μέχρι το 2014 και ήδη ολοκληρώνεται η διαδικασία για να αποδοθούν από το 2014 και μετά τα ανταποδοτικά στον Έβρο. Ευχαριστώ.
Ο κ. Σκρέκας έχει τον λόγο.
Ευχαριστώ, κύριε Πρόεδρε. Δεν θα επαναλάβω αυτά τα οποία είπα στην πρωτολογία μου, κύριε Υπουργέ. Επιτρέψτε μου, όμως, να κάνω ιδιαίτερη αναφορά σε ένα σημαντικό θέμα που αφορά τη χώρα και εννοώ το αγροτικό. Ξέρετε πολύ καλά - ή αν δεν ξέρετε σας ενημερώνω - ότι ο Έλληνας αγρότης και η Ελληνίδα αγρότισσα, ο αγροτικός τομέας της χώρας, έχει χτυπηθεί βάναυσα από την Κυβέρνηση ΣΥΡΙΖΑ του κ. Τσίπρα. Επιτρέψτε μου να σας πω δύο - τρία πράγματα που έχουν γίνει αυτά τα τέσσερα χρόνια. Πρώτον, αυξήθηκε η φορολογία. Δεύτερον, αυξήθηκαν οι εισφορές στα ασφαλιστικά ταμεία. Τρίτον, αυξήθηκε ο ΦΠΑ για πολλά χρόνια από 13% στο 24%, ακόμη και για το άχυρο με το οποίο ταΐζουν τα ζώα τους οι αγρότες και χρειάστηκαν μεγάλοι αγώνες από εμάς για να μπορέσετε επιτέλους να καταλάβετε ότι ήταν ανήκουστο να πληρώνει ο αγρότης 24% ΦΠΑ ακόμη και για το άχυρο. Αυξήθηκε το ενεργειακό κόστος, αφού αυτήν τη στιγμή καταργήσατε την επιδότηση για το πετρέλαιο που χρησιμοποιεί ο αγρότης για να καλλιεργεί τα κτήματά του. Επίσης, αυξήσατε και τον ειδικό φόρο στη βενζίνη και τον ειδικό φόρο στο πετρέλαιο κίνησης, με αποτέλεσμα να αυξήσετε για άλλη μία φορά το κόστος στην αγροτική παραγωγή. Βέβαια, πέρα και πάνω από όλα αυτά αυξήθηκαν και τα φάρμακα και αυξήθηκαν και οι σπόροι. Άρα κάτι πρέπει να γίνει για να διασώσουμε τον πρωτογενή τομέα της χώρας, που δήθεν προεκλογικά και όλα αυτά τα τέσσερα χρόνια υπερασπίζεστε, αλλά τελικά τα αποτελέσματα δείχνουν ότι τον καταστρέφετε. Πάνω και πέρα από όλα αυτά έρχεται και ένα νέο χαράτσι, το περιβαλλοντικό χαράτσι, που ειδικά για τους αγρότες της Θεσσαλίας και των Τρικάλων που εκλέγομαι, θα είναι τουλάχιστον 11 ευρώ έως και 16 ευρώ το στρέμμα για να ποτίζουν τα χωράφια τους. Δηλαδή οδηγείτε τους αγρότες στο να σταματήσουν να ποτίζουν τα χωράφια τους, να έχουν ποτιστικές καλλιέργειες και τους οδηγείτε σε ξερικές καλλιέργειες, που έχουν και μικρότερη απόδοση και φυσικά πολύ μικρότερο έσοδο. Όταν δεν μπορούν να επιβιώσουν έχοντας ποτιστικά χωράφια, φανταστείτε τι πρόκειται να γίνει με τα ξερικά. Φυσικά θα εγκαταλείψουν όλη την ύπαιθρο ακαλλιέργητη. Ερχόμαστε, λοιπόν, και σας λέμε: Ελάτε να βοηθήσουμε με έναν άλλον τρόπο τους αγρότες. Ήρθατε και περάσατε και δώσατε μία καλύτερη τιμή σε ό,τι αφορά τα αγροτικά φωτοβολταϊκά. Αφορά περίπου πέντε χιλιάδες εγκαταστάσεις. Συμφωνούμε, δεν είναι αρκετό. Ερχόμαστε και σας λέμε να τους βοηθήσετε με τρόπο που να μειώνεται τουλάχιστον το κόστος της εγκατάστασης, ώστε να γίνουν πιο βιώσιμα. Επιτρέψτε να κατασκευάζουν αυτά τα πάρκα σε γη υψηλής παραγωγικότητας. Δεύτερον, βάλτε τα, εντάξτε τα σε έναν αναπτυξιακό νόμο, ώστε να μειωθεί το κόστος αρχικής εγκατάστασης. Διαφωνείτε στο να εγκατασταθούν αυτά τα αγροτικά φωτοβολταϊκά σε γη υψηλής παραγωγικότητας. Ερχόμαστε και σας λέμε να το κρατήσουμε αυτό που λέτε. Έχουμε τη δυνατότητα να κατασκευάσουν οι αγρότες φωτοβολταϊκά για συμψηφισμό για τις ενεργειακές ανάγκες που έχουν για να ποτίζουν τα χωράφια τους, για παράδειγμα, ή για να λειτουργούν τα αρμεκτήρια στις κτηνοτροφικές εγκαταστάσεις. Σας λέμε ότι σε αυτές τις περιπτώσεις είναι για τα μικρά αγροτικά φωτοβολταϊκά δέκα κιλοβάτ, είκοσι κιλοβάτ, τριάντα κιλοβάτ εγκατεστημένης ισχύος, δηλαδή για αγροτικά φωτοβολταϊκά που είναι εκατό ή διακόσια τετραγωνικά μέτρα, 0,2 του στρέμματος, 20% ενός στρέμματος.
Παρακαλώ, ολοκληρώστε.
Ολοκληρώνω, κύριε Πρόεδρε και ευχαριστώ για την ανοχή σας. Ένα λεπτό θέλω. Σας παρακαλώ, κύριε Υπουργέ, ελάτε εδώ να συμφωνήσουμε και δώστε τη δυνατότητα για αυτά τα μικρά που είναι για ενεργειακό συμψηφισμό, που θα μειώσει το κόστος παραγωγής, που θα μειώσει το ενεργειακό κόστος στους αγρότες και στους κτηνοτρόφους, ελάτε και δώστε τους τη δυνατότητα να κατασκευάσουν δίπλα στην πομόνα που ποτίζουν, δίπλα στην κτηνοτροφική τους μονάδα. Μιλάμε για 200 τετραγωνικά και με αυτόν τον τρόπο να τους κάνουμε ανταγωνιστικούς και όχι μόνο αυτό, αλλά να προσθέσουμε και υπεραξία στο παραγόμενο προϊόν, γιατί θα είναι ένα αγροτικό προϊόν το οποίο δεν θα παράγεται από ενέργεια που θα καίμε λιγνίτη, αλλά από ανανεώσιμες πηγές ενέργειας, άρα θα είναι ένα πράσινο, δύο φορές πράσινο προϊόν. Νομίζω ότι δεν έχουμε καμμία διαφωνία σε αυτό. Ελάτε να το περάσουμε τώρα, σήμερα αυτό. Μπορούμε να το κάνουμε - επαναλαμβάνω - μόνο για τα πολύ μικρά φωτοβολταϊκά δέκα, είκοσι, τριάντα κιλοβάτ, που είναι για να μειώσουμε το ενεργειακό κόστος του αγρότη που το χρησιμοποιεί για να ποτίζει το χωράφι ή για να συντηρεί και να τρέφει τα ζώα του. Είπατε ένα τελευταίο, ότι η Νέα Δημοκρατία θεωρεί ότι οι κρατικές επιχειρήσεις είναι κατάρα. Εγώ θα σας πω, κύριε Υπουργέ, ότι η κατάρα των κρατικών επιχειρήσεων δυστυχώς είναι ο ΣΥΡΙΖΑ. Και η ΔΕΗ και τα ΕΛΤΑ και οι Αστικές Συγκοινωνίες Αθήνας ήταν κερδοφόρες το 2014, είναι βαριά προβληματικές επιχειρήσεις και ζημιογόνες επιχειρήσεις το 2019, μετά από τέσσερα χρόνια με διακυβέρνηση ΣΥΡΙΖΑ. Αυτή είναι η κατάρα και δυστυχώς όλα αυτά τα αφήνετε για τους επόμενους. Σας ευχαριστώ.
Γίνεται γνωστό στο Σώμα ότι ο Υπουργός Εσωτερικών, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Περιβάλλοντος και Ενέργειας, οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Οικονομικών, Υγείας, Περιβάλλοντος και Ενέργειας, καθώς και οι Υφυπουργοί Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης και Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν σήμερα 7-3-2019 σχέδιο νόμου: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις αρμοδιότητας ΥΠΕΣ». Παραπέμπεται στην αρμόδια Διαρκή Επιτροπή. Ο κ. Αρβανιτίδης έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, θα ήθελα μία διευκρίνιση σχετικά με την παρατήρηση που κάνατε για το unbundling. Εξηγήστε μου για το άρθρο 53 και τον ιδιοκτησιακό διαχωρισμό. Υπάρχει εταιρεία η οποία είναι ιδιοκτήτης εταιρείας εμπορίας φυσικού αερίου και ηλεκτρικού ρεύματος και ταυτόχρονα η ίδια εταιρεία είναι ιδιοκτήτης του 49% και διοικεί κατ' αποκλειστικότητα εταιρεία που δραστηριοποιείται σε διαχείριση δικτύων διανομής στη Θεσσαλονίκη; Εμπίπτει αυτή η εταιρεία στις απαγορευτικές διατάξεις του άρθρου 53; Αυτή η εταιρεία, δηλαδή, θα πρέπει να προχωρήσει σε ιδιοκτησιακό διαχωρισμό και να αποχωρήσει; Διορθώστε με εάν κάνω λάθος, εάν με βάση τις ρυθμίσεις σας θα αναγκάσετε μία επένδυση να αποχωρήσει από τη χώρα, εκτός και εάν την εξαιρείτε. Βεβαίως την εξαιρείτε με τη μέριμνα του άρθρου 80ζ΄, όπου μιλάτε για υφιστάμενες συμμετοχές και δικαιώματα. Αυτό δεν είναι κατά περίπτωση και αλά καρτ νομοθεσία, νομοθετική ρύθμιση; Σε σχέση με τους εργαζόμενους, στο νέο σχήμα της ΔΕΠΑ Εμπορίας τους διασφαλίζετε, λέτε, για τρία χρόνια. Γιατί τρία και όχι έξι, όπως δώσατε για τη ΔΕΗ στα λιγνιτικά; Θέλω να πω ότι παίζετε παιχνίδια με τους εργαζόμενους, νομοθετείτε πρόχειρα και επιπόλαια. Καταθέστε προσθήκη στο νομοσχέδιο, ώστε το ΔΣ της ΔΕΠΑ και το ΔΣ οποιασδήποτε άλλης εταιρείας του ομίλου να νομιμοποιείται να προχωρήσει άμεσα στην απορρόφηση συμβασιούχων με σχέση εργασίας αορίστου χρόνου. Για εμάς αυτό είναι μία παγίδα τόσο για τους εργαζόμενους όσο και για τους επενδυτές. Ετοιμάζετε διαχωρισμούς και προσλήψεις με ρουσφετολογικά και παλαιοκομματικά κριτήρια, μεθοδεύετε ευνοϊκή μεταχείριση «ημετέρων». Είπαμε εξαρχής: Πάρτε πίσω αυτό το νομοσχέδιο και φέρτε μία σοβαρή πρόταση, μία πρόταση που θα ενισχύει τη βιωσιμότητα της ενιαίας ΔΕΠΑ, μία πρόταση που θα είναι επικερδής για την εθνική οικονομία. Κυρίες και κύριοι συνάδελφοι του ΣΥΡΙΖΑ, ξανατονίζω ότι τα αποτελέσματα των επιλογών σας θα είναι λυπηρά. Σε αυτό το λυπηρό αδιέξοδο θα έχουμε φτάσει αποκλειστικά με δική σας ευθύνη λόγω καθυστερήσεων στα δίκτυα, στους διαγωνισμούς. Ακόμη και για τη γεωθερμία φέρατε τις σχετικές διατάξεις με ενάμισι χρόνο καθυστέρηση, ενώ ήταν έτοιμες. Αυτά τα αδιέξοδα έχουν κόστος εθνικό, οικονομικό και κοινωνικό. Κλείνοντας, κύριε Υπουργέ, με το συγκεκριμένο νομοσχέδιο κάνετε δύο ανούσιες κρατικοποιήσεις και με βάση την μέχρι τώρα αποτυχία σας στα χρονοδιαγράμματα, ακόμη και στην αεριοδότηση της ελληνικής περιφέρειας, αμφιβάλλω κατά πόσο θα προλάβετε να υλοποιήσετε όσα σχεδιάζετε. Ίσως προλαβαίνετε να φέρετε πάλι κάποιες τροπολογίες, αλλά οι μεταρρυθμίσεις στον ενεργειακό τομέα της χώρας παραμένουν σε εκκρεμότητα, η οποία θα έχει κόστος για τον Έλληνα καταναλωτή πρωτίστως. Καμμία μνησικακία δεν μας χαρακτηρίζει και κανένας τυχοδιωκτισμός. Απαντώ στον κ. Ξυδάκη. Είμαστε εδώ με τις προτάσεις και τις θέσεις μας, δυναμώνοντας μέρα με τη μέρα, είμαστε η υπεύθυνη προοδευτική δύναμη χωρίς φόβο και πάθος και αυτή μας τη στάση την επιβραβεύει ο ελληνικός λαός. Σας ευχαριστώ.
Και εμείς ευχαριστούμε. Ο κ. Σαχινίδης έχει τον λόγο.
Ευχαριστώ, κύριε Πρόεδρε. Εγώ δεν μίλησα παραπάνω από τον χρόνο μου. Νομίζω ότι δικαιούμαι κάτι παραπάνω. Όσοι δεν παρακολουθείτε αναλυτικά για να ακούσετε, επειδή η ελληνική γλώσσα είναι πάρα πολύ πλούσια, το πώς τοποθετούμαστε και τι ακριβώς λέμε, θα πέφτετε σε γκάφες, θα λέτε ανακρίβειες και θα λέτε ψέματα. Θα αναφερθώ μέσω υμών, κύριε Πρόεδρε, στην προλαλήσασα συνάδελφο του ΣΥΡΙΖΑ κ. Σταμπουλή. Δεν έχω απολύτως τίποτε προσωπικό μαζί σας. Αναφερθήκατε και είπατε ότι ισχύει το τεκμήριο της αθωότητας. Συμφωνώ απόλυτα. Αμέσως μετά, όμως, κάνατε αναφορά σε μία δικαστική υπόθεση η οποία εκδικάζεται. Δεν έχετε αυτό το δικαίωμα. Δεν μπορεί να θέλετε επιλεκτικά να αναφέρεστε σε τεκμήριο αθωότητας στην μία περίπτωση και στην άλλη όχι. Ακριβώς στο ίδιο λάθος υπέπεσε και ο κύριος Πρόεδρος, ο οποίος φεύγοντας, θέλοντας να κάνει μια παρατήρηση σε έναν ομιλητή της Χρυσής Αυγής, ενώ αναφέρθηκε στο τεκμήριο αθωότητας, είπε «φονιάδες». Από πού προκύπτει αυτό, κύριε Πρόεδρε; Ακούστηκε «φονιάδες»!
Κάνετε λάθος.
Πρώτα ακούστηκε ο αγκυλωτός σταυρός.
Αυτό ακούστηκε. Το άλλο δεν ακούστηκε. Δεν ειπώθηκε το άλλο.
Μπορεί να κάνω λάθος.
Δείτε το από τα Πρακτικά.
Ο ρόλος σας είναι θεσμικός, δεν είναι να σχολιάζετε τον εκάστοτε ομιλητή κάθε κόμματος. Αυτό μπορεί να το κρίνουν όσοι ακούνε. Δεν έχετε κανένα δικαίωμα επιλεκτικά να μιλάτε για τεκμήρια αθωότητας. Δεν υπάρχουν δύο μέτρα και δύο σταθμά.
Ούτε για τεκμήριο αθωότητας μίλησα.
Δεν μιλάω μόνο για εσάς, κύριε Πρόεδρε. Όμως οι αναφορές που έχουν γίνει επανειλημμένα από δικά σας στελέχη, κυβερνητικά και Βουλευτές σας, παραβιάζουν νόμο του κράτους που ψηφίστηκε μόλις την προηγούμενη εβδομάδα. Δεν μπορεί να συνεχιστεί αυτή η κατάσταση. Εάν τη συνεχίσετε, όπως είχα πει και στην πρωτολογία μου, θα σας ταράξουμε στη νομιμότητα. Και έχετε υπ' όψιν σας ότι οι αγωγές δεν χρειάζονται άρσεις ασυλίας. Θα είστε Βουλευτές οι μισοί και παραπάνω για λίγο χρονικό διάστημα ακόμα. Θα σας τραβάμε στα δικαστήρια για χρόνια ολόκληρα και θα πληρώσετε με χρήματα που δεν θα εισπράττετε άλλο από το ελληνικό Κοινοβούλιο. Προσέξτε πώς συμπεριφέρεστε! Δεν έχουμε προσβάλει ποτέ κανέναν σε προσωπικό επίπεδο. Δεν μπορεί να καταφέρεστε εναντίον μιας ολόκληρης Κοινοβουλευτικής Ομάδας. Και να σας πω κάτι; Εγώ δεν είμαι κατηγορούμενος. Με ποιο δικαίωμα καταφέρεστε εναντίον και εμού, επειδή ανήκω στο εθνικιστικό κίνημα; Όχι, εσείς προσωπικά, δεν έχω κάτι μαζί σας. Δεν σας γνωρίζω ούτε με γνωρίζετε. Όμως να τα ξεχάσετε αυτά εδώ μέσα. Ή θα είστε πραγματικά δημοκράτες και θα τηρείτε τον Κανονισμό της Βουλής και το Σύνταγμα του κράτους ή να πάτε στα σπίτια σας, αν δεν αντέχετε. Δεν μπορεί να συνεχιστεί σε καμμία περίπτωση η λασπολογία και οι τερατολογίες που ακούμε από πλευράς της Αριστεράς. Τελείωσαν αυτά! Όταν δεν προσβάλλουμε κάποιον, δεν έχετε απολύτως κανένα δικαίωμα. Τεκμήριο αθωότητας και μιλάτε για περιστατικό που είναι σε εκδίκαση; Είστε δικαστής; Θα αποδώσετε δικαιοσύνη εσείς; Με ποιο δικαίωμα; Τελείωσαν αυτά! Αν θέλετε δημοκρατία, αν θέλετε να είστε ανεκτικοί στη διαφορετικότητα που υποστηρίζετε ως αριστεροί με τις ιδεοληψίες σας, αποδείξτέ το μας! Και μετά μπορείτε εσείς να μας κουνάτε το δάχτυλο. Δεν μπορεί κανένας σε αυτή την Αίθουσα να μου κουνήσει και εμένα προσωπικά και στους συναγωνιστές μου το δάχτυλο, γιατί η υπόθεση βρίσκεται στα ελληνικά δικαστήρια. Και όταν η ελληνική δικαιοσύνη τελειώσει με αυτή τη δίκη, ελάτε να μας κουνήσετε το δάχτυλο. Ευχαριστώ.
Κύριε Πρόεδρε, θα ήθελα τον λόγο.
Ορίστε, κυρία συνάδελφε, έχετε τον λόγο.
Παρά τις αποστροφές του προλαλήσαντος ότι δεν είναι προσωπική επίθεση, ήταν προσωπική - προσωπικότατη! - και εμπεριέχει και απειλές. Δεν θα μας φιμώσει κιόλας, λοιπόν, το νεοναζιστικό μόρφωμα μέσα στην ελληνική Βουλή. Από το Βήμα της Βουλής έχουμε δικαίωμα - που δεν το απεμπολούμε - και καταστάσεις να περιγράφουμε και να κρίνουμε και γνώμη επί γεγονότων δημοσιευμένων και παγκοίνως γνωστών να έχουμε.
Όχι υπόθεση που εκκρεμεί στα δικαστήρια! Τεκμήριο αθωότητας, αυτή είναι η ουσία! Αλλιώς να μην το ψηφίζατε πριν από δέκα μέρες!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Κιλκίς (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Μανωλάκου, έχετε τον λόγο.
Να θυμίσω ότι ο Παύλος Φύσσας δολοφονήθηκε και ο φονιάς είναι στο σπίτι. Συνεπώς, φονιάδες υπάρχουν. Η μεγαλύτερη ντροπή είναι ότι η δίκη δεν έχει ολοκληρωθεί και κρατάει τόσα χρόνια. Και ευθύνη υπάρχει στις κυβερνήσεις για αυτή την ντροπή. Όπως και ο Αρχηγός της Χρυσής Αυγής πήρε την πολιτική ευθύνη της δολοφονίας, ας μην μας βγαίνουν και από πάνω οι εγκληματίες Χρυσαυγίτες! Πάμε στο νομοσχέδιο τώρα. Κύριε Υπουργέ, μιλήσατε για το ΙΓΜΕ και είπατε ότι κατοχυρώνεται ο αριθμός του προσωπικού. Τι ηλικία έχουν αυτοί οι εργαζόμενοι; Ποιος είναι ο μέσος όρος; Είναι πενήντα εννιά - εξήντα ετών και φεύγουν, θα πάρουν σύνταξη. Πού και πότε θα παραδώσουν σε νεότερους; Πετάτε την πείρα τους στα σκουπίδια. Αυτό κάνετε. Και για την εκκαθάριση δεν είπατε τίποτε - είναι η τρίτη φορά που το βάζουμε το θέμα - , όπως και για τα οφειλόμενα στους άλλους μισούς εργαζόμενους. Σχετικά με τη ΔΕΠΑ: Ναι, υπάρχει διαφορά όσον αφορά τις ιδιωτικοποιήσεις μεταξύ ΣΥΡΙΖΑ και Νέας Δημοκρατίας. Να το πω και έτσι: Οι Συριζαίοι είναι πιο μάγκες. Γιατί; Τεμαχίζουν την κρατική επιχείρηση, πουλάνε αυτό που είναι «φιλέτο» και φέρνει περισσότερα κέρδη και ο επιχειρηματίας το αγοράζει πιο φτηνά γιατί αγοράζει ένα κομμάτι και βεβαίως το πιο κερδοφόρο και γι' αυτό προτιμούν τον ΣΥΡΙΖΑ πολύ περισσότερο από τον παραδοσιακό εκπρόσωπο του κεφαλαίου, που ήταν η Νέα Δημοκρατία. Τώρα έχουν βρει στον ΣΥΡΙΖΑ τον καλύτερο εκπρόσωπό τους. Αυτό είναι και γι' αυτό και η Κυβέρνηση ΣΥΡΙΖΑ προχωράει στις ιδιωτικοποιήσεις του κρατικού πλούτου πολύ γρήγορα. Βεβαίως, ωφελημένο είναι το κεφάλαιο και την πληρώνει ο λαός. Όμως για τους εργολαβικούς εργαζόμενους της ΔΕΠΑ εκφράσατε ευχολόγιο. Αναγνωρίζετε ότι προσφέρουν αυτοί οι άνθρωποι, αλλά τίποτε δεν περάσατε στο νομοσχέδιο που να εξασφαλίζει τη δουλειά τους. Τελειώνω με την τροπολογία για τα λιγνιτικά πεδία, που την καταψηφίζουμε. Εδώ περιέχει και μια άλλη παράγραφο για εγκατάσταση και λειτουργία μονάδων παραγωγής ηλεκτρικής ενέργειας σε υφιστάμενους λειτουργούντες σταθμούς στην Κρήτη. Κοιτάξτε, αυτή τη στιγμή στην Κρήτη, και ειδικά στο Μαλεβίζι, έχει προκαλέσει αυτή η τροπολογία οργή και αγανάκτηση. Οι διαδικασίες είναι fast track και ανοίγει ο δρόμος για τοποθέτηση νέων, επιπλέον αεροστροβίλων στον Σταθμό Λινοπεράματα, παρά την αντίθεση του δήμου, που ήταν με ομόφωνη απόφαση. Εμείς σας λέμε - και βέβαια, και οι ίδιοι το έχουν πει - ότι υπάρχουν εναλλακτικοί τρόποι κάλυψης του ενεργειακού κενού και πρέπει να απομακρυνθούν από το Μαλεβίζι. Τι ζητάμε; Εμείς λέμε καθαρά ότι θα την καταψηφίσουμε, αλλά τουλάχιστον από τη στιγμή που ο Υπουργός είπε ότι δεν αφορά τα Λινοπεράματα προφορικά, περάστε το γραπτά. Τα λόγια είναι του αέρα. Ούτε φόρο πληρώνετε για τα λόγια σας! Έλεος! Βάλτε το καθαρά, καθαρότατα, γιατί σε τι αναφέρεται η τροπολογία; Αναφέρεται στη λειτουργία μονάδων παραγωγής ηλεκτρικής ενέργειας στη νήσο Κρήτη, για να είσαστε εντάξει, αλλά και αυτοί οι άνθρωποι να είναι κατοχυρωμένοι. Τελειώνω με τις βουλευτικές τροπολογίες που κάνατε δεκτές. Θα ξεκινήσω με την τροπολογία 2011 που είναι «φωτογραφική» και απαράδεκτη. Θα την καταψηφίσουμε. Είναι πρόκληση. Συνεχίζω με την τροπολογία 2012 για το Κτηματολόγιο. Δεν λύνει τα πολλά προβλήματα που υπάρχουν και που έχουν δημιουργηθεί. Έχει περιορισμένο χαρακτήρα και γι' αυτό λέμε «παρών».
Ευχαριστούμε, κυρία Μανωλάκου. Κύριε Υπουργέ, θέλετε τον λόγο για να βάλετε το υστερόγραφο; Ορίστε, έχετε τον λόγο.
Αγαπητές και αγαπητοί συνάδελφοι, από ό,τι είδα στις δευτερολογίες έχουν αποσυρθεί οι βασικές αιτιάσεις των πρωτομιλιών σας, ως να έχουν λυθεί τα μεγάλα θέματα που θέσατε, και επανέρχεστε επικεντρωμένοι σε επιμέρους θέματα που θα μπορούσαν να προσθέσουν το κατιτίς σε αυτά τα οποία τέθηκαν σε όλη τη συζήτηση αυτών των ημερών. Θα ξεκινήσω με τα φωτοβολταϊκά των αγροτών. Όπως ξέρετε, για πρώτη φορά με το παρόν νομοσχέδιο ξεκαθαρίζει το τοπίο για το τι εντάσσεται στους διαγωνισμούς, όλες οι μορφές άνω των 500 MW, και τι δεν εντάσσεται σε διαγωνισμό που είναι κάτω των 500 MW και το οποίο συναρτάται η τιμή του πάντα από τον διαγωνισμό, προσθέτοντας ένα κίνητρο 5% για τους ιδιώτες, δηλαδή τους μικρούς παραγωγούς και ένα 10% για τις ενεργειακές κοινότητες. Κάναμε το βήμα πρώτον, να αυξήσουμε τη δυνατότητα των αγροτών, κατ' επάγγελμα αγροτών, από εκατό να μπορούν να παράγουν μέχρι πεντακόσια. Δεύτερον, όχι με συγκεκριμένο αριθμό, δηλαδή το δικαίωμα αυτό να το έχουν δυο χιλιάδες, τρεις χιλιάδες, πέντε χιλιάδες, αλλά το δικαίωμα να το έχουν όλοι οι αγρότες. Αυτή είναι η δεύτερη μεγάλη τομή που κάνουμε. Και η τρίτη τομή είναι ότι τους εξομοιώνουμε, όσον αφορά το 10% που μπορούν να πάρουν πάνω από την τιμή του διαγωνισμού, με τις ενεργειακές κοινότητες. Οι ενεργειακές κοινότητες διατηρούν, όπως ξέρετε, ένα πλεονέκτημα διότι είναι ο θεσμός τον οποίον προωθούμε - αυτό είναι εμφανές - και είναι ένας πολύ καινοτόμος θεσμός και έχει τεράστιες δυνατότητες και στην παραγωγή ενέργειας και στην εξοικονόμηση ενέργειας και μπορούν να τον κάνουν νοικοκυριά, μικρές κοινότητες, πολυκατοικίες, πανεπιστήμια, ΤΟΕΒ, αγρότες, κτηνοτροφικές ενώσεις, δήμοι, οι πάντες. Εκεί τους έχουμε δώσει και ένα πρώτο Πρόγραμμα ΕΣΠΑ με το οποίο θα προωθήσουμε τις επενδύσεις των αγροτικών κοινοτήτων. Είπα και στην ομιλία μου ότι είμαστε ανοικτοί σε οποιαδήποτε συζήτηση, να μπορέσουμε να δούμε και κάτι ανάλογο και για τους μικρούς παραγωγούς ενέργειας, τους αγρότες και θα το δούμε στο μέλλον. Συνεπώς σχετικά με τις αιτιάσεις που ήρθαν μετά από τον κ. Σκρέκα, πρέπει εδώ να είμαι σαφής: Δεν υπάρχει περίπτωση - και είμαι σε συνεννόηση με τον Υπουργό Γεωργίας - να δοθεί η άδεια σε γη υψηλής παραγωγικότητας. Η γη υψηλής παραγωγικότητας είναι πεπερασμένη, είναι γη υψηλής παραγωγικότητας αποκλειστικά για αγροτική χρήση. Η Ελλάδα έχει - δόξα τω θεώ! - τεράστια ποσοστά υπόλοιπης γης με όλα αυτά τα χαρακτηριστικά, δάση NATURA και δεκάδες άλλες μεγάλες περιοχές. Εμείς πρέπει να προστατεύσουμε τη γη υψηλής παραγωγικότητας και δεν πρόκειται να τη μετατρέψουμε σε χρήση για ανανεώσιμες πηγές ενέργειας. Αυτό είναι ρητό από την πλευρά μου και από την πλευρά του κ. Αραχωβίτη, ότι δεν πρόκειται να συμβεί αυτό. Άρα να το ξεκαθαρίσουμε οριστικά. Πάμε στη δεύτερη θεματική που είναι οι εργαζόμενοι - άκουσα το ΚΚΕ προσεκτικά - και ο ενεργειακός τομέας. Έμαθα από το ΚΚΕ ότι στο ΙΓΜΕ ζουν σε καθεστώς γαλέρας.
Θα γίνει.
Είναι σε καθεστώς γαλέρας το ΙΓΜΕ για το οποίο δεν άκουσα κουβέντα να πείτε για το γεγονός ότι είχαν ιδιωτική ασφάλιση, ιδιωτικό συνταξιοδοτικό. Μάλλον το επικροτείτε.
Ήταν επιπλέον κατάκτηση.
Τα επικροτεί το ΚΚΕ και χαίρομαι που το ακούω, ότι οι εργαζόμενοι σε δημόσιους φορείς καλούνται να έχουν ιδιωτική ασφάλιση, ιδιωτική συνταξιοδότηση, συμπληρωματική στη δημόσια ασφάλιση και στη δημόσια συνταξιοδότηση. Εκπλήσσομαι πραγματικά να το ακούω!
Στον καπιταλισμό είμαστε, κύριε Υπουργέ!
Αυτή η Κυβέρνηση, όπως ξέρετε, υπερασπίζεται με νύχια και με δόντια το δημόσιο σύστημα ασφάλισης, το δημόσιο σύστημα συντάξεων, το δημόσιο σύστημα υγείας και αρνείται πεισματικά να δώσει χώρο στην ιδιωτική ασφάλιση, το να εμπλακεί και να πάρει αυτό που λέει η Νέα Δημοκρατία στο πρόγραμμά της πολύ ρητά, όλα τα επαγγελματικά ταμεία και τις συμπληρωματικές ασφαλίσεις και να τις αναλάβει αποκλειστικά η ιδιωτική ασφάλιση. Συγχαρητήρια, λοιπόν, στο ΚΚΕ για την εμμονή του να ταυτίζεται με απόψεις περί ιδιωτικής ασφάλισης.
Ξεχάσατε φαίνεται ότι για την ιδιωτική ασφάλιση λέει ο νόμος… (δεν ακούστηκε)
Απέναντι, λοιπόν, σε αυτό - επανέρχομαι - , οι εργαζόμενοι στο ΙΓΜΕ συμφώνησαν στον εξωδικαστικό συμβιβασμό για το ιδιωτικό σύστημα που είχαν στο παρελθόν, στο απώτερο μάλιστα παρελθόν, το οποίο πλήρωναν δημόσιοι πόροι, ξαναπλήρωσε, λοιπόν, το δημόσιο από τον προϋπολογισμό αυτό το ποσό, και αυξήθηκαν οι μισθοί τους. Και τώρα μας καταγγέλλουν ότι: «Αφού αυξήθηκαν οι μισθοί μας, δεν μας δίνετε και τα αναδρομικά;». Αυτό είναι ένα θέμα αποφάσεων πολύ ευρύτερο. Δεν αφορά τον συγκεκριμένο τομέα ή κλάδο και φαντάζομαι ότι είναι μια από άδικη έως υπερβολική για κάθε εργαζόμενο τακτική, και απορώ - επαναλαμβάνω - πάλι για το ΚΚΕ, το οποίο με αυτό τον τρόπο καταγγέλλει κάτι αντιεργατικό.
Κλεμμένα είναι αυτά που ζητάνε. Αυτά ζητάνε που αυτή τη δεκαετία τα έκλεψαν οι κυβερνήσεις.
Μάλιστα. Πάω στη δεύτερη ενότητα και στις επισημάνσεις για την Κρήτη και το ενεργειακό σύστημα. Άκουσα τον κ. Κεγκέρογλου, διάβασα και τον κ. Αυγενάκη. Είναι σε απόγνωση αυτοί στην Κρήτη, ειδικά στο Ηράκλειο, διότι έχουν γίνει τρομερά έργα. Τελευταία έχουν εξαγγελθεί πάρα πολλά έργα. Θα συμπλήρωνα και μερικά πρόσφατα: Οικοδομικοί συνεταιρισμοί, όπου εγκρίναμε δύο στην περιοχή του Ηρακλείου μετά από είκοσι πέντε και είκοσι επτά χρόνια, αποδεσμεύοντας χρόνια προβλήματα. Οπότε έχουν μια τάση να δημιουργούν πρόβλημα εκεί που δεν υπάρχει. Και με ευφυή τρόπο - και το ΚΚΕ, χειροκροτώντας επίσης - μίλησαν για τα Λινοπεράματα, για τα οποία επαναλαμβάνω για τέταρτη φορά ότι δεν πρόκειται να εγκατασταθεί καμμία επιπρόσθετη δραστηριότητα στα Λινοπεράματα. Οι μονάδες θα πάνε στα Χανιά, το επαναλαμβάνω για πολλοστή φορά, και οι αεροστρόβιλοι στον Αθερινόλακκο. Άρα πολλή φασαρία για το τίποτα, για μια ακόμη φορά. Επαναλαμβάνω: Μάλλον λόγω της ανικανότητας και της αδυναμίας να ασκήσουν κριτική, προσπαθούν να δημιουργήσουν εντυπώσεις εκεί που δεν υπάρχουν. Μου θυμίζει αυτό που λεγόταν για τα αρχαία που δώσαμε στο υπερταμείο και διάφορα άλλα «πυροτεχνήματα», τα οποία στερούνται ουσιαστικού περιεχομένου. Το τελευταίο θέμα από αυτά που τέθηκαν - και με αυτό θα κλείσω - αφορά τα εργασιακά όλων των κατηγοριών, όλων των ενεργειακών εταιρειών τα οποία δεν ενσωματώνονται, όπως ασκήθηκε κριτική, στο νομοσχέδιο. Εντούτοις, είναι ρητή δέσμευση. Δεν μπορούσε να ενσωματωθεί γιατί έχει αρκετά θέματα τεχνικά και άλλα. Κατά τη μετάβαση, όμως, εμείς δηλώνουμε ευθέως, απερίφραστα και χωρίς κανέναν περιορισμό ότι όλες οι κατηγορίες εργαζομένων που εργάζονται υπό αυτές τις συνθήκες καλύπτουν πάγιες, διαρκείς ανάγκες ή είναι μέσα στις εταιρείες και δουλεύουν σε οργανικές θέσεις ουσιαστικά, όλες αυτές οι κατηγορίες εργαζομένων, λοιπόν, μέσα από τη διαδικασία της απόσχισης των δύο εταιρειών θα ενσωματωθούν και θα εξομοιωθούν με τους μόνιμους εργαζόμενους. Αυτό θα γίνει και αυτό αποτελεί μία ουσιαστική δέσμευση της Κυβέρνησης. Σας ευχαριστώ.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθητές και μαθήτριες και τρεις εκπαιδευτικοί συνοδοί τους από το 6ο Γυμνάσιο της Λάρισας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ογδόντα έξι άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλήσετε την οθόνη αφής (scroll down). Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Περιβάλλοντος και Ενέργειας: «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.22΄ λύεται η συνεδρίαση για αύριο, ημέρα Παρασκευή 8 Μαρτίου 2019 και ώρα 10.00΄, με αντικείμενο εργασιών του Σώματος: α) Ειδική Συνεδρίαση της Ολομέλειας της Βουλής για την Παγκόσμια Ημέρα της Γυναίκας και β) κοινοβουλευτικό έλεγχο, συζήτηση επικαίρων ερωτήσεων.